Абай атындағы Қазақ ұлттық педагогикалық университеті

ӘОЖ:373.1.017 Қолжазба құқығында

**СТАМБЕКОВА ЖАЗИРА КУРМАНГАЛИЕВНА**

**Жаңартылған білім мазмұны жағдайында болашақ бастауыш сынып педагогтерін инновациялық әрекетке даярлау**

6D010200 - Бастауышта оқыту педагогикасы мен әдістемесі

Философия докторы (PhD)

дәрежесін алу үшін дайындалған диссертация

Ғылыми кеңесшілер

пед. ғыл. докт., проф.

Жумабаева А.Е.

PhD докт., аға оқытушы

Умирбекова А.Н.

Шетелдік ғылыми кеңесші

докт., проф.

Семра Гювен

Қазақстан Республикасы

Алматы, 2022

**МАЗМҰНЫ**

|  |  |
| --- | --- |
| **НОРМАТИВТІК СІЛТЕМЕЛЕР....................................................................** | 4 |
| **АНЫҚТАМАЛАР..............................................................................................** | 5 |
| **БЕЛГІЛЕУЛЕР МЕН ҚЫСҚАРУТАЛАР....................................................** | 6 |
| **КІРІСПЕ...............................................................................................................** | 7 |
| **1 ЖАҢАРТЫЛҒАН БІЛІМ МАЗМҰНЫ ЖАҒДАЙЫНДА БОЛАШАҚ БАСТАУЫШ СЫНЫП ПЕДАГОГТЕРІН ИННОВАЦИЯЛЫҚ ӘРЕКЕТКЕ ДАЯРЛАУДЫҢ ТЕОРИЯЛЫҚ-ӘДІСНАМАЛЫҚ НЕГІЗДЕРІ..........................................................................................................** | 18 |
| 1.1 Жаңартылған білім мазмұны жағдайында болашақ бастауыш сынып педагогтерін инновациялық әрекетке даярлау мәселесінің зерттелу жайы... | 18 |
| 1.2 «Инновациялық әрекет» ұғымы мен «болашақ бастауыш сынып педагогтерін инновациялық әрекетке даярлау» түсінігінің мәні, құрылымы | 29 |
| 1.3 Болашақ бастауыш сынып педагогтерін инновациялық әрекетке даярлаудың әдіснамалық, психологиялық және педагогикалық негіздері.... | 48 |
| **2 ЖАҢАРТЫЛҒАН БІЛІМ МАЗМҰНЫ ЖАҒДАЙЫНДА БОЛАШАҚ БАСТАУЫШ СЫНЫП ПЕДАГОГТЕРІН ИННОВАЦИЯЛЫҚ ӘРЕКЕТКЕ ДАЯРЛАУДЫ МОДЕЛЬДЕУ...................................................** | 66 |
| 2.1 Болашақ бастауыш сынып педагогтерін инновациялық әрекетке даярлаудың қазіргі жағдайы өлшемдері мен көрсеткіштері............................ | 66 |
| 2.2 Жаңартылған білім мазмұны жағдайында болашақ бастауыш сынып педагогтерін инновациялық әрекетке даярлаудың мүмкіндіктері.................. | 76 |
| 2.3 Жаңартылған білім мазмұны жағдайында болашақ бастауыш сынып педагогтерін инновациялық әрекетке даярлаудың құрылымдық-мазмұндық моделі................................................................................................ | 86 |
| **3 ЖАҢАРТЫЛҒАН БІЛІМ МАЗМҰНЫ ЖАҒДАЙЫНДА БОЛАШАҚ БАСТАУЫШ СЫНЫП ПЕДАГОГТЕРІН ИННОВАЦИЯЛЫҚ ӘРЕКЕТКЕ ДАЯРЛАУДЫҢ ТӘЖІРИБЕЛІК-ЭКСПЕРИМЕНТТІК ЖҰМЫСТАРЫ..................................................................................................** | 97 |
| 3.1 Тәжірибелік˗эксперимент жұмысын ұйымдастыру.................................... | 97 |
| 3.2 Жаңартылған білім мазмұны жағдайында болашақ бастауыш сынып педагогтерін инновациялық әрекетке даярлаудың әдістемесі......................... | 108 |
| 3.3 Тәжірибелік-эксперимент жұмысының нәтижелері................................... | 133 |
| **ҚОРЫТЫНДЫ...................................................................................................** | 149 |
| **ПАЙДАЛАНЫЛҒАН ӘДЕБИЕТТЕР ТІЗІМІ..............................................** | 151 |
| **ҚОСЫМША** **А** - А.Пакулина мен С.М.Кетьконың «Педагогикалық жоғары оқу орны студенттерінің оқуға мотивтерін анықтау» сауалнамасы. | 161 |
| **ҚОСЫМША** **Б** - Болашақ бастауыш сынып мұғалімінің инновацияға, инновациялық әрекетке деген бейімділігінің, ынта-ниетінің деңгейін анықтау сауалнамасы........................................................................................... | 163 |
| **ҚОСЫМША** **В** - Болашақ бастауыш сынып мұғалімінің инновациялық әрекетке қабілеті мен қасиетін өзіндік бағалау сауалнамасы.......................... | 164 |

|  |  |
| --- | --- |
| **ҚОСЫМША** **Г** - Бастауыш сынып мұғалімінің инновациялық әрекетінің деңгейін анықтауы сауалнамасы........................................................................ | 166 |
| **ҚОСЫМША** **Д** - Кесінді тапсырмалар.......................................................... | 167 |

**НОРМАТИВТІК СІЛТЕМЕЛЕР**

Бұл диссертациялық жұмыста нормативтік құжаттарға сәйкес сілтемелер қолданылған:

ҚР «Білім туралы» Заң 1999ж., 7 маусым; 2007 жылғы 27 шілде (№319-ІІІ ҚРЗ, Астана, Ақорда), 2012 жыл 09 қаңтардағы толықтырулармен; 24.11.2015 №419; 09.04.2016 №501; 05.05.2017 № 60; 05.07.2017 № 88; 04.07.2018 №172; 01.04.2019 №240 өзгертулер мен толықтырулармен; Қазақстан Республикасының Президенті Қ.К. Тоқаев өзінің 2021 жылғы 1 қыркүйектегі Қазақстан халқына Жолдауы;

Білім берудің барлық деңгейінің мемлекеттік жалпыға міндетті білім беру стандарттарын бекіту туралы Қазақстан Республикасы Білім және ғылым министрінің 2018 жылғы 31 қазандағы № 604 бұйрығы. Қазақстан Республикасының Әділет министрлігінде 2018 жылғы 1 қарашада № 17669;

«Атамекен» Қазақстан Республикасы Ұлттық кәсіпкерлер палатасының Басқарма төрағасының 2017 жылғы 8 маусымдағы № 133 бұйрығына қосымша Педагогтің кәсіби стандарты «Атамекен» ҚР ҰКП 2017 жылғы 8 маусымдағы № 133 бұйрығына «Педагогтің кәсіби стандарты»

«Мектепке дейінгі тәрбие мен оқытуды, бастауыш, негізгі орта және жалпы орта білімнің жалпы білім беретін оқу бағдарламаларын, техникалық және кәсіптік, орта білімнен кейінгі, қосымша білімнің білім беру бағдарламаларын және арнайы оқу бағдарламаларын іске асыратын білім беру ұйымдарында жұмыс істейтін педагогтерді және білім және ғылым саласындағы басқа да азаматтық қызметшілерді аттестаттаудан өткізу қағидалары мен шарттарын бекіту туралы» ҚР Білім және ғылым министрінің 2016 жылғы 27 қаңтардағы № 83 бұйрығына өзгерістер енгізу туралы ҚР Білім және ғылым министрінің 2021 жылғы 12 қарашадағы № 561 бұйрығы

Қазақстан мен Экономикалық ынтымақтастық және даму ұйымы арасындағы ынтымақтастық жөніндегі елдік бағдарлама жобасын іске асыру туралы Қазақстан Республикасының Үкіметі мен Экономикалық ынтымақтастық және даму ұйымы арасындағы өзара түсіністік туралы меморандумға қол қою туралы Қазақстан Республикасы Үкіметінің 2015 жылғы 20 қаңтардағы № 10 қаулысы <https://adilet.zan.kz/kaz/docs/P1500000010>

**АНЫҚТАМАЛАР**

Бұл диссертациялық жұмыста келесі терминдерге сәйкес анықтамалар қолданылған:

**Әрекет** – ішкі (психикалық) және сыртқы (физикалық) белсенділік болып табылады.

**Рефлексия** – адамның өз ой-санасында өтіп жататын психикалық процестер мен өзінің жай-күйіне үңілу барысы.

**Инновациялылық** – адамның жаңаның енгізілуіне деген эмоциялық-бағалаушы қатынасы, көзқарасы.

**Жаңашыл педагог** – оқыту және тәрбиелеу үдерісіне жаңаны енгізуші тұлға.

**Педагогикалық әрекет** – кәсіби әрекет түрі, оның мазмұны оқытудан, тәрбиеден, білім беруден, түрлі оқу орындарындағы білім алушыларды дамыту.

**Инновациялық әрекет** – ол педагогикалық әрекеттің шығармашылық дамуының тәсілі; педагогтің білім беру үдерісін ұдайы жаңартуға, қоғамдастықта жұмыс жасай алуға, оқытудың жаңа түрлері мен әдістерін құруға қабілеттілігі.

**Педагогтің инновациялық әрекеті** – білім беру үдерісін ұдайы жаңартып, жаңа леп алып келетін, тоқырау мен тоқтап қалудан сақтайтын маңызды әрекет.

**Болашақ бастауыш сынып педагогтерін инновациялық әрекетке даярлығы** – оның жалпы кәсіби дайындығының құрамдас бөлігі ретінде жоғары деңгейдегі ғылыми-педагогикалық әрекетіне негіз болатын «инновациялық әрекет» жайындағы білімі мен оқу мен оқыту үдерісінде жаңартпалы әрекет түрлерін білуі, инновациялық әрекетке даярлау әдістерінің мәнін, қызметін түсінуі, бастауыш білім беруде жаңашылдыққа бейімделуі, жаңа идеяларды жүзеге асыруда тәуекелге баруы сияқты бір-бірімен тығыз байланысқан компоненттерден тұратын тұлғаның кешенді сапасы.

**БЕЛГІЛЕУЛЕР МЕН ҚЫСҚАРУТАЛАР**

ҚР – Қазақстан Республикасы

ҚРЗ – Қазақстан Республикасының Заңы

ҚР МЖМБС – Қазақстан Республикасының мемлекеттік жалпыға міндетті білім беру стандарты

ЖОО – жоғары оқу орны

Абай атындағы ҚазҰПУ – Абай атындағы Қазақ ұлттық педагогикалық университеті

БОПӘ – бастауышта оқыту педагогикасы мен әдістемесі

ББСМ – болашақ бастауыш сынып мұғалімі

ОӘК – оқу-әдістемелік кешен

ЭТ – эксперименттік топ

БТ – бақылау тобы

СӨЖ – студенттің өзіндік жұмысы

**КІРІСПЕ**

**Зерттеудің өзектілігі.** Қазақстан Республикасындағы білім беру саласының дами түсуі, оның динамикасының жаңа өзгерістерге бетбұрыс жасауы, еліміздің тұтас дамуындағы жаңа белестің көрініс табуын көрсетеді. Жаңа белестің негізі білімнің, жаңа технологиялардың, адамзат санасының жаңаша ойлау мүмкіндіктерінің тізгіні болатын инновациялық ойлау мен инновациялық әрекеттің қолданысқа түсуі бүгінгі күннің басты мәселесі екені белгілі.

Қазақстан Республикасының Президенті Қ.К. Тоқаевтың 2021 жылғы 1 қыркүйектегі Қазақстан халқына Жолдауында: «Білім беру жүйесіне жігерлі әрі білікті мамандар қажет. Жоғары оқу орындары мамандардың сапалы даярлануына жауап беруге міндетті», – деп көрсеткен еді. Сонымен қатар Мемлекет басшысы өзінің сөзінде: «Ғылымды дамыту – біздің аса маңызды басымдығымыз... Жалпы, еліміздің білім беру және ғылым саласының алдында кезек күттірмес ауқымды міндет тұр. Бұл – уақыт талабына сай болуымен қатар, әрқашан бір адым алда жүріп, тың жаңалықтар ұсына білу деген сөз», – деп инновациялық әрекетке даяр болудың маңызын атап көрсеткені белгілі [1]. Бұл тұста қазіргі инновациялық үдерістің, инновациялық әрекеттің болмысын ақпараттық технологиялар мен алмастыру бар екенін көрсетеді. Өйткені жаңа технологиямен жұмыс жасаған адам инноватор болмайтыны белгілі, басты мәселе мамандардың инновациялық ойлау дағдысын меңгеруінде, инновациялық әрекет ету дағдыларының қалыптасуында екендігі анық.

Қазақстан Республикасының «Білім туралы» Заңы 1 бап, 22 тармағында «инновациялық – білім беру консорциумы... технология инновациялар негізінде жоғары білікті мамандар даярлау үшін зияткерлік және өзге де ресурстарды біріктіретін бірлескен қызмет туралы тең құқықты бірлестік» деп береді. Заңда бұл көрсетіліп отырған ұғымдар бізге ЖОО-да болашақ мамандарды кәсіби даярлау ісінде субъективті идеяларды жүзеге асыруға тірек болады [2].

Бастауыш, негізгі, орта мектепте білім беру жүйесіндегі жаңашыл ізденістердің нәтижесі кең ауқымда орын алған оқу бағдарламаларын жаңғырту барысында инновациялық үдерістің мәртебесі ерекше деңгейге көтерілді деп айта аламыз. Өйткені жаңартылған оқу бағдарламаларындағы білім мазмұны кеңестік дәуірдің бұлжымайтын заң сияқты қабылданатын жаттанды ақпараттардан емес, оқушының өз бетімен білім ала білуіне дағдыландыратын оқу мақсаттарынан құралады. Ал осындай динамикалық болмысы қуатты жаңартылған білім мазмұнын оқушыға меңгертетін субъект – мұғалім болса, онда болашақ мұғалімдерді дайындауда олардың инновациялық әрекетке толыққанды дағдыланып, оқушыларға білім берудің бір түрін емес, бірнеше жаңа жүйелерін меңгеріп және заманның даму қарқыны мен өзгерістеріне уақытылы бейімделе алатын маман тұлғасын қалыптастыруды қаматамасыз ету қажет.

Білім берудің жаңартылған бағдарламалары – оқушыны өмірде қажетті дағдыларды меңгерту бағытын ұстанған құжат. Білім берудің даму векторының осындай өзгерісі жалпы білім берудің рөлін ерекше болмысқа ие етіп жатқаны анық. Осымен де байланысты, бастауыш сынып мұғалімінің инновациялық әрекеттерінің білім беру үдерісінің қажеттіліктеріне сәйкес қалыптастырылып, жан-жақты дамытылуы болашақ мұғалімді дайындаудағы басты бағыт болып табылады.

ҚР МЖМБС Білім берудің барлық деңгейінің мемлекеттік жалпыға міндетті білім беру стандартында көрсетілгеніндей, мұғалім дайындаудың басты мақсаты – оқушылардың білім алу, оқу-тану қабілеттерін дамыту екені белгілі [3]. Оқушының оқып-тану, іздену-білім алу үдерісі оның өмірі бойында үздіксіз сипатта болады, сондықтан оқушының білім алуы мұғалімнің білім беруімен педагогикалық біртұтас үдерісті құрайтын жүйе болып саналады.

Қазақстан Республикасы «Атамекен» Ұлттық кәсіпкерлер палатасының Басқарма төрағасының 2017 жылғы 8 маусымдағы № 133 бұйрығына қосымша «Педагогтің кәсіби стандартында»: «Педагогтік іс-әрекет – бұл бір адамның басқа адамға тікелей әрекет жасауы емес, олардың өзара әрекеттесуі» деп педагог қызметінің маңыздылығына ерекше назар аударған [4]. Кәсіби стандарт «Педагог» білім бағдарламаларын қалыптастыруға, оның ішінде білім ұйымдарының қызметкерлерін оқытуға, білім ұйымдарының бітірушілері мен қызметкерлерін сертификаттауға арналған құжат болып табылады. Аталған кәсіби стандартта педагогтің еңбек қызметінің бес түріне – оқыту, тәрбиелеу, әдістемелік, зерттеушілік және әлеуметтік-коммуникативтікке тоқталады.

Бастауыш сынып мұғалімі 1-ші еңбек қызметі «Оқытушылық» бойынша оқу ақпаратын таратады, өз бетімен оқуды үйретеді; 2-ші еңбек қызметі «Тәрбиелелік»: білім алушыларды әлеуметтік құндылықтарға баулиды; 3-ші еңбек қызметі «Әдістемелік»: білім беру үдерісін әдістемелік қамтамассыз етуді жүзеге асырады; 4-ші еңбек қызметі «Зерттеушілік»: білім мазмұнын меңгеру деңгейін зерделейді, білім ортасын зерттейді; 5-ші еңбек қызмет «Әлеуметтік-коммуникативтік»: кәсіби қоғамдастықпен және білімнің барлық мүдделі тараптарымен өзара әрекеттесуді жүзеге асыратын іскерлік пен дағдыларды көрсеткен. Аталған еңбек қызметінің дескрипторлары деңгей бойынша сипатталған, бұл барлық санаттағы педагогтердің қызметінің құндылығын және инновациялық әрекетін ашып көрсетеді.

Халықаралық деңгейде инновациялық әрекет туралы құжат болып табылатын «Осло жетекшілігінде»: «Инновациялық әрекет нақты немесе ниеттену бойынша инновацияның жүзеге асуына алын келетін барлық ғылыми, технологиялық, ұйымдастырушылық, қаржылық, коммерциялы қадамдарды қосып алады. Бұл қадамдардың бірі түпмәнінде инновациялық болса, екіншілері инновациялық болмаса да, инновацияны жүзеге асыру үшін қажетті болып табылады», – деп атап көрсетілген [5].

Еліміздің білім беру саласының сапасын жоғарылату бағыты білім беру саласының барлық деңгейіндегі инновациялық үдерістің интеграциялануын қамтамасыз етуге мүмкіндік береді. Бастауышта білім беру саласындағы инновациялық үдерістер, жоғары оқу орнында дайындалып жатқан болашақ бастауыш сынып педагогтерінің инновациялық әрекетке арнайы даярлануына тікелей байланысты. Бұл – білім беру саласындағы инновациялық үдеріс оның барлық деңгейінің өзара байланыстылығына тәуелді екенін көрсететін жарқын фактор. Бастауыш мектепте білім беру сапасы жоғары оқу орындарында дайындалған бастауыш сынып мұғалімінің біліміне, инновациялық даярлығына, когнитивтік-танымдық деңгейіне, мәдениетіне, жеке тұлғалық болмысының рухани байлығына тәуелділігін арттырады. Білім беру саласы қоғамның заманауи қажеттіліктеріне және еңбек нарығына жауап бере отырып, педагогика саласының әр маманына, әрбір мұғаліміне заманауи әлеуметтік-экономикалық шынайылықтарға тез және уақытылы бейімделуіне мүмкіндік береді. Осы мүмкіндіктің өзі әр педагогтің, мұғалімнің және тұтас білім беру саласының табысты және тұрақты дамуының маңызды шарты болып табылады.

Жоғары оқу орындарында болашақ бастауыш сынып педагогтерін дайындау үдерісінде жүзеге асырылып жатқан көптеген құнды жаңа бағыттар, сонымен бірге осы жүйедегі зияткерлік, инновациялық, дидактикалық, IT-сауаттылық әлеуетті құндылықтар болып саналатын білім мазмұны болашақ бастауыш сынып педагогтерін жоғары оқу орнында инновациялық әрекетке арнайы даярлаудың мүмкін екенін және оны сапалы ұйымдастырудың сенімді өлшемдері ретінде болады. Ертеңгі күні өмірлік тәжірибелік алаңы – мектепке барған кезде болашақ бастауыш сынып педагогтерінің білім алу сапасы да танылатыны анық.

Бүгінгі күнге дейін болашақ бастауыш сынып педагогтерін жаңартылған білім мазмұны негізінде инновациялық әрекетке даярлаудың арнайы зерттелмеуі және осы бағыттағы жұмыстың жоғары оқу орындарында бір жолға қойылмауы бастауыш мектепке барған кезде инновациялық әрекетке бағытталған жаңартылған бағдарламамен білім беруге толыққанды дайын маман қалыптаспауына алып келіп отыр.

Бұл мәселе бастауыш мектеп үшін ғана емес, негізгі мектеп пен орта мектеп үшін де өзекті екенін атап кету керек. Осымен де байланысты, көптеген түсініспеушіліктердің туындап жатқаны белгілі. Жаңартылған білім мазмұнында берілген оқу бағдарламалары – инновациялық туынды, инновациялық жүйеге негізделген бағыт-бағдармен білім беруге бағытталған технология. Ал жоғары педагогикалық білімі бар мамандар инновациялық әрекетке арнайы даярланбағандықтан, мектептегі жаңартылған оқу бағдарламасын жүзеге асыруға дәстүрлі әдістемелік жүйемен кірісетіні белгілі.

Бастауыш мектепке енгізілген инновациялық технологияға негізделген жаңартылған бағдарламаны жүзеге асыратын арнайы пән ретінде инновациялық әрекетке бейімделген, инновациялық ойлауы қалыптасқан педагог маман даярлау механизмдері осы күнге дейін қарастырылмай келуі қоғамда көп мәселелердің түйінделіп қалуын туындатты. Инновациялық жүйе жасалғанымен, онымен жұмыс жасай алатын маман даярланбағаны осындай күрделілікті туындатып отыр. Осы айтылғандармен байланысты болашақ бастауыш сынып мұғалімін инновациялық әрекетке арнайы даярлаудың, оның теориялық-әдіснамалық тұрғыларын жүйелеп, соған сүйеніп әзірленген арнайы әдістемелік-технологиялық жүйені анықтаудың өзектілігі айқындалады.

Болашақ мұғалімді инновациялық әрекетке даярлау мәселесі отандық және шетелдік ғалымдардың зерттеу пәні болып табылады.

Болашақ мұғалімді инновациялық әрекетке даярлау мәселесі бойынша теориялық және практикалық зерттеулердің көпшілігі инновация теориясының қалыптасқанын және осы теория аясында түрлі көзқарастар мен тұжырымдар бар екенін білдіреді. Білім берудегі әрекеттер инновация теориясының бірнеше бағытта қалыптасқандығының негізі болып табылады.

Инновация, инновациялық әрекет теориясында түрлі ғылымдардың тәсілдемелері және қағидалары мен ұстанымдарын тануға болады. Мәселен, экономикалық және басқару саласында Й. Шумпетер [6], т.б., әлеуметтану саласында А.Пригожин [7], т.б., педагогика әдіснамасы саласында М.В. Кларин В.А. [8], Сластенин, Л.С. Подымова [9] және т.б. ғалымдар.

Зерттеу жұмыстарын зерделеу барысында болашақ педагогтердің инновациялық әрекетке даярлаудың бірнеше ғылыми бағыттары бар екенін анықтадық:

– болашақ мұғалімнің жалпы педагогикалық біліктілігі мен кәсіби сапасын қалыптастыру С.И.Архангельский, Н.В.Кузьмина, В.А.Сластенин, Г.А.Уманов, Н.Д.Хмель, Б.Т.Кенжебеков, О.А.Абдуллина және т.б.шетелдік және отандық ғалымдардың ғылыми еңбектерінде қарастырылған;

* педагогтердің психологиялық-педагогикалық даярлығын жетілдіру мәселесін В.А.Кан-Калик, Ю.Н.Кулюткин, А.И.Маркова, Н.Д.Никандров, В.В.Гоноболин, В.И.Гинецинский, М.И.Дьяченко, Г.Қ.Нұрғалиева, А.И.Щербаков, Н.А.Абишев т.б. зерттеген;
* мектеп мұғалімдерінің шығармашылық ізденісін ұйымдастырып, ғылымды тәжірибеге енгізу мәселесі Ю.К. Бабанский, М.С. Бургин, В.И. Загвязинский, Б.А. Тұрғынбаева және басқа ғалымдардың зерттеуінің арқауы болған;
* педагогтердің ғылыми-әдістемелік дайындығын жетілдіру бағытындағы А.Е. Әбілқасымова, Б.Б. Баймұханов, Е.Ы. Бидайбеков, К.К. Закирьянов, М.Ә. Құдайқұлов, Қ.Қ. Қабдықайыров, Е.Ө. Медеуов, Д. Рахымбек, С.Е. Шәкілікова, Б.А.Әлмұхамбетов, Ш.Х. Құрманалина және басқа да ғалымдардың еңбектері болашақ мұғалімнің инновациялық іс-әрекетке даярлығын қалыптастырудың теориялық-әдіснамалық негіздерін зерттеуде ерекше маңызды болып табылады;
* педагогикалық инноватика және оны меңгеруге мұғалімдерді дайындау мәселесі бойынша М.М.Поташник, В.П.Беспалько, Н.В.Кларин, Г.К.Селевко, Н.Р.Юсуфбекова, И.И.Цыркун, Я.С.Турбовской, Ш.Т.Таубаева, С.Н.Лактионова, Н.К.Ахметов және т.б. еңбектердің осы зерттеу үшін шешуші мәні бар;
* зерттеу жұмыстарын зерделеу барысында болашақ педагогтің инновациялық әрекетке даярлығын қалыптастырудың жекелеген бағыттарын қарастыратын зерттеулер ерекше маңызды болып табылады: ақпараттық, педагогикалық технологияны қолдана білуге дайындау (Л.В.Нефедова, М.В.Николаева, Т.А.Лавина, Г.Г.Брусницына, Ж.А.Қараев, Ш.Т.Таубаева, Г.К.Нұрғалиева, С.Н.Лактионова, Д.М.Джусубалиева және т.б. және басқалар); жоғары оқу орындарында болашақ мамандардың креативті сапаларын қалыптастырудың педагогикалық шарттары (А.Б.Оспанова, А.С.Швайковский, С.А.Нұржанова, Р.І.Қадірбаева, Р.С.Омарова), инновациялық технологияны оқу-тәрбие үдерісіне пайдалануға дайындау (И.С.Дмиртих, М.Г.Соколова, Г.О.Қожашева, Г.С.Сибагатова, Б.Е.Медетбек, А.Е.Берікханова, Г.С.Базарбаева және т.б.); бастауыш сынып мұғалімінің инновациялық даярлығын қалыптастыру (Б.Т.Барсай, Қ.М.Нағымжанова, С.А.Көшімбетова және т.б.).

Осы еңбектерге жасалған талдау болашақ бастауыш сынып педагогтерін инновациялық әрекетке даярлау мәселесінің арнайы зерттеу нысанына алынбағандығын көрсетеді.

Оған қоса бүгінгі білім беру тәжірибесі ЖОО оқыту үдерісінде білім алушыларды инновациялық әрекетке даярлаудың тиімділігін көрсетуі және қоғамның жаңашыл педагог кадрларға сұранысы мен олардың кәсіби даярлығында мүмкіндіктердің ғылыми-әдістемелік негіздерінің зерттеле қоймағандығы бүгінгі тәжірибедегі сұраныс пен теориялық зерттеулер арасында қарама-қайшылық туындатады:

* жоғары оқу орындарында болашақ бастауыш сынып педагогтерін инновациялық әрекетке даярлауды жаңа бағытта жетілдіру қажеттілігі мен оның зерттелу деңгейінің жеткіліксіздігі арасында;
* болашақ бастауыш сынып педагогтерін инновациялық әрекетке даярлау қажеттілігі мен оның моделінің жасалмауы арасында.

Көрсетілген қарама-қайшылықтардан туындаған мәселелерді теориялық негіздеу мен оның тиімділігін тәжірибелі-экспериментте тексеру зерттеудің проблемасын айқындады және бізге диссертациялық жұмыстың тақырыбын «Жаңартылған білім мазмұны жағдайында болашақ бастауыш сынып педагогтерін инновациялық әрекетке даярлау» деп таңдауға негіз болды.

**Зерттеудің мақсаты:** жаңартылған білім мазмұны жағдайында болашақ бастауыш сынып педагогтерін инновациялық әрекетке даярлаудың теориялық-әдіснамалық негіздерін айқындау және әдістемесін жасау, оның тиімділігін тәжірибелік-эксперименттік жұмыстар арқылы дәлелдеу, ғылыми-әдістемелік ұсыныстар беру.

**Зерттеу нысаны:** ЖОО-дағы біртұтас педагогикалық үдеріс

**Зерттеу пәні:** жаңартылған білім мазмұны жағдайында болашақ бастауыш сынып педагогтерін инновациялық әрекетке даярлаудың әдістемесі, оны ұйымдастыру үдерісі.

**Зерттеу болжамы:** *егер* болашақ бастауыш сынып педагогтерін инновациялық әрекетке даярлаудың теориялық-әдіснамалық негіздері анықталып, оның әдістемелік жүйесі дайындалса, әзірленген әдістеменің құрылымдық-мазмұндық моделі шығармашылықпен жүзеге асырылып, тәжірибеге ендірілсе, *онда*болашақ бастауыш сынып педагогтерінің инновациялық әрекетке даярлаудың жоғары деңгейіне қол жеткізу мүмкін болады, *өйткені* инновациялық әрекет жасау дағдысы бар болашақ бастауыш сынып педагогтері заман талабына сай әлеуметтік сұранысты қанағаттандырады және олардың жаңартылған білім мазмұны жағдайында кәсіби даярлануына мүмкіндіктер қаланады.

**Зерттеу міндеттері**

* жаңартылған білім мазмұны жағдайында болашақ бастауыш сынып педагогтерін инновациялық әрекетке даярлаудың теориялық-әдіснамалық негіздерін анықтау;
* жаңартылған білім мазмұны жағдайында болашақ бастауыш сынып педагогтерін инновациялық әрекетке даярлаудың мүмкіндіктерін айқындау;
* болашақ бастауыш сынып педагогтерін инновациялық әрекетке даярлаудың құрылымдық-мазмұндық моделін жасау;
* болашақ бастауыш сынып педагогтерін инновациялық әрекетке даярлаудың әдістемесін жасау, оны педагогикалық эксперименттен өткізу және тиімді нәтижелерін оқыту үдерісіне енгізу, ғылыми-әдістемелік ұсыныстар беру.

**Зерттеудің жетекші идеясы:** жаңартылған білім мазмұны жағдайында болашақ бастауыш сынып педагогтерін инновациялық әрекетке даярлау ЖОО-да білім алушының жаңартпалы әрекетінің траекториясын құрудың аса маңыздылығын күн тәртібіне қойып, осы мәселені теориялық және әдістемелік тұрғыдан шешуге мүмкіндік береді. Болашақ бастауыш сынып педагогтерінің инновациялық әрекетке даярлану дағдысының қалыптасуы педагог маманға қойылатын стандарттық талап деңгейіне сай келуін қамтамасыз етеді.

**Зерттеу көздері:** Қазақстан Республикасының білім беру саласына қатысты, инновация, инновациялық технологиялар негізінде оқытуға қатысты Білім туралы Қазақстан Республикасының 2007 жылғы 27 шілдедегі № 319 Заңы, Бастауыш білім беру деңгейінің 2-4-сыныптарына арналған «Қазақ тілі» пәнінен үлгілік оқу бағдарламасы (ҚР Білім және ғылым министрінің 2020 жылғы «27» қарашадағы № 496 бұйрығына 1-қосымша. ҚР Білім және ғылым министрінің 2013 жылғы 3 сәуірдегі № 115 бұйрығына 175-қосымша, ҚР Білім және ғылым министрінің 2018 жылғы «10» мамырдағы № 199 бұйрығына 12-қосымша ҚР Білім және ғылым министрінің 2013 жылғы 3 сәуірдегі № 115 бұйрығына 187-қосымша), ҚР Білім берудің барлық деңгейінің мемлекеттік жалпыға міндетті білім беру стандарты, ҚР «Атамекен» Ұлттық кәсіпкерлер палатасының Басқарма төрағасының 2017 жылғы 8 маусымдағы № 133 бұйрығына қосымша «Педагогтің кәсіби стандарты, қазақстандық және шетелдік педагогикалық, психологиялық инновация теориясына қатысты ғылыми зерттеулер мен әдебиеттер, ғылыми басылымдар, сөздіктер мен анықтамалықтар, оқулықтар мен оқу құралдары, БАҚ және интернет ресурстар.

**Зерттеу кезеңдері**

**Бірінші кезеңде** (2018-2019 жылдар) – философиялық, инновация теориясына қатысты, дидактикалық педагогикалық психология, әдістемелік, педагогикалық тұрғыдан ғылыми еңбектер, әдебиеттер, баспасөз материалдарын талдау негізінде мәселенің зерттелу дәрежесіне шолу жасалынды. Зерттеу жұмысының ғылыми аппараты дайындалды. Теориялық талдаулар негізінде «инновациялық әрекет» ұғымы мен «болашақ бастауыш сынып педагогтерінің инновациялық әрекетке даярлау» түсінігінің мазмұны нақтыланды, құрылымы анықталды. Зерттеудің әдіснамалық негіздері айқындалып, болашақ бастауыш сынып педагогтерін инновациялық әрекетке даярлаудың әдіснамалық тұғырлары басшылыққа алынып, зерттеу әдістері таңдап алынды. Жаңартылған білім мазмұны жағдайында болашақ бастауыш сынып педагогтерін инновациялық әрекетке даярлаудың мүмкіндіктері анықталды.

**Екінші кезеңде** (2019-2020 жылдар) – жаңартылған білім мазмұны жағдайында болашақ бастауыш сынып педагогтерін инновациялық әрекетке даярлаудың компоненттері, өлшемдері мен көрсеткіштері түзіліп, соған сәйкес деңгейлерін (жоғары, орта, төмен) құрайтын жаңартылған білім мазмұны жағдайында болашақ бастауыш сынып педагогтерін инновациялық әрекетке даярлаудың құрылымдық-мазмұндық моделі дайындалды. Тәжірибелік-эксперименттік жұмыс үдерісі ұйымдастырылып, анықтаушы кезеңі, яғни жаңартылған білім мазмұны жағдайында болашақ бастауыш сынып педагогтерін инновациялық әрекетке даярлаудың бастапқы деңгейі анықталды. «Бастауыш білім беруде инновациялық әрекетке даярлау негіздері» элективті курсының бағдарламасы; студенттерге арналған «Болашақ бастауыш сынып педагогтерін инновациялық әрекетке даярлау әдістемесі» атты оқу-әдістемелік құралы; ЖОО білім алушыларына арналған «Ғылыми-инновациялық портал» жобасы әзірленді. Әдістемелік кешенін тәжірибелік-эксперименттен өткізу жұмысының мазмұны мен кезеңдері, жүзеге асыру логикасы нақтыланды. Қалыптастыру кезеңінде ЖОО-да тәжірибеге ендірілді.

**Үшінші кезеңде** (2020-2021 жылдар) – жаңартылған білім мазмұны жағдайында болашақ бастауыш сынып педагогтерін инновациялық әрекетке даярлау әдістемесін тәжірибелік-эксперименттік жұмыстың бақылау кезеңі ұйымдастырылып, эксперименттің жалпы қорытындылары өңделді, түзетулер мен толықтырулар жасалынып, тиімді нәтиже берген әдістемені практикаға енгізу үшін ғылыми-әдістемелік ұсыныстар әзірленді. Диссертацияны толыққанды рәсімдеу жұмысы жүргізілді.

**Зерттеу әдістері**

* теориялық әдістер: философиялық, психологиялық, педагогикалық және әдістемелік еңбектерді талдау, жинақтау, жүйелеу, құрылымдау, жіктеу, модельдеу, салыстыру, контент талдау, ассоциациялау, жобалау;
* эмпирикалық әдістер: ойша эксперимент, сауалнама, әңгімелесу, бақылау, кесінді тапсырма орындату, сандық-сапалық тұрғыдан математикалық-статистикалық өңдеу.

**Зерттеудің ғылыми жаңалығы және теориялық мәнділігі**

* жаңартылған білім мазмұны жағдайында болашақ бастауыш сынып педагогтерін инновациялық әрекетке даярлаудың теориялық-әдіснамалық негіздері айқындалды;
* болашақ бастауыш сынып педагогтерін инновациялық әрекетке даярлаудың мүмкіндіктері анықталып жүйеленді, болашақ бастауыш сынып педагогтерін инновациялық әрекетке даярлау әдістемелік тұрғыдан негізделді;
* жаңартылған білім мазмұны жағдайында болашақ бастауыш сынып педагогтерін инновациялық әрекетке даярлаудың құрылымдық-мазмұндық моделі жасалып, өлшемдері мен көрсеткіштері, деңгейлері анықталды.

**Зерттеудің практикалық маңыздылығы**

* + педагогикалық кешенді әдістер негізінде жаңартылған білім мазмұны жағдайында болашақ бастауыш сынып педагогтерін инновациялық әрекетке даярлау деңгейін диагностикалау мен бағалау әдістемесі жасалды;
  + болашақ бастауыш сынып педагогтерін инновациялық әрекетке даярлау жүйесінің арнайы әдістемесі жасалды;
* «Бастауыш білім беруде инновациялық әрекетке даярлау негіздері» атты элективті курсы дайындалып, тиімділігі іс-тәжірибеде тексерілді;
* «Болашақ бастауыш сынып педагогтерін инновациялық әрекетке даярлау әдістемесі» атты оқу-әдістемелік құралы дайындалды;
* ЖОО білім алушыларына арналған «Ғылыми-инновациялық портал» жобасы дайындалды.
* зерттеу жұмысының барысында алынған нәтижелер мен олардың негізінде дайындалған нақты ғылыми-әдістемелік ұсыныстарды, зерттеу материалдарын педагогикалық жоғары оқу орындарының, педагогикалық колледждердің, бастауыш сынып педагогтерінің тәжірибесінде, бастауыш сынып педагогтерінің біліктілігін жетілдіру жүйесінде пайдалануға болады.

**Қорғауға ұсынылатын қағидалар**

1.Инновациялық әрекет – педагогикалық әрекеттің шығармашылық дамуының тәсілі; педагогтің инновациялық әрекеті – білім беру үдерісін ұдайы жаңартып, қоғамдастықта жұмыс жасай алатын, оқытудың жаңа түрлері мен әдістерін құруға қабілеттілігі. «Инновациялық әрекет» пен «Болашақ бастауыш сынып мұғалімдерін инновациялық әрекетке даярлаудың» ұғым, түсінік ретіндегі нақтыланған мәні мен оның құрылымы оқыту үдерісін ұйымдастырудың ғылыми-әдістемелік негізін жасаудың базасы болып табылады. «Болашақ бастауыш сынып педагогтерінің инновациялық әрекетке даярлығы» оның жалпы кәсіби дайындығының құрамдас бөлігі ретінде жоғары деңгейдегі ғылыми-педагогикалық әрекетіне негіз болатын «инновациялық әрекет» жайындағы білімі мен оқу мен оқыту үдерісінде жаңартпалы әрекет түрлерін білуі, инновациялық әрекетке даярлау әдістерінің мәнін, қызметін түсінуі, бастауыш білім беруде жаңашылдыққа бейімделуі, жаңа идеяларды жүзеге асыруда тәуекелге баруы сияқты бір-бірімен тығыз байланысқан компоненттерден тұратын тұлғаның кешенді сапасы.

2.Зерттеу барысында айқындалған болашақ бастауыш сынып педагогтерін инновациялық әрекетке даярлау мүмкіндіктері жаңартылған білім мазмұны жағдайында білім алушылардың өз бойындағы білімдік, рухани, жоғары білікті кәсіби тұлғасына байланысты. Инновация, инновациялық әрекет туралы арнайы білім мазмұнын игеру; педагогикалық инновациялық технологиялар туралы білім мен дағдыларды және ақпараттық-коммуникациялық технологияларды пайдалану дағдыларын меңгеру; педагогикалық инновацияларға сараптама жасай білу; инновациялық идеяны тауып, дамытып, оны жүзеге асыру қабілеттерін қалыптастырып, дамыту; инновациялық оқу-тәрбие жүйесін құра білу дағдыларын меңгеру мүмкіндіктері болашақ бастауыш сынып педагогтерін инновациялық әрекетке даярлауды қамтамасыздандырады.

3.Болашақ бастауыш сынып педагогтерін инновациялық әрекетке даярлау үдерісі мотивациялық, когнитивтік, инновциялық-әрекеттік, жеке тұлғалық құрамдас бөліктерінің бірлігін, оған сәйкес өлшемдер мен көрсеткіштердің біртұтастығы негізінде қарастырылады. Жаңартылған білім мазмұны жағдайында болашақ бастауыш сынып педагогтерін инновациялық әрекетке даярлаудың құрылымдық-мазмұндық моделі ақырғы нәтижеге жетудің теориялық-әдіснамалық негіздері, дайындау үдерісінің компоненттері мен көрсеткіштері айқындалған, болашақ педагогтер даярлаудағы инновациялық әрекеттің зерттеу мәселесін тиімді шешуге бағытталған әдістерін, құралдарын сипаттайтын, «даяр» болудың деңгейлері айқындалған құрылым болып табылады. Модель болашақ бастауыш сынып педагогтерін кәсіби даярлауды жетілдіруде, жоғары педагогикалық оқу орындарының теориялық және практикалық міндеттерді шешудегі инновациялық әрекеттерін жаңғыртуда басшылыққа алатын ғылыми негізделген әдістемелік нұсқаулық бола алады.

4.Жаңартылған білім мазмұны жағдайында болашақ бастауыш сынып педагогтерін инновациялық әрекетке даярлау арнайы әдістемені: «Бастауыш білім беруде инновациялық әрекетке даярлау негіздері» атты элективті курсын ЖОО педагогикалық үдерісіне енгізгенде және «Ғылыми-инновациялық портал» жобасын, ұтымды әдістерді, жаңа инновациялық оқыту құралдарын қолданғанда нәтижелі болады.

**Зерттеу нәтижелерінің мақұлдануы**

Зерттеу жұмысының негізгі тұжырымдары, теориялық және практикалық нәтижелерінің талқылануы:зерттеу материалдары бойынша 11 ғылыми еңбек жарияланды. Оның ішінде 4ҚР БҒМ Білім және ғылым саласындағы сапаны қамтамасыз ету комитеті бекіткен басылымдарда, 1 Scopus ақпараттық базасына кіретін журналда, 5 Халықаралық ғылыми конференциялардың материалдар жинағында, 1 элективті курс бағдарламасы, 1 «Болашақ бастауыш сынып педагогтерін инновациялық әрекетке даярлау әдістемесі» оқу-әдістемелік құралы шығарылды.

Зерттеу жұмысының мазмұны бойынша 10 мақала жарық көрді. Соның ішінде 1-еуі Scopus деректер қорына енетін жарияланымда:

1. «Training of future primary teachers for innovation in the context of the updated content of education». World Journal on Educational Technology: Current Issues Volume 13, Issue 4, (2021) 758-774, (Co-authored by: Stambekova Zh. 50%, Zhumabayeva А. 10%, Uaidullakyzy Е. 10%, Kaziyev K. 10%, Ablyazimova N. 10%, Ryskulova А. 10%).

Білім және ғылым саласындағы бақылау комитеті ұсынған басылымдарда 4-еуі жарияланды:

1. Cтамбекова Ж.К. Жaңapтылғaн бiлiм мaзмұны жaғдaйындa иннoвaциялық тeхнoлoгияны пaйдaлaну. Хабаршы-Вестник-Bulletin. Серия «Педагогика-психология» № 3(79), Алматы 2019. «Қыздар университеті» – Б.228-233 (Мақаланы жазудағы докторанттың үлесі – 100%);

2. Stambekova Zh. Features of interactive forms of learning in the context of an updated education program. Абай атындағы ҚазҰПУ-нің ХАБАРШЫСЫ, «Психология» сериясы, № 4(61), 2019. - Б. 151-156 (100%);

3. Cтамбекова Ж.К. Бастауыш сынып педагогтарының кәсіби даярлығын қалыптастыруда инновациялық әрекеттің тиімділігі. Хабаршы-Вестник-Bulletin. Серия «Педагогика-психология» № 4 (84), Алматы 2020 «Қыздар университеті» - Б. 171-177 (Мақаланы жазудағы докторанттың үлесі – 70%. Қосалқы авторлар: А.Е. Жұмабаева 20%, А.Н. Умирбекова, 10%);

4. Cтамбекова Ж.К. Болашақ бастауыш сынып мұғалімін инновациялық әрекетке даярлаудың маңыздылығы. Абай атындағы ҚазҰПУ-нің ХАБАРШЫСЫ, «Педагогикалық ғылымдары» сериясы, № 2, 2022. (Мақаланы жазудағы докторанттың үлесі – 70%. Қосалқы автор: А.Е. Жумабаева 30%).

Шет елдік және Отандық халықаралық конференция материалдарында басылымдарда 5 мақала жарық көрді:

1. Cтамбекова Ж.К. Болашақ бастауыш сынып педагогтарын инновациялық әрекетке даярлау жолдары. «Білім және ғылымдағы инновациялар» атты Халықаралық ғылыми-практикалық конференциясы. Қазақстан, Алматы обл., «Өрлеу» «БАҰО» АҚ филиалы «Алматы облысы бойынша педагог қызметкерлердің біліктілігін арттыру институты», Алматы: 22-23 қараша 2018. - Б. 131-133. (Мақаланы жазудағы докторанттың үлесі – 100%);

2. Cтамбекова Ж.К. «Технология» және «Инновациялық әрекет» ұғымдарының мәні. V Халықаралық ғылыми-практикалық конференция «Башкар мемлекеттік университеті» (Ресей) «Қ. Жұбанов атындағы Ақтөбе өңірлік мемлекеттік университеті» - Стерлитамак-Актобе, 28 наурыз 2019. - Б. 111-115. (Мақаланы жазудағы докторанттың үлесі – 100%);

3. Cтамбекова Ж.К. Бiлiм беру үдерісінде инновациялық технологияларды қолдану. «Білім және ғылымдағы инновациялар» атты Халықаралық ғылыми-практикалық конференциясы. Қазақстан, Алматы обл., «Өрлеу» «БАҰО» АҚ филиалы «Алматы облысы бойынша педагог қызметкерлердің біліктілігін арттыру институты», Алматы: 30 мамыр 2019. - Б. 441-446. (Мақаланы жазудағы докторанттың үлесі – 100%);

4. Stambekova Zh. The role of innovation in the updated content of education. 8th International Symposium on Social Studies Education 7-9 November 2019, Ankara/TURKEY Р. 321-327 (Мақаланы жазудағы докторанттың үлесі – 100%);

5. Cтамбекова Ж.К. Жаңартылған білім мазмұны жағдайында болашақ бастауыш сынып педагогтерін инновациялық әрекетке даярлығының мәні. «Заманауи мектепке дейінгі білім беру: трансформация, даму векторлары» атты Халықаралық онлайн-конференциясы. Қазақ ұлттық қыздар педагогикалық университеті «Қыздар университеті» баспасы, Алматы: 24 қараша 2021. - Б. 356-360 (Мақаланы жазудағы докторанттың үлесі – 100%).

**Диссертацияның құрылымы:** диссертация 167 беттен, кіріспеден, 3 тараудан, қорытындыдан, пайдаланылған 166 әдебиет тізімінен тұрады.

**Кіріспеде** зерттеудің ғылыми аппараты, таңдалған зерттеу тақырыбының өзектілігі негізделеді, зерттеудің нысаны, пәні, мақсаты мен міндеттері анықталады, зерттеу жұмысының ғылыми және теориялық жаңалығы мен практикалық маңыздылығы мен қорғауға ұсынылатын қағидалар баяндалады.

**«Жаңартылған білім мазмұны жағдайында болашақ бастауыш сынып педагогтерін инновациялық әрекетке даярлаудың теориялық-әдіснамалық негіздері»** атты бірінші тарауда жаңартылған білім мазмұны жағдайында болашақ бастауыш сынып педагогтерін инновациялық әрекетке даярлау мәселесінің зерттелу жайына шолу жасалып, «инновациялық әрекет» ұғымы мен «болашақ бастауыш сынып педагогтерін инновациялық әрекетке даярлау» түсінігінің құрылымы мен мазмұны анықталады, болашақ бастауыш сынып педагогтерін инновациялық әрекетке даярлаудың әдіснамалық тұғырлары жан-жақты талданып қарастырылады.

**«Жаңартылған білім мазмұны жағдайында болашақ бастауыш сынып педагогтерін инновациялық әрекетке даярлауды модельдеу»** атты екінші тарауда болашақ бастауыш сынып педагогтерін инновациялық әрекетке даярлау өлшемдері мен көрсеткіштері жүйеленіп, жаңартылған білім мазмұны жағдайында болашақ бастауыш сынып педагогтерін инновациялық әрекетке даярлаудың мүмкіндіктері қарастырылады, жаңартылған білім мазмұны жағдайында болашақ бастауыш сынып педагогтерін инновациялық әрекетке даярлаудың құрылымдық-мазмұндық моделі анықталады.

**«Жаңартылған білім мазмұны жағдайында болашақ бастауыш сынып педагогтерін инновациялық әрекетке даярлаудың тәжірибелік-эксперименттік жұмыстары»** атты үшінші тарауда тәжірибелік-эксперимент жұмысын ұйымдастыру мәселелері жан-жақты қарастырылады, жаңартылған білім мазмұны жағдайында болашақ бастауыш сынып педагогтерін инновациялық әрекетке даярлау кезеңдерінің мазмұны сипатталып, ерекшеліктері мен міндеттері анықталады, тәжірибелік-эксперимент жұмысының нәтижелері баяндалады.

**Қорытындыда** зерттеу жұмысы тұжырымдалып, негізгі қағидалар ұсынылады, ғылыми және әдістемелік ұсыныстар түйінделеді.

**1 ЖАҢАРТЫЛҒАН БІЛІМ МАЗМҰНЫ ЖАҒДАЙЫНДА БОЛАШАҚ БАСТАУЫШ СЫНЫП ПЕДАГОГТЕРІН ИННОВАЦИЯЛЫҚ ӘРЕКЕТКЕ ДАЯРЛАУДЫҢ ТЕОРИЯЛЫҚ-ӘДІСНАМАЛЫҚ НЕГІЗДЕРІ**

* 1. **Жаңартылған білім мазмұны жағдайында болашақ бастауыш сынып педагогтерін инновациялық әрекетке даярлау мәселесінің зерттелу жайы**

ХХІ ғасырда білімнің, жалпы қоғамның дамуын қамтамасыз ететін басымдықтағы құндылықтардың жеделдете ауысып жатқаны айқын байқалуда. Жалпы адамзат өркениетінің алға қарай қарқынмен басқан әр қадамы өмірге бейімделгіш жаңа шарттар мен оларға тән амал-тәсілдердің де туындауына негіз болып отыр. Әлемнің барлық елдерінде дерлік ұлттық білім берудің барлық жүйесіне қозғау салатын реформалау немесе жетілдіру үдерісі жүргізілуде.

Қазақстан Республикасының бастауыш білім беру жүйесі Тәуелсіздік алғаннан бері үздіксіз жетілдіріліп, қарқынмен дамытылып келеді. Осы даму жолындағы күрделі қиындықтарды еңсере отырып, бағыттан таймай ұстанған басты мақсаты кеңестік дәуірдің әкімшілік-бұйрықшыл жүйесінің «субъект-объект» дидактикалық жүйесінен демократиялық «субъект-субъект» дидактикалық жүйесіне көшу болған еді. Білім беруші мен білім алушының субъект-субъектілік дидактикалық жүйесінде білім беру үдерісіне инновациялық жаңашылдықтарды енгізу қалыпты жағдай болып танылады. Ол инновациялық үдерістердің бастауы білім берудің мемлекеттік стандарттарынан бастау алып, одан оқу бағдарламаларының білім мазмұнындағы инновациялық жаңашылдықпен толығуына жетелейді. Осыдан соңғы кезекте оқулықтар мен оқу құралдарының инновациялық болмысын қалыптастыруға жол беріледі. Бірақ инновациялықты енгізудің ең маңызды нүктесі – дидактикалық құралдарды оқыту үдерісінде оңтайлылықпен сәтті және тиімді басқара алатын болашақ педагогтерді инновациялық әрекетке дайындау барысы.

Қазақстандық білім беру саласындағы басым ұлттық бағыттарды айқындауда Елбасымыз Н.Ә. Назарбаевтың Қазақстан халқына Жолдаулары үлкен орын алады. Ол құжаттарда білім беру саласындағы инновациялық үдеріске әрдайым маңызды орын беріліп отырылады. 2012 жылы Назарбаев Университет студенттерінің алдында оқыған интерактивтік дәрісінде Елбасы «Білім-ғылым-инновация» үш тірегі басқаратын постиндустриалдық әлемге басқан қадам туралы атап көрсеткен болатын [10].

Қ.К.Тоқаев Ислам ынтымақтастығы ұйымының (ИЫҰ) ғылым және технология жөніндегі саммитіне қатысқандағы сөзінде еліміздің келешегі ғылыми-техникалық және инновациялық даму саласындағы жетістіктерге байланысты екеніне сенім білдіргені белгілі. Президент Қ.К. Тоқаевтың ғылым мен білім берудегі инновациялық үдеріс туралы сөздерінен инновациялық үдерістер қысқа уақытта жүзеге асырылуы арқылы Қазақстанның ғылымы мен білім беру саласын дамытатын негізгі бағыттың катализаторына айналуы мүмкін екенін айқын тани аламыз [11].

Осы тармақшаның мақсаты – жаңартылған білім мазмұны жағдайында болашақ бастауыш сынып педагогтерін инновациялық әрекетке даярлау мәселесінің зерттелу жайына шолу жасау және талдау. Қазіргі замандағы ғылыми зерттеулерге талдау жасау алдында қазақстандық ағартушылардың инновациялық әрекеттің бағытында қалдырған ой-пікірлеріне тоқталып өтеміз.

Ыбырай Алтынсарин «Мен үшін жақсы мұғалім бәрінен де қымбат, өйткені жақсы мұғалім – мектептің жүрегі» деп, жаңалықты қабылдауға жақсы дайындықтан өткен мұғалімнің білім беру ісіндегі рөлін жоғары бағалағаны белгілі [12].

Ұлы Абайдың «Ұстаздық қылған жалықпас, үйретуден балаға» деген нақыл сөзінде мұғалімнің барлық уақытта ізденісте, барлық уақытта жаңашылдыққа дайын, өз ісінде инноватор болуы керек екенін көреміз. Мұғалімге пәндік білімі жоғары, өзіндік кәсіби қасиеттері ерекше дамыған, педагогикалық іс-әрекет теориясын терең меңгерген, өз ұлтының мәдени мұрасы мен салт-дәстүрін білітін, өзге мәдениетке құрметпен қарайтын тұлға ретінде талап қойған.

Инновациялық оқыту технологиялары туралы ой-пікірлердің бастауын Я.А.Коменскийдің еңбектерінен де табамыз. Я.А.Коменскийдің айтуынша, дидактика үшін аса қажет нəрселер ретінде: біріншіден, жан-жақты ойластырылған мақсаттарды атаймыз; екіншіден, сол мақсаттарға жетуге сәйкес орайластырылған құрал-жабдықтарды айтамыз; үшіншіден, мақсаттың орындалуын қамтамасыз ететін нақты құралдарымызды қолданудың берік ережелерін табуды айтамыз [13].

Ұлт ұстазы Ахмет Байтұрсынұлының кезінде жақсы дайындалған жас мұғалімдер туралы айтқан сөзінің дәл осы күнгі инновациялық үдеріске қатысты айтқандай екенін көруге болады: «Жаңа жолдың оқуы жаңа оқып шыққан жас мұғалімдердің қолында. Бұлардың күштері тың, білімдері, пікірлері жаңа. Ниеті – жұртына қызмет ету. Бұлар білгенін, тапқан-таянғанын жұртынан аяп қалатын емес. Қазақтың бастауыш мектебіндегі жұмысын қолдарына алуға лайық адамдар. Әр жайдан хабардар, дүнияда не істеліп, не қалыпта тұрғанынан бұлардың мағлұматы мол. Қысқасы, қазақ арасына білім нұрын жаюға нағыз қолайлы адамдар» [14]. А.Байтұрсынұлының осы сөздері мұғалімдікке арнайы дайындалып, мектепке жаңа келген жас маманның өмірмен тығыз байланысы орнап, ол тұрақты сақталуы үшін әрдайым әр жайдан хабардар, ізденімпаз, жаңа мағлұматы мол тұлға деңгейін жетілуі тиіс екенін танытады.

Жоғарыдағы ойшыл-ағартушыларымыздың ой-пікірлерімен толық келісеміз. Өйткені, болашақ педагогтерді даярлау білім беру жүйесіндегі ең маңызды үдеріс болып табылады. Сонымен бірге қазіргі ақпарат пен сандық технологияның кең дамыған кезеңінде педагогтерді даярлау үдерісі күнделікті дамытып, жетілдіріп отыруды қажет етеді [15]. Педагогтерді даярлау мәселесі әр уақытта да өзекті тақырыптардың бірі болғандықтан, бұл мәселесені ғалымдар жан-жақты қарастырған. Мұғалім даярлаудың маңыздылығы жайында ғалымдардың педагогикалық және философиялық ой-пікірлеріне тоқталып өтсек.

Тәрбие бағыты бойынша көптеген зерттеулер жүргізген орыс ғалымы С.Т. Шацкий мұғалім дайындығын олардың тәжірибелік жұмысты ұйымдастыру барысында жүргізу қажет деп санаған. Ғалым болашақ бастауыш сынып педагогтерін оқытуда бақыланған деректер мен құбылыстарды сараптау негізінде жиналған педагогикалық тәжирибенің алғашқы қоры мен жаңа деңгейдегі педагогикалық тәжірибе, қабылданған материалдың жаңа теориялық түсіндірмесі, іс жүзіндегі тәжірибені қорытып, түсіну бойынша соңғы теориялық курс ұстанымын ұсынған [16].

А.С.Макаренко бастауыш сынып педагогтерін дайындау мәселесін жан-жақты қарастырған. Педагог-ғалым мұғалім іс-әрекетіндегі педагогикалық шеберліктің маңыздылығын, оны игеру жолдарын атап кеткен [17].

Болашақ педагогтерді даярлаудың әр түрлі жақтарын дамытуға өз үлесін қосқан ғалымдар ЖОО-ның студенттеріне жүргізілетін сабақтардың әдістемелік, теориялық және тәжірибелік деңгейін өсірудің жолдарын, студенттердің жалпы педагогикалық дайындығының біртұтастығы мен жүйелілігіне қол жеткізудің шарттарын көрсетеді.

Педагогтерді даярлаудың көптүрлілігі бұл үдерістің маңызыдылығын білдіреді және оның ерекшелігіне байланысты негізгілеріне тоқталып кетуді жөн санаймыз.

Болашақ педагогтерді кәсіби іс-әрекетке даярлау мәселесін отандық ғылыми әдебиетте зерттеп, тұлғаны құндылық бағдарлау жүйесіне мұғалімдерді даярлау Г.К.Нургалиева [18]; болашақ мұғалімдерді дидактикалық даярлауды Т.С.Сабыров [19]; педагогикалық іс-әрекет пен қарым-қатынастың субъектілік сипатын Х.Т.Шерьязданова [20], болашақ мұғалімдердің кәсіби құзыреттілігін қалыптастыруды Б.Т.Кенжебеков [21] және т.б. қарастырған.

Елімізде болашақ мамандарды шығармашылық іс-әрекетке даярлау мәселелерін Б.А.Әбдікәрімов [22], В.В. Егоров [23], Қ.Б. Жарықбаев [24], С.В.Илларионов [25], З.А.Исаева [26], М.М.Мұқанов [27], Г.Ж.Меңлібекова [28], А.П.Сейтешев [29] және т.б. ғалымдардардың еңбегінде көрініс тапқан. Аталған авторлардың еңбектерінде шығармашылық іс-әрекеттің құрылысы, мазмұны мен мәнін білім беру үдерісінде жүзеге асырудың әдіс-тәсілдері арқылы нақтылаған.

Болашақ педагогтерді даярлаудың тиімділігі мен қолжетімділігін қамтамасыз етуде инновациялық технологиялар мен ақпараттық сандық технологияларды білім беру үдерісіне енгізу қажеттілігі туындап келеді. Бұл өз кезегінде, білім алушылардың оқу үдерісіндегі танымдық қызығушылықтарын дамытуды көздейді. Еліміздегі жоғары білім беру ордалары әлемдік білім беру жүйесіне көше бастады. Қазақстанның бәсекеге қабілеттілігін арттыра түсетін білікті мамандарды дайындау үшін ЖОО-да түрлі инновациялық әдістемелерді пайдалана бастады. «Академиялық мобильділік» бағдарламасы еліміздегі бірқатар жоғары оқу орындарында жүзеге асуда. Жоғары білім саласына көп сатылы оқу гранттары жүйесін әзірлеу, қос диплом алу, қолданбалы білім берудің өңірлік мамандықтарды ескеретін мамандандырылған оқу орындары жүйесін құру, оқыту әдістемелерін жаңғырту, оқытудың онлайн жүйелерін дамыту сынды жоғарыдағы бағыттың негізгі тетігі ретінде қарастырылу да болашақ педагогтерді даярлаудың инновациялығы болып табылады.

Жаңартылған білім мазмұны жағдайында болашақ бастауыш сынып педагогтерін инновациялық әрекетке даярлау болашақ педагогтердің шынайы өмірдегі оқыту-тәрбиелеу тәжірибесінде жаңашылдықты жасауға, игеруге, меңгеруге және пайдалануға кірісуі дегенді танытады [30]. Сондықтан ЖОО-да болашақ педагогтерді инновациялық әрекетке даярлаудың қажеттілігі артып отыр.Бұл өз кезегінде, өздері қызмет ететін білім беру мекемелерінде жергілікті ерекшеліктерді ескеретін стратегияларды қолдануға, жүйелі өзгерістерге бейімделетін инновациялық орта құра білу дағдылары қалыптасқан маман дайындау дегенді танытады. Осы бағыттағы мәселелерді тиімділікпен шешу мақсатында қазақстандық педагогикалық сала ғалымдары мен мамандары көпқырлы зерттеулер жүргізіп келеді. Жаңартылған білім мазмұны жағдайында болашақ бастауыш сынып педагогтерін инновациялық әрекетке даярлау тәжірибесі мен осыған байланысты жүргізілген зерттеулерді талдау барысында осы мақсатқа жетуге бағыт ұстанған жобалар мен инновациялық алаңдардың, еңбектердің молдығы анықталды. Олардың әрқайсысының түрлі көлемде қамтитын мақсаттары мен міндеттері, түрлі теориялық тіректері, өзара бір-біріне тәуелсіз жүйелері қалыптасқанына талдау негізінде көз жеткізуге болады.

Қазақстандық білім беру жүйесінде педагогтерді инновациялық әрекетке даярлау мәселесін арнайы зерттеген және еңбектерінде қарастырған ғалымдар қатары мол. Көптеген ғалымдардың еңбектеріндегі инновациялық ой маржандарын талдау арқылы оларды зерттеуімізге тұтас тұғыр етіп түзуге мүмкіндік жасалынды.

Қазақстандық педагогика саласында инновация туралы алғашқы қарастырған ғалымдардың бірі Н.Н. Нұрахметовтың пікірінше, инновациялық үрдіс (тенденция) – білім беру ұйымдарында жаңашылдықтарды жасаумен, оларды басқарумен, пайдаланумен және таратумен анықталатын құбылыс [31]. Инновацияны ғалым білім беру мазмұны арқылы, әдістемемен, технологиямен, оқу-тәрбие жұмысын ұйымдастырумен, мектеп жүйесін басқарумен тығыз байланысты деп тани келе, инновацияның келесідей жіктемесін ұсынады: инновацияның жеке түрі, инновацияның модульдік түрі, инновацияның жүйелі түрі. Ғалымның осы жіктемесіне өз тарапымыздан қосарымыз – инновацияның осы көрсетілген әр түрінің жүзеге асырылуы инновациялық әрекетке тікелей байланысты болады.

Ш.Т. Таубаева өзінің еңбегінде педагогикалық инновацияға педагогикалық жаңашылдықтарды жасау, оларды бағалау, сонымен қатар педагогикалық қауымдастықтың ол жаңашылдықты меңгеруі және оларды педагогикалық практикасында пайдалануы мен қолдануы туралы ілім деп анықтайды [32]. Ғалымның айтуынша, педагогикалық инновацияға беріліп отырған бұл анықтама өзінің жаңа болмысымен ерекшеленеді, өйткені мұнда педагогикалық инновацияның жасалуы, меңгерілуі және қолданылуы біртұтастықта анықталып отыр. Ғалымның осы пікірін, яғни педагогикалық инновациялық үдерісті жасау, меңгеру және қолдану туралы біртұтастықта қарастыру пікірін қостаймыз.

Қ.Қабдықайырұлының инновациялық технологияны қолданудың тиімділігін арттыратын әдіснамалық ұстанымдарды анықтауы дидактиканы толықтыра түсті деп бағалауға болады. Ол ұстанымдар келесідей:

* біріншіден, мұғалімнің педагогикалық кәсіби дайындығының беріктігіне сену ұстанымы;
* екіншіден, оқыту барысында барлық пән бойынша студенттің дайындығы жеткілікті болу ұстанымы;
* үшіншіден, студенттердің білім алу барысын модульдік жобалау ұстанымы;
* төртіншіден, болашақ бастауыш сынып мұғалімдерін дайындауда дәстүрлі оқыту әдістерін жаңашылдықпен пайдалану ұстанымы;
* бесіншіден, білім беру үдерісін ұйымдастыру мен оқыту технологияларын қолдануда және болашақ бастауыш сынып мұғалімдерінің қажетті дағдыларын қалыптастырудағы педагогтік тұрғыдан дұрыс және шынайылыққа сәйкес келу ұстанымы;
* алтыншыдан, жоғары оқу орындарының оқытушылары мен студенттерінің оқу үдерісіндегі өзара қатынасының жарасымды дамыған біртұтас педагогикалық үдерісті сақтау ұстанымы;
* жетіншіден, студенттерге бастауыш сынып мұғалімінің жалпы педагогтік және жекелеген пәндік біліктілігін қалыптастыруды жүйелілікпен үйлестіру ұстанымы;
* сегізіншіден, инновациялық технологияны жобалауда оның мазмұндық, жүйелілік, мотивациялық қырларының біртұтастығын сақтау ұстанымы;
* тоғызыншыдан, барлық студенттің кәсіби дайындығының деңгейін базалық деңгейге міндетті түрде жеткізу ұстанымы [33].

Ж.А.Қараевтың деңгейлеп оқыту технологиясының теориялық және технологиялық негіздерін зерттеген еңбегі өз заманында қазақстандық білім беру жүйесіне алып келген үлкен жаңалық болды. Кеңестік дәстүрлі оқыту жүйесінен мұғалімдерді жаңаша қарқынмен білім берудегі жаңашылдыққа, инновациялыққа алып шыққан деңгейлеп оқыту технологиясы мұғалім мен оқушының арасындағы дидактикалық қарым-қатынасты жаңаша келбетке түсірді. Мұғалім мен оқушының арасындағы байланыстың, кері байланыстың, тапсырмалардың оқушылардың танымдық деңгейіне лайықталуы, барлығы, түптеп келгенде қазақстандық дидактиканың жаңа қырға көтерілгенін көрсете алды [34]. Ж.Қараевтың деңгейлеп оқыту технологиясын болашақ бастауыш сынып мұғалімдерін дайындауда қолданудың тиімді тұстары өте көп. Өйткені осы технология бойынша тапсырмалар орындауға дағдыланған студент өзінің болашақ кәсібінде оны тиімділікпен қолданып, оқушыларына дифференциалдық тапсырмалар орындатудың жаңа жолдарын іздеп табуға ұмтылады. Сондықтан да Ж. Қараевтың деңгейлеп оқыту технологиясы болашақ бастауыш сынып мұғалімдерін дайындау үдерісіндегі студенттердің инновациялық әрекетін қалыптастыру бойынша ерекше орында болады.

Р.М. Қоянбаевтың «Педагогика» атты кітабында педагогикалық үдерісті жетілдірудің, болашақ педагогтерді дайындауды әрдайым жетілдіріп отырудың жаңа бағыттары сөз етіледі [35].Р.М. Қоянбаев: «Қазіргі заман талабына сай мектептерде білім мазмұнын өзгерту – басты міндеттердің бірі», – дей келе, білім беруді ізгілікті ету, өскелең жас ұрпақты бейбітшілік рухында, ынтымақтастықта, халықаралық достық бағытында тәрбиелеудің маңызы туралы ерекше тоқталады. Ғалымның осы атап көрсетіп отырғандарының барлығы – қазіргі инновациялық, дербес дидактикалық жүйе құрайтын оқыту технологиялары, атап айтқанда, гуманистік ізгілікті оқыту технологиясы, ынтымақтастықта оқыту технологиясы, тұлғалық бағдарлы оқыту технологиясы.


С.Р. Рахметованың зерттеулері мен еңбектерін талдау барысында болашақ бастауыш сынып мұғалімдерінің инновациялық ойлауын дамытудың, инновациялық әрекеттерін қалыптастырудың ерекшеліктері шығармашылық, ғылыми-теориялық, тіл дамыту қырларынан қарастырылғаны анықталды. Ғалым көрсетілген әрбір компонент болашақ бастауыш сынып мұғалімдерінің инновациялық әрекетке дағдылануын қамтамасыз ететін тіл дамытуға, шығармашылыққа баулуға қызмет ететінін атап көрсетеді [36].

Ж.У.Кобдикова өзінің зерттеу еңбектерінде Ж.А. Қараевпен біріге отырып, инновациялық технологияны қолдануда арнайы ұсынылған талаптарды орындаудың маңызы зор екенін атап көрсетеді. Ол талаптарға келесілер жатқызылады:

* біріншіден, білім алушының жеке басының зияткерлік, эмоциялық, мотивациялық ерекшеліктері, темпераменті, қабылдау, есте сақтау ерекшеліктері ескерілуі керектігі;
* екіншіден, білім алушыға оның зияткерлік мүмкіндіктерін асыра жүктеп, нәтижесінде эмоциясын, жүйкесін тоздырып алмау; қысқа уақыт мерзімінде оңтайлы білім нәтижесіне қол жеткізуге ұмтылу;
* үшіншіден, оқу үдерісінде білім алушылардың жайлы моралдық-психологиялық күйде болуын әрдайым қамтамасыз ету;
* төртіншіден, білім алушыларды гуманистік технологияларды қолданудың арқасында түрлі негативтерден қорғау ғана емес, білім алушылардың өздерінің ішінен түрлі сыртқы негатив жағдаяттармен күресе алатындай деңгейге өсіру керектігі.

Осындай талаптарды түйіндей келе Ж.Қараев пен Ж.Кобдикова үшөлшемді әдістемелік жүйенің «психосақтаушы», «денсаулықсақтаушы» оқыту технологиясына үндесіп жататынын атап көрсетеді [37].

Инновациялық технологияларды пайдаланудың практикалық ерекшеліктерін К.Ж. Бұзаубақова кең және жан-жақты қарастырған [38]. Ғалым өз еңбегінде қазақстандық педагогикадағы инновациялық үдерістің табиғаты қарастырылған зерттеу жұмыстарын талдай келе, инновациялық үдерісті танудың логикалық жолын модельдейді (сурет 1).



Сурет 1 – К.Ж. Бұзаубақова бойынша педагогикалық инноватиканың теориялық және әдіснамалық негіздері

К.Ж. Бұзаубақованың айтуынша, «Оқу-тәрбие үдерісінде педагогикалық жаңалықтардың теориясы және практикалық маңыздылығын анықтау үшін жаңалықтың шығу тегін, құндылығын білуіміз қажет».

Қ.А. Сарбасова бастауыш сынып мұғалімдерінің инновациялық дайындығын инновациялық педагогикалық технологиялар арқылы жетілдіру мәселелерін зерттеген монографиясында өзінің жоғары оқу орнындағы тәжірибесінің негізінде қазіргі күннің білім беру жүйесі қойып отырған инновациялық талаптарға сәйкес білім беру жүйесінің ерекшеліктері туралы қарастырады [39].

Отандық ғалым Ә.Е.Жұмабаева «Инновация» терминіне «жаңалық енгізу» деген мағынаны береді. Ал жаңалық – бұл құрал, жаңарту осы құралды игерту үдерісі екендігін қарастырды. Инновациялық үдеріс – жаңалықты енгізетін, қолдануға жағдай жасайтын кешенді әрекет. Сонымен қатар, инновациялық оқыту жүйесі білім алушының жеке дара қабілетін, арнайы мүмкіндіктерін, сондай-ақ өзіндік шығармашылық ізденістерін дамытуға тікелей септігін тигізетіндігін баяндаған [40].

Б.А. Тұрғынбаеваның жоғары оқу орындарында инновациялық технологияларды қолдану арқылы болашақ педагогтердің кәсіби құзыреттілігін шыңдау туралы пікірлері маман дайындаудың заманауи талаптарының үдесінен шығу жолдарын көрсетеді [41]. Ғалымның дамыта оқыту технологияларының табиғаты мен оларды қолданудың тиімділігі туралы пікірлері болашақ бастауыш сынып мұғалімдерін инновациялық әрекетке дайындау үдерісінде тиімді технологияларды пайдаланудың тетіктерін танытады.

А.С.Амирова болашақ бастауыш сынып педагогтерін даярлауды жан-жақты қарастырған ғалым. Мұғалім инновациялық әрекеттің субъектісі, әрі оның ұйымдастырушысы ретінде педагогикалық үдерісте жаңалықты қолданушы, таратушысы қызметін атқарып, пәндік білім беруде оның жаңа мазмұнын және ондағы өзгерістің нәтижесін көре білген. Сонымен қатар, иннновациялық әрекеттер әрбір бастауыш сынып педагогтерінің педагогикалық үдерісінің негізгі көзі болуы керектігін атап көрсеткен [42].

Қазақстандық бастауыш білім беру жүйесі уақыттың дамуымен иықтаса, қатардан қалмай дамуы үшін бастауыш сынып мұғалімі сол қарқынды үдерістің катализаторы ретінде заман тынысымен бірдей жүріп отыруға университетте оқып жүрген кезден дайындалуы керек. Мұғалімнің осындай дайындығының нәтижесі дегеніміз, сонда мұғалімнің мектепте қызмет ету барысында оқушылардың да заман дамуымен бір қатарда, мүмкін болса, ой-өрісін дұрыстықпен дамытудың арқасында көкжиегі көріне бастаған келер заманның лебін де алдын ала болжай алатындай дәрежеге жете алуы болмақ.

Сонымен қатар, осы бағытта жасалынған ізденістердің нәтижесінде жарық көрген еңбектерінде Г.Уәйісова мен Ж.Қ. Астамбаеваның инновациялыққа байланысты пікірлерінің құндылығын жоғары бағалаймыз. Авторлардың айтуынша: «Қазіргі білім беру саласындағы жеке тұлғаға бағытталған, жан-жақты тәрбиелі тұлға қалыптастыруға ұмтылған тенденцияға орай оқыту мәселесіне ерекше мән беріле бастады. Дифференциялап оқыту дегеніміз оқушының дара ерекшелігіне қарай, дифференциялды өзіндік жұмыс, үйге тапсырмалар беру, өзін-өзі бағалауға үйрету деп ойлаймыз. Дифференциялды өзіндік жұмысты карточкамен және перфокартамен жұмыс, дифференциалды тест тапсырмалары арқылы ұйымдастыруға болады» [43].

Жоғарыдағы талдауға сүйене отырып, бүгінгі күні білім беру жүйесінде, оның ішінде жоғары білім беру жүйесінде, орта білім беру жүйесінде, бастауыш мектепте инновациялық технологияларды қолдану мен басқару мәселелері біршама деңгейде зерттеліп, белгілі бір деңгейдегі қор жинақталған деп айтуға болады. Аталған мәселенің зерттелу барысын жан-жақты толтыруға үлес қосқан келесі еңбектер бастауыш мектепте инновациялық технологияны қолдануды қарқындатуды түрлі қырынан қарастырған.

Бұл ретте Б.Т.Барсай қарастырған болашақ бастауыш сынып мұғалімдерінің кәсіби дидактикалық құзыреттілігін қалыптастыру мәселесі инновациялық әрекетпен байланысты болады деп ойлаймыз. Зерттеуші жоғары педагогикалық білім беру жүйесінде болашақ бастауыш сынып мұғалімдерін даярлау мазмұнын анықтаудың ұстанымдарын нақтылап көрсетті: кәсібилік (профессиографиялық) ұстанымы; біліктілік (квалификациялық) ұстанымы; құзыреттілік ұстанымы [44].

Ал Қ.М. Нағымжанованың зерттеуінде қарастырылған студенттердің педагогикалық креативтігін инновациялық білім беру ортасында қалыптастыру проблемасында да инновациялық әрекет өзіндік ерекше орынға шыға алады.

Қ.М.Нағымжанова зерттеу барысында субъектілердің бойында «Мен» қағидасын қалыптастырудың маңыздылығына ерекше мән берген. Ғалым студенттердің «Мен» қағидасының қалыптасуы негізінде мамандарға көптеген ерекше қабілеттерін дамыту мүмкіндігі анықталған. Қазіргі таңда әр студенттің бойында қалыптастыруға міндетті болып табылатын қабілеттің бірі – «Мен» қағидасы. Өзіне, біліміне сенімді маман әрқашан креативті ойлау арқылы бәсекеге қабілетті, еркін дами алады. Студенттің «Мен» қағидасы – өзі туралы, қабілеттері мен адамгершілік ұстанымдары, моральдық қасиеттері мен мінез-құлықтары, басқа адамдардың осы қасиеттеріне деген қатынасы туралы түсініктер. Студенттің «Мен» қағидасы мүмкіндіктерінің шеңберін анықтайды [45].

С.Көшімбетованың білім сапасын көтерудің сенімді тетігі ретінде инновациялық технологиялардың мүмкіндіктерін зерттеген еңбегі де инновациялық әрекеттің бір қырын тануға тірек болады [46]. С. Көшімбетова өзінің зерттеуінде оқу-тəрбие үдерісінде оқытудың инновациялық əдіс-тəсілдерін қолданудың ерекшеліктерін сипаттаған.

Бастауыш сынып оқушыларының зерттеушілік іс-әрекет мотивациясын зерттеген Н.Т. Сартаеваның диссертациясында ақпараттық технологиялар негізгі тірек етіп алынады. Бұл ретте ақпараттық технологияны қолдану арқылы зерттеушілік іс-әрекеттер орындау қалай десек те, инновациялық әрекеттің бір тармағы болып саналады [47].

C.А. Фейзулдаева өзінің зерттеу еңбегінде пәнаралық байланысты нысан ете отырып, жоғары оқу орнында пәнаралық сабақтастықты жүзеге асыру арқылы болашақ бастауыш сынып мұғалімін дайындау ісін жаңа сапалы деңгейге көтеру жолдарын қарастырады. Ол: «...пәнаралық сабақтастық арқылы болашақ бастауыш сынып мұғалімдерін кәсіби даярлау – жаңартылған білім беру жағдайында студенттерге кәсіби білім жүйесін, жеке, жалпы және кәсіби құзыреттілікті, тұлғаның өзін-өзі реттейтін интегративтік сапаларын меңгерту»,– деп түйін жасайды [48].

Болашақ бастауыш сынып педагогтерін жоғары оқу орындарында даярлау мәселесінің аса маңызды қырының бірі болашақ маманның инновациялық әрекетке тәжірибе барысындығы дайындығының маңыздылығы болады. Болашақ бастауыш сынып педагогтерінің инновациялық әрекет барысындағы жұмысын ұйымдастыруы оқушының жеке тұлғалық қасиеттерін, пәнді игерудегі кең ауқымды дағдыларын, тілдік дағдыларын, өзіндік ой-пікірлерін қалыптастыру дағдыларын жүзеге асыруға толықтай мүмкіндік береді. Жоғары оқу орнында болашақ педагогтерді инновациялық әрекетке даярлауда алдымен алған теориялық білімімен оның тәжірибеде қолдану біліктілігі, кәсіби құзыреттілігінің басты бағыттарының бірі ретінде алға шығады деп тұжырымдаймыз.

Зерттеу тақырыбымыздың нысанына қарай Б.М. Баймұхаметов [49], А.Т. Туралбаева [50], Сыздықбаева А.Д. [51], К.Т. Мулдабекова [52], М.Н. Оспанбекова [53], Э.Уайдуллақызы [54]*,* А.Н. Умирбекова [55] және т.б. ғалымдардың ғылыми еңбектері ерекше орын алады, сондықтан болашақ бастауыш сынып педагогтерін даярлауда өзіндік ізденістерімен ерекшеленген Абай атындағы Қазақ Ұлттық педагогикалық университеті жас ғалымдарының еңбектерін кестеге түсіріп, оларға талдау жасадық (кесте 1).

Кесте 1 – Абай атындағы ҚазҰПУ-ы жас ғалымдары еңбектерінде инновациялық әрекетке даярлау мәселелерінің зерттелуі

|  |  |  |
| --- | --- | --- |
| Автор | Ғылыми еңбек атауы | Қорғау жылы |
| Баймұхаметов Б.М. | Болашақ бастауыш сынып мұғалімдерінің лидерлік сапасын қалыптастыру | 2014 |
| Туралбаева А.Т. | Отбасы мен мектептің ынтымақтастығы жағдайында дарынды балаларды тәрбиелеу | 2014 |
| Мулдабекова К.Т. | Ақпараттық технологиялар арқылы болашақ мамандардың коммуникативтік құзыреттілігін қалыптастыру | 2014 |
| Уайдуллақызы Э. | Бастауыш сынып мұғалімдерінің ақпараттық-кәсіби құзыреттілігін қалыптастыру | 2014 |
| Сыздықбаева А.Д. | Болашақ бастауыш сынып мұғалімінің зерттеушілік құзыреттілігін қалыптастыру | 2016 |
| Оспанбекова М.Н. | Болашақ бастауыш сынып мұғалімдерін инновациялық технологиялар негізінде оқушылардың рефлексиясын дамытуға даярлау | 2018 |
| Умирбекова А.Н. | Болашақ бастауыш сынып мұғалімдерінің әлеуметтік зияттылығын дамыту | 2018 |
| Сартаева Н.Т. | Ақпараттық технологиялар негізінде бастауыш сынып оқушылардың зерттеушілік іс-әрекет мотивациясын қалыптастыру | 2019 |
| Жұмабаева Ж. А. | Бастауыш білім беру пәндерін метапәндік тұрғыда оқыту | 2021 |
| Кожамкулова Н.С. | Болашақ бастауыш сынып мұғалімдерінің IT аркылы интеллектуалды әлеуетін қалыптастыру | 2021 |
| Астамбаева Ж. К. | Алгоритмдерді оқыту барысында болашақ бастауыш сынып мұғалімдерінің әдістемелік-математикалық сауаттылығын дамыту | 2022 |
| Искакова Л. М. | Сыни ойлау негізінде болашақ бастауыш сынып мұғалімдерінің зияткерлігін дамыту | 2022 |

Кестеден байқағанымыздай, болашақ бастауыш сынып педагогтерін инновациялық технологиялар, оның ішінде ақпараттық технологиялар, IT арқылы зерттеушілік іс-әрекетке, интеллектуалды әлеуеті мен әлеуметтік зияттылығын, рефлексиясын дамытуға, кәсіби және коммуникативтік құзыреттілігін қалыптастыруға даярлау мәселесін А.Д. Сыздықбаева, К.Т. Мулдабекова, М.Н. Оспанбекова, Э. Уайдуллақызы, Н.Т. Сартаева, Н.С. Кожамкулова және т.б. зерттесе, болашақ бастауыш сынып педагогтерінің әлеуметтік зияттылығын, зияткерлігін, әдістемелік-математикалық сауаттылығын дамытуды және лидерлік сапасын қалыптастыруды Б.М. Баймұхаметов, А.Н. Умирбекова, Ж.К. Астамбаева, Л.М. Искакова зерделеген. А.Т. Туралбаева отбасы мен мектептің ынтымақтастығы жағдайында дарынды балаларды тәрбиелеу, Ж.А. Жұмабаева бастауыш білім беру пәндерін метапәндік тұрғыда оқыту мәселелерін қарастырған.

Болашақ бастауыш сынып педагогтерін инновациялық әрекетке даярлау мәселесінің қазақстандық ғалымдардың зерттеулері мен еңбектерінде қаншалықты және қандай деңгейде қарастырылғанына және басқа елдердегі, яғни жақын және алыс шетелдердегі ғалымдардың осы мәселенің қарастырылу барысына қысқаша шолу жасалынды.

Әрине, қысқаша шолу барысында жақын және алыс шетелдердегі бастауыш сынып мұғалімдерінің инновациялық әрекетке даярлығы туралы толыққанды мәлімет келтіру мүмкін еместігі белгілі. Десек те, зерттеу тақырыбымыздың аясында қазақстандық контексте қолдануға мүмкіндігі мол деген тұрғыдан неғұрлым пайдалы зерттеулерді талдауға тырыстық. Олар Кларина Л. [56]*,* Беспалько В.П.[57],Иванов Д.А. [58], Ляудис В.А. [59], Морозов Е.П., Пидкасистый П.И. [60], түрік ғалымдары Semra GÜVEN, Zeynep KILIÇ [61] Yasin HİÇYILMAZ, Semiha ŞAHİN [62] жәнет.б.

Түрік ғалымдары Semra GÜVEN, Zeynep KILIÇ өз зерттеулерінде білім беру үдерісінде оқыту әдістерінің тиімділігін және ұтымды таңдалған оқыту әдістерінің білім алушылар үшін артықшылығы тұрғысынан мазмұнды талдау жасаған. Ғалымдар зерттеу барысында білім беру үдерісінде қолданылатын әдістерді оқытушыға және студенттерге бағытталған, ынтымақтастық негізіндегі оқыту әдістері деп үш түрге бөлген.Ғалымдардың пікірімен біз де толық келісеміз, білім беру үдерісінде инновациялық оқыту технологияларын және медиатехнологияларды қолдану білім алушылардың қызығушылығын арттырып, сапалы білім алуларын мүмкін етеді. Оқытудың белсенді тәсілдерін қолдану білім алушылар арасында қарым-қатынас құруға да өз септігін тигізіп қана қоймай, уақытты да тиімді пайдалануға мүмкіндік береді.

Көрсетілген ғылыми еңбектерді талдау барысы шетелдік білім беру жүйесінде орныққан «өмір бойы білім алу» бағыты жыл санап қарқын алып келе жатқанын көрсетті [63]. Сол тұрғыдан қарайтын болсақ, болашақ бастауыш сынып мұғалімінің университеттегі дайындығы өмірлік білім алу жолының бір буыны ғана болып қалады. Тіпті университеттегі болашақ бастауыш сынып педагогін дайындау уақыты өмірлік білім алу жолымен салыстырғанда, жүріп өткен қысқа жолдай ғана болып қалады. Шетелдік білім беру жүйесін осы тұрғыдан қарастырған кезде, қазақстандық жоғары білім беру жүйесінің өзіндік ерекшелігі байқалады. Әлі де болса, болашақ педагогтерді дайындауда қалыптасып қалған жолмен жүріп келе жатқанын байқау қиын емес. Болон үдерісіне ену қазақстандық жоғары білім беру жүйесіне де елеулі өзгерістер алып келуде. Дегенмен, болашақ педагогтерді инновациялық әрекетке дайындаудың бір ізге түсірілген жүйесі әлсіз екендігі, тіпті мүлде болмауы анық.

Білім берудегі инновациялылық, заманымыздың феномендік құбылысы ретінде, мұғалімнің жаңа болмысын талап етіп отыр. Ол жаңа болмыстың сан қырлы шеберлігін «инновациялық әрекетке дайын болу» деп бір түйінге жинақтайтын болсақ, онда шәкіртіне білім беру мен тәрбиелеуге, мемлекетіміздің сұранысына сай мазмұнын іріктеуге, оны жүзеге асыратын сапалы әдістер мен амал-тәсілдерді игеріп, оларды сапалы деңгейге жеткізе қолдануға әр уақытта дайын мұғалім дайындау – басты міндет. Бұл міндетті шешудің бір жолы – болашақ бастауыш сынып мұғалімдерін дайындау үдерісінде студенттерді инновациялық әрекетке даярлау. Инновациялық педагогикалық әрекеттің өзіндік ерекшеліктері мен аспектілерін зерттеген кең ауқымды қорды талдай келе, жаңартылған білім мазмұны жағдайында болашақ бастауыш сынып педагогтерін инновациялық әрекетке даярлаудың мәні мен мазмұнын тануға мүмкіндіктер бар екені анықталды.

* 1. **«Инновациялық әрекет» ұғымы мен «болашақ бастауыш сынып педагогтерін инновациялық әрекетке даярлау» түсінігінің мәні, құрылымы**

Қазақстан Республикасының білім беру жүйесінде инновациялық үдерістерді қолдана отырып, жаңашаландыру ісі, шындап келгенде, ХХ ғасырдың 90-жылдарынан басталғаны белгілі. Инновациялық үдеріс әрдайым білім беру жүйесінің ішкі қозғаушы күші ретінде болып келеді.

Заман дамуының барысы бастауыш сынып педагогінің тек оқушыға білім мазмұнын жеткізуші, белгілі бір дағдыларды меңгертуші әрекетінен жоғарылап, жаңа инновациялық әрекеттерді, технологияларды игеру сатысына көтерілуін талап етеді. Осы мәселе, өз кезегінде, болашақ бастауыш сынып мұғалімдерін дайындау үдерісіндегі қарама-қайшылықтарды айқындап отыр. Ол қарама-қайшылық мынадан танылады: мектепте жаңартылған білім беру мазмұны енгізілгенімен, жоғары оқу орындарында болашақ бастауыш сынып педагогтерін даярлауда білім алушының сол жаңартылған білім мазмұнының маңызды қозғаушы тетігі (механизмі) болып саналатын инновациялық технологиялар мен инновациялық әрекеттерді меңгеріп шығуы толыққанды қамтамасыз етілмей келеді. Нақтырақ айтқанда, өмірдің табиғи үдерісі мен соған қажетті маман дайындау арасындағы қарама-қайшылықты көреміз. Инновациялық әрекетке дағдылану болашақ педагогтің жоғары оқу орындарында дайындалуы барысында меңгеретін пәндер мен курстардың өн бойынан табылуы керек. Ал инновациялық әрекетке арнайы дағдыландырудың жолы да, мазмұны да, жүйесі де ерекше болуы тиіс екендігі анық.

Ақпараттық кеңістіктің ерекше орын алуымен, мектепте білім беру мазмұнының жаңартылуына байланысты болашақ педагогтерді даярлауда педагогтің мәртебесі мен оқыту үдерісіндегі рөлінің де жаңа қасиеттерге ие болу қажеттілігі туындап келеді. Ол, ең алдымен, қазақстандық педагогтер мәртебесінің заң жүзінде жоғары дәрежеге көтерілуімен көрсетілді [64].

Болашақ бастауыш сынып педагогінің кәсіби дайындығының сапасын жоғарылату үшін педагогикалық білімнің құрылымы мен мазмұнына жаңа леп қарқындап енгізілуін ХХІ ғасырдағы мұғалімге жаңа ғасыр қойып отырған міндеттер талап етілуде. Жаңа ғасыр бастауыш сынып педагогтерінің алдына жаңа мақсаттарды қоюын, оған жетудің жаңа тетіктерін табуын қажет етеді, ал оның түп бастауы болашақ бастауыш сынып педагогтерін дайындайтын орынға, жоғары оқу орнына келіп тіреледі. Педагогтің де өмір бойы өзін-өзі жетілдіріп, дамытып, заман талаптарына сай бейімделуінен мұғалім тұлғасының сапасы танылмақ. Өзінің болашақтағы педагогикалық әрекетінде шығармашылыққа, өзгерістерге, белсенді инновациялық әрекетке дайын болуы студенттің бойында жауапкершілік сезімін қалыптастырады. Сондықтан кәсіби жетілу, инновациялық әрекетке дайын болу студенттің болашақ педагог ретінде қалыптасу үдерісінде маңызды орын алатын болуы тиіс. Инновациялық әрекетке дайындалу – болашақ бастауыш сынып педагогтерін дайындау үдерісінің құрамдас бөлшегіне айналуы керек.

Инновациялық әрекет туралы ұғымды қарастыру «әрекет теориясын» талдаудан бастау алады, оның жалғасы «педагогикалық әрекет», оның келесісі «инновациялық әрекет» болып жалғасады. Өйткені «инновациялық әрекет» ұғымының құрамында «әрекет» және «педагогикалық әрекет» ұғымдарының мазмұны орын алатыны белгілі (сурет 2).

Сурет 2 – Педагогикалық инновациялық әрекеттің логикасы

Зерттеу жұмысымызда болашақ бастауыш сынып педагогін инновациялық әрекетке даярлаудың теориялық негіздері мен практикалық жүйесін көрсетілген логика жолымен жүре отырып, анықтауға ұмтыламыз. Зерттеу жұмысымызда «әрекет» ұғымы орыс тіліндегі «деятельность» ұғымының аудармасы ретінде қолданылады, «іс-әрекет» ұғымы орыс тіліндегі «действие» ұғымының аудармасы ретінде, «операция» ұғымы аудармасыз осы күйінде қолданылады.

«Әрекет» ұғымын талдауда бұл ұғымның тарихи генеалогиялық жолына тереңдеп бармай, нақты ғылыми сала ретінде зерттеген Л.С. Выготский, А.Н.Леонтьев, С.Л.Рубинштейн т.б. ғалымдардың еңбектеріне сүйену дұрыс деп санаймыз. Л.С.Выготский әрекет теориясын тікелей қалыптастырмаса да, осы теорияның қалыптасуына іргетас қалаған еңбегі ретінде үлкен орын алатын «Ойын және оның баланың дамуында алатын орны» атты зерттеуін атауға болады. Бұл еңбегінде Л.С. Выготский баланың ойынына «жетекші әрекет» деген атау береді. Баланың ойнауы барысында санасында пайда болатын жаңа түзілімдер балада әрекет жасауға деген жаңа мотивтер туындауына негіз құрайды. Л.С.Выготскийге сүйенетін болсақ, адамның даму динамикасында жаңа мотивациялардың туындауы үлкен орын алады [65].

Психология ғылымында әрекет ұғымы туралы С.Л. Рубинштейн мен А.Н.Леонтьевтің пікірлері қатар айтылады. А.Н. Леонтьевтің әрекет теориясында әрекет ұғымының құрылымы келесідей екі қатарлы модельде беріледі (сурет 3).

Сурет 3 – С.Л. Рубинштейн бойынша әрекет теориясындағы әрекет ұғымының құрылымы

А.Н. Леонтьевтің анықтауынша, әрекет дегеніміз – ішкі (психикалық) және сыртқы (физикалық) белсенділік болып табылады, ол белсенділік қажеттіліктен туындайды және өзі мен қоршаған ортасын өзгертуге бағытталады. Әрекет импульсивті белсенділіктен өзінің мақсаттылығымен және саналылығымен ерекшеленеді (сурет 4) [66].

Сурет 4 – А.Н. Леонтьев бойынша әрекет теориясындағы әрекет ұғымының құрылымы

Әрекеттің өзінің нақты бір пәні (предмет деятельности) болады. Ол дегеніміз әрекеттің нақты байланысты болып отырғаны, бұл жерде егер танымдық әрекет туралы айтар болса, оның пәні – ақпарат болады, оқу әрекетін алсақ, оның пәні – білім мен дағды болады, еңбек әрекетін алсақ, оның пәні – жасалынатын материалдық өнім болады.

Осылардың қайсысына болса да итермейлейтін немесе жетелейтін нәрсені қажеттіліктер, мотивтер деп атайтыны белгілі. Әрине, қажеттілік дегеніміз – бір нәрсе қажет болған кездегі субъективтік күй, бірақ бұл күй - қажеттілік емес. Мұндай күй белгілі бір затпен, пәнмен байланысқанда пайда болады.

Мотив дегеніміз – қажеттіліктің пәні, ол – әрекеттің не үшін жүзеге асырылып жатқандығы. Осымен де байланысты мотивтің басты екі функциясы болады: бағыттаушы функциясы және ынталандырушы функциясы.

С.Л. Рубинштейн әрекеттің болмысын үш бөлшектен құралады деп көрсете келе, ол құрылымды келесідей етіп модельдеген (сурет 5).

Сурет 5 – С.Л. Рубинштейн бойынша әрекет болмысының құрылымы

С.Л. Рубинштейннің пікірі бойынша, әрекет өзінің нысаны арқылы анықталады, бірақ тікелей емес, оның ішкі заңдылықтары негізінде анықталады. Сыртқы себептер ішкі шарттар арқылы әрекет жасайды. Әрекетті, негізінде, мінез-құлықтан ажырата тану қажет. Әрекеттің жақсы нәтижеге жетуі білімге, дағдыға, мотивацияға көптен-көп байланысты болмақ [67].

Психологиялық ілім бойынша барлық менталдық үдерістердің табиғаты объектілік-әрекеттік болып табылады. Әрине, іс-әрекет талдаудың бірлігі ретінде, барлық дерлік зерттеулерде, сезіну, перцепция, зияткерлікке, эмоцияға байланысты көп қырынан қарастырылып келеді. Бұл ретте Л.С. Выготскийдің әрекет туралы теориясын тереңдете, одан әрі дамытқан ғалымдар А.Н. Леонтьев, С.Л.Рубинштейнмен бірге Д.Б. Эльконин [68], Л.И.Божович [69], В.В.Давыдов [70], П.Я. Гальперин [71], П.Зинченко [72], К.Гуревич [73] еңбектері екені белгілі. Бірқатар еңбектерде әрекеттің үш түрі көрсетіледі, олар: ойын, оқу, еңбек. Бірақ әрекет теориясын зерттеп, қалыптастырған көптеген ғалымдардың еңбектеріне сүйене отырып, әрекеттің келесідей негізгі түрлері бар деп қабылдаймыз. Ол әрекеттің түрлерінің моделі 6-суретте беріліп отыр.

Сурет 6 – Әрекет түрлері

Әрекеттің осы көрсетілген түрлерінің өзіндік ерекшеліктеріне қысқаша тоқталып өтейік.

*Ойын* – әрекеттің ерекше түрі, оның мақсаты – материалдық өнім өндіру емес. Ойын үдерісі, негізінен демалудан тұрады. Дегенмен, бұл демалудың өзінде белгілі бір шарттар қойылып, сол шарттардың қандай да бір шешімін табу қажет болады. Ойын арқылы нақты өмірлік жағдаяттарды модельдеу мүмкіндігі үлкен.

*Білім алу, оқу* – адам әрекетінің бір түрі, оның мақсаты – адамның білім алуы, дағдыларды қалыптастыруы екені белгілі. Әрекеттің бұл түрінің зор мүмкіншілігі оның адамның психологиялық дамуына қуатты серпін бере алатындығымен танылады. Оқу әрекеті арнайы ұйымдастырылған модельде немесе адамның өз бетімен білім алуы моделінде келеді.

*Тілдік қарым-қатынас жасау* – адамның екінші адаммен/адамдармен ой мен сезім-эмоцияларын алмасу әрекеті. Тілдік қарым-қатынас жасау әрекеті тікелей немесе жанама, тілдік және ым арқылы, белгілер арқылы жүзеге асырылатыны белгілі.

*Еңбек ету* – әрекеттің соншалықты ерекше түрі, өйткені оның мақсаты – практикалық пайдалы нәтижеге қол жеткізу болып табылады. Белгілі бір мақсатты бағыт ете отырып, еңбек әрекеті сол мақсаттың нәтижесі адам өміріне пайдалы болуын көздейді.

*Шығармашылық* – әрекеттің өзіндік ерекшелігі мол түрі, шығармашылық үдерісінің нәтижесінде бұрын-соңды болмаған жаңаның жасалуы тиіс. Адам баласы өзінің білімі мен дағдыларына сүйеніп, олардың өзара ерекше байланысы негізінде жаңаны тудырады немесе өзінің қиялы мен сезімталдығын алдын ала сезгіш қабілетімен байланыстыра отырып, жаңа білім мазмұнын табуға немесе жаңа нәрсені жасауға ұмтылады.

Осы деңгейден ендігі кезекте педагогикалық әрекеттің табиғатын талдауға көшеміз. Педагогикалық әрекет осы көрсетілген әрекеттің барлық түрін қамтиды деп айтуға болады. Әрине, педагогикалық әрекеттің өзіндік ерекшелігі көп екендігі сөзсіз. Дегенмен, жоғарыда көрсетілген әрекет түрлерінің барлығын педагогикалық әрекеттің құрылымынан табуға болады.

Педагогикалық әрекет – кәсіби әрекет түрі, оның мазмұны оқытудан, тәрбиеден, білім беруден, түрлі оқу орындарындағы білім алушыларды дамытудан тұрады [74]. Педагогтің кәсіби әрекетінің негізгі мақсаты, педагогтерді дайындау стандартында атап көрсетілгендей, баланың оқып-білу қабілеттерін дамытып, ізденім дағдыларын қалыптастыру болып табылады. Жалпы айтқанда, педагогикалық әрекет дегеніміз – алда келе жатқан ұрпақтың өзінің соңынан ізін басып келе жатқан ұрпаққа мәдени-тарихи тәжірибесін беруге бағытталған, жас ұрпақтың тұлғалық дәрежеде дамуы үшін және Абайдың «Сен де бір кірпіш, дүниеге, кетігін тап та, бар, қалан» дегеніндей, қоғамда белгілі бір әлеуметтік рөлдерді атқаруы үшін жағдайлар жасауға бағытталған әлеуметтік әрекеттің бір түрі.

Педагогикалық әрекет кәсіби және кәсіби емес педагогикалық әрекет болып бөлінетіні белгілі. Кәсіби педагог – арнайы ұйымдастырылған білім жүйесі негізінде оқу орындарында дайындалатын, мамандық иесі болып шығатын педагог болса, кәсіби емес педагогке ата-аналар, қоғамдық ұйымдар, ақпарат құралдары, мекемелер т.б. жатады. Әрекет теориясы тұрғысынан алғанда, педагогикалық әрекет дегеніміз білім беруші субъекті мен білім алушы субъектінің педагогикалық әрекеттерінің біртұтастығы болып табылады. Өмірлік маңызды қажеттіліктер педагогикалық әрекеттің білім алушы субъектісі мен білім беруші субъектісін педагогикалық әрекеттің мақсатын анықтауды және мотивтерін қалыптастыруды қажет етіп, белгілі бір іс-әрекеттерге жол бастайды.

Педагогикалық әрекеттің құрылымын зерттеген В.А. Межериков, М.Н. Ермоленконың ізімен біз де педагогикалық әрекеттің келесі түрлерін қабылдаймыз [75].Авторлар өз еңбектерінде педагогикалық әрекеттің табиғатын жан-жақты талдай келе, оның құрылымы мен түрлерін келесідей деп көрсетеді.

Педагогикалық әрекеттің құрылымы:

* әрекеттің мақсаты,
* әрекеттің субъектісі - оқытушы/мұғалім;
* әрекеттің субъекті-объектісі / білім алушылар;
* әрекеттің мазмұны;
* әрекетті жүзеге асыру тәсілдері;
* әрекеттің нәтижесі.

Педагогикалық әрекеттің ең басты екі түрі – оқу мен тәрбиенің өзіндік ерекшеліктері мол екені белгілі. «Оқу мен тәрбие – егіз» деген ұлық мағыналы сөздің мазмұнында білім беру арқылы тәрбиелеудің жүзеге асырылатыны және тәрбиелеу арқылы белгілі бір ұғымдар мен түсініктер оқытылатыны білдіріледі. Ғалымдар осы оқу-тәрбие үдерісінде жүзеге асырылатын педагогикалық әрекеттің бірнеше функциясын анықтаған. Олар:

* диагностикалық;
* ұйымдық-болжам жасау;
* конструктивтік-жобалаушы;
* ұйымдастырушылық;
* ақпараттық-түсіндірмелі;
* коммуникативтік-ынталандырушылық;
* аналитикалық-бағалаушылық;
* зерттеушілік-шығармашылық [76].

Педагогикалық әрекеттің аталған барлық функциялары педагогикалық үдерісте жүзеге асырылады немесе іске қосылады. Ал педагогикалық үдерістегі орындалатын педагогикалық әрекеттің құрамында биік межелерді көздеген оқу мақсаттары мен ол мақсаттарға жетудің жаңа жолдары, жаңа педагогикалық тәжірибелер орын алатыны анық. Жаңашылдық – педагогикалық әрекетке тән қасиет. Біздің ойымызша, көпқабатты педагогикалық әрекеттің бір қабатында инновациялық әрекет әрдайым бар болып келеді. Өйткені педагогке, мұғалімге, оның педагогтік құзыреттілігіне қойылатын дидактикалық талаптардың бірі білім беру үдерісіне жаңалықты дер кезінде енгізуге даяр болу керектігі екені белгілі.

Педагогикалық үдерістің басты ерекшеліктерінің бірі әрдайым жаңаланып, дамытылып, жетілдіріліп отыратындығында десек, инновациялық үдеріс педагогикалық үдерістің ішкі қуат көзі болып табылуы тиіс.

Жоғары оқу орындарында оқып жатқан болашақ бастауыш сынып педагогтерін инновациялық әрекетке даярлаудың педагогикалық орындылығы инновацияның мемлекет тарапынан қолдау тауып отырғандығымен анықталады. Осымен де байланысты, болашақ мұғалімдердің өз педагогикалық әрекеттерінде әрдайым ғылымның жаңа жетістіктері мен жаңалықтарына бетбұрыс жасай білуіне қажетті дағдылар қалыптастыру керек. Бакалавриатта оқып жүрген кезінен бастап қоғамның өзгерістеріне кәсіби сезімталдықпен ден қоя біліп, заман мен қоғамның білім беру салаларына қойып отыратын жаңа талаптарына сәйкес ғылымның жаңа технологиялық жетістіктерін педагогикалық әрекетінде тиімді пайдалануға қалыптасуы тиіс.

Болашақ бастауыш сынып мұғалімдерін инновациялық әрекетке даярлау барысы дайын сүре жол емес, не болмаса анықтап алып жүре беретін бір ғана жол да емес. Аталған мәселе көпқырлы, күрделі педагогикалық жүйенің нақты мақсатқа бағытталған, арнайы ұйымдастырылып, басқарылатын технологиялық-әдістемелік жүйесін қажет етеді. Ол жүйе болашақ бастауыш сынып мұғалімін инновациялық әрекетке даярлаудың анықталған ғылыми-әдіснамалық бастау көздері мен сапалы да оңтайлы әдістемелік ортасынан құралады.

Педагогтің инновациялық әрекеті – кең ауқымды ұғым. Бір қырынан қарағанда, ол жаңа ақпараттық-коммуникациялық технологияларды қолдану шеберлігіне байланысты танылады. Келесі қырынан алғанда, жаңа әдіснамалық зерттеулер негізінде танылған әдістемелерді қолданумен байланысты болады. Ал үшінші қырынан алатын болсақ, ол ескірген білім беру стандарттарын жаңашылдандырумен байланысты танылатын әрекет болып табылады. Педагогтің инновациялық әрекеті – білім беру үдерісін ұдайы жаңартып, жаңа леп алып келетін, тоқырау мен тоқтап қалудан сақтайтын маңызды әрекет.

Бұл тұрғыдан алатын болсақ, әрбір өзінің экономикасының жүйелі дамуына, халқының жағдайын жақсартуға, әлеуметтік күрмеулердің болмауына немесе олардың игілікті шешілуіне мүдделі мемлекет үшін тұтас білім беру үдерісіндегі және жекелеген педагогтің инновациялық әрекеті басым орында тұрады. Инновациялық әрекет ұғымы «инновация» және «инновациялық үдеріс» ұғымдарының туындысы болып табылады. «Инновациялық әрекет» ұғымы өмірдің барлық саласында өзіндік ерекшелігіне сай қолданылатыны белгілі, мысалы ғылымдағы, білім беру саласындағы, экономикадағы инновациялық әрекет, медицинадағы инновациялық әрекет т.б.

«Инновация» туралы теорияны «Экономика дамуы теориясы» кітабында негіздеген Й.А. Шумпетер, инновацияны тек жаңадан енгізілген нәрсе емес, өндірісті дамытушы фактор деп атаған. Негізінде, Й.Шумпетер өз заманында түрлі комбинацияларға сүйеніп қарқын ала бастаған экономиканы одан әрі дамытудың бес жаңа комбинациясын ұсынған [77]. Оны біз келесідей 7 сурет түрінде көрсеттік.

Сурет 7 – Й.Шумпетер ұсынған бес жаңа комбинация

Й.Шумпетерден соң инновацияның неоклассикалық теориялары пайда бола бастады. Жаңа пайда болған теориялар инновациялық теорияны жаңа үдерістер мен басқа құбылыстарға қатысты қолданды.

Соның ішінде атап көрсетіп кетуге болатын мәселе – 1979 жылы С.Кузнецтің инновацияны тек технологиялық қана емес, оның әлеуметтік те мәні зор екендігін айтқандығы. Нәтижесінде, инновацияның жаңа типтері пайда болды. Олар:

* басқарушылық;
* серпінді;
* радикалды;
* талқандаушы;
* архитектуралық;
* үзік және үздіксіз;
* инкрементті (жоғарылап отыратын);
* өнімдік және процестік;
* өнеркәсіптік (техникалық, технологиялық) және т.б.

Инновация шеңберінің бұлай кеңеюі Й.Шумпетердің инновация теориясының алғашқы мағынасынан алыс кеткен жоқ. Тек қана тарихи және экономикалық шарттардың өзгерісі деп қана танылды. Инновациялық үдерістің толық түсінігін XX ғасырда экономист Й.Шумпетер экономикалық жүйенің дамуындағы өзгерудің «жаңа комбинациясын» талдаған және инновация әлеуметтік өзгерістердің жалпы үдерісінің сатысы ретінде қарап, оның негізгі элементтерін атап көрсетті.

Инновация теориясын зерттеушілердің айтуынша, Й.Шумпетердің инновация теориясының орталық өзегі инновациялық парадигма болып табылады, ал ол парадигманың кіндік рөлі кәсіпкерге берілген. Яғни нақты кәсіпкер қоғамның мүшесі ретінде, өндірістің факторларын инновациялық жолмен пайдалана отырып, тұтас экономикалық жүйені, соның нәтижесінде қоғамды дамыта алатын жүйе құра алады. Егер педагогикаға қатысты алатын болсақ, нақты тұлға – мұғалім педагогикадағы инновацияның кіндік орталығы рөлін атқарады деп түсінеміз.

Адам өміріндегі салалардың аралығында қатаң шектер болмағандықтан, бір салада дамыған инновация адам өмірінің басқа салаларына да ауысуы – заңды құбылыс. Бірақ, әр саланың өзіндік ерекшеліктері инновацияның дамуына да өзіндік ықпалын тигізетіні белгілі. Инновация теориясының кең арнаға қарай дамуы, әлеуметтік құбылыстар, оның ішінде педагогикаға да әсер етті. Әлеуметтік және технологиялық инновациялардың өзара тығыз байланысты болуы педагогиканың да мазмұндық-құрылымдық жүйесінің серпінмен өзгеруіне, өзіндік жаңа мән ала бастауына жетеледі.

Сонымен қатар, «инновация» ұғымының пайда болып, қалыптасып, дамуымен бірге «инновациялық әрекет» ұғымының да даму барысы сол жолды өтіп жатқаны белгілі.

Педагогика саласындағы инновациялық әрекет туралы арнайы еңбек жазған ғалымдар инновациялылықты педагогиканың басты ұстанымдарының бірі ретінде қарау керектігін айтады. Педагогикадағы инновациялық әрекеттің ұғымдық болмысы мен құрылымдық-мазмұндық жүйесін танып-талдауда бірнеше көзқарастар бары байқалды. Инновациялық әрекет жайында қарастырған ғалымдар өз еңбектерінде педагогтердің инновациялық әрекетке деген мотивациясын, инновациялық әрекетке даярлығын қарастырады.

Қазіргі кездегі педагогикадағы заманауи инновациялылықтың бір міндеті – енгізіліп жатқан жаңашылдықтарға жіктеме жасау. Ондай жіктеме арқылы мектеп мұғалімдері пайда болып жатқан жаңа педагогикалық технологияларды тани алады. Педагог ғалымдар білім беру саласында жаңа инновациялық үдерістің екі типі бары байқалатынын айтады, олардың:

* бірінші типіне стихиялы түрде пайда болып, еш жерге қазығы қағылмай, жүзеге асырылуының мүмкіндіктері жан-жақты қарастырылмаған, педагогикалық жүйеде ғылыми негіздемесімен орнықтырылмаған, эмпирикалық түрде, жағдаяттық талаптар барысында туындаған инновациялар жатады;
* екінші типіне жататындар – саналы түрде мақсаттылықпен, ғылыми зерттеліп, нәтижелері айқындалған педагогикалық инновациялар.

А.И. Пригожин жаңашыл педагогикалық жүйелерді үшке бөліп қарастырады:

* жаңашылдығы бойынша;
* іске асырылу тетіктері бойынша;
* инновациялық үдерістің ерекшеліктері бойынша [78].

Жаңа идея мен жаңашылдық үдеріс белгілі бір адамның еңбегіне тікелей байланысты. Оларды еліміздің педагогикасында жаңашыл-мұғалімдер, новаторлар деп атап, көптеген идеялардың жүйесі қалыптасқан кезеңдер ерекше кезеңдер болғаны белгілі. Қазақстандық білім беру жүйесінде жаңашылдық, инновациялық үдерістердің қарқынмен басталған Тәуелсіздік алған алғашқы жылдарын ерекше атап өту керек. Кеңестік педагогикалық жүйеде ХХ ғасырдың 80-жылдарының ортасында қарқын алған жаңашыл идеялар Ш.А.Амонашвили [79], С. Лысенкова [80], В. Шаталов [81], Е.Ильин [82] т.б., жаңа педагогикалық идеялардың теориялық жүйелерін зерделеген Д.Б. Эльконин [83], В.В. Давыдов [84], В.П. Беспалько [85], М.В. Кларин [86], В.В. Краевский [87], Г.К. Селевко [88] т.б. ғалымдардың зерттеулері қазақстандық педагогика жүйесінде жаңашыл педагогтер қатарын көбейте бастады.

Білім беру жүйесіне нақты жүйесі бар, қалыпқа түсірілген *жаңашыл* идеясын алып келу – шығармашыл, ізденімпаз мұғалімдердің тәжірибесінде қалай да туындайтын құбылыс. Бірақ ол идеяны көптеген жылдар бойы авторлық эксперименттер мен ізденістерден, тәжірибелерден өткізіп, өзінің терең ой-талқысында және әріптестердің, ғалымдардың көзқарасының сыни пікірлерінің талқысынан әбден қорытылған қалып етіп алып шығу – көптеген мұғалімдердің қолы жете бермейтін нәтиже. Күнделікті педагогикалық үдерісте соншалықты күрделі жолды өтуге уақыт табылмай қалатыны анық. Сонымен қатар, өзінің жаңашыл идеясын басқа пікірлердің санын түсіруге де педагогикалық тұрғыдан батыл шешім қабылдау керек. Педагог-новатордың барлық ерік-жігері мен интеллектуалдық білім қуаты инновацияны білім беру үдерісіне енгізерде жасампаз қуатқа толы болуы керек.

Жаңашыл педагог дегеніміз – оқыту және тәрбиелеу үдерісіне жаңаны енгізуші тұлға. Осындай педагог тұлғаны жылдар бойы күтетін уақыттың қазіргі кезде мерзімі өткенін көріп отырмыз. Қазіргі ғасыр және алдағы ғасырлар – инновацияны тануға, талдауға, жасауға және тәжірибеден өткізіп, білім беру үдерісіне енгізуге дайын тұлғаларды университет қабырғасында дайындауға кірісетін заман. Болашақ бастауыш сынып мұғалімі студент кезінен бастап-ақ өзіне дейінгі инноватор педагогтердің тәжірибесін, еңбек жолын және, әсіресе, инновациялық әрекетінің қалыптасуы мен жасампаздық нәтижеге алып келген табысты сәттерін терең педагогикалық-психологиялық талдау жасай отырып, жүйелей алатын болуы тиіс. Сол танысқан инновациялық тәжірибелерді талдау логикасы мен тану «аспаптарын», инновациялық педагогика мен инновациялық әрекеттің құрылымы, оның сапалы нәтижелерге жетелейтін әдістерінен тұратын әдістемелік қазынаны жақсы меңгерген студенттің, болашақ кәсібіне кіріскен сәттен бастап, инновациялық үдерісті де бірден бастайтынына сенімді болуымыз керек.

«Инновациялық әрекет» болашақ бастауыш сынып мұғалімінің сезімтал қабылдағыш қасиетінен басталады. Осы тұста Абайдың 43-қара сөзіндегі: «Үшіншісі, орысша, «впечатлительность сердца» дейді. Яғни жүректі мақтаншақтық, пайдакүнемдік, жеңілдік, салғырттық – бұл төрт нәрсемен кірлетпей таза сақтаса, сонда сырттан ішке барған әр нәрсенің суреті жүректің айнасына анық рәушан болып түседі. Ондай нәрсе тұла бойыңа жайылады, тез ұмыттырмайды», – деген даналық сөзіндегі қасиет бастауыш сынып мұғалімінің әрбірінде болуы тиіс. Өйткені бастауыш сынып оқушыларының болмысындағы тазалық – адам өмірінің барлық қалған кезеңінде санасына қуат беретін таза қуат. Сондай таза шәкірттермен бірге жүріп, оларға білім беретін бастауыш сынып мұғалімдерінің инновациялық әрекетке барлық уақытта бейім болып, жаңалықты қабылдауға дайын тұратындығы да ерекше дидактикалық үдерістің субъектісі болуы себебінен. Ы.Алтынсарин [89], С.Көбеев [90], В.А.Сухомлинский [91] т.б. көптеген инновациялық идея авторлары бастауыш мектеп мұғалімдері екендігі де осы ойымызды бекіте түседі.

Инновациялық әрекеттің құрамында «жаңашылдыққа деген бейімділік» қасиет болуын Э.Роджер «инновациялық потенциал» немесе «инновациялық әлеует» қалыптасуының ерекшелігі ретінде таниды [92]. Адамның жаңалықты тауып, талдап, танып, оны меңгеруге дейінгі жолын Э.Роджерс мынадай ішкі бес кезеңге бөліп қарастырады.

1. *Адамның жаңамен танысу кезеңі, awareness stage.* Бұл кезеңде адам жаңалықты естиді не ол туралы жаңадан біледі, бірақ ол туралы тағы да мол ақпараттар іздеуге әлі де дайын емес.
2. *Жаңаға деген қызығушылықтың пайда болатын кезеңі, interest stage.* Адам естіген-білген жаңа туралы қосымша ақпараттар іздей бастайды. Бірақ бұл әлі де болса, қабылдау емес. Тек қана осы жаңа жөнінде молырақ нәрсе білсем деген ой қызығушылықтың қозғаушысы болады.
3. *Жаңаны бағалау кезеңі, evaluation stage.* Бұл кезеңде адам өзі естіген-білген жаңаны, өмірлік тәжірибесіне қарай өзіндік «өлшеулер жасай бастайды». Ойталқысында түрлі қырдан жүргізілетін өлшемдер адамға осы жаңаны қазіргі не алдағы жағдаяттарға қатысты баға бере бастайды. Не істесем екен? Қалай болады? деген сұрақтарға жауап іздеу үдерісінде, егер адамның санасы осы жаңа туралы оңды бағаларды көбірек жасап шығаратын болса, онда ол жаңаны қолдану туралы шешім қабылдайды. Кей жағдайда, осы кезеңде адам өз ойынан басқа адамдардың да пікіріне жүгінеді. Нақты осы кезеңді Э.Роджерс тікелей эмпирикалық бақылауға қиын кезең деп санайды.
4. *Апробация кезеңі, trial stage*. Бұл кезеңде жаңаны көлемі ықшам жерде апробациядан өткізіп, адам ол жаңаның өз мәселелерін шешуінде немесе нақты бір жағдаятқа қатысты тиімді болатынын-болмайтынын анықтауды мақсат етеді. Бұл кезеңнің өзіндік ерекшелігі – осыға дейін адамның ой-санасында модельденіп келген жаңалықты енді сыртқа шығарып, нақты көрінісін тәжірибеге түсіру. Осы кезеңнің тағы бір ерекшелігі – нақ осы кезеңдегі тәжірибеден соң адам бұл жаңаны осыдан әрі қарай өзіне қабылдайтынын не қабылдамайтынын да шешеді.
5. *Түпкілікті бейімделу кезеңі, adoption stage.* Бұл кезеңде адам осы жаңаны толық қабылдауға көшеді. Анығырақ айтқанда, осы жаңаны кең ауқымда пайдалану шешімін қабылдайды.

Инновациялық әрекеттің үздіксіз көшке өту не өтпеу кезеңдері осы аталған бес кезеңнің кез келгені болуы мүмкін. Қалай дегенде де, кез келген жаңаның табысты болуы сол жаңаны енгізуші тұлғаның мінез-қылығына, өзін ұстауына, болмысына көптен-көп байланысты болады. Нақты айтсақ, инновациялық әрекетте ғалымдар атап көрсеткеніндей, жаңаны тасушы адамның инновациялылығы, жаңашылдығы үлкен орын алады. Инновациялылық дегеніміз – адамның жаңаның енгізілуіне деген эмоциялық-бағалаушы қатынасы, көзқарасы.

Төмендегі кестеде ғалымдардың «инновация» ұғымына берген анықтамаларына контент-талдау жасадық.

Біз осы берілген анықтамаларды талдай отырып, «инновацияның» ғылыми әдебиеттерде жаңашылдық, жаңа идея, жаңалық; жаңа мазмұнды ұйымдастыру; жаңаша білім беру; теориялық, технологиялық және педагогикалық іс-әрекеттің біртұтас бағдарламасы; жаңа үлгілердің бағытындағы нақты әрекет; кәсіби іс-әрекеттің жаңа сапалы деңгейге көтерілуі; оқу-тәрбие үдерісінің сапалы жаңа өзгерісі; жаңа мазмұнды ұйымдастыру; жаңалықты енгізу құралын жасау, жаңалықты тарату, қолдану және жинақтау тұрғысынан қарастырылғанын байқадық, мазмұны 2 - кестеде берілген.

Кесте 2 – Ғалымдардың жалпы инновация ұғымына берген анықтамаларына контент-талдау

|  |  |
| --- | --- |
| Автор | Анықтама |
| 1 | 2 |
| Э. Роджерс | Инновация дегеніміз – жаңашылдық, жаңа идея, жаңалық |
| Т.И. Шамова,  П.И. Третьяков | Инновация дегеніміз – жаңа мазмұнды ұйымдастыру, ал жаңалық енгізу дегеніміз – тек қана жаңалық енгізу, ұйымдастыру, яғни инновация үдерісі мазмұнды дамытуды, жаңаны ұйымдастыруды, қалыптастыруды анықтайды, ал «жаңаша» деп жаңаның мазмұны, оны енгізудің әдіс-тәсілі мен технологиясын қамтитын құбылысты түсінеміз |
| Энциклопедиялық сөздіктерде | Инновация – жаңаша білім беру |
| А.И. Кочетов | Көрсетілген деңгейге апаруды қамтамасыз ететін теориялық, технологиялық және педагогикалық іс-әрекеттің біртұтас бағдарламасы |
| В.Кваша, В. Лапин | Инновация дегеніміз – бұл жаңа үлгілердің бағытындағы нақты әрекет, мөлшердің шегінен шығатын кәсіби іс-әрекеттің жаңа сапалы деңгейге көтерілуі |
| Я.С. Турбовской | Инновация дегеніміз – жаңашылдық озат педагогикалық тәжірибені пайдалану барысында оқу-тәрбие үдерісінің сапалы жаңа өзгерісі |
| Н.Нұрахметов | Инновация дегеніміз – қайта жаңарту кеңістігі |

1. - кестенің жалғасы

|  |  |
| --- | --- |
| 1 | 2 |
| Ш.Т.Таубаева | Инновациялық іс-әрекет – педагогикалық еңбектің өнімділігін сапалы өзгертетін оқыту мен тәрбиелеудің жаңа үлгілері мен әдістерін құру үдерісі |
| Қ.М.Нағымжанова | Инновация дегеніміз – жаңа мазмұнды ұйымдастыру |
| М.М.Мұқаметқали | Инновация – қоғамның мұқтаждығына сәйкес жаңалықты енгізу құралын жасау,жаңалықты тарату, қолдану және жинақтау, сонымен қатар, өзінің өмірлік циклі өтетін әлеуметтік және заттық ортадағы берілген жаңалықпен ұштасқан өзгерістер үдерісі |

Инновация бір ғана жүйеде шектеліп қалмай, жалпы сипатқа ие бола алатын сипаты инновацияға қатысатын барлық субъектілердің ерекшеліктерін зерттеуді қажет етеді. Өйткені инновациядағы субъект дегеніміз – өзін қоршаған ортаны терең танып-білуге және біліміне сүйеніп ортаны өзгертуге ұмтылған, санасы мен ерік-жігері қуатты, алдына қойған мақсатына қарай тіке жүре алатын адам.

Ғалымдардың айтуынша, инновация субъектінің басты сипаты – инновациялық әрекет жасаудағы өзіндік саналылығы [93].Нақты айтсақ, инновациялық әрекетке кірген адам өзінің жеке бастамасының мәні мен мазмұнын, бір тұлғаның бойында мақсат қоюшы мен мақсатқа жетушінің бірлігі танылатынын терең түсініп әрекет етуі керек. Мұғалім инновациялық әрекеттің әрі субъектісі ретінде, әрі оны ұйымдастырушы ретінде басқа педагогтермен біріге отырып, жаңаны жасауға, пайдалануға және таратуға кіріседі. Ол жаңаның пәндердің ерекшелігіне қарай, педагогтердің осыған дейінгі қалыптасқан саналарының ерекшеліктеріне қарай, әдет пен дәстүр ерекшеліктеріне қарай бейімделе келіп, өзгерістерге түсуі де мүмкін екенін түсінуі тиіс. Мұның бәрі инновация субъектісінің жаңашыл педагог ретіндегі әлеуметтік-мәдени құзыреттілігін қалыптастырады.

Инновациялық әрекеттің әлеуметтік-мәдени қырлары инновацияның пайда болу заңдылықтары мен үрдістерінің, дамуы мен игерілуінің барлығы есепке алу қажеттілігін айқын танытады. Өйткені бүгінгі күні инновация болып отырған құбылыс ертеңгі күні әлеуметтік-мәдени жүйенің компонентіне айналуы мүмкін. Инновациялық әрекетті педагогикалық үдерісте қандай да бір түйінді мәселелер пайда болып, оның қайталамалы сипатқа ие болу себептерін анықтауға, түсінуге және ол мәселені шешуге бағытталған әрекет деп қарастыратын болсақ, инновациялық әрекетке деген бейімділік барлық мұғалімдерге тән қасиет болып табылады. Мұғалімнің инновациялық әрекетін талдауда В.П. Квашаның көрсетуінше, инновациялық элементтер анықталған соң, оған келесі критерийлер бойынша қысқаша сипаттама беріледі:

1. инновацияның мәні неде, жаңа идея ма, бұрынғыға жаңа тұрғыдан қарау ма, мектептің жалпы тәжірибесінде қаншалықты көрініс тапқан, бұл инновация педагогикалық шеберікті қаншалықты шыңдай алады, педагогикалық тәжірибені қаншалықты сапалы деңгейге көтере алады;
2. авторлық қағидалардың негізінде инновацияның қандай элементтері орын алған, қандай ғылыми тұжырымдаманы және қаншалықты толықтырып, байыта алады;
3. автор қандай нақты әдістер мен амалдар ұсынған, олар қаншалықты жаңашыл және олардың тиімділігі қаншалықты?

Осындай критерийлерден соң педагогтің инновациялық әрекетінің инновациялық элементтері анықталады. Содан соң олардың барлығына жалпы сипаттама беріледі:

* педагогтің *инновациялық әрекетінің инновациялық мәні* – жаңа идея, жаңа тәсілдеме, жаңа ақпараттық қамтамасыз ету, оқытудың жаңа логикасы;
* инновацияның ғылыми аргументтелуі;
* бұл инновацияның білім берудегі мүмкіндіктері және оны қолдану аялары;
* инновацияның тиімділігі, оқушының дамуындағы оң өзгерістер, тиімділігі;
* инновацияның нәтижелерінің тұрақтылығы;
* жаппай қолдану мүмкіндіктері қандай екендігі [94].

Инновациялық әрекетті мұғалімді кәсіби шеберлікке, сол арқылы жаңа жетістіктерге жетелейтін, тиімді нәтижелерге қолын жеткізетін сапалы әрекет деп бағалап отырмыз. Инновациялық әрекет шәкірттердің білім алу жолын оңтайландыруға, жаңа сапалық деңгейлерге көтеруге, балалардың білім алу барысындағы ойлау, сөйлеу, тыңдау, жазу, шешу, жасау дағдыларын жаңа шығармашылық дәрежеге шығаруға арналады. Осынысымен де инновация құнды болып табылады. Еліміздегі білім беру жүйесінің құндылыққа айналуы игілікті инновацияларға көптен-көп байланысты болады. Осы реттен инновациялық әрекеттің құрамында аксиологиялық элемент болады.

Инновациялық әрекеттің нәтижесінде көптеген әдістемелік немесе дидактикалық, тәрбиелік мәселелер өз шешімін табады. Инновациялық әрекеттің бұл аксиологиялық сипаты мұғалімнің ғана емес, мектептің, тұтас білім беру жүйесінің құндылық парадигмасын биіктетеді. Бұл жағдай болашақ бастауыш сынып мұғалімдерін инновациялық әрекетке даярлаудың құндылық мәнін жоғарылатады. Оның даму барысы өз кезегінде ұлттық білім беру жүйесінің аксиологиялық құндылығын байытады.

Педагогтің инновациялық әрекеті – жасампаз үдеріс және шығармашылық әрекеттің нәтижесі. Инновациялық әрекеттің бұл қырын *акмеологиялық тұрғыдан* бағалайтын болсақ, мұғалімнің кәсіби шеберліктің шыңына жетуге тірек болатын субъективтік және объективтік факторларды оңтайлы пайдалану жолдары бар екенін түсінеміз. Ондай жолдардың акмеологиялық аспектісін талдау арқылы болашақ бастауыш сынып педагогтерін даярлау үдерісінде танылған заңдылықтарды үйрету мүмкіндіктері мол болады. Бұл ретте объективтік жол дегеніміз – педагогтің алған білімі, субъективтік дегеніміз – педагогтің талабы мен таланты, қабілеттілігі, жауапкершілігі мен құзыреттілігі, педагогикалық міндеттерді тиімділікпен шеше алу мүмкіндіктері мен қабілеттілігі. Болашақ бастауыш сынып педагогінің инновациялық әрекетінің акмеологиялық тұғырының қырлары келесідей: шығармашылық жеке тұлға, өзін-өзі дамыту және өзін-өзі жетілдіру, креативтік тәжірибе, өз мүмкіндіктерін жүзеге асыру. Болашақ бастауыш сынып педагогінің инновациялық әрекеті екіжақты үдеріс, бір жағынан, жасампаздық үдеріс, екінші жағынан, шығармашылық әрекеттің нәтижесі.

Болашақ бастауыш сынып педагогтерін инновациялық әрекетке даярлау барысын полимотивті деп қарай отырып, осы ерекшелікті мүмкіндігінше университетте даярлау барысында ерекше есте тұту қажет. Ғалымдардың пікіріне келісе отырып [95], болашақ педагогтердің мотивациялық дайындығын өздерінің келешектегі мұғалімдік қызметінде кездесетін бағыттар бойынша жүргізу пайдалы және тиімді болады деп санаймыз. Ол бағыттар келесі 8 суретте көрсетілді.

Сурет 8 – Болашақ бастауыш сынып педагогтерін мотивациялық инновациялық әрекетке даярлау бағыттары

Осындай бағыттар арқылы болашақ бастауыш сынып педагогтерінің инновациялық әрекетке деген жайлы мотивтерін қалыптастыру мүмкін болады. Өйткені бұл бағыттар, көп жағдайда, мектеп мұғалімдерінен тыс қалып, оларға тек жоғарыдан түсірілетін дайын әзірлеме түрінде келіп, мұғалім еш қарсылықсыз орындаушы ғана болып қала беретіні белгілі. Осы тұста Назарбаев зияткерлік мектебінің жаңартылған бағдарламаларын жалпы білім беретін орта мектептер үшін трансформациялау барысына қатысушылардың 90%-ға жуық мүшесі мектеп мұғалімдері болғанын атап кетудің маңызы зор. Өйткені, мұғалімдер – инновацияны жасаудың, инновациялық элементтер пайда болуының нағыз ұстаханасында еңбек етеді. Бірақ оларға жоғарыдан келген құжаттар мен оқулықтар – өзгертілуі мүмкін емес «темірдей» болып көрінетін болғандықтан, инновациялық ой, пікірлері тек жекелеген сабақтардың көлеңкесінде қалып қояды. Ал университет қабырғасында дайындалып жүрген студент кезінен бастап жоғарыда көрсетілген 4 бағыт бойынша инновациялық әрекетке деген жайлы мотивациясын қалыптастырған маманның мектепте өзінің педагогикалық кәсібіне кіріскенде инновациялық әрекетке дайын және сенімді қалыпта болатыны анық.

Болашақ бастауыш сынып педагогтерінің *инновациялық әрекетінің мотивациялық* мәнін ғалымдар екі бағытта қарастыру қажет деп жазады. Біріншіден, кәсіби мотивацияның жалпы мотивациялар құрылымындағы орны тұрғысынан, екіншіден, мұғалімнің педагогикалық жаңашылдықтарға деген қажеттілігі тұрғысынан, өйткені нақ осы қажеттілік мұғалімнің кәсіби әрекетінің шығармашылығын өркендетеді. Болашақ бастауыш сынып мұғалімін инновациялық әрекетке даярлауда студенттердің мотивациясын қалыптастыру мақсатында, мотивацияның ерекшеліктерін танудың орны зор. Бұл ретте белгілі психологтердің еңбектеріндегі мұғалімнің кәсіби мотивтері туралы пікірлеріндегі мұғалімді материалдық ынталандыру, өзінің болмысын жетілдірудегі ішкі ұмтылыстар, кәсіби мотивтер, жеке тұлғалық мотивтерді атаудың орны ерекше. Өйткені бұл аталған мотивтер инновациялық әрекеттегі мұғалімнің саналылығын көрсетеді [96].

Болашақ бастауыш сынып педагогтерінің инновациялық әрекетке дайындығы ұғымы мазмұнының келесі мәні ретінде *креативтік* алынады. Инновациялық әрекет ұғымында креативтіктің ерекше болатын себебі, шығармашылық пен креативтік көзқарас пен әрекет қана инновацияның тынысын қуаттандырып, жаңаның пайда болуына, оның қалыптасып, құндылыққа айналуына тірек бола алады. Күнделікті сабаққа дайындалуы барысында мұғалім өзіне жылдар бойы белгілі болып келе жатқан тақырыбына бір сәтте эмпирикалық деңгейдегі креативтік көзқараспен қарап қалуы мүмкін. Бұл ерекше сәтті ғалымдар алға қойылған мәселеге деген сезімталдық және шығармашылықтың маңызды факторы ретінде қарастырады [97].

Креативтік мән инновациялық әрекеттің ерекше қозғаушы күші ретінде бірнеше деңгейлерден өтеді. Ол деңгейлердің ерекшеліктері педагогикалық шығармашылықтың туындау, өсіп-жетілу үдерісін білдіреді:

* *бірінші деңгей* – мұғалімнің сыныппен қарапайым қарым-қатынасы деңгейі. Мұғалім оқушылармен кері байланыстың жақсы орнатылғанын көреді, бірақ мұғалім өзіне ұсынылған сыртқы әдістемелік нұқсаулармен жүреді;
* *екінші деңгей* – мұғалім сабақтағы өзінің және оқушының әрекеттерін оңтайландыра бастайды, ол оңтайландыру сабақтың күнделікті жоспарын әзірлеу барысында пайда болады. Бұл тұстағы креативтік мұғалімнің өзіне таныс білім мазмұнын, әдістер мен оқыту формаларын саналы түрде айрықша орналастыра білу шеберлігінен танылады;
* *үшінші деңгей* – эвристикалық деңгей. Мұғалім сабақта оқушыларымен жанды сөз қуатын пайдалана отырып сұхбат жасайды, шығармашылық әдістің мүмкіндіктерін пайдалануға кіріседі. Бұл тұста мұғалімнің толық өзіндік шығармашылық қабілеті мен мүмкіндіктері жарыққа шыға бастайды, сол қабілеті арқылы мұғалім өзіне белгілі әдіс-тәсілдерді қолдана отырып, оқушылардың шығармашылық қабілеттеріне түрткі салады.

Креативтік мән инновациялық әрекеттің мәні дегенде, мұғалімдердің өзіне дейін жасалынған дайын әдістемелік әзірлемелерді жақсы пайдалана алуы мен оған өзіндік қолтаңба қоса білуі дегеннің екеуі екі түрлі екенін түсіну керек. Өйткені өз жанынан шығармашылық қосылмаса, ол еліктеу болып табылады. Әрине ғалымдар еліктеудің өзі, көп ретте, мұғалімнің креативтігін оятатын элемент екеніне ден қояды [98].

Инновациялық әрекеттің келесі құраушысы ретінде *операциялық мәндер* қарастырылады. Бұл ретте В.С. Дудченконың инновациялық ойындар туралы зерттеуін басшылыққа алу дұрыс деп саналады [99]. Операциялық компоненттерді қолданудың тиімділігінің арқасында В.С. Дудченко өзіндік инновациялық оқытудың жүйесін қалыптастырды.

В.С. Дудченконың инновациялық оқыту жүйесіне сүйене отырып, мәселені шешудің, ал біздің жағдайымызда, болашақ педагогтерді дайындаудың, дәстүрлі, ескі оқыту әдістерінің тиімділікке жеткізбейтін үлгілері алынып талдауға түсіріледі және оларға декомпозиция жасалынып, қайта құрастырылып тиімділігі анықталады. Одан соңғы екінші бағыт бойынша мәселені шешудің, біздің жағдайымызда студенттерді инновациялық әрекетке дайындаудың, жаңа, неғұрлым тиімді үлгілері мен тәсілдері алынып жинақталады және тәжірибелер жасалынады. Бұл жүйе бойынша нақты жағдаяттар (ситуациялар) алынып, инновациялық ойын барысында сол бойынша мәселені шешудің логикасы қалыптастырылады. Бұл инновациялық оқытудың ерекшелігі – инновациялық ойында рефлексивтік жұмыс жасау операцияларын қолдану арқылы қатысушыларда нақты белгілі бір іс-әрекеттерін қалыптастыру. Ол операциялар мен олардың реттілікпен қолдану барысы келесідей (сурет 9).

Сурет 9 – В.С. Дудченко бойынша инновациялық оқыту операциялары

Инновациялық әрекет ұғымының келесі мәні ретінде *рефлексияны* ала отырып, оның мұғалімнің өзінің санасы мен әрекетін саналы түрде талдай білуінің маңыздылығын қарастыру керек.


Рефлексия – адамның өз ой-санасында өтіп жататын психикалық процестер мен өзінің жай-күйіне үңілу барысы. Осы ретте Абайдың «Жүрегіңе сүңгі де, түбін көзде, Содан тапқан – шын асыл, тастай көрме» деген даналық сөзінің рефлексияға тікелей қатысты екенін де атап өтеміз.

Психологияда рефлексияны «субъектінің өзіне, өз сана-сезіміне, өз ісінің нәтижелеріне қайта ойлануына өзін шақыруы» деп те анықтайды [100-101]. Жеке тұлғаның рефлексия жасау позициясына өтуінің психологиялық ерекшеліктері туралы В.В. Давыдов, М.В. Кларин т.б. ғалымдардың еңбектеріндегі пікірлерді басшылыққа ала отырып, болашақ бастауыш сынып педагогтерін инновациялық әрекетке даярлау барысында келесі рефлексивтік амал-тәсілдерді орындауға дағдыландыруды ұстанамыз. Олар: рефлексивтік күйге ену, өзінің кәсіби қызметінің мәні мен маңызына өзіндік талдау жасау, ойтолғаулар мен ой қорытындыларын жасау, аналогия, салыстыру мен салғастырулар жүргізу, санасымен қандай да бір жай-күйді басынан кешіру т.б. Рефлексияның педагогикалық психологиядағы болмысын зерттеген ғалымдар «педагогикалық рефлексия» деп, мұғалімнің өзінің педагогикалық әрекетіне сыни талдау, санамен түйсіну, бағалау тұрғысынан белсенді зерттеушілік, ізденімпаздық позицияға кіре алатын күрделі психикалық феномендік қабілетін атайды [102].

Сонымен қатар, болашақ бастауыш сынып педагогтеріне қалыптастырылуы қажетті деп танылатын инновациялық әрекетті жүзеге асыру барысындағы рефлексияның екі ерекшелігін атап өту керек. Олар:

* біріншіден, инноватор мұғалім рефлексиялау арқылы өзінің инновациялық әрекетінің ең бастау көзіне, алғашқы болжам жасау кезеңіне қайтадан оралғандай күй кешеді, сөйтіп өзінің инновациялық тұжырымдамасының жекелеген элементтеріне қайтадан көз салып өтеді;
* екіншіден, өзінің мақсатын жүзеге асырып жатқан кезеңіне өзі «сыртқы көз» болып зерделеп өтеді [103]. Бұл ретте мұғалімнің өзінің инновациялық әрекеттегі мүмкіндіктері мен сыртқы жағдайлардың қаншалықты сәйкес екендігіне саналы түрде талдау жасалынады. Өзінің дағдылары, инновациялық педагогикалық іс-әрекеттері, инновациялық әрекетінің мазмұны қаншалықты дәреже, деңгейде екендігіне ішкі талдау жүргізіледі.

Болашақ бастауыш сынып педагогтерін инновациялық әрекетке даярлау барысында маңызды орын алатын «инновациялық әрекет» ұғымының мәнісі мен ішкі мазмұнын құраушыларға талдау жасай келе, оларды келесідей жинақтау қажеттілігі туындады (сурет 10).



Сурет 10 – Болашақ бастауыш сынып педагогтерінің «инновациялық әрекеті» ұғымы

Мұндағы:

* «А» - инновациялық әрекеттің мазмұнының *жаңашылдығының мәнісі*.
* «B» - инновациялық әрекеттің мазмұнының *аксиологиялық, құндылық мәнісі.*
* «C» - инновациялық әрекеттің мазмұнының *акмеологиялық, кәсіби шеберлік мәнісі.*
* «D» - инновациялық әрекеттің мазмұнының *мотивациялық мәнісі.*
* «E» - инновациялық әрекеттің мазмұнының *креативтік мәнісі.*
* «F» - инновациялық әрекеттің мазмұнының *операционалдық мәнісі.*
* «G» - инновациялық әрекеттің мазмұнының *рефлексивтік мәнісі.*

Өз тарапымыздан жасалынған бұл ұғымның моделінде тақырыбымыздың болмысы қамтылуы ғана көзделінгенін атап кетеміз. Көрсетілген ұғым моделінде «А» мен «G» болып белгіленген жетібұрыштың қабырғаларына сәулелердің көбірек шоғырлануы байқалады. Мұның өзі болашақ бастауыш сынып педагогтерін инновациялық әрекетке даярлаудағы «жаңашылдық» пен барлық үдерісті өткергеннен кейінгі санадан қайта өткізу яғни «рефлексивтік» сәттің үлкен орын алатындығын көрсетеді деп айтуға болады.

Жоғарыда көрсетілген ұғым моделінен болашақ бастауыш сынып педагогтерінің «инновациялық әрекетінің» құрылымын шығардық (сурет 11).

Сурет 11 – Болашақ бастауыш сынып педагогтерінің инновациялық әрекетінің құрылымы

Кәсіби педагогикалық даярлық – бұл арнайы педагогикалық білім жүйесін, жалпы және ерекше іскерлікті, кәсіби-педагогикалық іс-әрекетті шығармашылық орындау үшін дағдыларды меңгеру үдерісі.

Қазіргі заманғы кәсіптік-педагогикалық білім берудің мақсаты – білім беру бағдарламаларының еңбек нарығының талаптарына, білім мазмұнының жаңаруына, оқу мен оқытудың инновациялық тәсілдемелеріне бағдарлануы.

Осы тұрғыдан біздің зерттеуімізде инновациялық әрекет педагогтің білім беру үдерісін ұдайы жаңартуға, қоғамдастықта жұмыс жасай алуға, оқытудың жаңа түрлері мен әдістерін құруға қабілеттілігін болжайды және болашақ бастауыш сынып педагогтерінің кәсіби даярлығының теориялық-әдіснамалық негізі болып табылады. Осы айтылған талдаулар мен көрсетілген қағидалар негізінде біздің тұжырымдауымызша, бастауыш білім беруде жаңашылдыққа бейімделу, жаңа идеяларды жүзеге асыруда тәуекелге бару және заманауи педагогикалық іс-әрекетті ұйымдастыру үдерісі заманауи қоғам мен нақты білім беру ұйымының қажеттілігі. Сонымен, жоғарыда айтылғандар «инновациялық әрекет» ұғымын нақтылауға мүмкіндік береді: инновациялық әрекет – ол педагогикалық әрекеттің шығармашылық дамуының тәсілі; педагогтің білім беру үдерісін ұдайы жаңартуға, қоғамдастықта жұмыс жасай алуға, оқытудың жаңа түрлері мен әдістерін құруға қабілеттілігі тұрғысында түсінеміз.

Осы анықтамадан шыға отырып, біз зерттеуіміздің негізгі түсінігін тұжырымдаймыз: «Болашақ бастауыш сынып педагогтерінің инновациялық әрекетке даярлығы» оның жалпы кәсіби дайындығының құрамдас бөлігі ретінде жоғары деңгейдегі ғылыми-педагогикалық әрекетіне негіз болатын «инновациялық әрекет» жайындағы білімі мен оқу мен оқыту үдерісінде жаңартпалы әрекет түрлерін білуі, инновациялық әрекетке даярлау әдістерінің мәнін, қызметін түсінуі, бастауыш білім беруде жаңашылдыққа бейімделуі, жаңа идеяларды жүзеге асыруда тәуекелге баруы сияқты бір-бірімен тығыз байланысқан компоненттерден тұратын тұлғаның кешенді сапасы.

Жаңартылған білім мазмұны жағдайында инновациялық әрекетке болашақ бастауыш сынып педагогтерін даярлаудың ғылыми негізделген тұжырымдамалары мен теорияларының болмауы, сондай-ақ терминнің өзін пайдаланудың жаңашылдығы біздің зерттеуіміздің логикасын анықтайды. Біз осы параграфта категориялық аппаратты қалыптастыруға және «инновациялық әрекет» ұғымы мен «инновациялық әрекетке болашақ бастауыш сынып педагогтерін даярлау» түсінігін нақтылауға мән бердік.

**1.3 Болашақ бастауыш сынып педагогтерін инновациялық әрекетке даярлаудың әдіснамалық, психологиялық және педагогикалық негіздері**

Білім беру саласында ХХІ ғасырдың алып келген негізгі дамуы инновациялық әрекетпен байланысты болып отырғаны белгілі. Инновациялық әрекет білім берудің барлық деңгейінде басым бағыттарды анықтап, алдағы заман дамуының бет-бейнесі мен ұстанар бағдарына тірек болуға қарқынмен ұмтылуда. Инновациялық технологияларды оқыту мен тәрбиелеудің барлық деңгейлері мен кезеңдерінде қолдануға байланысты зерттеулер мен практикалық тәжірибелер көптеп жарық көріп отыр. Баспа беттерінде, интернет-ресурстарда, кітаптар мен диссертацияларда білім беру саласындағы инновация, инновациялық әрекет туралы материалдар қолжетімді және молынан жан-жақты қарастырылып келеді. Осы материалдар ағынынан тақырып бойынша талданған еңбектерге талдау жасай келе, олардың ортақ ой орталығы болатын әдіснамалық, философиялық, теориялық негіздерінің жүйеленуі қажеттілігі айқындалды.

Инновациялық әрекет педагогика, психология, логика, кибернетика т.б. ғылымдарының қол жеткен табыстарын оқыту мен білім берудің нақты салаларына қатысты қолдануын мүмкін етіп, аралық байланыс рөлін атқарады. Ғылымның жаңа нәтижелерін оқыту үдерісіне жаңашылдық келбетінде алып келу қоғамның әлеуметтік ортаның дамуының шарты болып табылады.

Қазіргі Қазақстан Республикасының білім беру жүйесінің даму бағдарында инновациялық әрекеттің алатын орны үлкен. Өйткені инновациялық әрекет білім берудің барлық қырында дамытушы серпінге ие болып келеді. Қазақстандық бастауыш мектептің даму барысы да инновациялық әрекеттің мақсатты және үздіксіз болуын қажет етіп отыр.

Бастауыш білім беру жүйесінің инновациялық мазмұнға сапалылықпен ие болуын мүмкін ететін бір қадам – бастауыш сынып мұғалімдерінің инновациялық әрекетті игеруі. Соның негізінде келесі 5-10 сыныптарда білім берудің яғни негізгі мектептің де инновациялық сатыға көтерілуіне іргетас қаланады.Мұндай зор міндетті шешуде қазіргі уақытта жеткіліксіз қарастырылып отырған инновациялық әрекеттің әдіснамалық негіздерін анықтау маңызды болып табылады. Инновациялық әрекетке даярлаудың әдіснамалық негіздерін анықтау арқылы инновацияның, инновациялық үдерістің қоғамды жүзеге асырылатын ерекшеліктерін қарастырудың да көптеген түйінді мәселелерін тануға болады. Осымен қатар болашақ бастауыш сынып педагогтерін инновациялық әрекетке даярлаудың әдіснамалық негіздерінің анықталып жүйеге түсірілуі, өз кезегінде бастауыш білім беру жүйесінің инновациялық бағдар алуын қажет ететін алға тартушы күш бола алады. Бұл, әсіресе, жалпы орта білім беру жүйесіндегі инновациялылық пен инновациялық әрекеттің өзіндік ерекшеліктері танылмай, оларды толыққанды, сапалы жүзеге асыру, іске қосу тетіктерінің әдіснамалық негіздері біртұтас жүйеге түсірілмей жатқан орнынан алға қозғалуына үлкен серпін береді.

Болашақ бастауыш сынып педагогтерін инновациялық әрекетке даярлаудың әдіснамалық негіздерін жан-жақты танып-талдау арқылы инновациялық үдерістің де жүйелі түрде бастауыш мектепте білім беру ісіне енгізілуіне мүмкіндіктер жасалынады. Соған сүйене отырып, жаңартылған білім мазмұнын оқушыларға меңгертудің сапалы инновациялық әдістемелері мен технологияларын анықтаудың негіздері танылады. Осындай стратегиялық мәселелердің оңды шешім табуы арқылы жаңартылған білім мазмұнын оқушыларға меңгертудің әлі де болса туындап жатқан көптеген сұрақтарына жауапты мұғалімдердің өздері іздеп табуына жол салынатыны сөзсіз.

Болашақ бастауыш сынып педагогтерін инновациялық әрекетке даярлаудың әдіснамалық негіздерін зерттеу жалпы бастауыш мектепте инновациялық бағдар ұстанудың ғылыми негізделген жүйесін қалыптастыруға мүмкіндік жасайды. Ол жүйенің мақсаты – бастауыш мектептегі инновациялық бағыттың сапалы және нәтижелі ұсталынуына тірек болатын философиялық, әлеуметтік, логикалық, педагогикалық, психологиялық, әдістемелік, технологиялық шарттарды қалыптастыру. Болашақ бастауыш сынып педагогтерін инновациялық әрекетке даярлаудың әдіснамалық негіздерінің жүйеленуі арқылы инновациялық үдерістің бастауыш білім беру жүйесіне сапалы ықпал ету тетіктерін қалыптастыруға болады [104].

Сонымен бірге, болашақ бастауыш сынып педагогтерін инновациялық әрекетке даярлаудың әдіснамалық негіздерін жүйелеудің қажеттілігі сонда, әдіснамалық негіздер бастауыш білім беру жүйесіндегі жаңартылған білім мазмұнын меңгертуде инновациялық бағдар ұстанудың шынайы және субъективтік мәселелерін айқындауға мүмкіндік береді. Әдіснамалық негіздер бастауышта оқытудың жаңа инновациялық әдістемелері мен технологияларын таңдаудың критерийлерін, бағалау мүмкіндіктерін айқындауды тірек болады. Атап айтар болсақ, жаңартылған білім мазмұнын оқушыларға меңгерту жүйесінде тұнып тұрған инновациялық идеялар мен инновациялық әдістемелер, инновациялық технологиялар кірігіп берілген болатын. Сондықтан да жаңартылған білім беру бағдарламаларын оқушыларға меңгертуде инновациялық технологиялар мен инновациялық әдістемелердің қажеттілігі өте зор деуге болады. Жаңартылған білім мазмұны енгізілген уақытта қазақстандық бастауыш мектепте сабақ беріп жүрген мұғалімдердің инновациялық әрекет етуі қаншалықты деңгейде болғаны әлеуметтік-педагогикалық тұрғыдан арнайы зерттелмегендіктен, осы күнге дейін көптеген мәселелердің мектеп мұғалімдері үшін кең түсінілмей келе жатқаны байқалады. Бастауыш мектепке арналған жаңартылған оқу бағдарламасымен оқытуды жүзеге асыру үдерісінің әр қырында инновациялық әдіс-тәсілдер мен инновациялық технологияларды қолдануға ерекше орын берілген. Сондықтан жаңартылған оқу бағдарламасының оқыту үдерісінде оң нәтижелерге қол жеткізуі үшін болашақ педагогтердің инновациялық әрекетке даяр болуын ойластыру керек. Ол үшін болашақ бастауыш сынып педагогтерін инновациялық әрекетке даярлаудың әдіснамалық негіздері педагогика, психологя ғылымдары саласына ғана емес, түйіскен нүктесінде пайда болған жаңа ғылым салаларына да сүйене алатын болуы керек.

Зерттеу жұмысымыздың әдіснамалық негіздері – жаңартылған оқу бағдарламасы негізінде болашақ бастауыш сынып педагогтерін инновациялық әрекетке даярлаудың ұстанымдары мен әдістемеміздің теориялық және практикалық қырларын жасау мен ұйымдастырудың жүйесін және сол жүйе туралы теориялық білімді танытады. Инновациялылықтың ерекшелігі оның пәнаралық байланыста танылуында екені белгілі [105]. Сондықтан инновациялық әрекеттің әдіснамалық негіздерін құрайтын тұғырлар ретінде зерттеу жұмысымыздағы ғылыми білімдер теориясын зерделеуде болашақ бастауыш сынып педагогтерін инновациялық әрекетке даярлауда келесідей әдіснамалық тұғырларды басшылыққа алдық: *іс-әрекеттік тұғыр, жүйелілік тұғыр, синергетикалық тұғыр, инновациялық тұғыр.*

Инновациялық әрекетке даярлаудың әдіснамалық тұғырларының бірі іс-әрекеттік тұғырға тереңірек тоқталайық.

*Іс-әрекеттік тұғыр –* бұл адамның және оның санасының жалпы қалыптасуына негізделген адамның іс-әрекет үдерісі болып табылады. Іс-әрекет барысында адам, белсенді шығармашыл бастама ретінде және әлеммен өзара әрекеттесіп, өзі әрекетін ұйымдастырады. Іс-әрекет барысында адам өзіндік қалыптасып, оның тұлғасының өздігінен дамуы және өзін-өзі белсендендіреді [106].

«Іс-әрекет арқылы оқыту» тұжырымдамасын алғаш рет американдық ғалым Д. Дьюи ұсынған. Ол оқытудағы іс-әрекеттік тұғырының негізгі ұстанымдарын: оқушылар мүддесін ескеруді; ойлау мен әрекет етуге үйрету арқылы оқытуды; қиындықтарды жеңу салдары ретіндегі таным мен білімді; еркін шығармашылық жұмыс пен ынтымақтастықты анықтады. Іс-әрекеттік тұғырды психологтар Б.Г. Ананьев, А.Н. Леонтьев, Л.С. Выготский, С.Л. Рубинштейннің жұмыстарында тұлға іс-әрекет субъектісі ретінде қарастырған, іс-әрекетте және басқа адамдармен қатынасқа түсу арқылы осы іс-әрекет пен қарым-қатынастың мінезінің қалыптасатыны қарастырған. А.Н. Леонтьев, Л.С.Выготский, Д.Б. Эльконин еңбектерінде іс-әрекеттік тұғыр білім беру жүйесіндегі тұлғаның дамуы, алдымен, оқыту мен тәрбие беру үдерісінің негізі болып табылатын оқу-әрекеттерінің қалыптасады [107].

А.Н. Леонтьевтың айтуынша: «Білім алу үдерісі – ол жаңа білімдер дайын түрде берілмейтін, оқушы санасының және жалпы тұлғасының қалыптасуына бағытталған іс-әрекет үдерісі. Білім берудегі іс-әрекеттік тұғыр деген осы!» тұжырыммен біз де толық келісеміз. Білім алушылар қандай да әрекет жасау арқылы бір нәрсеге үйренуге талпынады. Мысалы, оқу барысында жеке, жұптық немесе топтық әрекетттер орындағанда өзіндік ой-толғаныс, пікір алмасу, қарым-қатынас құру, тыңдау, талқылау, шешім қабылдау және т.б. белсенді әрекеттер орындау негізінде нақты нәтижеге жетуге мүмкіндік береді. Қытай елінің ойшылы Конфуций «Маған айтып берсең – ұмытып қаламын, көрсетсең есіме сақтаймын, өзіме жасатсаң үйренемін» қағидасы іс-әрекеттік тұғыр ұғымын толық ашқандай. Білім иегеру барысында «сөз үйретпейді, әрекет үйретеді» қағидасының орынды екенін алға тартамыз.

Болашақ бастауыш сынып педагогтерін инновациялық әрекетке даярлаудың әдіснамалық тұғыры ретінде *жүйелілік тұғырды* аламыз. Жүйелілік тұғыр кез-келген жүйе өзара байланысты элементтердің жиынтығы ретінде қарастырылады. Жүйелілік тұғыр педагогикалық технология ретінде кез келген білім беру қызметінде пайдаланылады.

Жүйе – өзара байланысты қарым-қатынаста болатын және белгілі бір тұтастықты, бірлікті туғызатын элементтердің жиынтығы. Жүйелік тұғыр нысаналарды, жүйелерді, құрылымдарды, үдерістерді зерттейтін әмбебап әдісі ретінде қарастырылады.

Жүйенің қызмет етуі оның ашықтығын, басқа жүйелермен сыртқы байланыстардың бар болуына негізделеді. Байланыстарды барлық жағынан қамтитын зерттеу жағдаятты жан-жақты түсінуге, оқиғалардың дамуын болжауға, үрдістерді басқаруға, көзделген нәтижеге жетуге мүмкіндік береді.

Педагогикадағы басымдық алған білім алушылардың «белсенді оқу» жағдайында инновациялық технологиялар негізінде бірлескен әрекеттің, қызметтестіктің, шығармашылықтың, тәрбиелеудің, оқытудың, дамудың мазмұны және әдістері бірлігі негізінде құрылады. Ғалымдардың еңбектерінде жүйелілік тұғыр жалпы педагогикада белсенді түрде қарасытырылады. Жүйелілік тұғырды М.С. Каган, В.Г. Афанасьев және т.б. ғалымдар қарастырған. Жүйелілік тұғыр «жалпы ғылымилығымен», «ғылыми білімнің көпсалалығымен», «жалпы ғылымилықтың гносеологиялылығымен» сипатталады. Сондықтан, жүйелілік жалпы ғылыми әдіснамалық зерттеудің бір құралы ретінде оқу-тәрбие үдерісін және бір-бірімен байланысты құбылыстарды жүйелі зерттеуге қажет сапалы ғылыми тұғыр болып табылады.

*Синергетикалық тұғыр* педагогикада қолданылатын жүйелік-қызметтік әдістердің дамуына жол ашады. Ал оның нәтижесі білімнің мақсаттары мен мазмұнының өзгеруінде, жаңа парадигманың пайда болуында, ақпараттармен алмасу құралы ретіндегі жаңа тәсілдемелердің қолданылуында, білім беру үдерісін синергетикаландыруда көрінеді.

Синергетика бұл бірлестік, ынтымақтастық ұғымдары аясында жиі қолданылады және білім беруде біртұтас құрылым бөліктерінің келісілген өзара әрекеттестікте болуына негізделген. Біздің ойымызша, синергетика өзін-өзі ұйымдастыру, күрделі жүйелерді зерттеу сыңды түрлі әдіснамалық тұжырымдамаларға енген, зерттелуші заттар мен оъбектілерге бірегей пәнаралық байланыс негізінде көрініс табады. Синергетиканы өзін-өзі ұйымдастыру теориясы деп те атайды. Өзін-өзі ұйымдастыру теорияларының жеке аспектілері педагогикалық тұрғыда В.Г. Виненко, В.А. Игнатова, Е. Н. Князева, Н.Д. Хмель, З. Жанабаев, Л.Х. Мажитова, Б. Мукушев және т.б. ғалымдардың еңбектерінде көрініс тапқан.

Өзін-өзі ұйымдастырудың қасиеттерін түрлі мағынада танылады, өзін-өзі ұйымдастырудың үдерістері білім беру жүйесінің элементтері арасындағы жаңа байланыстар түзу, бар байланыстарды қайта құру арқылы іске асады. Өзін-өзі ұйымдастырудың өзіндік ерекшелігі мақсаттылық пен шынайылық сипаттамадағы үдерістердің өтуі болып табылады. Педагогикалық синергетикаға, өзін-өзі ұйымдастыру мен өзін-өзі дамыту заңдары мен заңдылықтарына негізделген оқу-тәрбие жүйелері кіреді. Ол бізге педагогикалық жүйелер даму мәселесіне жаңаша көзқараспен қарауға, ашықтық, бірлескен шығармашылық және өзін-өзі дамыту тұсынан көруге мүмкіндік береді. Осы негізде болашақ мамандардың өзін-өзі ұйымдастыру мен өзін-өзі дамыту қабілеттерінің қалыптасуына әсерін тигізуші педагогикадағы шығармашылық әрекеттер мен инновациялық әрекетке айрықша назар аударылады. Сондықтан студенттер өзін-өзі ұйымдастыру тетігі арқылы тиімді әсер етері анық.Жалпы алғанда, синергетикалық тұғыр өзін-өзі ұйымдастыратын үдерістердің жүзеге асуының нақты тәсілдеріне көңіл бөле отырып, үдерістің көпсубъектілік коммуникативті тұрғыда ұйымдастырылуын тірек етеді. Ал бұл өз кезегінде болашақ бастауыш сынып педагогтерін инновациялық әрекетке даярлауда олардың педагогикалық қарым-қатынас шыңына жетуге жол ашады.

*Инновациялық тұғыр* – білім беру жүйесіндегі педагогикалық технологияларды жетілдіру үдерістері, оқыту әдістері мен құралдарының жиынтығы ретінде түсіндіріледі. Инновациялық тұғыр бүкіл өмірдің теориясы мен практикасы ретінде бүгінгі таңда қоғамның, атап айтқанда білім беру мен тәрбиенің ең өткір және өзекті тақырыбы болып табылады.

Инновациялық тұғыр негізінде қолайлы нәтижеге қол жеткізуге, оқу үдерісінің сапасы мен тиімділігін қамтамасыз ету үшін мәселелерді шешуде қолданылатын жаңа әдістер деп атауға болады. Жаңа әдістемені, әдістерді, құралдарды қолдана отырып, педагогикалық қызметті жетілдіруге негізделеді. Инновациялар білім берудегі белгілі бір өзгерістерге, білім беру саласындағы бастаманың сапасы мен тиімділігін қамтамасыз етуге әкеледі. Инновациялық тұғыр болашақ бастауыш сынып педгогтерін инновациялық әрекетке даярлауда олардың жаңашылдыққа бейімділігінен, ізденістерінен, мәселелерді шешу барысында сыни пікір беріп, тәуекелге бара алу қасиеттерінен көрініс табады. Біздің ойымызша кәсіби әрекетте биіктерді бағындырған маманның инновациялық әрекеттегі даярлығы жоғары деуге болады. Себебі оның жаңашылдыққа ұмтылысының артуы, дербес тұлға ретінде әрекет етуі, өз психологиялық ахуалын реттей алуы, шығармашылық белсенділігінің артуы, барлық танымдық мүмкіндіктерінің жоғары деңгейі өз кезегінде әлеуметтік зияттылығының жоғары деңгейінің айқын көрінісін береді.

Қандай инновациялық әрекет болса да, ол, ең алдымен, идеядан бастау алады. Мұғалім өзінің идеясын сабақ берудің және тұтас оқу-тәрбие үдерісінің жаңа сапаға өсуіне іргетас қалайтын өнімге – әдіс-тәсілге немесе оқу құрал-жабдығына айналдырып, жүзеге асырғанша, ол идея инновациялық әрекетті орындағаны болып табылады. Бастауыш сынып педагогінің инновациялық әрекетінің «идея – оны іске асыруға жұмсалған уақыты мен әзірлеген инновациялық әдістемелік құралдары, әдістемесі – инновация» деген логикасы, шын мәнінде, инновациялық әрекеттің философиясын білдіреді.

Философ ғалымдардың айтуынша, инновация мен инновациялық әрекетті айыра танудың орны зор. Инновациялық әрекеттің философиялық негізін жаһандану аясында қарастыратын ғалымдар инновацияның философиясын тереңірек тану қажеттілігін атап көрсетеді [108-109].

Платон мен Аристотельдің философиялық ілімін инновация тұрғысынан талдаған ғалымдардың пікіріне сүйенсек, материалдық емес (нәрсе) идеяның нақты материалдық іске айналуы инновация деп аталады [110].

Философияда инновациялық әрекет жалпы мағынасында білімнің әлеуметтік және мәдени түрде трансформациялануы деп анықталады. Бұл мәселе инновация мен дәстүрдің өзара әрекет жасасуы деп түсініледі. Дәстүр – инновацияға қарама-қарсы түсінілетін ұғым. Дәстүр ескі мағынасына жақындау келеді, сөйтіп инновация мен дәстүрдің өзара байланысы «жаңа мен ескі» оппозициясында танылады.

Дәстүр дегеніміз – әлеуметтік-мәдени мұраның ұзақ уақыт бойына адамдар атадан балаға қалдыратын, әдетке айналған, сол қоғамның немесе әлеуметтік топтың құндылықтар жүйесі мен ережелеріне ұласқан бөлігі [111].

Бір қырынан қарағанда, дәстүр – тарихи қалып. Қалып, екінші қырынан қарайтын болсақ, ескі болғанымен, түптеп келгенде, ол – инновацияның шығар бастау көзі.

Бүгінгі күні білім беру саласында, соның ішінде бастауыш мектепте білім беру саласында да, оқу-тәрбие жүйесіндегі ондаған жылдардың сынына шыдаған мемлекеттілік, патриоттық, гуманистік, діни сияқты дәстүр мен бастамашылдық, әлеуметтік мобильділік, іскерлік, толеранттылық сияқты жаңа заманның шынайылылығының көріністері қатар келіп отырғаны белгілі [112].

Білім беру мен тәрбие үдерісінде дәстүр мен инновацияның алатын орны бөлек. Білім берудегі инновация – қоғамдық маңызы зор әлеуметтік серпін беретін күш. Бастауыш мектепте қазіргі уақытта қолданылып жатқан жаңартылған стандарт, жаңартылған оқу бағдарламалары, жаңа сапалы оқулықтар мен оқу құралдары, жаңа интернет ресурс құрау т.б. оқушылар білімін бағалаудың жаңа жүйесі – барлығы, түптеп келгенде, уақыт талабынан туындаған инновациялық өнімдер. Жаңартылған білім мазмұнының инновациялық өнімдер бола алатын себебін философиялық тұрғыдан былайша сипаттауға болады деп ойлаймыз. Жаңартылған білім мазмұнының инновациялылығы оның құрылымдық-мазмұндық жүйесінде оқушының білімі мен дағдысының біртұтас универсалдық бағдар ұсталуынан оқу бағдарламасының философиялық сипаты танылады.

Жаңартылған бағдарламада оқу мақсаттары мен оқу міндеттері тек жаттанды білім мазмұнын емес, оқушының күнделікті өмірде қолдана алатын білімі мен соған сәйкес дағдысын қатар меңгерту көзделінген. Оқу міндеттерінің құрамында оқушының жеке тұлғасының рухани жетілуі, қоғамымыздың рухани жаңғыруы айқын көрсетілген. Бұл мәселе білім мазмұнының гуманистік ұстанымдарға негізделгенін көрсетеді және инновациялық әрекеттің әлеуметтік басымдығын айқындай түседі.

Жаңартылған оқу бағдарламасындағы оқу мақсаттарының берілуі – инновациялық әрекеттің жемісі. Өйткені оның алдыңғы дәстүрлі білім беру жүйесіндегі оқу бағдарламаларынан айырмашылығы – оқу мақсаттарының сапалы өзгертілуі, оқушы жекелеген практикалық міндеттерді орындауда жалпығылыми ұстанымдарға назар аударады, оқушының әлеуметтік белсенділігі артады, жасампаздық қабілеті ұшталады.

Болашақ бастауыш сынып педагогін инновациялық әрекетке даярлаудың макродеңгейлік жүйесі мен микродеңгейлік жүйесі бар деп санаймыз. Оның макродеңгейлік жүйесі – білім берудегі мемлекеттік инновациялық саясаттан басталып, университеттегі барлық білім беру үдерісінің инновациялық сипатта құрылуын қажет етеді. Ал микродеңгейлік жүйесін кафедра деңгейінен бастап, оқылатын барлық пәндер мен курстар және бакалаврдың жеке басына дейінгі аралықта деп анықтауға болады.

Қазақстан Республикасының даму бағытында ұстанар бағдарының бірі болып саналатын тұрақтылық – қоғамның жайлы өмір сүруінің маңызды шарты. Тірек болар тетіктерінің негізінде қалыптасқан әлеуметтік өзгерістер жүйесі бойынша өмір сүретін дамуға бет алған қоғам – тұрақты қоғам. Бірақ тұрақты қоғам дегеннің мағынасы еш өзгермейтін, жаңармайтын дегенді білдірмейді. Есесіне, мұндай қоғамда дамып келе жатқан қоғамның сұраныстарына сай келетін инновациялық шешімдерді іздеудің орныққан жүйесі қалыптасады. Ол орныққан жүйенің құрамында білім беру жүйесі үлкен де маңызды орынға ие болатыны белгілі. Сондықтан білім беру жүйесінде туындайтын инновациялар өзіне дейінгі нәтижеге қол жеткізген білім беру жүйесін сапалы биіктерге тартуға ұмтылған жаңа болып табылады.

Әлеуметтік субъект өзінің алдына өзін қоршаған табиғат және әлеуметтік ортаны сапалы тұрғыдан өзгертуге мақсатты, саналы түрде бағдар ұстанған болса ол әрекетті инновациялық әрекет деп атауға болады. Болашақ бастауыш сынып педагогі университетте оқыған пәндері бойынша меңгерген әдіс-тәсілдерін сабақ беру барысында тиімділікпен комбинаторикалау арқылы жаңа сапаға көтеріле алатындай инновациялық әдістеме жасай алатын болса, онда ол адам тұлғалық деңгейге өскен, шығармашылық қабілеттері кәсібіне жетекшілік ете алатын шебер тұлға деп саналады.

Таным теориясының мәнісі оның инновацияны өз қуатымен дами алатын динамикалық үдеріс деп тануында. Педагогикадағы инновациялардың диалектикалық-әдіснамалық негіздемелері инновацияның дәрежесінің биік және сенімді болуына қызмет етеді. Инновацияның мазмұны объективті қоғамдық қажеттіліктер мен әлеуметтік жағдаяттардың ерекшеліктерімен нақтыланады. Қазақстандық және кеңестік педагогикада ХХ ғасырдың 80-жылдарында қарқынды дамыған инновациялық үдерістер ХХІ ғасырда сабақтастықпен дамыды деп айту қиын. Өйткені тәуелсіздік алған ТМД мемлекеттерінің педагогикалық жүйелерінде басшылыққа алынған әдіснамалық негіздемелер түрліше болды. Бірақ әдіснаманың, теория мен практиканың философиялық негіздемесі, көп жағдайда ұлттық және кей жағдайда ортақ қағидаттардан бастау алды.

Болашақ бастауыш сынып педагогтерін инновациялық әрекетке даярлаудың тағы бір ерекше қыры осы жүйенің рефлексивтік-инновациялық қыры болып табылады. Рефлексивтік-инновациялық тәсілдеменің ерекшеліктерін қарастыру болашақ бастауыш сынып мұғалімдерін инновациялық әрекетке даярлауда мәні зор және өзекті мәселелердің қатарынан болып саналады. Болашақ мұғалімдерді даярлау үдерісіне рефлексивтікті қосудың өзі, түптеп келгенде, инновацияны тудыратын серпін күші болып келеді.

Болашақ бастауыш сынып педагогтеріне жобалауды, коммуникативтілікті, рефлексивтікті оқыту арқылы бакалаврлердің білім алуында, кәсіби шеберліктерін меңгеруді белсендіріп, сыни ойлау дағдылары мен өз әрекетін бағалауын дамытады және алдына қойылған мәселені оңтайлы шешуді белсендіреді. Ғалымдардың пікірімен келісе отырып, болашақ бастауыш сынып педагогтерін инновациялық әрекетке даярлауда рефлексия мен инновация оқытушы мен студенттердің өзара субъектаралық сұхбаты сипатында өткізілетін оқыту процесінде іске асырылатынына көз жеткіздік [113].

Студенттерді оқыту үдерісіне рефлексивтік тәжірибені қосып отыру арқылы инновациялықты, жаңа тәжірибені туындату мүмкіндігі пайда болады. Студенттердің рефлексивтік-инновациялық дағдыларын қалыптастыру үшін оқыту үдерісіндегі күрмеулі мәселелерді шешу, проблемаларды шешу, рөлдік ойындар, рефлексиялық тәжірибе әдістері қолданылады.

Білім беру үдерісіндегі инновацияның табиғаты – оқыту барысында биік нәтижелерді қамтамасыз етуге бағытталған, кең қолданыс табатын, оқу-тәрбие үдерісінде үлкен өзгерістерге алып келетін реттелген элементтердің, іс-әрекеттер мен қатынастардың белгілі бір жүйесі. Олай болса, бастауыш сынып педагогтерін инновациялық әрекетке даярлаудың әдіснамалық негіздерінің бір көзі жүйе теориясы болып табылады.

Жүйенің жалпы теориясының қағидаларын назарда ұстай отырып, оны инновациялық әрекетке қатысты келесідей тұжырымдауға болады. Біріншіден, барлық жүйелер дамуы керек, яғни жүйенің құрылымдық-функционалдық қасиеттері уақыт өтуімен өзгеруі тиіс. Екіншіден, жүйе өзінің дамуы барысында өзін сақтауға және тұрақты болуға ұмтылады, яғни жүйенің қасиеттері кездейсоқ өзгере салмайды, есесіне, жүйенің белгілі бір кедергілерін жеңе отырып өзгереді. Жүйе өзін сақтауға және тұрақты болуға ұмтыла отырып, сыртқы әсер етуші әрекеттердің тиімділігін төмендетуге ұмтылады. Сондықтан жүйені өзгерту үшін мақсатты түрде ұйымдастырылған ықпалдар жасалуы керек. Жүйенің немесе бұрынғы күйінің өзгеруі дискретті сипатта болып келеді, өзгерістің нәтижесінде жүйенің жаңа күйі болып табылады. Бұл жерде инновациялық үдерістің сипаты тұрғысынан қарастыратын болсақ, онда инновациялық әрекеттің нәтижесінде жүйеде құрылымдық және функционалдық мазмұны жағынан жаңа өзгерістер болып өтеді, динамикалық өзгерістер инновацияның пайда болуына алып келеді деп айта аламыз. Инновацияның жүйеде пайда болғандығының критерийі – жүйеде пайда болған және орныққан жаңа сипаттамалар болуы, басқаша айтқанда, жүйенің жаңа күйге енуі [114]. Жүйелік ұстаным жүйелік талдаудың негізі болып табылады, дамытушылық ұстаным синергетиканың негізі болып табылады. Екеуі де жүйелік зерттеулердің нәтижелеріне сүйенеді [115].

Синергетика жүйенің өн бойындағы жаңа байланыстар мен қатынастардың пайда болуы мен олардың ыдырау үдерісін, даму барысын қарастырады. Даму барысында жаңа түзілімдер мен құрылымдардың пайда болу үдерісін қарастыра отырып, синергетикалық идеялар әлеуметтік ортадағы инновациялардың дәстүрді жүйеден жаңа жүйеге қарай өту барысын, дамудың жаңа жолға түсу барысын, оның бағыт-бағдарын тануға мүмкіндік береді. Жаңашылдықтың табиғаты тек инновацияның пайда болуымен ғана емес, ол инновацияны басқарып, игеріп, пайдаға жарата білудің ерекшелігін меңгерумен де құнды болмақ. Бұл туралы белгілі ғалымдардың мына пікірімен келісеміз: «Жасанды, қолдан жасалынған жүйе детерминденген болып келеді және ол қайтымды болып табылады. Ал табиғи жүйе болса, оның құрамында кездейсоқтық элементі мен қайтарымсыздық элементі болады. Әлемге дәстүрлі көзқарастан тыс жаңа көзқараспен қараудың ерекшеліктері өте терең, бұл мәселе адамның табиғатпен жаңаша диалог құруын керек етеді» [116].

Болашақ бастауыш сынып педагогтерінің инновациялық әрекетін қалыптастыру барысы үдеріс ретінде болғандықтан, оның кибернетикалық болмысын анықтау арнайы әдістеменің резервтік мүмкіншіліктерін реттеудің негізін қалайды (сурет 12) [117].

Сурет 12 – Болашақ бастауыш сынып педагогтерінің инновациялық әрекетін

қалыптастырудың қарапайым кибернетикалық болмысы

Бакалаврларды инновациялық әрекетке даярлаудың арнайы әзірленген әдістемесінің педагогикалық мәнісі осы кезге дейін әзірленген әдістемелік-технологиялық ресурстарды, алдағы уақытта әзірленетін оқу-әдістемелік құралдарды, қайта әзірленетін оқу құралдарды бағалаудан құралады. Бұл кибернетикалық болмыс болашақ бастауыш сынып педагогтерін инновациялық әрекетке даярлауда басты екі категорияны – студенттердің әлеуеті мен мүмкіндіктерін көрсетеді. Осы сұлбаға сүйене отырып, студенттерді инновациялық әрекетке даярлауда олардың мүмкіндіктері мен шектеуліліктерін анықтай аламыз.

Инновациялық әрекет – педагогикалық әрекеттің шығармашылық дамуының тәсілі. Бірақ педагогтің шығармашылығы тек шығармашылық үшін қызмет етпейді, оның көздейтін мақсаты – білім алушы жас ұрпақтың қайталанбас дербес тұлғасын жаңа және келер заман талаптарына сай біліммен, қоғамдық тәрбиемен қаруландыру. Сонымен бірге, инновациялық әрекет педагогикалық әрекет пен шығармашылықтың өзара ұштасуымен сипатталады. Осындай келесі мәселеге диалектикалық тұрғыдан қарайтын болсақ, бірқатар объективті әлеуметтік-педагогикалық қарама-қайшылықты таныр едік.

Бастауыш білім беру жүйесіне енгізілген жаңартылған оқу бағдарламасының мақсатқа сай жүзеге асырылуы педагогтердің инновациялық әрекетінің сәйкес жүргізілуіне тікелей байланысты. Білім мазмұны жаңартылғанымен, мұғалімдердің ол білім мазмұнын бірден ұғынып және жаңартылған мазмұнға сай әдіс-тәсілдерді жүйелі қолдануға дайын болмауы осы екі арадағы қарама-қайшылық болып табылады.

Одан соңғы қарама-қайшылық қоғамда орын алған жаттанды білім мазмұны мен түбегейлі өзгертіліп, әрекеттік, коммуникативтік бағытта білім алуда оқушының өзі де басты тұлғаға айналуын көздеген оқу бағдарламасының мазмұны арасындағы қарама-қайшылықты да тек қана мұғалімдерді инновациялық әрекетке сапалы даярлау арқылы жоюға болады.

Одан кейінгі әлеуметтік-педагогикалық қарама-қайшылықты бастауыш мектепке енгізілген жаңартылған білім мазмұны мен қазіргі уақытта университеттерде даярланып жатқан бакалаврлердің әдістемелік даярлығы, негізінен, дәстүрлі жүйемен оқытылып жатқандығының арасынан көруге болады. Өйткені болашақ бастауыш сынып педагогтерінің кәсіби қызметке орналасқан соң қойылатын жоғары талаптар тек жаңартылған білім мазмұнына ғана байланысты емес, әлеуметтік ортада болып жатқан, ғылыми ортада танылып жатқан, ақпараттық-технологиялық коммуникация саласында болып жатқан жаңалықтар мен өзгерістерге де тікелей байланысты туындап жататыны анық.

Осымен байланысты болашақ бастауыш сынып педагогтерінің мобильді, әрекетшіл, өзгеріске бейімделгіш, жауапкершілігі жоғары тұлға ретінде қалыптасуы маңызды мәселе болып отыр. Өйткені бұл қасиеттер мен қабілеттер қазақстандық білім беру жүйесінің дамуына, әлеуметтік ортаның қалыпты болуына, жас ұрпақты саналы және мақсатты бағытта дамытудағы қауіпсіздікті қамтамасыз етудің маңызды бір қыры болып саналады.

Болашақ бастауыш сынып педагогтерін инновациялық әрекетке даярлаудың маңыздылығы да болашақ педагогтерге заманауи сапалы білім беру және ХХІ ғасырдың бастауыш білім беру жүйесінің өзекті мәселелерін дер уақытында шешіп, инновациялық жолды танып, қалыптастыра алатын, сол арқылы бастауыш білім беруді іргесі мықты жүйеге айналдыратын тұлғаны қалыптастыру арқылы танылады. Болашақ бастауыш сынып педагогтерін инновациялық әрекетке даярлаудың әлеуметтік-психологиялық ерекшеліктерін арнайы қарастырған немесе жанама түрде сөз етілген еңбектерге талдау жасалынды. З.Т. Абетова өзінің білім берудегі инновация бойынша мақаласында әлеуметтік қандай нәтижелер күтілетіні, студенттердің инновацияға деген көзқарасы мен даярлығы туралы қарастырған [118]. Автор өзінің зерттеу мақсатын 1-4 курс студенттерінің Қазақстан Республикасындағы инновациядан нендей әлеуметтік нәтижелер күтетіні туралы талдау деп анықтайды. Әлеуметтік-педагогикалық зерттеу нәтижесінде студенттердің 57%-ы инновация дегенді компьютерлік модельдеумен байланыстыратыны анықталған. Ал «инновациялық әрекет» деген ұғымды студенттердің 31,5%-ы оқытудың жаңа формаларын іздеу және пайдалану деп түсінетіні анықталған. Сонымен бірге студенттердің 40%-ы ЖОО инновация жасауға қабілетті деп атап көрсеткен. Тағы бір қойылған сұрақ бойынша респонденттердің 60%-дан астамы жоғары оқу орындарында студенттердің, магистранттардың, жас оқытушылардың инновациялық әрекетін дамытуға бағытталған ынталандырушы күштерді енгізу өте әлсіз деп атап өткен. З.Т. Абетованың жүргізген эксперименті мен талдау негізінде жасаған келесідей қорытындыларымен біз де келісеміз. Атап айтқанда:

* инновация студенттер мен оқушыларға болашақтағы өмірі үшін қажет;
* инновация–прогрестің қозғаушы күші;
* студенттер университетте даярлық кезінде болашақ жұмысындағы инновациялық әрекетке 100% даяр болуы керек;
* жоғары оқу орындары түлектерінің бәсекеге қабілеттілігі жоғары болуы керек;
* еліміздің жоғары оқу орындарындағы инновациялық үдеріс тиімді болуы үшін инновациялық-білім беру технологиялары мен инновациялық оқыту әдістемелерін дамыту керек;
* еліміздегі жүргізіліп жатқан инновациялық үдерістер туралы қазіргі ЖОО-да оқып жатқан студенттердің бейхабар немесе ақпараттануы өте әлсіз.

З.Т. Абетова, студенттер мен эксперттермен жүргізілген сауалнама нәтижесінде жоғары оқу орындарындағы инновациялық орта мен инновациялық әрекет орташа деңгейде, инновация енгізілгенімен, қажетті деңгейде дамытылмай отырғандығын атап көрсетеді.

Әлеуметтік психологиялық, әлеуметтік педагогикалық зерттеулерде болашақ бастауыш сынып мұғалімдерін инновациялық әрекетке даярлаудың қырлары мен тетіктерін арнайы жүйелі зерттеу жүзеге асырылмағандықтан, бұл бағыт бойынша айқын нақтылаған теориялық-әдіснамалық негіздеме анықталмаған. Болашақ бастауыш сынып педагогтерін инновациялық әрекетке даярлау үшін әлеуметтік психологияның беретін мол мүмкіндіктері әлі де болса толыққанды қарастыруды қажет етеді.

Болашақ бастауыш сынып педагогтерін инновациялық әрекетке даярлаудың психологиялық қырларын талдауда бакалаврлардың кәсіби танымын дамыту мәселесі үлкен орын алады. Өйткені бұл мәселеде әлеуметтік, кәсіби бағдар беру, өмірлік әрекет, кәсіби шыңдалу-жетілу бойынша бакалаврлардың өзіндік болмысы, ой-пікірі толысып жетілуі маңызды болып табылады.

Заманауи психологиялық көзқарас тұрғысынан алғанда бакалаврлардың өзін кәсіби тұрғыдан танып-қалыптасуы тұлғаның өмірлік өзін тану үдерісі, өзінің педагогтік кәсібіне әлеуметтік ортаның қоятын талаптары мен өз мүмкіндіктері-қалауының арасындағы кезеңдеп шешуе алатын болуы деп анықталады. Сонымен бірге бакаврлардың болашақ педагогтік кәсібіне қажетті кәсіби мотивациясының, кәсіби педагогтік құзыреттілігінің, кәсіби маңызды болып табылатын қасиеттерінің қалыптасуы да кәсіби пісіп-қалыптасуы деп танылады.

Инновациялық әрекетке даярлану үдерісінде болашақ бастауыш сынып педагогі өзінің кәсібіне деген саналы инновациялық көзқарасын бір мезетте қалыптастыра алмайтыны белгілі. Бұл тұста студенттің жеке тұлғасының даму ерекшеліктері алдыңғы қатардан орын алады. Өйткені инновациялық әрекетте мұғалімнің жеке тұлғасы шынайы ерекше маңызға ие болады, тұлғалық тұрғыдан өседі. Ал тұлғалық өсуі арқылы мұғалім кәсіби дамиды және кәсіби құзыреттілігі жетіледі [119].

Педагогтің тұлғалық мүмкіндіктерінің жүзеге асырылуы дегенді Ю.Б. Гатановтың [120] ізімен біз де:

* мұғалімнің шығармашылық ойлауының жүзеге асырылуы;
* бастамашылдық қабілетінің жақсы дамуы;
* белгілі бір дәрежедегі тәуекелшілдікке бара алуы;
* өзіне деген сенімі мол;
* өзінің мүмкіндіктерін бағалай білуі алға қойған мақсатына жетуге сай;
* әріптестерімен ынтымақтастықта жұмыс істейу қабілеті зор;
* жұмыс жасау қабілеттілігі ерекше деп түсінеміз.

Болашақ мұғалімдік қызметіне енбес бұрын бакалаврда инновациялық әрекеттің ішкі когнитивтік шарттары қалыптасуы керек. Нақты атап көрсететін болсақ, олар – интеллектуалдық (зияткерлік) ресурстың болуы, әрекет субъектісінің жаңаға деген толеранттылығы болуы, өзін реттейтін күш-қуаты жеткілікті болуы [121].

Бұл жерде интеллектуалдық ресурсқа студенттің университетте оқып жүргенде пайдаланып жүрген өзіндік функционалды интеллектуалдық қоры және меңгеріп жатқан білімінің негізінде қаланып жатқан интеллектуалдық қоры алынатынын атап кетеміз. Болашақ бастауыш сынып педагогі инновациялық әрекет субъектісі ретінде өзге де жаңаларға толерантты бола алуы тиіс. Бұл жерде бакалавриатта жүрген болашақ мұғалім жаңа идеяны қабылдай білуге және өзінің ойлау стилін жақсы жаңалыққа сай өзгерте білуге, бейімдей білуге дағдылануы тиіс екенідігіне назар аударылып отыр. Сондай дағдыны меңгерген студенттің болашақ мұғалімдік қызметінде жаңаны қабылдауға да, жаңаны жасауға да дайындығы бар деп саналады.

Болашақ бастауыш сынып педагогтерін инновациялық әрекетке дайындаудың психологиялық аспектісінде тек инновациялық жүйені қабылдаушы, жасаушы, орындаушы ретінде ғана емес, сонымен бірге, инновациялықты танушы, талдай білуші эксперт ретінде де даярлау мәселелері қарастырылған [122].

Болашақ бастауыш сынып педагогтерінің инновациялық әрекеті белгілі бір әлеуметтік топтың, қоғамның жүйесінде орындалатын болғандықтан, әлеуметтік жүйеде, қоғамда орны өсіп отырған экспертттік міндетті де шеше алатын дағдыларға ие болуы керек. Өйткені әлеуметтік маңызды педагогикалық инновациялық әрекетке кірісу барысында инновациялық жобаның салдары, инновацияның бастапқы бағытын өзгертуі мүмкін жағдайлар, алдағы уақытта болуы мүмкін белгісіз жағдайлардың ықпалынан инновацияның басқаша сценариймен жүргізілуі т.б. болуы мүмкін жағдайлардың барлығы эксперттік дағдының қалыптасуын талап етеді. Осындай жағдайларда дұрыс шешім қабылдай білуі дағдылары да болашақ сынып педагогінің инновациялық әрекетінің құрамдас компоненті болып табылады. Өйткені білім беру – мемлекеттің маңызды саясатының бірі, қоғамның ең нәзік те күрделі міндетін шешетін, яғни мемлекеттің болашақ азаматтарын қалыптастыратын үдеріс. Сондықтан қандай инновациялық үдеріс, инновациялық жоба болса да, оны енгізуші де, қолдаушы да, эксперт те – бір адамның бойынан табылуы тиіс. Ол үшін арнайы дайындық жоғары оқу орнында мамандықты игеруі үдерісінде жүргізілуі тиіс.

Болашақ бастауыш сынып педагогтерін инновациялық әрекетке даярлаудың дидактикалық негіздері әдіснамалық негіздерінің маңызды бір бастау көзі болып табылады. Университетті аяқтаған студенттің кәсіби педагогтік қызметін бастарда кәсіби педагогикалық білімі мен тәрбиелік қасиет-қабілеті, инновациялық әрекетке бейміділігі толыққанды құрылымда қалыптасқан болуы міндетті екені белгілі. Осы аталғандардың ішінде инновациялық әрекеттің әдіс-тәсілдерінің толыққанды жүзеге асырылуы университет қабырғасында арнайы дайындалу барысында ғана іске асырылады. Ол үшін дидактикалық жүйенің «мақсат – құрал – нәтиже» логикасына сүйене отырып, дидактикалық ұстанымдарды анықтай отырып, болашақ бастауыш сынып мұғалімдерін инновациялық әрекетке даярлаудың біртұтас дидактикалық тұғырын жүйеге түсіру қажет болады.

Болашақ педагогтерді инновациялық әрекетке даярлаудың дайын сара жолы болмағандықтан, бұл мәселеде дидактикалық даярлықтың алатын орны зор екені түсінікті. Өйткені болашақ педагог өзінің педагогикалық қызметінде инновациялық вектормен жүретін болса, оған дидактикалық қордың өте көп және сапалы болуы аса маңызды екені белгілі [123]. Сондықтан болашақ бастауыш сынып педагогтерін инновациялық әрекетке даярлауда олардың болашақ педагог кәсібіне деген жайлы мотивациясын дамыту әдістері мен инновациялық әрекетке даярлығын қамтамасыз ететін әдістер жүйесін арнайы әдістемелік технология негізінде жинақтау керек. Ол әдістемеде мұғалімдік қызметі мен инновацияға деген құндылық көзқарасын қалыптастыру міндеттері шешіліп, инновацияның барлық түріне толеранттылықпен қарауға дағдыландырып, инновацияларға баға беруде эксперт-сарапшы маман болуға жан-жақты даярлығын қамтамасыз ету керек. Бұл көрсетілген талаптардың сапалы орындалуында дидактикалық негіздердің атқаратын рөлі зор [124].

Болашақ бастауыш сынып педагогтерінің инновациялық әрекетке дидактикалық тұрғыдан дайындығын қамтамасыз етуде басшылыққа алынатын дидактикалық ұстанымдарды анықтау ерекше орынға ие. Өйткені дидактикалық ұстанымдар инновациялық әрекетті белгілі бір тәртіпке түзуге басшылық ететін ереже ретінде қызмет атқарады. Зерттеу жұмысымызда келесі дидактикалық ұстанымдарды тірек ету көзделініп отыр (сурет 13).

Сурет 13 – Болашақ бастауыш сынып педагогтерінің инновациялық әрекетке дайындауда басшылыққа алынатын дидактикалық ұстанымдар

Дидактикалық ұстанымдарды басшылыққа ала отырып, болашақ бастауыш сынып педагогтерін инновациялық әрекетке даярлауға арналған, біздің тарапымыздан әзірленген авторлық әдістемелік жүйенің атқаратын негізгі дидактикалық функциялары ретінде В.А. Сластенин мен Л.С. Подымова ұсынған функцияларды ұстанамыз [125]. Олар келесілер:

* мотив пен диспозицияға сүйене отырып, педагогтік кәсіби қызметіне саналы түрде талдау жасау;
* шынайы болмысты проблемалық және драмалық тұрғыдан тани білу, олардың мазмұнындағы тікелей танылмайтын сәйкессіздіктерді тану;
* дайындалған нормативтік құжаттарға сыни көзқараста болу;
* рефлексиялау және мәнділіктердің жүйесін құру, мәнділіктер шығармашылығын дамыту;
* өзін қоршаған ортаны, әлемді шығармашылық көзбен танып, оны өзгерту, қалыптағы нормативтердің шегінен шыға білу;
* өзінің білімдік, интеллектуалдық барлық басқа мүмкіндіктерін жүзеге асыруға ұмтылу, өзінің кәсіби шеберлігін лайықты мақсатына жетуге, өмірлік ережелерінің құруға ұмтылу;
* өзін қоршаған ортаға әлемге, ашық болу, әсіресе, жаңалыққа, жақсы жаңаларға құштар болу;
* мазмұндық элементтерді өзінің тұлғалық мәнділік мазмұнына айналдыра білу.

Дидактикалық функциялардың өзінің тұлғалық болмысының мазмұнының мәніне айналдыруда студенттің зияткерлігінің биік танымдық функциясы қалыптастырылады. Рефлексиялық сәті студенттің табиғатындағы өзін әлемнің, адамзаттың, табиғаттың, елдің, қоғамның, педагогикалық жүйенің және болашақ оқушысымен бірге өтетін субъект-субъектілік дидактикалық үдерістің келбетін санасында сәулелендіреді. Осындай биіктерге жеткізу үшін студентке ұсынылатын инновациялық әрекетке даярлау білімі мен дағдыларын қалыптастыратын әдістемелік мазмұны асқақ та шынайы болуы міндет.

Болашақ бастауыш сынып педагогтерін инновациялық әрекетке даярлаудың дидактикалық негіздері қазыналы кен іспетті мол әрі оңтайлы сипатта болуы қажет деп саналады. Өйткені инновациялық әрекетке даярлауда бакаврлардың жас ерекшеліктері, білім деңгейі, ақпаратты қабылдау ерекшеліктері де үлкен орын алады. Сонымен бірге инновациялық әрекет шығармашылық деген нәзік тұспен байланысты болғандықтан, бакалавлардың жан-жақты даярлығына терең назар салып отыру керек.

Негізінде, дидактикалық үдерістің білім алушы мен білім берушінің арасындағы танымдық ерекше қырлары мол үдеріс екендігі белгілі болғандықтан, рухани тіл табысудың мәнісі зор екенін атап өту керек. Оқытушы болашақ инноватор ұстаз даярлап жатқанын тұрақты түрде есінде ұстай отырып, бакалаврларды дидактикалық үдерістің құндылық қырларын да түсіністікпен игеріп отыруға дағдыландыруы тиіс.

Адамзат жинаған мәдениетті инновациялық әрекет негізінде өзінің болашақ бастауыш сынып оқушыларына жеткізуші тұлғаның нақ өзі екенін студент университет кезінен бастап терең түсінуі керек. Сол кезде ол өзіне де, ұстаздарына да, меңгеретін білімі мен игеретін дағдыларына да, қоршаған әлеуметтік ортасы мен әлемге де, болашақта сыныпта қарсы алатын шәкірттеріне де құндылық деп қарайтын болады. Бұл пікірді метафоралық немес пафостық деңгейде емес, дидактиканың қуатты күшін аксиологиялық-акмеологиялық тұрғыдан тану деңгейінде айтып отырғанымызды атап өтеміз. Себебі, шындап келгенде, дидактикалық үдеріс – білім беруші ұстаз бен білім алушы шәкірттің арасындағы адамзат мәдениетін бір ұрпақтың екінші ұрпаққа жеткізу, санасына орнықтыру сәті.

Сөз бұл жерде болашақ бастауыш сынып педагогтерін сан қырлы инновациялық әрекетке даярлау үдерісінің «клеткасын» зерделеуде болып отырғаны белгілі. Ал осындай бағалы да маңызы терең дидактикалық үдерісті оқытушы қандай формада ұйымдастырғаны дұрыс болады десек, дәстүрлі дәріс, семинар, өзіндік жұмыстардың инновациялық қырларын танып, бір арнаға жүйелеу қажет болады [126].

Болашақ бастауыш сынып педагогтерін инновациялық әрекетке даярлаудың дидактикалық негіздерінің орталығында арнайы білім мазмұны тұратыны анық. Бұл міндетті шешуде студенттерге оқылатын «Бастауыш білім беруде инновациялық әрекетке даярлау негіздері» тақырыбындағы элективті курстың құрылымы мен соған сәйкес мазмұны қалыптастырылды.

## Қазақстандық және шетелдік педагог ғалымдардың Т.Сабыровтың [127], Н.Д.Хмель [128], Г.А.Уманов [128], М.Н.Сарыбеков [130], С.А. Ұзақбаева [131], Г.К.Нұрғалиева [132], Б.С.Гершунский [133], А.А.Вербицкий [134], С.И.Архангельский [135], Н.Р.Юсуфбекова [136] еңбектерінде көрсетілген ЖОО-да оқыту формаларын талдай келе, олардың дәстүрлі және заманауи оқыту формаларының өзара біріктіріле қолданылуы көбірек кездесетінін айтып кету керек.

Оларды бір жүйеге түсірілген келесі 14 суретте көруге болады.

Сурет 14 – Дәстүрлі және заманауи оқыту формалары

Болашақ бастауыш сынып педагогтерін инновациялық әрекетке даярлауда дәстүрлі классикалық дәрістер мен заманауи дәрістер формалары, студенттердің өзіндік жұмыс түрлі, білімді бағалаудың жаңа формалары кіріктіріле қолданылады. Дәрістерде, семинар сабақтар мен лабораториялық сабақтарда алға қойылған дидактикалық мақсаттарға қол жеткізілуі үшін ақпараттық-коммуникациялық құралдарды қолданудың рөлі ерекше. Бұл тұста да болашақ бастауыш сынып мұғалімдерін инновациялық әрекетке даярлау қажеттілігі мен осы мақсат үшін арнайы жүйеленбеген, осы мәселені шешудегі тиімділігі анықталмаған дидактикалық шарттардың арасындағы қарама-қайшылықты жеңу міндетін шешу керек. Дидактикалық негіздердің кең және құнарлы мазмұнды болуы – болашақ бастауыш сынып педагогтерін инновациялық әрекетке даярлау үдерісін мазмұнды және сапалы нәтижеге қол жететіндей формада ұйымдастырудың сенімді тірегі.

Болашақ бастауыш сынып педагогтерін инновациялық әрекетке даярлаудың дидактикалық негіздері келесідей маңыздылыққа ие болады.

Ең алдымен, болашақ студенттердің инновацияға, инновациялық әрекетке деген объективті қатынасын қалыптастыруда дидактикалық негіздердің сенімді болуы баса ескеріледі. Бұл жерде студенттің азаматтық жауапкершілігі мен әлеуметтік белсенділігі, мұғалімдік қызметке деген шынайы қызығушылығы мен оқытуға деген үлкен ықыласы болуы маңызды рөлге ие болады. Сонымен қатар, студенттің кәсіби шеберлігін әрдайым жетілдіріп, жаңартып отыруды тек жеке басының өсуі үшін ғана емес, қоғамның да дамуы үшін қажетті міндет деп түсінуі де студенттің жоғары жауапкершілігін, азаматтық тұлғасын танытады.

Жүйеленген дидактикалық негіздер университетте оқып жүрген бүгінгі бакалавр ертеңгі бастауыш сынып мұғалімі екеніне оқуға түскен сәттен бастап назар аудартып, келешек педагогтік қызметінде инновациялық әрекетті орындауға даярлауға тірек болуы тиіс. Осыған қажетті арнайы білім мазмұны мен керекті әдіс-тәсілдер, дағдылар меңгертілуі керек. Олардың ішінде келесідей кейбірін атап өтуге болады: педагогикалық қарым-қатынас, қазақ ұлттық педагогикалық қарым-қатынасын құра білу, болжам жасай білу, жоба құра білу, мобильді болу, ақпараттық-коммуникациялық технологиялармен еркін жұмыс жасау, басқару, дамыту, рефлексия жасау және оқушыларға рефлексиялық тапсырмалар орындату, талдау жасау, өз бетімен білімін жетілдіру т.б.

Болашақ бастауыш сынып педагогін инновациялық әрекетке даярлаудың дидактикалық негіздері студенттерді келешек педагог кәсібінде инновациялық үдерістің белсенді субъектісіне айналуына сенімді тұғыр бола алады деп ойлаймыз.

1. **ЖАҢАРТЫЛҒАН БІЛІМ МАЗМҰНЫ ЖАҒДАЙЫНДА БОЛАШАҚ БАСТАУЫШ СЫНЫП ПЕДАГОГТЕРІН ИННОВАЦИЯЛЫҚ ӘРЕКЕТКЕ ДАЯРЛАУДЫ МОДЕЛЬДЕУ**
   1. **Болашақ бастауыш сынып педагогтерін инновациялық әрекетке даярлаудың қазіргі жайы**

Қазіргі ғылым мен техниканың қарыштап дамыған кезінде оқу – білімнің, соның ішінде болашағымыз бүгінгі мектеп оқушысының білімі мен тәрбиесі маңызды мәселе. Еліміздің әлеуметтік-экономикасының дамуына өзіндік үлес қоса алатын, өзіндік ой-пікірі бар, жан-жақты дамыған, білімді де, білікті тұлғаны дайындап, тәрбиелеу аса құрметті қоғамдық міндет. Себебі, ел тұтқасын жан-жақты білімді ұрпақ ұстанған шақта ғана өркениет алға дамымақ.

Біздің елімізде білім беру жүйесін жақсарту, мұғалімдердің беделін көтеру және де 12 жылдық мектептерге көшу үшін реформалар жүргізілуде. Бұл реформалар жоғары адамгершілік және көшбасшылық қасиеттерді қалыптастыру, мұғалімнің кәсіби дамуы үшін жағдайлар жасауға бағытталған. Білім алушылap қaлaй oқу кepeктiгiн aнықтaп, caнaлы түpдe бiлiм aлып, үйpeнгeн бiлiмдepiн бoлaшaқтa қoлдaнулapынa ықпaлын тигiзeдi. Бipлecкeн тoптық жұмыc жәнe диалoгтық oқу қapым-қaтынac жacaуғa нeгiздeлce, cыни тұpғыcынaн oйлaу тeхнoлoгияcы oқушылapдың кeз кeлгeн пpoблeмa нe aқпapaт бoйыншa нaқты cұpaқтap қoйып, ceбeп-caлдapын aнықтaп, тaлдaп, тұжыpым жacaп, қopытынды шығapулapынa ықпaлын тигiзeдi.

Қай саланың маманы болмасын, барлығы дерлік ұлағатты ұстаздан тәлім-тәрбие алып, болашаққа қадам жасары сөзсіз. Ал, болашақ бастауыш сынып педагогтерін даярлаудың маңызы қандай? Болашақ педагогтеріміз қандай құзыреттліктерді бойына сіңіре білуі қажет? Әрине, балалардың алғашқы сауатын қалыптастыратын, мектепке, білімге деген қызығушылығын арттыратын ардақты ұстаздарымызға қояр заман талабы да аз емес екенін естен шығармаған абзал. Сонымен, болашақ бастауыш сынып педагогтеріміз – пәндік білімі мен танымдық деңгейі жоғары, мазмұндық және әдістемелік, технологиялық біліктілігі жоғары, мультимедиялық құрал-жаблықтармен жұмыс жасау дағдылары қалыптасқан, шығармашылық және ғылыми-зерттеу жұмыстарына бейімді, белсенді іс-әрекетке икемді, сыни ойлау дағдылары дамыған тұлға ретінде тануға болады. Яғни, ХХІ ғасыр талабы – жаңалыққа жаны құмар, бәсекеге қабілетті, сапалы маман даярлау.

2014 ж. Экономикалық ынтымақтастық және даму ұйымы (ЭЫДҰ) еліміздің білім беру жүйесіне жасалған сараптамасы нәтижесіне сүйене отырып, төмендегідей ұсыныстар берген:

* Орта білім берудің **әрекеттегі оқу бағдарламасын толық талдау және қайта қарастыру** керек, өйткені ол жоғары оқу көрсеткіштерін қамтамасыз еткен жоқ, барлық оқушыларға функционалды және математикалық сауаттылықтың минималды деңдейіне жетуге мүмкіндік берген жоқ, жоғары деңгейлі ойлау дағдыларын дамытуға ықпалын тигізген жоқ.
* Әрекеттегі оқу бағдарламасы аясында келесіні ескеру/азайту керек: **академиялық пәндердің артық санын; теорияға тым артық назар бөлінуін**, өйткені бұл басқа кемшілектермен қатар бағдарламаны одан да күрделі және нашар үлгеретін оқушылар үшін түсініксіз қылады.
* **Санаулы пәндер бойынша тереңдетілген оқытуды қамтамасыз ету үшін** оқу бағдарламасын қайта қарастыру қажет, әсіресе **жоғары сынып оқушыларына арналған бағдарламаны,** сонымен қатар оқушыларға пәндерді таңдау үшін мүмкіндік беру керек. Осындай жағдайда жоғары деңгейлі ойлау дағдыларын дамыту мүмкіндіктері айтарлықтай жоғары болады [137].

Жоғарыда аталған ұсыныстарды талдай келе, 2015 жылдан бастап пилоттық жобада еліміздің 30 мектебінде жаңартылған білім беру мазмұны бойынша білім бере бастады. Жаңа реформаға сай, барлық пәндер бойынша оқулықтар да қайта даярланды.

Бастауыш білім берудің мемлекеттік жалпыға міндетті стандарты «Білім туралы» 2007 жылғы 27 шілдедегі Қазақстан Республикасы Заңының 56-бабына сәйкес әзірленді және білім алушылардың дайындық деңгейіне, бастауыш білім беру мазмұнына, оқу жүктемесінің ең жоғарғы көлеміне қойылатын талаптарды айқындайды. Жалпыға міндетті мемлекеттік жаңартылған білім беру мазмұнының стандарты функционалдық сауаттылықты қамтамасыз ететін кең ауқымды дағдыларды дамыту бойынша үздік халықаралық тәжірибеге бағытталған. Оқу бағдарламалары жаңа технологияларды, ғылыми инновацияларды, математикалық модельдеуді дамытуға негізделген.

Халықаралық сарапшылардың ұсыныстарын ескере отырып, Қазақстан Республикасында білім беруді және ғылымды дамытудың 2016 – 2019 жылдарға арналған мемлекеттік бағдарламасы дайындалды [138]. Аталған бағдарламаның басты мақсаты – сапалы білім беруге тең қол жеткізуді қамтамассыз ете отырып, зияткер, дене бітімі және рухани жағынан дамыған табысты тұлға қалыптастыру. Бағдарлама «Қазақстан Республикасының 2020 жылға дейінгі Стратегиялық даму жоспары туралы» Қазақстан Республикасы Президентінің 2010 жылғы 1 ақпандағы № 922 Жарлығы [139]; Қазақстан Республикасының Президенті Н.Назарбаевтың 2014 жылғы 11 қарашадағы «Нұрлы жол – болашаққа бастар жол» атты Қазақстан халқына Жолдауы [140]; Қазақстан Республикасының Президенті Н.Назарбаевтың 2015 жылғы 30 қарашадағы «Қазақстан жаңа жаһандық нақты ахуалда: өсім, реформалар, даму» атты Қазақстан халқына Жолдауы [141]; «100 нақты қадам: баршаға арналған қазіргі заманғы мемлекет» Ұлт жоспары [142] негізінде әзірленді. Жаңартылған білім беру мазмұнына көшу өз кезегінде, мектептердің материалдық-техникалық базасын жетілдіруді, базалық оқулыққа, оқулықтар сапасын көп деңгейлі сараптауға қойылатын талаптарды әзірлеуді, оқулықтар сапасын бағалау саласындағы сарапшылар біліктілігін арттыруды, орта білім берудің жаңа мазмұнының әлемдік озық білім беру жүйелері деңгейіне сәйкестігін мониторингтеуді және бағалау жүйесін енгізуді көздеді. Білім алушыларды, педагогтерді және білім беру ұйымдарын нақты критерийлерімен бағалауға көшу жүзеге асырылды. Білім беру үдерісінің барлық қатысушыларына ашық білім беру ресурстары мен технологияларға тең қолжетімділік қамтамасыз етіліп, желілік өзара іс-қимыл жасау үшін жағдай жасалды.

Жаңартылған білім беру бағдарламасының мазмұндық құрылымын талдау нәтижесінде білім мен ғылымның қабіліттілігін арттыру, адами капиталды дамытуда басты құндылық деп тұжырымдаймыз.

2016 жылдан бері еліміздің барлық мектептері жаңартылған білім мазмұны бойынша білім алуда. Жaңapтылғaн бiлiм мaзмұны oқу бaғдapлaмaлapындa ұзaқ мepзiмдi жoспap бepiлгeн. Ұзaқ мepзiмдi жoспapды негізге ала отырып, әp мұғaлiм opтa жәнe қысқa мepзiмдi жoспap құpaды. Eскi бaғдapлaмaдaн epeкшeлiгi мұндa бaсты нaзap oқу мaқсaттapынa жeту үшiн сapaлaу apқылы сaбaқ мaқсaттapы құpылaды. Күтiлeтiн нәтижe aйқын бoлaды. Әp oқушының бiлiм дeңгeйi eскepiлiп, тaпсыpмaлap дaйындaлaды. Тaпсыpмaның қaй дeңгeйдe opындaлғaнын дeскpиптop apқылы aнықтaйды және oқушылapдың оқу жетістігін бaғaлaу нaқты кpитepийлepгe сaй жүpгiзiлeдi [143].

Жаңа оқу бағдарламасының артықшылығы пәндік білім мен дағдыларды ғана емес, сондай-ақ, кең ауқымды дағдыларды қалыптастыруға бағытталуында. Оқу мақсаттарының жүйесі төменде көрсетілгендей кең ауқымды дағдыларды дамытуға негізіделген:

* функционалдық және шығармашылық түрінде білімдерін қолдану;
* сын тұрғысынан ойлау, зерттеу жұмыстарын жүргізу;
* ақпараттық-коммуникациялық технологияларды пайдалану;
* қарым-қатынастың әртүрлерін қолдану;
* жеке және топта жұмыс істей алу;
* мәселелерді шешу және шешімдер қабылдау.

Жаңартылған оқу бағдарламаларының икемділігі мен жан-жақтылығы оның маңызды сипаттамасы болады. Бағдарлама білім алушыларды озық технологиялардың барлық қыр-сырларын білуге жетелейді. Атап айтқанда:

1. Оқушылардың интеллектуалдық, рухани, табиғи нышандарын дамытуға өзінің қызығушылықтарымен бейімділіктерін іске қосуға жағдай жасайды.
2. Жеке тұлғалық сенімдерін қалыптастыруға машықтандырады.
3. Ұжыммен және жеке дара іс-әрекет жасауға дағдыландырады.

Баланың еркін шығармашылықпен ойлауына, оның барлық қабілеттерін дамытуға, өз күшіне деген сенімінің болуына жағдай жасайды. Сонымен қатар, кіші жастағы баланың оқуға, оқу арқылы қабілеттерінің дамуына мүмкіндіктер береді.

Жаңартылған білім беру мазмұнының тағы бір ерекшелігі – білім алушылардың оқу жетістігін критериалды бағалау жүйесі арқылы бағалануында. Оқушылардың оқу жетістігінің нәтижелерін нақты айқындалған, тапсырмаларда көрсетілген дескрипторлар арқылы жүзеге асырылады. Тапсырмаға бағытталып дайындалған дескрипторлар оқушыларға қол жетімді болуы ескерілді.

Осы орайда, жаңартылған оқу бағдарламаларының мазмұндық ерекшеліктеріне тоқталып өтсек:

* + пән мазмұнын жобалаудың спиральділік ұстанымы, яғни білім мен біліктерді арттыруда оқу материалын тігінен, сондай-ақ көлденеңінен біртіндеп кеңейту (білімді тақырыптар бойынша және сыныптар бойынша күрделендіру);
  + таным заңдылығы мен пәндік операциялардың неғұрлым маңызды түрлері бойынша ойлау дағдысының деңгейлік жіктелімдеріне негізделген Блум таксономиясы бойынша оқыту мақсаттарының иерерахиясы;
  + білім беру деңгейлері және тұтас оқыту курсы бойынша педагогикалық мақсаттардың пәнішілік байланыстарды барынша ескеруге мүмкіндік беру;
  + бір білім саласы пәндері арасында, сондай-ақ пәнаралық байланысты жүзеге асыру барысында «ортақ тақырыптардың» болуы;
  + бөлімдер мен ұсынылған тақырыптар мазмұнының уақыт талабына сәйкес болуы, әлеуметтік дағдылардың қалыптасуына назар аудару;
  + оқу үдерісін ұзақ мерзімді, орта мерзімді, қысқа мерзімді жоспар түрінде технологияландыру болып табылады.

Спиральділік қағидат ең күрделі материалдың өзі дұрыс құрылымдалып, дұрыс ұсынылатын болса, оны тіпті кішкентай балалар да түсіне алады деген ұстанымға негізделеді. Бала жаңа нәрсені тануы барысында алдымен өзіне таныс ұғымнан бастаса, ол балаға анағұрлым түсінікті болыры анық. Соныдықтан жаңартылған білім мазмұны негізінде білім беруде оңайдан күрделігі, яғни спириальді қағидатта сипаттайды.

Оқу үдерісінің алға ілгерілеуі айқын көрінуі үшін, оқу мақсаттары өзара тоғысқан бөлімдер мен бөлімшелерге топтастырылған. Оқушылардың сыныптан сыныпқа көшу барысында алға ілгерілеуіне орай, олар өздерінің дағдыларды меңгеріп, түсінуіне анағұрлым сенімді бола түседі.

Бастауыш білім берудің мемлекеттік жалпыға міндетті стандартында айқындалған құндылықтар ұлттық-мәдени дәстүрлерді нығайтуға және ұрпақтар сабақтастығын қамтамасыз етуге, өз Отаны үшін жауапкершілік алуға қабілетті тұлғаны қалыптастыруға бағытталды. Құндылықтар білім беру жағдайында ұлтжандылыққа баулу және өз елінің адал азаматы етіп тәрбиелеуге ықпал ету арқылы Қазақстан халқын біріктіретін жалпыұлттық идеяларды іске асыруға үлес қосуда.

Білім берудің мемлекеттік жалпыға міндетті стандарты мен оқу бағдарламаларының барлығына тұлғаның рухани-адамгершілік және зияткерлік қасиетін қалыптастыруға ықпал ететін компоненттер енгізілді.

Білім беру құндылықтары білім алушы тұлғасының мінез-құлқы мен жасампаздық іс-әрекетін ынталандыратын тұрақты өмірлік бағдар болып табылады. Білім беру құндылықтары өзін танытып, өз өмірі мен қоршаған ортаның сапасын жақсарта алатын тұлға қалыптастырудағы жетекші факторға айналады.

Білім берудің мемлекеттік жалпыға міндетті стандартында айқындалған құндылықты әр білім алушының бойына сіңіре отырып, қалай көрініс табатындығын мысал келтіру арқылы көрсетуді жөн көрдік. *Өзіне және өзгелерге құрмет* мұғалім мен оқушылардың бір-бірімен амандасуында, сыпайы, ойын ашық білдіріп, тыңдауда, сабақты уақытында бастап, аяқтауда, тапсырмаларды нұсқалық бойынша орындауда, бір-біріне қолдау көрсетуінде көрініс табады. *Патриотизм мен азаматтық жауапкершілік* құндылығы оқушылардың мемлекеттік рәміздер мен Отанға деген сүйіспеншілікке қатысты мәселені түсінуі арқылы жүзеге асырылады. *Өмір бойы оқу* құндылығы сабақ мақсатын түсінуі, кері байланыс, рефлексия, алған білімінің практикалық мәнін түсінуде көрініс табады. *Ашықтық* оқушыларға ақпаратты алуда бірдей мүмкіндіктер жасап, өз білімін бағалау мен кері байланыс беруде көрініс табады. *Еңбексүйгіштік* оқушылардың жеке және жұпта, топта белсенді жұмыс жасауында айқын көрініс табады.Сонымен, білім берудің мемлекеттік жалпыға міндетті стандартында айқындалған құндылықтар арқылы оқушылардың шығармашылық белсенділігін арттырып, оқу-тәрбие үдерісінде мадақтаудың үйлесімді жүйесін тиімді пайдалануды атақты философ Әбу-Насыр Әл-Фарабидің «Тәрбиесіз берілген білім – адамзаттың қас жауы» қанатты сөзімен қорытындылауды жөн көрдік.

Білім беру үдерісінде тек оқу бағдарламаларына ғана өзгеріс енгізілген жоқ, сонымен қатар педагог мамандарға да қойылатын талаптар да күшейтілді [144]. Нақтырақ тоқталып өтсек, педагогтердің біліктілік санаты да жаңа мазмұнды ережелерге сай бекітілді. «*Педагог» санатына* сай пән мұғалімі оқу пәнінің, оқу-тәрбие үдерісінің, оқыту және бағалау әдістемесінің мазмұнын білуге; білім алушылардың психологиялық-жас ерекшеліктерін ескере отырып, оқу-тәрбие үдерісін жоспарлап және ұйымдастыруға, білім алушының жалпы мәдениетін қалыптастыруға және оны әлеуметтендіруге ықпал етіп, білім беру ұйымы деңгейіндегі іс-шараларға қатысуға, білім алушылардың қажеттіліктерін ескере отырып, тәрбиелеу мен оқытуда жеке тәсілді жүзеге асыруға, кәсіби-педагогикалық диалог дағдыларын меңгеруге, цифрлық білім беру ресурстарын қолдана алу кәсіби құзыреттеріне сәйкес келуге тиіс болды. *«Педагог-модератор»* біліктілік санатына «педагог» біліктілік санатының жалпы талаптарына және оқытудың инновациялық нысандарын, әдістері мен құралдарын қолдана алу құзыреттіліктеріне ие болуға міндеттелді. *«Педагог-сарапшы»* біліктілік санатына «педагог-модератор» біліктілік санатының талаптарына және кәсіби шеберлік байқауының қатысушысы немесе жүлдегер, жеңімпазы болып табылатын, білім беру саласындағы уәкілетті орган бекіткен тізбеге сәйкес аудан (облыстық маңызы бар қала) деңгейінде олимпиадаларға, конкурстарға, жарыстарға, облыс деңгейінде конкурстарға, жарыстарға қатысушы немесе жүлдегер, жеңімпаз оқушылары бар және облыс, ел телевидениеде трансляциялауға енгізілген бейне-телесабақтар дайындаған (болған жағдайда) педагогтеріміз лайық болды. *«Педагог-зерттеуші»* біліктілі санатына «педагог-сарапшы» біліктілік санатының талаптарына және сабақты зерттеу және *бағалау құралдарын әзірлеу дағдыларын* меңгерген; білім алушылардың зерттеушілік дағдыларын дамытуды қамтамасыз ететін; облыс, республикалық маңызы бар қалалар және астана, республика деңгейінде тәжірибені жинақтайтын, кәсіби шеберлік конкурсының қатысушысы, жүлдегері, жеңімпазы болатын немесе білім беру саласындағы облыстық, республикалық, халықаралық деңгейлерде олимпиадаларға, конкурстарға, жарыстарға қатысушы, жүлдегер, жеңімпаз оқушылары бар; «Қазақстан мұғалімі» ұлттық сыйлығының қатысушысы, жүлдегері, жеңімпазы, «Үздік педагог» атағының иегері (болған жағдайда) болатын, ауданның (облыстық маңызы бар қаланың), облыстың (бар болса) деңгейінде педагогикалық қоғамдастықта тәлімгерлікті жүзеге асыратын және даму стратегиясын сындарлы айқындайтын; педагогтерге арналған семинарларды, конференцияларды ұйымдастыруға және өткізуге қатысатын; ҚР Білім және ғылым министрлігінің Білім беру мазмұнын сараптау республикалық ғылыми-практикалық орталығы «Сарапшылардың электрондық базасына» Республикалық оқу-әдістемелік кеңес ұсынған оқулықтарды, оқу-әдістемелік кешендер мен оқу-әдістемелік құралдарды сараптау жөніндегі сарапшылардың құрамына кіретін; еліміздің, облыстың телевидениесінде трансляциялауға енгізілген, білім беру порталдарында орналастырылған бейне-телесабақтар дайындаған (болған жағдайда); интернет-ресурстарды пайдалана отырып, жұмыс тәжірибесін тарататын педагогтеріміз лайық деп саналды. *«Педагог-шебер»* біліктілік санатына «педагог-зерттеуші» біліктілік санатының барлық талаптарына және Ы.Алтынсарин атындағы Ұлттық білім академиясы жанындағы Республикалық оқу-әдістемелік кеңесте Республикалық оқу-әдістемелік кеңесте мақұлданған авторлық бағдарламасы бар немесе білім беру саласындағы уәкілетті орган бекіткен немесе Техникалық және кәсіптік білім департаменті жанындағы Республикалық оқу-әдістемелік кеңес ұсынған оқулықтардың, оқу-әдістемелік кешендер мен оқу-әдістемелік құралдардың тізбесіне енгізілген басып шығарылған оқулықтардың, оқу-әдістемелік кешендердің авторы (бірлескен авторы) болып табылатын немесе тест тапсырмаларын, оқулықтарды, оқу-әдістемелік кешендерді сараптау жөніндегі сарапшылар құрамына кіретін, педагогтердің біліктілігін арттыру бойынша тренер болатын адамдар; республикалық немесе халықаралық кәсіби конкурстардың жүлдегері, жеңімпазы болып табылатын, республикалық, халықаралық деңгейлердегі олимпиадалардың, конкурстардың, жарыстардың жүлдегерлерін немесе жеңімпаздарын дайындаған; республика деңгейінде тәжірибе жинақтайтын, педагогтерге арналған семинарларды, конференцияларды ұйымдастыру мен өткізуге қатысатын; еліміздің, облыстың телевидениесінде трансляциялауға енгізілген, білім беру порталдарында орналастырылған (болған жағдайда) бейне - телесабақтар дайындаған кәсіби құзыреттері бар ұстаздарымыз сай болды [145].

Жоғарыда аталған талаптардан байқағанымыз, қазіргі педагогтерімізге үлкен жетістіктерге ие болулары қажет. Әрине, мұндай жетістіктерге тек білім мен білік арқылы емес, үлкен ізденістер, мол шығармашылық еңбектер, кәсіби құзыреттіліктер мен инновациялық әрекеттер, ғылыми-зерттеушілік дағдыларды жүзеге асыру барысында жететіні анық. Ол үшін болашақ педагогтеріміздің дайындығын жоғары оқу орындарында білім алып жатқан шағынан бастаған жөн. Сондықтан да, елімізде педагогика саласында соңғы жарты ғасырдай уақыт ішінде жаңашылдық, инновациялық көзқарастар мен тұтас инновациялық жүйелер қарқындап дамығаны белгілі. Инновациялық педагогиканың дамуына себеп болған келесі басты белгілерді атауға болады:

* жақын және алыс шетелдік педагогикалық инновациялық технологиялардың дамуы;
* жекелеген пәннің білім мазмұнын сұрыптау мен оны меңгертуге интегративтік тәсілдеме тұрғысынан келу яғни пәнаралық байланыстың өсуі, ғылым мен өнер арасындағы байланыстың өсуі т.б. ықпал етуі;
* түрлі педагогикалық жүйелердің өзара байланыса келіп, түйіскен нүктесінде жаңа инновациялық педагогикалық жүйелер қалыптасуы;
* педагогикалық технологиялық прагматизмнің дамуы;
* ақпараттық-коммуникациялық технологиялардың дамуы;
* өнердің салаларының дамуы;
* ұлттық тілдердің дамуы;
* барлығын жинақтап, ортақ заңдылықтарын танитын білім философиясының жаңаша дамуы.

Н.Нұрахметов инновацияның болмысын қарастыра келе, инновацияның көрінісін берілетін білім мазмұны арқылы, әдістеме, технология арқылы, оқу-тәрбие жұмысын ұйымдастыру арқылы, мектеп жүйесін басқару арқылы деп атап көрсетеді. Сонымен бірге Н.Нұрахметов инновацияны енгізу кеңістігін келесідей түрде жіктейді, олар:

* + инновациялық кеңістіктің жеке түрі;
  + инновациялық кеңістіктің модульдік түрі;
  + инновациялық кеңістіктің жүйелі түрі [142].

Инновациялық әрекетті қалыптастыру барысы инновацияны енгізудің логикасымен сәйкес жүргізілуі керек деп ойлаймыз.

Қазіргі заманғы педагогикалық технологиялар туралы еңбекте ғалымдар Ф.Б.Бөрібекова, Н.Ж. Жанатбекова инновацияны енгізудің төрт кезеңін көрсетеді, олар:

* 1 кезең – жаңа идеяны іздеу кезеңі;
* 2 кезең – жаңалықтарды ұйымдастыру кезеңі;
* 3 кезең – жаңалықтарды енгізу;
* 4 кезең – жаңалықтарды бекіту [143]

Педагогтің инновациялық дайындығы туралы мәселелерді қарастырған В.М. Монахов педагогті инновациялық әрекетке қосу үдерісінің қажетті қадамдары келесідей:

1. педагогтің инновациялық деңгейін диагностикалау;
2. инновациялық ақпараттық білімдік қор құру;
3. ғылыми педагогикалық мекемелермен ынтымақтасып әрекет ету;
4. педагогтің инновациялық жаңашылдықты оқушыларының, мектептің ұжымдық ғылыми-зерттеу тақырыбының, ата-аналардың сұраныс-ұсыныстарымен үйлестіре таңдауы;
5. инновациялық тәртіпке енген кездегі жұмыс жағдайында басқару құрылымын жетілдіру, педагогтердің ол басқару шешімдерін орындауға белсенді қатысуы [144,б. 228].

Болашақ бастауыш сынып педагогтерінің инновациялық әрекетке даярлығының негізі – 2-4 сыныпқа арналған жаңартылған «Қазақ тілі» оқу бағдарламасы мазмұнындағы әрбір оқу мақсаты мен әр тақырыпты оқушыларға инновациялық тұрғыдан ұйымдастырып меңгертуге даяр болу дегеніміздің өзі, студенттің педагогтік тұлғасының мақсатты түрде инновациялық әрекетке даярлықтан өтуі дегенді білдіреді. Бұл мақсат арқылы бакалавр өзінің болашақ мұғалім ретіндегі кәсіби тұлғасын қалыптастыруға, инновациялық біліміне орай көзқарасын, қатынасын, мотивін, сезімі мен ерік-жігері, зияткерлік сапасын, ақыл-ойын жүйелеп дамытуға мүмкіндіктерін таниды.Жаңартылған бағдарлама негізінде болашақ бастауыш сынып педагогтерін инновациялық әрекетке даярлауды модельдеу үшін оның құрылымының құрамындағы компоненттерін, ол компоненттердің мазмұндарын, көрсеткіш ретіндегі нақты белгілерін, әр компоненттің жүзеге асырылу ерекшеліктерін анықтау қажет.

Осымен байланысты, жаңартылған бағдарлама негізінде болашақ бастауыш сынып мұғалімін инновациялық әрекетке даярлау кезеңдерінің суретін көруге болады (сурет 15).

Сурет 15 – Болашақ бастауыш сынып мұғалімін

инновациялық әрекетке даярлау кезеңі

Жаңартылған бағдарлама бойынша 2-4 сыныптарда «Қазақ тілі» пәнін оқыту үдерісінде белгіленген оқу мақсаттарына болашақ бастауыш сынып мұғалімі өзінің инновациялық әрекеті арқылы қол жеткізуді бастауыш білім беру үдерісіндегі прогресс деп бағалау керек. Өйткені жаңартылған бағдарламаның мазмұны мен құрылымы және ұзақмерзімді, қысқамерзімді жоспарларында, мұғалімге арналған әдістемелік нұқсауда, тұтас оқу-әдістемелік құралдары жүйесінде заманауи дидактикалық жетістіктер қамтылған. Сол жетістіктер мұғалімнің инновациялық әрекет етуіне, ғылыми-зерттеу жұмыстарын жүргізуіне, жаңа педагогикалық технологияларды қолдануына кең арналы алаң болады. Жаңартылған оқу бағдарламасының инновациялық әлеуетін толық талдап-түсіне отырып, инновациялық әрекетке қосылу үшін, болашақ бастауыш сынып педагогі арнайы дайындықтан өтуі қажет. Осымен байланысты жаңартылған оқу бағдарламасына негізге алып құрылған элективті курстың мазмұнында болашақ бастауыш сынып педагогін инновациялық әрекетке даярлаудың барысы студенттердің инновациялық ойлауы мен инновациялық ой-санасын, даярлығын қалыптастыратын өзіндік ерекшелігі бар дидактикалық мақсаттар, оқу міндеттері, оқыту-оқу формалары, оқыту-оқу әдістері мен тәсілдерінің синтезделген тұтастығын танытады [145,с. 260].

Адам баласының қандай әрекеті болмасын көп мотивті болып келетіні белгілі. Сол сияқты педагогикалық әрекеттің де көпқырлы ерекшелігі белгілі. Соның ішінен инновациялық әрекеттің өзіндік ерекшелігі – оның өзіне, өзінің кәсібіне, іс-қылығына, мінез-болмысына, өмірлік ұстанымы мен көзқарастарына жаңаша тұрғыдан қарау, жаңа қатынастар құруға бетбұрыс жасау. Алдыңғы тарауларда қарастырған әдіснамалық негіздерді басшылық етіп, ұсынылатын модельдің әрбір көрсетілген бөлімінде болашақ бастауыш сынып педагогінің инновациялық әрекетінің аксиологиялық-құндылық, әрекеттік-рефлексивтік, әлеуметтік, психологиялық, шығармашылық- креативтік қырлары іштей қамтылғанын атап кетеміз. Жаңартылған білім мазмұны жағдайында болашақ бастауыш сынып педагогтерін инновациялық әрекетке даярлаудың құрылымдық-мазмұндық моделінің құрылымын ұсынуда осы мәселе бойынша зерттеген және қарастырған ғалымдардың еңбектеріндегі құрылымындағы модельдер негіз етіп алынды.Болашақ бастуыш сынып педагогтерін инновациялық әрекетке даярлаудың өзектілігі заманауи талаптардан туындап отырғаны белгілі. Болашақ бастуыш сынып педагогтерін инновациялық әрекетке даярлауды жүзеге асырудың тиімді технологиясын таңдап алу үшін зерттеу тақырыбының талабына сай келетін заманауи инновациялық педагогикалық технологияларға қысқаша талдау жасалынды. Ондай инновациялық педагогикалық технологиялар қатарында өте кең танымал технологиялар болуы да, тар аяда ғана таныс технологиялар да болуы мүмкін. Мәселе нақты біздің тақырыбымызға ол инновациялық педагогикалық технологиялардың қайсысы тиімді нәтиже бере алатындығында болғандықтан, ол инновациялық педагогикалық технологиялардың танымалдығы ғана рөл атқармайтынын атап өтеміз.

Инновациялық педагогикалық технология жаңартылған оқу бағдарламасын жетектеуші, таным қабаттарынан өткізуші күшке ие болып келеді.Инновациялық педагогикалық технологиялары дегеніміз педагогикалық технологиялардың ішіндегі жаңа буындары екені белгілі. Осындай жаңа буын технологиялары қатарында арнайы әдістемеде студенттермен бірге бірқатар инновациялық оқыту технологиялары талданылады. Олар:

* дамыта оқыту технологиясы;
* интерактивтік оқыту технологиясы;
* жоба әдісін қолдану технологиясы;
* оқу-зерттеу жұмысын жүргізу технологиясы;
* денсаулықты сақтай оқыту технологиясы
* ақпараттық-коммуникациялық технология;
* ойын технологиясы;
* рефлексия және импровизациялай оқыту технологиясы.

Біздің міндетімізге бұл инновациялық педагогикалық технологияларға терең талдау жасау кірмегендіктен, тек әрқайсысына анықтама беру және технология авторларының аты-жөні мен басты еңбектері аталынады.

Дамыта оқыту технологиясының 1996 жылы Л.В. Занков, Д.Б, Эльконин мен В.В. Давыдов ұсынған тұжырымдамасы бойынша [146], баланың дамуында ең басты орын оқып-білім алуға беріледі. Тұтас қоғамның және жеке тұлғаның мүддесі үшін оқыту ісі аз уақытта барынша мол білім алатындай деңгейде ұйымдастырылуы керек. Оқып-білім алу – дамудың алдында жүруі тиіс, оның өзінде генетикалық жас ерекшелігі шарттарын барынша пайдаланып, мүмкін болса кейбір мәнді түзетулер енгізіп отыру керек. Мұндай мүмкіндіктерге дамыта оқыту технологиясын қолдану арқылы ғана қол жеткізіледі.

Интерактивтік оқыту технологиясының тұжырымдамасы бойынша интерактивтік оқыту интеракция құбылысына негізделіп, оқушылардың өзара қарым-қатынасы бойынша оқу іс-әрекеттерін біріге орындауы, нәтижеге біріге отырып қол жеткізуі шешуші орында болады.

Жоба әдісін қолдану технологиясының тұжырымдамасы бойынша, оқушы аса қызығушылықпен орындайтын әрекет оның еркін таңдауымен алынған әрекеті, оқу әрекеті оқу пәнінен мүлдем тыс емес, дегенмен тапсырма оқушының өз бетімен сабақтан тыс ізденісі негізінде орындалады [147].

Оқу-зерттеу жұмысын жүргізу технологиясының тұжырымдасын алғаш америкалық Дж.Дьюи жасаған [148]. Дж.Дьюидің айтуынша, өзгенің жазған сөздері мен кітаптары білімді бере алады, ал нағыз тәрбиені тек қана адамның өзінің тәжірибесі береді. Оқушыны өзін қоршаған ортадан жұлып алып, оған әлемді басқа адамдар таныған материалды жаттатып керегі жоқ, оның орнына мектеп балаға өзін қоршаған әлемді игеруіне, меңгеруіне жол салу керек, зияткерлік дамуына жол салу керек.

Денсаулықты сақтай оқыту технологиясы оқыту мен тәрбиелеудің денсаулықты сақтайтын шарттары мен құралдарын жүйелеудің тәсілдерін көрсетеді. Бұл технология білім беру мен тәрбиелеу үдерісіне шынайы гуманистік-адамгершілік әрекет тұрғысынан қарау қажет екенін түсінуге үйретеді. Денсаулықты сақтай оқыту технологиясының тұжырымдамасы бойынша, жеке тұлғаның құрылымында тән, зияткерлік және рухани болмыстардың біртұтастығы бар [149].

Ақпараттық-коммуникациялық технологияның (АКТ) тұжырымдамасы бойынша, АКТ-нің бастауыш мектепте білім берудегі орны зор және сан түрлі болып келеді. Оқушының өзінің мүмкіндіктерін шығармашылықпен көрсете алуы үшін пайдаланылатын АКТ балалардың робототехникамен шұғылдануында, зияткерлік дамуында, компьютерлік бағдарламалар әзірлеуге үйренуінде тиімді технология болып табылады [150].

Ойын технологиясының бірқатар түрлері бар, олар: ойын ойнату, коммуникативтік, ойын терапиясы, танымдық, түзетушілік, әлеуметтену деп аталады. Интерактивтік оқыту технологиясының бір тармағы деп атауға болатын ойын технологиясында бірнеше маңызды факторлар түйіседі. Бастысы – оқушы оқу тақырыбына байланысты ойынға қызыға араласа отырып, топпен, ұжыммен тіл табысу, бірлесе әрі қызғылықты түрде жаңа бір нәрсенің шындығына көз жеткізуге үйренеді [151].

Рефлексия және импровизациялай оқыту технологиясының тұжырымдамасы бойынша, адамның өзінің іс-әрекетіне диагностика жасай білуі, өзінің әрекетінің табысты және тиімді болу жолдарын талдай білуі оны арнайы оқыту арқылы жақсы және жүйелі қалыптасады. Рефлексияны технология деп қарастырғанда, оның кезеңдері мен негізгі шарттарын анықтау арқылы әдістемелік жүйесін қалыптастыру мүмкін болады.Ал импровизациялауды технология деп алатын болсақ, оның ішінде педагогикалық импровизацияның болашақ бастауыыш сынып мұғалімінің инновациялық әрекетін даярлауда импровизациялық технологияның жаңашылдық деген өлшемінің алатын орны ерекше болуы мүмкін деген ой тұрады.

**2.2 Жаңартылған білім мазмұны жағдайында болашақ бастауыш сынып педагогтерін инновациялық әрекетке даярлаудың мүмкіндіктері**

Болашақ бастауыш сынып педагогтерін инновациялық әрекетке даярлауда тірек етіліп отырған жаңартылған білім мазмұнына талдау жасау барысында оның дәстүрлі бағдарламамен ара қатынасын «инновация – дәстүр» деп қарастыруға болады.Дәстүрлі оқыту мен инновациялық оқытудың тек әдіс-тәсілдерге ғана емес, ең алдымен, білім мазмұнына қатысты екендігін жаңартылған білім мазмұны берілген оқу бағдарламаларын талдау барысы айқын көрсетеді. Дәстүрлі жүйеде сабақ беретін бастауыш сынып мұғалімі үшін өзінің оқу-тәрбие жұмысын жүзеге асыруға мүмкіндік беретін белгілі бір педагогикалық әдіс-тәсілдер техникасын меңгеруі жеткілікті деп саналатыны белгілі. Ал инновациялық әрекетке арнайы даярланған педагогтің инновациялық тәртіппен жұмыс жасауға әрдайым дайын болуы қажет болады.

2-4 сыныптарға арналған «Қазақ тілі» пәні оқу бағдарламасының білім мазмұны әзірлене сала оқыту үдерісіне енгізілген құжат емес екенін еске түсіріп өту керек деп санаймыз. Бұл жаңартылған оқу бағдарламасы –қолданысқа түсер алдында бірнеше жыл мектептер пилоттық тәжірибеде сыналған, содан соң барып, ғалымдар мен практик-мұғалімдердің ұжымымен кейбір түзетулер енгізіліп, инновациялық трансформацияланған құжат.

Жаңартылған білім мазмұндағы оқу бағдарламасының мақсаты мен міндеттері осыған дейінгі дәстүрлі бағдарламадан түбегейлі ерекше екендігі, оның инновациялық бағытта құрылғаны, қазіргі қазақстандық педагогтер қауымына тегіс танымал болды. Ол инновациялылықты келесідей белгілерден тануға болады.

Біріншіден, «Бастауыш білім беру деңгейінің 2-4-сыныптарына арналған «Қазақ тілі» пәнінен үлгілік оқу бағдарламасында» пәнді оқытудың мақсаты – «сөйлеу әрекетінің түрлерін: тыңдалым, айтылым, оқылым, жазылымды дамыту арқылы тіл туралы бастапқы білімді меңгерту және оны тілдік нормаларды сақтай отырып, оқу әрекеті мен күнделікті өмірде қолдану» деп көрсетілген. Осы мақсатқа қол жеткізу үшін шешілуі тиіс келесі міндеттер көрсетілген:

1. тіл білімі бойынша бастапқы теориялық түсініктер беру;
2. сөйлеу әрекетінің түрлерін (айтылым, тыңдалым, оқылым, жазылым) дамыту;
3. білім алушылардың сөздік қорын толықтыру және сөздің грамматикалық құрылысын меңгерте отырып, тілін дамыту және жетілдіру;
4. тілдің қоғамдық мәнін түсінуге, қарым-қатынас жасау салалары мен түрлі жағдаяттарда өз ойларын сауатты және мәдениетті түрде жеткізе білуге дағдыландыру;
5. түрлі мәтіндер негізінде білім алушыларға адамдардың өзара түсінісуі, сыйластық, құрмет сезімдері, адамгершілік қасиеттері, өзінің және өзгенің іс-әрекетіне жауапкершілікпен қарай білуі сияқты ізгі қасиеттерді қалыптастыру;
6. түрлі қарым-қатынас жағдаяттарында сөйлеу этикетін қолдану;
7. ауызша және жазбаша сөйлеу нормалары мен тіл мәдениеті негіздерін меңгерту;
8. қарым-қатынас жасаудың түрлерін мақсатты түрде қолдануға, ойын жинақтауға, ауызша немесе жазбаша мәтіндерге сүйене отырып, өзіндік пайымдау жасауға үйрету» [152].

Болашақ бастауыш сынып мұғалімін инновациялық әрекетке даярлау жаңартылған «Қазақ тілі» бағдарламасымен тікелей байланыста қарастырылғандықтан, студенттің алдағы мұғалімдік қызметінде «Қазақ тілі» пәнін оқытуға жаңартылған бағдарламаның инновациялық сипатын меңгеріп баруы жөн болып табылады.Бұл міндетті шешу қазіргі уақытта бастауыш сыныптағы барлық пәндерді оқытудағы мұғалімнің инновациялық әрекетінің тиімді болуын қамтамасыз ететін мүмкіншіліктермен байланысты болып отыр. Осымен байланысты, 2-4 сыныптарда оқылатын «Қазақ тілі» пәнінің жаңартылған бағдарламасындағы инновациялық мазмұнды болашақ бастауыш сынып мұғалімінің инновациялық әрекетімен ұштастыру мүмкіндіктерін қарастыру маңызды болмақ.

«Қазақ тілі» пәнін бастауыш сынып оқушыларына жаңартылған бағдарлама негізінде оқытудың басты ерекшелігі жөнінде ғалым Г.И.Уайсованың келесідей пікірін келтіруге болады деп ойлаймыз: «Бастауыш сынып жасында оқу, яғни білімді игеру жетекші іс-әрекеттік сипатқа ие болады... Бастауыш сынып оқушыларының іс-әрекеті – жас ұрпақты қоғамдық қатынастар жүйесіне, ашық ұжымдық қызметке енгізудің негізгі тетіктерінің бірі, оның барысында кез келген ұжымдық іс-әрекеттің негізі болып табылатын құндылықтар мен нормалар сіңіріледі. Оқыту, сонымен қатар, кіші жастағы оқушылардың бойында жаңа біліктердің, қасиеттердің дамуына ықпал етеді. Мысалы: жеке және интеллектуалды рефлексия, психикалық үдерістердің еріктілігі, ішкі әрекет жоспары» [153].

Оқу әрекеті – бастауыш сынып оқушыларының басты әрекеттерінің алдыңғы қатарынан орын алғандықтан, қазақ тілін оқыту барысында оқушы қоғамдық қатынастарға сауаттылықпен ене алуы керек. Нақ осы мәселе жаңартылған оқу бағдарламасының өзегін танытады. Өйткені, дәстүрлі бағдарламадағы жаттанды білім мазмұнынан жаңартылған оқу бағдарламасындағы «әрекеттік» мазмұнға өту арқылы оқушының ана тілінде ойлау тетіктері мен сөйлеу тілі де коммуникативтік әрекеттер негізінде жүзеге асырылып, бастауыш сынып оқушысының әлеуметтенуі арқылы өзінің алған білімінің күнделікті өмірде де, болашақта да тілдік-сөйлеу қажеттілігін қанағаттандыра алатынына сенімділік пайда болады.Болашақ бастауыш сынып педагогтерін инновациялық әрекетке даярлауда нақты жаңартылған оқу бағдарламасын негіз етіп алудың тағы бір қыры – жаңартылған бағдарлама мазмұнының мұғалім мен оқушылардың өзара ынтымақтастықтар түрлі инновациялық және шығармашылық әдістермен, амал-тәсілдермен жұмыс жасау әлеуеті үлкен.

Жаңартылған бағдарламаның дидактикалық тұрғыдан шығармашылық деңгейі өте жоғары, өйткені бағдарламада көрсетілген оқу мақсаттарының түрлілігі мұғалімнің инновациялық әрекет иесі болуын қажет мүмкіншіліктерге толы.

Бастауыш мектепке арналған «Қазақ тілі» пәні бойынша жаңартылған оқу бағдарламасының құрылымы мен мазмұнының инновациялық сипаты – мұғалімнің инновациялық әрекетінің іргетасы. Оны бағдарламаның мазмұны мен құрылымын талдаудан айқын көруге болады.

«Қазақ тілі» пәнінен 2-4 сыныптарға арналған бағдарламадағы базалық білім мазмұны келесілерден құралады:

1. тіл және сөйлеу;
2. сөйлеу мәдениеті;
3. фонетика;
4. мәтін; мәтіннің құрылымы; мәтін түрлері;
5. сөйлем, сөйлемдегі сөздердің байланысы;
6. қаратпа сөз;
7. сөз және оның мағыналары;
8. күрделі сөз;
9. сөз құрамы;
10. сөз таптары;
11. шығармашылық жұмыс түрлері;
12. диалогпен жұмыс.

Осы он екі бөлім өз ішінде одан әрі жіктеліп, әр сынып өзіндік және жас ерекшеліктеріне сай оқу мақсаттары қойылған.

Базалық білім мазмұнына сүйене отырып, оқушылардың коммуникативтік тыңдалым, айтылым, оқылым, жазылым, әрекеттерін қалыптастыру барысы одан әрі сараланып, мұғалім мен оқушының алдына айқын оқу мақсаты беріледі. Мысалы, 2-сыныпқа тыңдаған оқу материалының мазмұнын түсінуді дағдыландыру үшін көзделетін оқу мақсаты алдымен «Тыңдаған материалдың мазмұнын түсіну» деп, ол одан әрі дараланып, «2.1.4.1 тірек сөздерді қатыстыра отырып, берілген тақырып бойынша әңгіме құрау» деп нақтыланып берілген.

Мұғалім осы оқу мақсатына қол жеткізуі үшін, оқушының оқу әрекетін шығармашылық әдіс-тәсілдерді қолдана отырып нәтижелі ететін мүмкіншіліктерді ізденеді. Ол ізденістің бастауы мұғалім үшін арнайы әзірленген «2-4-сыныптарына арналған «Қазақ тілі» пәнінен үлгілік оқу бағдарламасын жүзеге асыру бойынша ұзақ мерзімді жоспар» болып саналады.

Жоғарыда аталған оқу мақсатына жетуде 1-тоқсанда «Өзім туралы», «Менің отбасым және достарым» атты тақырыптармен жұмыс жасалынады. Бұл – тек 2-сыныптағы 1-тоқсанда өтуге белгіленген көп оқу мақсаттарының бірі. Ал тыңдалым бойынша 2-тоқсанға, 3-тоқсанға, 4-тоқсанға арналған оқу мақсаттары саны жағынан 18, ал орындайтын оқу іс-әрекеті бойынша – сан түрлі. Бір ғана сыныптағы осындай сан түрлі оқу мақсаттарына 3-сыныпқа және 4-сыныпқа арналған оқу мақсаттарының түрлілігі қосылатын болса, оқушының 2-4 сыныптарда бір әрекетті меңгерудегі әрбір танымдық қадамының жаңартылған оқу бағдарламасында мол етіп беріліп отырғаны танылады. Тоқсаннан тоқсанға, сыныптан келесі сыныпқа қарай жүре отырып, бастауыш сынып оқушылары тіл мен сөйлеу құзыреттіліктерін қалыптастырудың ширатыла дамыған логикалық жолымен «жүріп өтеді».

2-4 сыныптарда берілген бір ғана «Тыңдалым» коммуникативтік әрекетіне байланысты қарастыратын болсақ, оқу мақсатының сабақтастықпен және шеңберлене дамытыла келіп, бір тоқсаннан екінші тоқсанға қарай, бір сыныптан келесі сыныпқа қарай мағыналық жағынан да жетіліп, сапалық жағынан да дамып отырғанын көру қиын емес. Бұл даму үдерісінің логикасын келесі 16 суреттен көруге болады.

Сурет 16 – Жаңартылған бағдарламадағы «Тыңдалым» бойынша

2-4 сыныптардағы оқу мақсаттарының сапалы даму логикасының көрінісі

Бұл көрсетілген жол арқылы бастауыш сынып мұғалімінің инновациялық әрекетінің үзілмей, жүйелі жүргізілетіндей мол мүмкіншіліктер де танылады. Жаңартылған бағдарламада «Оқылым», «Жазылым», «Айтылым» коммуникативтік әрекеттерінің де қалыптастырылуы мен дамытылуы дәл осылай градациялық даму жолымен берілген.

«Бастауыш білім беру деңгейінің 2-4-сыныптарына арналған «Қазақ тілі» пәнінен үлгілік оқу бағдарламасы» (жаңартылған бағдарлама) мен дәстүрлі «Қазақ тілі» оқу бағдарламасына салыстырмалы талдау жасау негізінде жаңартылған білім мазмұнының инновациялық сипатының деңгейі жоғары екендігі айқын танылады. Жаңартылған оқу бағдарламасының инновациялылығы келесідей белгілерімен анықталады:

* оқу бағдарламасындағы білім мазмұны тек пәндік білім мазмұнын ғана емес, сонымен бірге тілдік-сөйлеу, коммуникативтік құзыреттерін қалыптастырып, дамытуға бағытталады;
* жаңартылған оқу бағдарламасында берілген оқу мақсаттары мұғалімнің білім беру әдістері және оқушының білім алу әдістері белсенді, шығармашылық, креативтік әдістермен қол жеткізілетіні анық көрсетілген;
* жаңартылған оқу бағдарламасында мұғалімнің білім беруші емес, оқушының білім алуға бара жатқан жолында кеңесшісі, ақылшысы, ойына жетекшілік ететін ынтымақтастығы жарасқан танымдық үдерістегі сенімді серігі ретінде әрекет ететіндігі де анық көрсетілген;
* жаңартылған оқу бағдарламасында заманауи педагогикалық технологияларының белсенді қолданылу қажеттілігі айқын көрсетілген;
* жаңартылған оқу бағдарламасында дидактикалық ресурстар, интернет ресурстар мүмкіндігінше молынан көрсетілген.

Болашақ бастауыш сынып мұғалімі «Қазақ тілі» пәнін жаңартылған оқу бағдарламасымен оқытуға студент кезінен дайындалатыны анық. Жаңартылған оқу бағдарламасының инновациялық тұрғыдан әзірленгені белгілі. Сондықтан, оны оқыту инновациялық әрекет негізінде жүзеге асырылуы керек.

Қазіргі мектепте еңбек етіп жүрген бастауыш сынып мұғалімдерінің жаңартылған оқу бағдарламасын енгізілгеннен кейін арнайы дайындық курстарынан өткені белгілі. Ал қазіргі университетте дайындалып жатқан болашақ бастауыш сынып мұғалімдерін инновациялық әрекетке дайындалып шығуы білім берудің сапалылығын алдын ала инновациялық білікті маманмен қамтамасыз ету болып табылады [154].

Осынысымен де болашақ бастауыш сынып педагогтерін инновациялық әрекетке дайындаудың өзектілігі айқындала түседі. Университет қабырғасында жүріп инновациялық әрекетке даярланған болашақ мұғалімнің ойлауы, әрекет ету стилінің ерекшелігі мен жаңашылдығы көзге айқын көрініп тұрады.

2-4 сыныптарда оқылатын «Қазақ тілі» пәнінің жаңартылған білім мазмұнымен жұмыс жасау арқылы болашақ бастауыш сынып мұғалімдерін инновациялық әрекетке даярлаудың мазмұны мен құрылымын, бағытын болжау үшін, тиімді деп танылған SWOT-талдау әдісін қолданамыз.

SWOT-талдау арқылы болашақ бастауыш сынып мұғалімін даярлау барысының күтетін нәтижелілігін, мүмкіншіліктері, туындауы мүмкін күтпеген факторларды анықтауға болады деп ойламыз.

SWOT-талдау дегеніміз – стратегиялық болжам жасау барысында қолданылатын, кездесуі мүмкін жағдайларды 4 категорияға бөліп қарастыру. Олар келесідей:

* S *– strengths* – болашақ бастауыш сынып педагогтерін инновациялық әрекетке даярлаудың күшті жақтары;
* *W – weaknesses* *–* болашақ бастауыш сынып педагогтерін инновациялық әрекетке даярлаудың әлсіз жақтары;
* *О – opportunities* *–* болашақ бастауыш сынып педагогтерін инновациялық әрекетке даярлаудың мүмкіндіктері;
* *T – threats* *–* болашақ бастауыш сынып педагогтерін инновациялық әрекетке даярлауда кездесуі мүмкін кедергілер [155].

SWOT-талдау негізінде көрсетуге ұмтылыс жасай отырып, ұсынылатын даярлау әдістемелік жүйесінің күшті жақтарын, әлсіз жақтары, мүмкіндіктерін, қандай кедергілер болатынын анықтауға тырысамыз.

2-4 сыныпқа арналған «Қазақ тілі» пәнінің жаңартылған бағдарламасы негізінде болашақ бастауыш сынып педагогтерін инновациялық әрекетке даярлауды SWOT-талдаудың стратегиялық мақсаты – көздеген нәтижеге жетудің мүмкіншіліктерін анықтау. SWOT-талдаудың проблемалық резервтік логикасы жаңартылған оқу бағдарламасы негізінде болашақ бастауыш сынып педагогтерін инновациялық әрекетке даярлаудың басым мәселелерін анықтайды. Инновациялық әрекеттің күшті жақтары мен әлсіз жақтарын салыстырып, инновациялық әрекетке кірісу барысында қолы жететін мүмкіншіліктері мен кездесуі мүмкін кедергілерді табуға, соның негізінде сыртқы және ішкі мүмкіншіліктерді анықтауға SWOT-талдау (S *– strengths, W – weaknesses, О – opportunities, T – threats)* үлкен мүмкіндік береді.

2-4 сыныптарға арналған «Қазақ тілі» пәнінің жаңартылған оқу бағдарламасы негізінде болашақ бастауыш сынып педагогтерін инновациялық әрекетке даярлауды SWOT-талдаудың түпнегізінде келесі мәселелер жатыр:

* болашақ бастауыш сынып педагогтерін инновациялық әрекетке даярлауда қандай оңды тіректер бар және қандай мәселелерді шешу керек деген келелі мәселелер;
* болашақ бастауыш сынып педагогтерін инновациялық әрекетке даярлауда қандай жаңа мүмкіншіліктерді жасауға болады деген мәселелер;
* осы жолда қандай кедергілер бар және олардан қалай шығу мүмкіндіктері бар деген мәселені шешу;
* мектеп бастауыш сынып педагогінен қандай инновациялық әрекетті меңгергенін күтеді деген мәселелерді шешу (кесте 3).

Кесте 3 – Жаңартылған білім мазмұны бағдарламасы негізінде болашақ бастауыш сынып педагогтерін инновациялық әрекетке даярлауды SWOT-талдау

|  |  |
| --- | --- |
|  |  |
| **Күшті жақтары** | **Әлсіз жақтары** |
| 1. Жаңартылған оқу бағдарламасы ерекше инновациялық жүйемен құрылған білім мазмұны болғандықтан, осы бағдарламаны жүзеге асыру бастауыш сынып педагогтерінің инновациялық әрекетінің белсенділігін қажет етеді. 2. Жаңартылған оқу бағдарламасы, сондықтан болашақ бастауыш сынып педагогтерін инновациялық әрекетке даярлауда сенімді тірек болады. 3. Педагогикалық көзқарас тұрғысынан алғанда, жаңартылған оқу бағдарламасы мазмұнындағы мол дидактикалық мүмкіншіліктер, әдістер мен тәсілдердің молдығы, дидактикалық ресурстардың, педагогикалық технология түрлілігінің оны жүзеге асырушы тұлға - мұғалімнің инновациялық әрекетінің тиімді және сапалы нәтижеге қол жеткізуіне беретін мүмкіншіліктері зор деп бағаланады. | 1. Жаңартылған оқу бағдарламасының инновациялық сипаты арнайы түсіндірілмегендіктен, мұғалімдердің инновациялық әрекеті инерциялық болуы мүмкін. Жаңартылған бағдарламаның инновациялық сипатын меңгеру қиын деп санап, дәстүрлі оқыту әдістеріне бұрылып кетуі мүмкін. 2. Инновациялық әрекет арнайы қалыптастырылмауы салдарынан, дидактикалық әдістер мен құрал-ресурстардың жеткіліксіз болуы. 3. Инновация туралы білімінің жеткіліксіздігі инновациялық әрекетінің деңгейі төмен болуына алып келеді. |
| **Мүмкіндіктері** | **Кедергілер** |
| 1. Университетте арнайы курс негізінде болашақ бастауыш сынып педагогтерін жаңартылған оқу бағдарламасы негізінде инновациялық әрекетке даярлау. 2. Инновация, инновациялық әрекет туралы теориялық және практикалық білімді меңгерте отырып, студенттерді педагогикалық технологияларды талдауға, бағалауға, әзірлеуге дағдыландыру. 3. Жаңартылған «Қазақ тілі» пәні оқу бағдарламасының инновациялық технологиялық сипатын танып-талдау логикасын меңгерту. | 1. Студенттердің жаңартылған оқу бағдарламасын талдау тәжірибесінің және инновацияға сарапшы болу тәжірибесінің болмауы, сыни ойлау әдістерін меңгермеуі. 2. Инновациялық әрекет ету белсенділігінің төмен деңгейде болуы. 3. Студенттің инновациялық әрекетінің арнайы курста ғана емес, барлық басқа курстар бойынша дайындалу үдерісінде басты нысан болуы. |

Болашақ бастауыш сынып педагогтерін «Қазақ тілі» жаңартылған оқу бағдарламасы негізінде инновациялық әрекетке даярлаудың мәселелі тұстарын SWOT-талдау негізінде тереңірек қарастыра келе, қажетті дидактикалық, әдістемелік мүмкіншіліктерін айқындап, оларды жүйеге түсіріп алу қажеттілігі туындады. Бұл болашақ бастауыш сынып педагогтерін инновациялық әрекетке даярлаудың күшті жақтарын дамытудың стратегиялық іс-әрекеттерінің логикасын құру мүмкіндігін береді. Ол стратегиялық іс-әрекеттер келесідей сатылардан тұрады:

* болашақ бастауыш сынып педагогтерінің инновациялық әрекетке бейімділігін, ішкі ниетін, ұмтылысын дамытып, жаңартылған оқу бағдарламасымен оқыту бойынша инновациялық әрекетке даярланған мұғалім тұлғасын қалыптастыру;
* 2-4 сыныптарға арналған «Қазақ тілі» пәні бойынша жаңартылған білім мазмұнын меңгертудің инновациялық мүмкіншіліктерін студенттерге жобалау арқылы іздендіру, зерттеу жұмыстарын орындату;
* жаңартылған оқу бағдарламасы негізінде болашақ бастауыш сынып педагогтерін инновациялық әрекетке даярлау арқылы оның алдағы мұғалімдік қызметіндегі педагогтік, әлеуметтік, қоғамдық мәртебесін көтеру;
* «Қазақ тілі» пәнінен жаңартылған оқу бағдарламасының дидактикалық инновациялық мүмкіншіліктерін тану арқылы бастауышта білім берудің сапасын жоғарылату;
* инновациялық әрекетке арнайы даярлануы арқылы болашақ бастауыш сынып педагогтерінің саны артады, соның негізінде, оларға авторлық инновациялық жаңа педагогикалық жоба жасауды ұсынуға болады;
* студент инновациялық әрекетті ғылым мен педагогикалық тәжірибені өзара бірлікте қолдануға жетелейтін, тетіктері өріле біткен біртұтас болмысы деп қабылдайды; қазақстандық, жақын шетелдік, алыс шетелдік инновациялық оқыту технологияларының «Қазақ тілі» пәні бойынша жаңартылған білім мазмұнын меңгертудегі тиімділіктерін тәжірибе жасап тексеру мүмкіндігін беру;
* инновациялық әрекет болашақ бастауыш сынып педагогтерін қалай да бір технологияны үйреніп қолдануды және ең бастысы, өз бетімен инновациялық технологияның жобасын ойластыруды үйретеді. Педагогикалық үдерістегі инновация оқу-тәрбие үдерісіндегі серпін беретін ерекше қуатқа ие болып келетіні белгілі. Ал сол инновацияны жүргізіп отыратын инновациялық әрекетті қозғап, соншалықты дамытушы күшке ие қылатын не деген сұрақтың төңірегінде бірқатар мәселелер танылады.

Біздің ойымызша, бастауыш сынып педагогтерін инновациялық әрекетке деген ынта мен қабілетке ықпал ететін факторлар келесілер:

* біріншіден, жаңа заман талаптары мен жетістіктеріне сүйеніп, шынайы өмір сүріп отырған әлеуметтік орта білім берудегі «қозғалыссыз қалған» дәстүрлі оқыту әдістері арқылы меңгертілген білім арқылы танылмайды және оқушылардың өз бетімен ізденістер жасап, білімді мұғалімнің кеңесшілігімен жаңа жолдары арқылы өз бетімен табуына да дәстүрлі әдістерде орын берілмеген, сондықтан бастауыш сынып педагогтерін инновациялық әрекетке итермелейтін маңызды фактордың бірі – осындай жағдай;
* екіншіден, бастауыш сынып педагогтерінің инновациялық әрекеті мектеп ұжымының серпіліс жасау кезеңінде туындауы мүмкін; жоғары білікті мамандардың бір ұжымға шоғырланып, мектепішілік оқу-тәрбие жүйесіне инновациялық серпін алып келу идеясы бастауыш сынып мұғалімінің де ішкі рухани және кәсіби күштеріне қозғау салып, жаңашыл идеялар мен мүмкіндіктер тудыра алады;
* үшіншіден, сыртқы жағдайлар да бастауыш сынып педагогтерінің инновациялық әрекетке деген ұмтылысын тудыра алады, атап айтсақ, иерархиялық құрылымның жоғары жағынан болған ұсыныстар, бастауыш мектептер арасында озықтар қатарына қосылу идеясы т.б.

Төменде 17 суретте көрсетілгендей, осы үш фактор бірін екіншісі қозғалысқа түсіріп, инновациялық әрекеттің басталуына, қалыптасуына, дамуына ынталандырушы және қабілетті тетіктер ретінде қызмет етіп отырады.

Сурет 17 – Бастауыш сынып педагогтерінің инновациялық әрекетіне ықпал етуші факторлар

Атап кететін жайт, осы үш тетік бірімен екіншісі тығыз байланысты және біріне-бірі ықпал ететін алады. Кейде мұғалімнің жеке басының ынтасымен басталған инновациялық әрекет біртіндеп бүкіл мектепке таралып, одан көрші мектептерге таралуы мүмкін. Оның соңы кей жағдайда сыртқы жағдайларға әсер етіп инновациялық әрекет үлкен қозғаушы күшке айналуы мүмкін. Бұл ретте танымал педагогтер В.А. Сухомлинский [156], Д.Б.Эльконин [157], В.В. Давыдов [158], С.Лысенкова [159], Ш.Амонашвили [160] сияқты инноватор-мұғалім-ғалымдардың жеке тәжірибелері тұтас қоғамдық қолдауға ие болғанын айтып кетуге болады.

Ал кей жағдайда сыртқы жағдайлар мектепке, одан педагогтің инновациялық әрекеті туындауына, дамуына ықпал етуі мүмкін. Бастауыш мектепке енгізілген жаңартылған оқу бағдарламалары, біздің ойымызша, осы соңғы көрсетілген жағдайға жатқызылады. Жаңартылған оқу бағдарламаларында берілген білім мазмұнының оқушының белсенді әрекет етуге дағдыландыруға түбегейлі бетбұрыс жасағаны белгілі. Оқу-танымдық әрекет оқушыны сабақ үстінде білімнің шынайы логикасын жүріп өтуіне мүмкіндік береді. Осындай оқу логикасы оқушыны босқа шаршатпайды, қызығушылығын одан әрі ұштай түсіп, өз бетімен білім іздеу қабілеттерін өркендете түседі.Егер қазақ тілінен белгілі бір тіл құбылысына ереже берілсе, сол ережені бірден жаттап алмай, ол ереженің құрылымындағы әрбір элемент бойынша өмірде керекті мазмұндағы жаттығулар орындай отырып, нәтижесінде тіл құбылысы туралы берілген анықтаманың шынайылығына өзінің жүріп өткен тәжірибесі жүзінде көзін жеткізуі көзделген. Ойын, білімін дамытып, оның практикалық құндылығын танытатын оқу мақсаттарының ерекшелігі де осында. Жаңартылған білім мазмұны жағдайында болашақ бастауыш сынып педагогтерін инновациялық әрекетке даярлаудың мүмкіндіктері бағдарламаның мазмұнын оқу-тәрбие үдерісінде жүзеге асыру барысында молынан таныла түседі. Өйткені жаңартылған бағдарламада болашақ бастауыш сынып педагогінің инновациялық әлеуетін дамыту мүмкіншіліктері мол.

Жоғары оқу орындарында кафедраны инновациялық әрекетке даярлау туралы, инновациялық әлеует туралы пікірінде Ш.Т.Таубаева инновациялық үдеріс үшін мүмкін бастау көздерін де, инновациялық әрекетті құраушыларды да көрсеткен [161]. Инновациялық әрекеттің жүзеге асырылатын бірқатар қозғаушы «рычагтарын» да көрсетеді, олар: әлеуметтік, экономикалық, ұйымдастыру-басқарушылық, имидждік. Жеке педагогтің, тұтас педагогикалық ұжымның инновациялық дайындығының құраушылары туралы пікірлерін айта келе, ғалым инновациялық әрекеттің келесі құраушыларын да көрсетеді (сурет 18).

Техника, технология, технологиямен қамтамасыз ету

Тауарлар

мен қызмет көрсету

Шикізат

Нарықтар

Жаңа элементтер

мен

үрдістер

Өндірістерді ұйымдастыру және материалдық-техникалық қамтамасыз ету

Әлеуметтік жүйелерде

Басқару жүйелерінде

Сурет 18 – Ш.Т.Таубаева бойынша инновациялық әрекеттің құраушылары

Білім беру саласындағы педагогтердің инновациялық мүмкіндігі олардың өз бойындағы білімдік, рухани, жоғары білікті кәсіби тұлғасына байланысты. Жоғарыдағы талдауларға сәйкес болашақ бастауыш сынып педагогтерін инновациялық әрекетке даярлаудың мүмкіндіктерін келесідей қарастырмыз:

* инновация, инновациялық әрекет туралы арнайы білім мазмұнын игеру;
* педагогикалық инновациялық технологиялар туралы білім мен дағдылардың меңгеру;
* ақпараттық-коммуникациялық технологияларды пайдалану дағдыларын меңгеру;
* педагогикалық инновацияларға сараптама жасай білу дағдыларын меңгеру;
* инновациялық идеяны тауып, дамытып, оны жүзеге асыру қабілеттерін қалыптастырып, дамыту;
* инновациялық оқу-тәрбие жүйесін құра білу дағдыларын меңгеру.

Инновациялық үдеріс, инновациялық әрекет қоғамның қандай саласында болса да, оның орталық өзегі – адами капитал, сол саланың жоғары білікті маманы. Сондықтан болашақ бастауыш сынып педагогтерін инновациялық әрекетке даярлауды қоғамның дамуына жаңа күштер, қуатты серпінде даярлау деп танылады.

**2.3 Жаңартылған білім мазмұны жағдайында болашақ бастауыш сынып педагогтерін инновациялық әрекетке даярлаудың құрылымдық- мазмұндық моделі**

Педагогикалық ғылым саласында зерттеу тақырыбының теориялық және практикалық міндеттерін шешуде модельдеудің алатын орны ерекше. Модель – ойға алған нысанды қай қырынан қарауыңа байланысты, көздеген нәрсеңді анықтауға мүмкіндік беретін ерекше құрылым. Модельде зерттеуде басшылыққа алынатын категориялардың, ұғымдар мен терминологияның көрінісі беруі міндетті болады.Педагогикалық модельді біз екі мақсатта: біріншіден, диссертацияның зерттеу нысанын түсіндіру, айқындау, нақтылау мақсатында, екіншіден, зерттеу нысанын модельдік үлгіде көрсете отырып, оның құрылымы мен функциясына талдау жасау құралы ретінде қолданамыз.

Болашақ бастауыш сынып педагогтерін инновациялық әрекетке даярлау қазіргі бакалаврлардың келешекте еңбек ететін педагогикалық жүйенің білім беру мен тәрбиелеу тиімділігін жоғарылататын мақсатты өзгерістерді жүзеге асыруға дайын мамандарды қалыптастыру деп түсінілетіні белгілі.

Педагогикалық жүйенің дамуын зерттеген ғалымдардың көрсетуінше, инновациялық әрекеттің келесідей негізгі функциялары белгілі:

* педагогикалық жүйеде өзгерістер енгізудің өзекті қажеттілігін айқындау, нақты айтсақ, мәселені айқындау;
* қолда бар әдістемелік-дидактикалық құралдардың мазмұнындағы білім беру барысының сапасын жоғарылататын әлеуетін танып, сол арқылы педагогикалық жүйенің даму мүмкіндіктерін анықтау;
* көздеген келешек нәтижелерді жобалау және оған қол жеткізу жолдарын жоспарлау;
* педагогикалық үдерістің жекелеген бөлімдерінде жүзеге асырылатын инновациялық әрекеттерді топтау;
* инновациялық әрекетті нақты тәжірибеде жүзеге асыру.

Болашақ бастауыш сынып педагогтерін инновациялық әрекетке даярлаудың ең басты сипаты осы мақсатқа бағытталған әдістемелік жүйенің тиімділігі мен нәтижелілігі болып табылады. Нәтижелілікті инновациялық әрекеттің қойылған мақсатқа қаншалықты сәйкес келіп, нәтижеге қол жеткізгені деп түсінетін болсақ, тиімділік дегенді алға мақсат етіп қойылған нәтиженің және сол үшін жұмсалған шығындардың, мысалы уақыт пен құралдың сәйкестігі деп түсінуіміз керек. Нәтиже көзделген мақсатқа сәйкес болса, жұмсалған уақыт пен құрал тиімді болып саналады [162].

Осы уақытқа дейін инновациялылықтың мектептегі білім беру үдерісіндегі нәтижелілігін еңбек етіп жүрген мұғалімдердің араласуымен өлшеп, бағалап келе жатқаны белгілі. Тәжірибелі мұғалімдердің ізденіс үстінде инновациялық әрекетке қосылуы немесе өз бастауы – игілікті іс, қолдау табуы тиіс үдеріс. Ал болашақта мұғалім болуға дайындалып жүрген бакалаврларды инновациялық әрекетке арнайы даярлау жүргізілетін болса, онда олар педагогтік кәсіпке кіріскенде инновациялық әрекет педагогикалық әрекеттің бір компоненті ретінде бірден іске қосылады. Осылайша, университетте қалыптастырылған инновациялық әрекет болашақ мұғалімді педагогтік тәжірибенің алғашқы сәтінен бастап әрдайым жақсы нәтижеге қол жеткізу үшін дидактикалық үдерістің барлық компоненттеріне жаңаша көзқараспен қарауына жетелейді.

Болашақ бастауыш сынып педагогтерін инновациялық әрекетке даярлауда көздеген нәтижелерге қол жеткізу үшін бакалаврларда инновациялық әрекетке деген өзінің ұмтылысы болуы және оның маңызды орын алуы қажет. Болашақ педагогтік қызметінде инновациялық әрекеттің жақсы нәтижелерге қол жеткізуге тірек болатынына бакалавр сенімді болуы керек, сол бағытта өзіне жауапкершілік ала білуі тиіс. Бакалаврларды инновациялық әрекетке даярлауда оны жүзеге асыратын оқу-әдістемелік, дидактикалық құралдар мен оқытудың түрлі әдістерін, педагогикалық амал-тәсілдерді таңдай алу дағдыларын қалыптастырудың мәнісі зор. Сонымен бірге болашақ мұғалімдерді инновациялық әрекетті жүзеге асырудағы мәдени әдіс-тәсілдерін біліп, түсініп қолдануға дағдыландыру маңызды орын алады.

Болашақ бастауыш сынып педагогінің жеке тұлғасының инновациялық әлеуетінде, сонымен бірге келесілер болуы керек деп ойлаймыз:

* жоба жасауға шығармашылықпен кірісе білу;
* жобаны нақты тәжірибелік түрде көрсете алу;
* жаңалыққа сыни көзқараспен, бірақ ішінен «маңызы бар дәнді» танитындай ашық болу;
* өзінің мәдениетанымдық біліміне сүйене отырып, кәсіби тәжірибесіне жақсы серпін бере алатындай білімді болу;
* ойға келген, ойша модельдей алған, тәжірибелік түрде модельдей алған инновациялық әрекетін жетілдіріп отыруға дайын болу;
* инновациялық санасын барлық уақытта дамытып отыру.

Нақты айтқанда, болашақ бастауыш сынып педагогтерін инновациялық әрекетке даярлауда оған өзінің барлық әлеуметтік, коммуникативтік резервтерін жұмсай білу жолдары меңгертілуі керек. Болашақ бастауыш сынып мұғалімінің инновациялық әрекетке даярлығы студенттің ерекше тұлғалық күйі, өзінің болашақ педагогтік кәсібіне деген мотивациясының құндылық-аксиологиялық дәрежеде танылуы, сол дәрежеге жеткізе алатын тиімді педагогикалық әдістер мен амал-тәсілдерді толыққанды танып, меңгеруі, шығармашылық пен рефлексия жасау қабілеттерінің әлеуеті зор болуы арқылы танылады.Болашақ бастауыш сынып педагогтерінің инновациялық әрекетке даяр болуы студенттің ой-санасында «ішкі инновациялық қазығы» пайда болуына көптен-көп байланысты. Ол «инновациялық қазық» студенттің бойындағы үлкен жан-дүниесінің қуатты болуын, ерік-жігерінің мықты болуын қажет етеді, тек сондай күштің арқасында ғана «инновациялық қазық қағылады». Ол инновациялық қазықтың құрылымы күрделі, ал құрылымы түрлі адамдық, кәсіби қасиеттерді, қабілеттерді, сапаны, білімді, дағдыларды кіріктірген түзілім болып табылады.

Педагогикадағы инновациялық әрекетті қарастырған еңбектерде инновациялық әрекетке даяр болуының келесідей деңгейлері көрсетіледі.

1. Инновациялық әрекетке даярлығы қалыптасуының *интуитивтік* деңгейі.
2. Инновациялық әрекетке даярлығы қалыптасуының *репродуктивтік* деңгейі.
3. Инновациялық әрекетке даярлығы қалыптасуының *ізденімдік* деңгейі.
4. Инновациялық әрекетке даярлығы қалыптасуының *шығармашылық* деңгейі.

Бұл деңгейлерден әрбір алғашқы деңгейдің өзінен соң басталатын деңгейдің сатысы есебінде қызмет ететінін көруге болады (сурет 19).

Сурет 19 – Инновациялық әрекетке даяр болу деңгейлері

Бұл жерде *интуитивтік деңгейдегі* мұғалімнің инновациялық әрекетінде дәстүрлі педагогикамен салыстыра жүру көбірек аңғарылады. Бірақ жаңаны тану, оны қабылдауға іштей дайындық әрекеттері айқын танылады.

Ал *репродуктивтік деңгейде* мұғалім жаңашылдық педагогтердің тәжірибесімен теориялық және практикалық тұрғыдан жақсы таныс. Жаңа идеяларды өзінің сабақтарында қолданады. Бірақ, ол қолданыс жүйелі, бірізділікпен жүрмейді, бөлшектелген түрде, жекелеген сабақтарда, жекелеген элементтер болып қолданылады.

*Ізденімдік деңгейде* мұғалім жаңаша әдістемелер мен технологияларды қолдануға деген ықыласы артып, бетбұрыс жасағысы келеді. Танымал, кең тараған әдістемелер мен технологияларды танып, ерекшеліктетін талдап, өзінің сабақтарында эксперимент жүзінде қолданады. Қол жеткен жетістіктер мен кемшіліктерін ашық айта алады, инновациялықтың болмысын түсінуге құлшынысы зор болады.

*Шығармашылық деңгейде* мұғалім инновациялық әрекетке саналы түрде, ғылыми және практикалық білімі аясын кеңейтіп, жаңа оқыту технологияларымен терең танысып, олардың педагогикалық тетіктерін талдай алатын болады. Ендігі ретте өзінің инновациялық әдістемесін немесе технологиясын жасайды, оны өзінің шығармашылық әлеуетіне және әріптестерінің қолдауына сүйене отырып, педагогикалық үдерісте эксперимент ретінде жүйелі сабақтар бойынша қолдана бастайды. Инновациялық әрекетке даярлауда болашақ мұғалімнің шығармашылық әлеуетін жүзеге асыру арқылы оның болашақ тұтас педагогикалық әрекетінің маңызды бағдарын айқындау мүмкіндігі туады. Болашақ бастауыш сынып педагогтерін инновациялық әрекетке даярлаудың көрсеткіштері туралы педагогикалық еңбектерде берілген түрлі көзқарастар мен ұсыныстар саралай келе, педагогтің инновациялық әрекетке даярлығын танытатын келесі көрсеткіштер жүйеленді.

*Біріншіден,* өзінің педагогикалық кәсібіи қызметінде инновациялық әрекеттің қажеттілігін сезінуі және түсінуі керек.

*Екіншіден,* жаңа педагогикалық технологиялар туралы білімі, ақпараттары мол және сенімді болуы керек.

*Үшіншіден,* жаңа әдістемелермен жұмыс жасай білетін арнайы дағдылары болуы тиіс.

*Төртіншіден,* өзінің тәжірибесіне сүйене отырып жаңа шығармашылық тапсырмалар мен жаттығулар, тақырыптарды өту әдістемелерін жасай білуі керек.

*Бесіншіден,* педагогикалық эксперименттер өткізу, оны талдау, жақсы нәтижелерін жетілдіру дағдылары болуы қажет.

*Алтыншыдан,* инновациялық әрекет етуі барысында мазмұнына және ұйымдастыруға байланысты кездесетін қиындықтарға төтеп беруге дайын болуы керек және күрмеулі мәселелерді шеше алатын дағдылары мен күш-жігері болуы керек.

*Жетіншіден,* инновациялық әдістемелерді игеру үшін қажетті дағдыларға ие болуы тиіс.

*Сегізіншіден,* өзінің жаңа инновациялық жобаларын жасауға дайын және іске асыруға керекті қабілеттері мен жүзеге асыратын әдіс-тәсілдерді мол білуі керек.

Болашақ бастауыш сынып педагогтерінің инновациялық әрекетке даярлығының бұл көрсеткіштері жеке-жеке көрініс таппайды, олар бір-бірімен байланыста болып келеді және біртұтас мәселенің бірнеше қыры болып табылады. Болашақ бастауыш сынып педагогтерінің инновациялық әрекетке даярлану үдерісі дәрісте не семинарда қалыптаспайтыны белгілі. Ол үшін арнайы ұйымдастырылған курс жүйесінің толық инновациялық әрекеттің туындау, қалыптасу, даму үдерісінен өткерілуі тиіс екендігі белгілі. Ол үшін инновациялық әрекетке даярлықтың өлшемдері де айқын танылуы тиіс.

Болашақ бастауыш сынып педагогтерін инновациялық әрекетке даярлауда инновациялық әрекетке даярлық өлшемдерінің анықталуы маңызды болып табылады. Өйткені инновациялық әрекетке даярлығының компоненттері мен өлшемдерінің негізінде болашақ педагогтерді инновациялық әрекетке даярлаудың әдістемелік/технологиялық жүйесін дұрыс құруға болады деп ойлаймыз.Инновациялық әрекетке даярлығының компоненттері *мотивациялық, когнитивтік, инновациялық-әрекеттік, жеке тұлғалық* деп анықтаймыз (сурет 20).

Сурет 20 – Педагогтің инновациялық әрекетке даярлығының

компоненттері

Көрсетілген суреттегі *мотивациялық компонент* – болашақ бастауыш сынып педагогтерін инновациялық әрекетке даярлауда негізгі болып табылады. Оның себебі де белгілі, өйткені инновациялық әрекетке деген мотивациялық компонент болмаған жағдайда, жалпы инновациялық әрекеттің болуы немесе оның нәтижелі болуы екіталай. Сондықтан да мотивациялық компоненттің маңыздылығы болашақ бастауыш сынып педагогтерінің қазіргі бакалаврдың жеке тұлғасының белсенділігіне, оның университетте оқып жүрген тұтас оқу үдерісінің инновациялыққа бетбұрыс жасауына серпін береді. Мотивациялық компонент студенттің инновациялық әрекетке деген ішкі дайындығын және өзін-өзі жетілдіруге және кәсіби деңгейін шыңдауға деген ұмтылысын анықтайды. Мотивациялық компоненттің берілген көрсеткіштері де осыны танытады.

Болашақ бастауыш сынып педагогтерінің инновациялық даярлығының келесі компоненті – *когнитивтік.* Студент арнайы даярлану барысында инновациялық әрекеттің мақсаттарын, шешілуі керек болған міндеттерін, қажетті әдістері мен амал-тәсілдерін жақсы меңгеріп, инновациялық педагогикалық технологияларды тануға, қабылдауға, сараптай алуға дағдыланады. Сонымен қатар өзінің инновациялық педагогикалық технологиясының жобасын жасауға талпынып, ол жаңа жүйенің логикалық құрылымын, кезеңдері мен іске асырылу тетіктерін де қажетті деңгейде меңгеруі керек болады. Когнитивтік өлшем студенттің инновациялық әрекетті жүзеге асыруда сенімді тірек болатын жүйелі теориялық білімнің болуын керек етеді.

Болашақ бастауыш сынып педагогтерінің инновациялық даярлығының келесі компонент – *инновациялық-әрекеттік.* Бұл өлшемнің негізінде болашақ педагог инновациялық әрекеттің функционалдық іс-әрекеттері мен операцияларының жүйесін дұрыс және үйлесімді етіп құру дағдыларын меңгереді. Сол арқылы өзінің болашақ педагогтік әрекетінде жаңа педагогикалық технолоияларды пайдалануға дайындығын көрсетеді, жаңа технологияларға талдау жасап, сараптамалық пікірлер айтуға дағдыланады, өзінің инновациялық жобасын әзірлеуге, оны қолдану жолдарын тиімді ұйымдастыруға дағдыланады. Инновациялық-әрекеттік компонент – болашақ бастауыш сынып педагогінде келешекте немесе өзінің педагогикалық практика өтуі кезінде инновациялық әрекетті жүзеге асыру қабілеттерін қалыптастыруды қамтамасыз етеді.

Болашақ бастауыш сынып педгогтерінің инновациялық даярлығының келесі компоненті – *инноватордың жеке тұлғасы*. Инновациялық әрекетке даяр мұғалімнің болмысында инновацияны жүзеге асыруға қажетті қабілеттер мен қасиеттер тоғысқан болып келеді. Олардың бойында шығармашылық, креативтік, табандылық пен қуатты ерік-жігер, білімділік, толеранттылық қасиеттер ерекше байқалады. Инноватор мұғалімнің педагогикалық міндеттерді, педагогикалық жағдаяттарды креативтікпен шешу дағдылары қалыптасқан, жаңалыққа жаны жақын, инновацияның адамзаттың өркениеті жүйесіндегі маңызын терең түсінеді.

Әрбір болашақ педагог өзіне дейін инновациялық жүйені жүзеге асырған табысты ұстаз-тұлғаларды көре отырып, солардың ізімен жүруге ұмтылатыны белгілі. Сондықтан да болашақ бастауыш сынып педагогтерін инновациялық әрекетке даярлауда, әсересе, студенттердің жеке тұлғалық болмысын қалыптастыруға назар аударады. Бұл ретте қазақтың ұлы ұстаздарының өмірі мен ағартушылық-педагогикалық қызметі туралы ақпараттар молынан іріктелінеді. Өйткені студенттің өзіне сенімді тұлғаға айналуы үшін оның кәсіби білімімен бірге, өзіне дейінгі ұстаздардың өмірі мен педагогикалық жолы, еңбектерінің жүзеге асырылғаны туралы тарихи ақпараттарды білуі үлкен маңызға ие болады.

Осы бағытты ұстана отырып, ол өлшемдер мен олардың көрсеткіштерін келесі 4 кестеде көрсетеміз.

Кесте 4 – Болашақ бастауыш сынып педагогтерінің инновациялық әрекетке даярлаудың компонентері мен көрсеткіштері

|  |  |  |
| --- | --- | --- |
| Компоненттер | Өлшем | Көрсеткіштер |
| Мотивациялық | Танымдық қығығушылығы | * жаңашылдыққа деген құштарлық; * инновациялық әрекеттің қажеттілігін ұғыну; * жүзеге асыратын инновациялық әрекет барысында өзін-өзі дамыту; * инновациялық әрекетке қызығушылығының болуы; * педагогикалық саладағы өзгерістерге ұдайы ұмтылыстар, табандылық, адалдық пен мақсат қоюға және оған жетуге деген талпыныс. * педагогикалық инновациялар жасауға, іске асыру, таратуға деген ниет; * инновациялық технологияларға танымдық қызығушылықтың болуы. |
| Когнитивті | Инновациялық әрекет туралы білімінің болуы | * инновациялық әрекет туралы әдіснамалық-танымдық білімі; * инновациялық әрекеттің мақсаттарын, міндеттерін, амал-тәсілдерін жақсы меңгергендігі; * инновациялық әрекетті ұйымдастыруда, жүзеге асырудағы сыни пікір алмасу, шешім қабылдай алу және тәуекелге бара алу қабілеті; * жаңашылдыққа деген бейімділігі. |
| Инновациялық-әрекеттік | Педагогикалық-инновациялық дағдысы | * инновациялық әрекетті жүзеге асыруы; * білім беру үдерісінде қолданылатын инновациялық әдістемелерді саралай алуы; * жаңа ақпаратты іздестірудегі, іріктеудегі қабілеттілігі; * инновациялық әрекетке түзету жасап, нәтижесін бағалай алу қабілеті; * ғылыми-зерттеу жүргізу барысындағы қарым-қатынас және зерттеушілік дағдылары. |
| Жеке тұлғалық | Өзін-өзі жетілдіру шеберлігі | * тұлғаның өзін-өзі талдау, өзін-өзі дамыту, бастамашылдық, стереотиптерді жеңуге қабілеттілік, зерттеушілік белсенділік, ақиқатқа ұмтылыс, шынайылық, субъектілік дағдылары; * тұлғаның зерттеушілік белсенділігінің механизмі бола отырып, рефлексия жеке кәсіби іс-әрекетін өзінің ықпалының нысанына айналдыра отырып, жобалауға және болжауға мүмкіндігі; * шығармашылық, креативтік, табандылық пен қуатты ерік-жігер, білімділік, толеранттылық қасиеттерінің болуы; * ойлау, талдау және бағалау үдерістерінің жоғары деңгейі. |

Сонымен қатар, студенттің болмысында оң өзгерістерге деген қажеттілік болуы тек кәсіби ғана емес, өмірінің барлық қырынан танылуы тиіс. Ойлауының икемділігі оның жаңаға деген оң көзқарасын дамыта түседі және креативтік, шығармашылық қабілетін ұштайды. Студенттің жобалау және модельдеу қабілетін дамыту арқылы болашақ мұғалімдік қызметінде жаңа инновациялық технологияларды өзінің күнделікті тәжірибесіне енгізу жолдары қалыптастырылады. Университетте оқу кезеңіндегі педагогикалық практикадан өтуде студент инновация, инновациялық әрекет туралы білімін өзінің нақты практикасында іске асырады. Соның негізінде инновациялық әрекет туралы ғылыми-педагогикалық ой-санасы қалыптасады, педагогтік қызметінде инновациялылықтың басты бағдар ретінде орнығуын мүмкін ететін жолдарды таниды. Бүгінгі таңда білім берудің басты мақсаты – оқушыларды біліммен қаруландыру ғана емес, сонымен қатар олардың жалпы оқу шеберлігін, пәндік және коммуникативтік құзыреттілігін, кең ауқымды дағдылары мен функционалдық сауаттылығын қалыптастыруда бастауыш сынып педагогтерінинновциялық әрекетке даярлаудың тиімділігі жайында баяндалған [150,с. 237].

Болашақ бастауыш сынып педагогтерін инновациялық әрекетке даярлаудың өлшемдері мен көрсеткіштерін айқындау бакалаврлардың ізденімдік және зерттеу қабілеттерін ұштауға, теорияның тәжірибемен байланысын таныту арқылы білімін тереңдетуге, әдістемелік және технологиялық дағдыларын қалыптастыруға сенімді тірек болады.

Осылайша болашақ бастауыш сынып педагогтерін инновациялық әрекетке даярлаудың өлшемдері мен көрсеткіштерін анықтап, жүйелеу арқылы студенттердің педагогтік қызметке, оның ішінде басты әрекеттерінің бірі инновациялық әрекетке қажетті білімі мен дағдыларының бірізділікпен қалыптасуына арналған әдістемелік жүйе жасауға қажетті мүмкіндіктер танылады.

Болашақ бастауыш сынып педагогтерін инновациялық әрекетке даярлаудың өлшемдері мен көрсеткіштерін анықтай отырып, болашақ бастауыш сынып педагогінің инновациялық әрекеттінің төменгі, орта және жоғары деңгейлерін анықтауға мүмкіндік алдық.

Төменгі деңгей – инновациялық әрекет туралы түсініктері таяз, кәсібилікке талпынысы жеткіліксіз, өз бетімен ізденуге, білімін көтеруге ықтиярсыз, инновациялық біліктілігі, өз қызметінің нәтижелерін саралау, баға беру деңгейі төмен, адамдармен тіл табысуға, білім, білік, дағдыларды игеруге құлықты емес.

Орта деңгей – инновациялық әрекетке деген көзқарасы жақсы, инновациялық біліктілігі біршама қалыптасқан, оқытудың әдіс – тәсілдерін, технологияларын қолдануға, шығармашылықпен жұмыс істеуге қабілеті бар, бірақ тұрақты қолдануға машықтанбаған, жұмысында жоғары нәтижеге жету үшін қосымша материалдарды, ақпараттарды тауып, оларды іріктей алады, өзінің кәсіби іс - әрекетіне баға бере біледі, мәдени қарым – қатынасқа икемді.

Жоғары деңгей – инновациялық әрекетке деген қызығушылығы тұрақты, оны өзінің кәсіби іс-әрекетінің мәні деп есептейді, білік пен дағдыларды игеруге қызығушылықтары жоғары. Педагогикалық қызметте инновациялық әрекеттің қажеттілігін саналы түрде түсінеді. Проблеманың шешімін табу, ақпараттық, коммуникативтік құзыреттіліктері қалыптасқан, сабақтарды жобалай біледі, ұйымдастыра алады және оқытудың түрлі әдіс – тәсілдерін, технологияларын қолданып өткізе алады, адамдармен тез тіл табысады, ұжымда, әлеуметтік ортада беделді.

Жаңартылған бағдарлама негізінде болашақ бастауыш сынып педагогтерін инновациялық әрекетке даярлауды модельдеу барысы жүйелі-әрекеттік тәсілдеме негізінде жүзеге асырылады деп санағандықтан, бұл үдерісті ұйымдастыруға қажетті келесі талаптар ұсталынуы тиіс деп белгіленді. Олардың қатарында:

* болашақ бастауыш сынып педагогін инновациялық әрекетке даярлауды нормативтік құжаттармен, жаңартылған оқу бағдарламасымен және теориялық-әдіснамалық негіздермен қамтамасыз ету;
* болашақ бастауыш сынып педагогін инновациялық әрекетке даярлаудың мазмұны және арнайы әдістемесі студенттердің инновациялық, шығармашылық, рефлексивтік-импровизациялық қабілеттерін дамытуға соған сәйкес тәсілдеме тұрғысынан келу;
* болашақ бастауыш сынып педагогін инновациялық әрекетке даярлауда үдерісінде субъект-субъектілік дидактикалық қатынас ұстану;
* әдістеменің құрамындағы әрбір дидактикалық элементтің инновациялық әлеуеті мен мүмкіндіктерін алдын ала танып, талдап, сұрыптау;
* әдістеменің мазмұнындағы әрбір тақырыптың инновациялық әлеуеті мен мүмкіндіктерін айқындау.

Болашақ бастауыш сынып педагогін инновациялық әрекетке даярлау үдерісі оң нәтижелерге қол жеткізетін жаңа тәжірибені студенттерге меңгертетін инновациялық-педагогикалық үдеріс болып табылады.

Бұл үдерісте студенттерді жаңартылған оқу бағдарламасы негізінде инновациялық әрекетке даярлайтын арнайы әзірленген технологиялық модель іске қосылады (сурет 21).

Ұсынылған модельде студенттің жеке тұлғасын болашақ инновациялық әрекеті дайын педагог тұлғасына дейін өсіру жолының барлық жағдайлары көрініс табады. Оның мазмұнында студенттің жаңа идеялар ойлап табу, генерациялау, шығармашылық қабілетін қалыптастыру және дамыту әдістері мен амал-тәсілдерінің жүйесі, оқыту формалары мен нәтижелерін бақылау мен тексеру формалары орны алады.

Студент инновациялық мазмұндағы алған теориялық білімі мен практикалық сабақтардағы тәжірибелік дағдыларына сүйене отырып, жаңалық ойлап табуға дағдыланады. Инновациялық моделін сыртқа сурет, сызба символ түрінде көрсетіп, басқаларға таныстыра білу, пайдалана білу, нәтижеге қол жеткізу жолдарын анықтау қабілетін көрсетеді.

Студенттердің инновациялық әрекетке белсенді кірісуі және оның табысты болуы, көп жағдайда, әлеуметтік-педагогикалық ортамен тығыз байланыста бола алу қабілетіне байланысты.

**Теориялық негіздер:** инновация, инновациялық әрекет, құрылымы, мазмұны, инновациялық педагогикалық технологиялар, білім философиясы, дидактика,педагогикалық психология, жаңартылған бағдарлама, оқу-тәрбие үдерісін ұйымдастыру

**Әдіснамалық-негіздер**

жүйелілік тұғыр, синергетикалық тұғыр, іс-әрекеттік тұғыр, инновациялық тұғыр және дидактикалық ұстанымдар

**Әдістемелік білім:** инновациялық жүйелерді, инновациялық технологияларды талдау, салыстыру,инновациялық әрекеттің қадамдары, идеядан-жоспарға, одан әрекетке, одан үдеріске енгізу жолы мен талаптары, АКТ меңгерген, инновациялық әрекет нәтижесін талдау, тарату, рефлексия, сараптама жасау, импровизациялау.

**Әлеуметтік сұраныс:** болашақ бастауыш сынып мұғалімін жаңартылған білім мазмұны жағдайында инновациялық әрекетке даярлау



**Тәжірибелік бағыты:**

Болашақ бастауыш сынып педагогтерін инновациялық әрекетке даярлауда жұмыстың тиімді түрлері мен әдістерін қолдана алу, өзіндік нәтижелерін дұрыс бағалай білуі, бірлескен жұмыстың тиімді жолдарын іздестіре алу мүмкіндіктері.

**Міндеті:**

болашақ бастауыш сынып мұғалімдеріне инновациялық әрекет саласындағы білім жүйесін меңгерту, студенттерді инновациялық әрекетке даярлау; жеке және ұжымдық инновациялық әрекетке даярлау; сараптама жасауға даярлау; студенттің рефлексивтік қабілетін қалыптастыру, дамыту

**КОМПОНЕНТТЕР**



Болашақ бастауыш сынып педагогтерін инновациялық әрекетке даярлаудың **мазмұны:**





**Оқыту әдістері:** дамыта оқыту әдістері, проблемалық әдістер, жоба әдісі, ізденім, модельдеу, эксперимент, салыстыру, дедукция, креативтік-шығармашылық әдістер, пресс-конференция дәріс, интерактивті дәріс, эвристикалық дәріс, белсенді тренинг, және т.б.



**Жеке тұлғалық**

**Когнитивтік**

**Мотивациялық**

**Инновациялық-әрекеттік**

* жаңашылдыққа деген құштарлық;
* инновациялық әрекеттің қажеттілігін ұғыну;
* инновациялық әрекетке қызығушылығының болуы;
* педагогикалық саладағы өзгерістерге ұдайы ұмтылыстар, табандылық, адалдық пен мақсат қоюға және оған жетуге деген талпыныс.
* педагогикалық инновациялар жасауға, іске асыру, таратуға деген қызығушылықтың болуы.
* инновациялық әрекет туралы әдіснамалық-танымдық білімі;
* инновациялық әрекеттің мақсаттарын, міндеттерін, амал-тәсілдерін жақсы меңгергендігі;
* жаңашылдыққа деген бейімділігі.
* тұлғаның өзін-өзі талдау, өзін-өзі дамыту, бастамашылдық, стереотиптерді жеңуге қабілеттілік, зерттеушілік белсенділік, ақиқатқа ұмтылыс, шынайылық, субъектілік дағдылары;
* тұлғаның зерттеушілік белсенділігінің механизмі бола отырып, рефлексия жеке кәсіби іс-әрекетін өзінің ықпалының нысанына айналдыра отырып, жобалауға және болжауға мүмкіндігі.
* шығармашылық, креативтік, табандылық пен қуатты ерік-жігер, білімділік, толеранттылық қасиеттерінің болуы.
* инновациялық әрекетті жүзеге асыруы;
* білім беру үдерісінде қолданылатын инновациялық әдістемелерді саралай алуы;
* жаңа ақпаратты іздестірудегі, іріктеудегі қабілеттілігі;
* инновациялық әрекетке түзету жасап, нәтижесін бағалай алу қабілеті;
* ғылыми-зерттеу жүргізу барысындағы қарым-қатынас және зерттеушілік дағдылары.



**Әдістемелік негізі:** «Бастауыш білім беруде инновациялық әрекетке даярлау негіздері» атты элективті курс бағдарламасы

**ӨЛШЕМДЕРІ**



Инновациялық әрекет туралы білімінің болуы

Өзін-өзі жетілдіру шеберлігі

Педагогикалық-инновациялық дағдысы

Танымдық қығығушылығы

**КӨРСЕТКІШТЕРІ**

Жоғары деңгей

Орта деңгей

Төмен деңгей

**ДЕҢГЕЙЛЕРІ**

**Инновациялық әрекетке дайын болашақ бастауыш сынып педагогі**

Сурет 21 – Жаңартылған білім мазмұны жағдайында болашақ бастауыш сынып педгогтерін инновциялық әрекетке даярлаудың құрылымдық-мазмұндық моделі

Болашақ бастауыш сынып педагогтерін инновациялық әрекетке даярлаудың педагогикалық шарттары арнайы әзірленген оқу және әдістемелік-технологиялық кешенге сүйеніп іске асырылады. Осы кешеннің моделінде бұл жүйенің барлық педагогикалық және технологиялық құраушылары мен шарттары қамтылуы көзделінді. Біздің тарапымыздан әзірленіп ұсынылған технологиялық модельде студенттің инновациялық әрекетке даяр болуының тірегі болатын теориялық білімі мен практикалық іс-әрекетін, операционалдық қадамдарын қамтитын құраушылары көрсетілді.

Болашақ бастауыш сынып педагогтерін инновациялық әрекетке даярлау әдістемесінің құрылымдық моделі заманауи педагогикалық талаптар мен жаңартылған оқу бағдарламасының мазмұнына лайықталып құрылды. Модельдің құрамында ең алдымен мақсат, одан туындайтын міндеттер, мақсатқа жету жолында меңгерілуі тиіс білім мазмұны, білім мазмұнын меңгерту үшін пайдаланылатын оқыту формалары мен оқыту әдістері, күтілетін нәтиже анықталды. Ұсынылған модельді құрастыруда зерттеу жұмысымыздың дидактикалық болмысын танытатын модельдеу ұстанымдарын ескере отырып, ғылыми танымның модельдеу әдісін қолдандық. Зерттеу жұмысының көздеген мақсатына жетудің практикалық және әдіснамалық-теориялық бөлімдерін екіжақты біртұтастық ретінде көрсетуге ұмтылдық.

Жоғарыда айтылғандар мен көрсетілген модельге сүйене отырып, студенттерді инновациялық әрекетке даярлаудың білім мазмұнын осы мақсатқа жетуге және қойылған міндеттерді шешуге бағытталған «Бастауыш білім беруде инновациялық әрекетке даярлау негіздері» элективті курсының бағдарламасы әзірленді. Ол бағдарлама және оның жүзеге асырылу кезеңдері мен логикасы келесі тарауда қарастырылады.

1. **ЖАҢАРТЫЛҒАН БІЛІМ МАЗМҰНЫ ЖАҒДАЙЫНДА БОЛАШАҚ БАСТАУЫШ СЫНЫП ПЕДАГОГТЕРІН ИННОВАЦИЯЛЫҚ ӘРЕКЕТКЕ ДАЯРЛАУ ТӘЖІРИБЕСІ**

**3.1 Тәжірибелік˗эксперименттік жұмысты ұйымдастыру**

Зерттеу жұмысының болжамын және әдістеменің тиімділігін тексеру үшін арнайы тәжірибелік-эксперименттік жұмыс ұйымдастырылатыны белгілі. Болашақ бастауыш сынып мұғалімін жаңартылған оқу бағдарламасы негізінде инновациялық әрекетке даярлау ізденістің негізгі бағыты болғандықтан, бұл мәселенің теориялық тұғырларын жүйелеу арқылы арнайы құрылған әдістемені білім беру тиімділігіне қол жеткізуге бағытталған тәжірибелік-эксперименттік жұмыстарды жүргізу қажеттілігі туындайды.

Тәжірибелік-эксперименттік жұмыстың мақсаты – жаңартылған бағдарлама негізінде болашақ бастауыш сынып мұғалімін инновациялық әрекетке даярлауға арналған арнаулы курстың бағдарламасын және оқу-әдістемелік кешеннің тиімділігін анықтау.

Тәжірибелік-эксперименттік жұмыстың міндеттері:

* «Бастауыш білім беруде инновациялық әрекетке даярлау негіздері» элективті курс бағдарламасын болашақ бастауыш сынып мұғалімін дайындау үдерісіне енгізу және оның тиімділігін анықтау;
* Жаңартылған бағдарлама негізінде болашақ бастауыш сынып мұғалімін инновациялық әрекетке даярлауға арналған «Болашақ бастауыш сынып педагогтерін инновациялық әрекетке даярлау әдістемесі» атты оқу-әдістемелік құралының тиімділігін анықтау.

Тәжірибелік-эксперименттік жұмыс болашақ бастауыш сынып мұғалімін инновациялық әрекетке даярлаудың теориялық негіздері мен практиканың бірлігі негізінде жүзеге асырылды. Осы әдіснамалық қағидат біздің зерттеу жұмысымыздың жетекшілік орында болады.

Тәжірибелік-эксперименттік жұмысты ұйымдастыруда эксперимент өткізілетін алаң таңдалынып алынды. Тәжірибелік-эксперименттік алаң ретінде 2018-2021 жылдар аралығында Абай атындағы Қазақ ұлттық педагогикалық университеті бойынша «5В010200-Бастауышта оқыту педагогикасы мен әдістемесі» мамандығына дайындалып жатқан 2,3 курс студенттері іріктелініп алынды. Тәжірибелік-эксперименттік жұмыс анықталған алаңдардың оқу үдеріс барысында жүргізілді.

Тәжірибелік-эксперименттік жұмыс үдерісіне 133 студент қатысты. Тәжірибелік-эксперименттік жұмыс анықтаушы, қалыптастыру және бақылау деп анықталған үш кезеңге бөлініп ұйымдастырылды. Әр кезеңнің мақсаты мен міндеттері және күтілетін нәтижелері алдын ала нақтыланды.

Анықтау экспериментінің мақсаты – педагогикалық үдеріс барысында болашақ бастауыш сынып мұғалімдерінің теориялық талдау негізінде құрылған болашақ бастауыш сынып педагогтерін инновациялық әрекетке даярлаушы модельдің төрт компонентіне сәйкес (мотивациялық, мазмұндық, инновациялық-әрекеттік, рефлексивтік) алдын ала таңдап алынған әдістемелер арқылы инновациялы-әрекеттік деңгейлерін (жоғары, орта, төмен) анықтау болып табылады. Осы қойылған мақсатқа сәйкес, тәжірибелік-эксперименттік жұмыс кезеңдерге бөлініп, әр кезеңнің өзі алдына ішкі кіші мақсаттар қойылып, сол мақсаттарға жету міндеттері белгіленді. Тәжірибелік–эксперименттік жұмыс 2018-2021 жылдарда анықтаушы кезеңде, оқыту-қалыптастырушы кезеңде, бақылау кезеңінде жүргізілген болатын. Келесі 5 кестеде әрбір кезең жөнінде мәлімет көрсетілді.

Кесте 5 – Тәжірибелік-эксперименттік жұмыс сипаттамасы

|  |  |  |  |  |
| --- | --- | --- | --- | --- |
| Тәжірибелік-эксперименттік жұмыс кезеңдері | Жүргізілген уақыты | Мақсаты мен міндеттері | Қолданылған әдістер | Күтілетін нәтиже |
| 1 | 2 | 3 | 4 | 5 |
| Анықтау кезең | 2018-2019 ж. | Анықтау эксперимен  тінің мақсаты – педагогикалық үде  ріс барысында бола  шақ бастауыш сы  нып педагогтерінің теориялық талдау негізінде құрылған болашақ бастауыш сынып педагогтерін инновациялық әре  кетке даярлаушы модельдің төрт компонентіне сәйкес (мотивациялық, мазмұндық, иннова  циялық-әрекеттік, рефлексивтік) алдын ала таңдап алынған әдістемелер арқылы инновациялы-әре  кеттік деңгейлерін (жоғары,орта, төмен) анықтау болып табылады.  Міндеттері:  -Зерттеу жұмысының басты бағыттарын айқындау.  -Тәжірибеге қатысушыларға кесінді тапсырмалар мен сауалнама орындату. | 1.Болашақ бастауыш сынып педагогтерінің инновацияға, инновациялық әрекетке деген бейімділігінің, ынта-ниетінің деңгейін анықтау сауалнамасы (Авторлық әзірлеме)  2.Болашақ бастауыш сынып педагогтерінің инновациялық әрекетке қабілеті мен қасиетін өзіндік бағалау сауалнамасы (Авторлық әзірлеме)  3.Болашақ бастауыш сынып педагогтерінің инновациялық әрекетінің деңгейін анықтауы (Авторлық әзірлеме)  4.А.Пакулина мен С.М.Кетьконың «Педагогикалық жоғары оқу орны студенттерінің оқуға мотивтерін анықтау» сауалнамасы | Болашақ бастауыш сынып педагогтерінің инновациялық әрекетке даярлық деңгейі анықталады. |

5 – кестенің жалғасы

|  |  |  |  |  |
| --- | --- | --- | --- | --- |
| 1 | 2 | 3 | 4 | 5 |
| Қалыптастыру кезең | 2019-2020 ж. | Теориялық -әдіснамалық тұғырлар негізінде «Бастауыш білім беруде инновциялық әрекетке даярлау негіздері» элективті курсы мен «Болашақ бастауыш сынып педагогтерін инновациялық әрекетке даярлау әдістемесі» оқу-әдістемелік кешені және т.б. арқылы білім алушыларды инновациялық әрекетке даярлау.  Студенттерге арналған «Ғылыми-инновациялық портал» жобасын әзірлеу. | дамыта оқыту әдістері, проблемалық әдістер, жоба әдісі, ізденім, модельдеу, салыстыру, дедукция, креативтік-шығармашылық әдістер, пресс-конференция, интерактивті және эвристикалық дәрістер, белсенді тренинг, және т.б. | Болашақ бастауыш сынып мұғалімі инновациялық әрекетке даярланады. |
| Бақылау кезеңі | 2020-2021 ж. | Анықтаушы кезеңдегі көрсеткіштермен салыстыру үшін, екінші рет кесінді тапсырмалар орындату арқылы ұсынылған әдістемелік жүйенің тиімділігін дәлелдеу. Студенттерге арналған «Ғылыми-инновациялық портал» жобасын ұсыну. | Тапсырма орындату, кесінді тапсырмаларды талдау, статистикалық талдау, жинақтау, салыстыру, топтастырулар жасау. | Тәжірибелік-эксперименттік жұмыстың, зерттеудің қорытындысын жасау, әдістемелік ұсыныстар мен нұсқаулықтарды түзету енгізе отырып, тарату. Зерттеуді тұтас мәтін түрінде рәсімдеу. |

Студенттердің жалпы саны – 133, оларды эксперименттік және бақылау тобы деп 67 және 66 студенттен тұратын екі топ құрылды.

Ғалымдардың атап көрсетуінше, эмпирикалық әдістердің, яғни сауалнама, әңгімелесу, оқу үдерісін бақылау сияқты нақты әдістер тәжірибелік-эксперименттік жұмыстың тиімділігіне үлкен әсерін тигізеді. Тәжірибелік-эксперименттік жұмыс эмпирикалық зерттеудің әдістерін кешенді түрде қолдануды керек етеді.

Тәжірибелік-эксперименттік жұмыс анықтаушы кезеңін өткізу барысында зерттеу құралы ретінде келесілер қолданылды:

* болашақ бастауыш сынып педагогтерінің инновациялық әрекеті тәжірибесін анықтау және топтастыру;
* бакалаврлерге инновациялық әрекет бойынша кесінді тапсырмалар орындату;
* болашақ бастауыш сынып педагогтері педагогикалық практикадан өтетін мектептегі бастауыш сынып мұғалімдерімен инновациялық үдеріс, иновациялық әрекет ету туралы әңгімелесу, олардың тәжірибесінде инновациялық әрекеттің қаншалықты орын алатынын анықтау;
* мектепте сабақ беріп жүрген бастауыш сынып мұғалімдерінен алынған материалдар мен болашақ бастауыш сынып педагог-бакалаврлардың жауаптарындағы ортақ мәселені анықтау, ерекше белгілерді жүйелеу; болашақ бастауыш сынып педагогтеріне бастауыштағы қазақ тілі пәнін оқыту әдістемесін оқыту үдерісінде байқалған инновациялық әрекетке даярлау деңгейін талдау, ерекшеліктерді нақтылау.

Зерттеу тақырыбына қатысты ғылыми-теориялық әдебиеттер талданып, зерттеу жұмысының әдіснамалық негіздері, инновация үдерісі, инновациялық әрекет, педагогикалық құзыреттілік т.б. маңызды ұғымдар мен түсініктер жүйеленді. Одан соңғы кезекте нормативтік құжаттарға, яғни «Қазақ тілі» пәні бойынша 2-4 сыныптарға арналған жаңартылған бағдарлама, оқулық, оқу-әдістемелік құралдары кешеніне талдау жасалынды.

Болашақ бастауыш сынып педагогтерін инновациялық әрекетке даярлау үшін төмендегідей әдістемелік құралы анықталып және қолданылды:

1. А.Пакулина мен С.М.Кетьконың «Педагогикалық жоғары оқу орны студенттерінің оқуға мотивтерін анықтау» сауалнамасы
2. Болашақ бастауыш сынып педагогтерінің инновацияға, инновациялық әрекетке деген бейімділігінің, ынта-ниетінің деңгейін анықтау сауалнамасы (Авторлық әзірлеме)
3. Болашақ бастауыш сынып педагогтерінің инновациялық әрекетке қабілеті мен қасиетін өзіндік бағалаусауалнамасы (Авторлық әзірлеме)
4. Болашақ бастауыш сынып педагогтерінің инновациялық әрекетінің деңгейін анықтауы(Авторлық әзірлеме)

Сауалнамаларды құрастыруда ғалымдардың инновациялық әрекетке даярлығын анықтау бойынша әдістемелік ұсыныстары жетекшілікке алынғанын, бірақ басшылыққа алынған қағидалардың зерттеу жұмысының тақырыбы мен мақсаты бойынша бейімделгенін атап кетеміз. Сауалнамалардың құрылымы мен мазмұны келесідей ретпен жүйеленді.Модельде көрсетілген мотивациялық компоненттерін анықтау мақсатында студенттерге А.Пакулина мен С.М.Кетьконың «Педагогикалық жоғары оқу орны студенттерінің оқуға мотивтерін анықтау» сауалнамасы берілді.Сауалнамда болашақ бастауыш сынып педагогтерінің инновациялық әрекеті олардың қалыптасу шарты ретінде қарастырылады; әрекеттің қозғаушы күші ретінде болашақ мұғалімдердің мотивтері анықталады.Оқытудың ішкі мотивациясы оқуға түсудің ішкі себептерін қамтитын педагогикалық университет, кең танымдық мотивтер және тиісті кәсіби себептері.

Баллдардың жалпы сомасы 75балдық көрсеткішті құрайды:

1. ЖОО түсу мотивтері 2, 3, 7, 8, 10. Максималды 25 балл;
2. Оқудың шынайы әрекет етуші мотивтері 13, 14, 15, 16, 24. Максималды 25 балл;
3. Кәсіби мотивтер 26, 27, 32, 34, 35. Максималды 25 балл.

Сауалнаманың мәліметтері көрсетіліп, соның негізінде студенттердің инновациялық әрекетке мотивациясы, студенттердің инновациялық әрекетке құндылықты қатынасы және инновациялық дағдыларды игерудің деңгейі анықталады. Олардың жиынтығы болашақ бастауыш сынып педагогінің инновациялық әрекетке даярлауының алғашқы деңгейін анықтауға мүмкіндік береді (кесте 6).

Кесте 6 – А.Пакулина мен С.М.Кетьконың «Педагогикалық жоғары оқу орны студенттерінің оқуға мотивтерін анықтау» сауалнамасының нәтижесі

|  |  |  |  |  |  |  |  |
| --- | --- | --- | --- | --- | --- | --- | --- |
| Топтар | Жалпы саны | Болашақ бастауыш сынып педагогінің білім алуға деген мотивациясы (деңгейі бойынша) | | | | | |
| Төмен | | Орта | | Жоғары | |
| Студент саны | Көрсеткіш | Студент саны | Көрсеткіш | Студент саны | Көрсеткіш |
| Эксперименттік топ | 67 | 31 | 46,3 | 28 | 41,8 | 8 | 11,9 |
| Бақылау  тобы | 66 | 28 | 42,4 | 29 | 44 | 9 | 13,6 |

Сурет 22 – А.Пакулина мен С.М.Кетьконың «Педагогикалық жоғары оқу орны студенттерінің оқуға мотивтерін анықтау» сауалнамасының нәтижесі

Анықтау кезеңнің келесі алгоритмі 2, 3 курс бакалаврларының болашақ бастауыш сынып педагогтері ретінде инновациялық әрекет туралы қандай түсініктері бар екенін, инновациялық әрекетке даярлығының деңгейін анықтау мақсатында арнайы әзірленген *«Болашақ бастауыш сынып мұғалімінің инновацияға, инновациялық әрекетке деген бейімділігінің, ынта-ниетінің деңгейін анықтау»* сауалнамасы алынды.

Сауалнаманың өңделу тәртібі туралы тоқталатын болсақ, бұл жерде жауаптардың қарапайым қосындысы алынады. Студенттің немесе студенттік топтың инновацияға, инновациялық әрекетке деген бейімділігінің, ынта-ниетінің деңгейі (**К**) келесі формула бойынша анықталады:

**К** нақты

**К** макс.

мұндағы **К** нақты дегеніміз – студенттер алған баллдың нақты саны, ал **К**макс дегеніміз – алуы мүмкін максималды 18 балл. Студенттердің инновацияға, инновациялық әрекетке деген бейімділігінің, ынта-ниетінің деңгейін анықтауда келесі көрсеткіштер қолданылады:

**К ˂ 0,45 –** төмен деңгей;

**0,45 ˂ К ˂ 0,65 –** орта деңгей;

**0,65 ˂ К ˂ 0,85 –** жоғары деңгей;

Бірінші сауалнама бойынша алынған жауаптарды саралауда келесі нәтиже алынды (кесте 7).

Кесте 7 – Болашақ бастауыш сынып педагогтерінің инновацияға, инновациялық әрекетке деген бейімділігінің, ынта-ниетінің деңгейін анықтау сауалнамасының нәтижесі

|  |  |  |  |  |  |  |  |
| --- | --- | --- | --- | --- | --- | --- | --- |
| Топтар | Жалпы саны | Төмен деңгей | | Орта деңгей | | Жоғары деңгей | |
| Студент саны | Көрсет-кіш | Студент саны | Көрсет-кіш | Студент саны | Көрсет-кіш |
| Эксперименттік топ | 67 | 22 | 0,43 | 27 | 0,61 | 18 | 0,83 |
| Бақылау  тобы | 66 | 25 | 0,43 | 28 | 0,61 | 13 | 0,83 |

Сауалнама жауаптарын талдау нәтижесінде студенттердің көпшілігінің, атап айтқанда эксперименттік топта 67 студенттің, бақылау тобында 66 студенттің инновациялық әрекетке өздігінен даярлану деңгейі төмен немесе мүлде сын көтермейтіні анықталды. Бұл жағдай, болашақ бастауыш сынып мұғалімдерін арнайы инновациялық әрекетке даярлаудың қажеттілігін айқын танытты деп айтуға дәлел болады (сурет 23).

Сурет 23 – Болашақ бастауыш сынып педагогтерінің инновацияға, инновациялық әрекетке деген бейімділігінің, ынта-ниетінің деңгейінің экспериментке дейінгі нәтижесі

Болашақ бастауыш сынып педагогтерінің инновациялық әрекеті олардың қалыптасу шарты ретінде қарастырылады; әрекеттің қозғаушы күші ретінде болашақ педагогтерінің инновациялықәрекетке қабілеті мен қасиетін өзіндік бағалау үшін студенттерден «Болашақ бастауыш сынып мұғалімінің инновациялық әрекетке қабілеті мен қасиетін өзіндік бағалау» сауалнамасы алынды.

Студенттерімен осы сауалнама өткізілген соң, нәтижесі келесідей талданып, алынған мәліметтер бойынша студенттермен қорытынды әңгімелесу жүргізілді. **«**Болашақ бастауыш сынып педагогтерінің инновациялық әрекетке қабілеті мен қасиетін өзіндік бағалау» жауаптарының нәтижелері педагогтің инновациялық әрекетке деген даярлығын танытатын сипаттар бойынша топталды.

* *Болашақ педагогтің инновациялық әрекетке деген мотивациялық-шығармашылық бағдары:*

0 – 10 төменгі деңгей

11 – 20 орта деңгей

21 – 30 жоғарғы деңгей

* *Болашақ педагогтің креативтік-шығармашылығы дәрежесін бағалауы:*

0 – 13 төменгі деңгей

13 – 27 орта деңгей

28 – 40 жоғарғы деңгей

* *Болашақ педагогтің инновациялық әрекетті жүзеге асыруға деген өзінің кәсіби қабілеттерін бағалауы:*

0 – 15 төменгі деңгей

16 – 30 орта деңгей

31 – 45 жоғарғы деңгей

* *Болашақ педагогтің өзінің жеке тұлғалық қасиеттерін бағалауы:*

0 – 12 төменгі деңгей

13 – 23 орта деңгей

24 – 35 жоғарғы деңгей

Кесте 8 – «Болашақ бастауыш сынып педагогтерінің инновациялық әрекетке қабілеті мен қасиетін өзіндік бағалау» сауалнамасының нәтижесі

|  |  |  |  |  |  |
| --- | --- | --- | --- | --- | --- |
| Педагогтің инновациялық әрекетке деген даярлық сипаттар | Деңгейі | Бақылау  Тобы (66) | | Эксперименттік тобы (67) | |
| саны | % | саны | % |
| Болашақ педагогтің инновациялық әрекетке деген мотивациялық-шығармашылық бағдары | Жоғарғы | 6 | 9,1 | 7 | 10,4 |
| Орташа | 37 | 56,1 | 37 | 55,3 |
| Төменгі | 23 | 34,8 | 23 | 34,3 |
| Болашақ педагогтің креативтік-шығармашылығы дәрежесін бағалауы | Жоғарғы | 9 | 13,6 | 11 | 16,4 |
| Орташа | 32 | 48,6 | 28 | 41,8 |
| Төменгі | 25 | 37,8 | 28 | 41,8 |
| Болашақ педагогтің инновациялық әрекетті жүзеге асыруға деген өзінің кәсіби қабілеттерін бағалауы | Жоғарғы | 7 | 10,6 | 16 | 22,4 |
| Орташа | 37 | 56,1 | 39 | 59,7 |
| Төменгі | 22 | 33,3 | 12 | 17,9 |
| Болашақ педагогтің өзінің жеке тұлғалық қасиеттерін бағалауы | Жоғарғы | 11 | 16,6 | 13 | 19,4 |
| Орташа | 34 | 51,6 | 33 | 49,3 |
| Төменгі | 21 | 31,8 | 21 | 31,3 |

Сурет 24 – «Болашақ бастауыш сынып мұғалімінің инновациялық әрекетке қабілеті мен қасиетін өзіндік бағалау» сауалнамасының нәтижесі

Сауалнама қорытындысы бойынша сауалнамаға қатысқан респонденттердің инновациялық әрекетке деген мотивациялық-шығармашылық бағдарының эксперименттік топта 10,4% жоғары деңгей, 55,3% орта деңгей және 34,3% төмен деңгейде бар екендігін өздерінің жауаптары арқылы дәлелдеді. Болашақ педагогтің креативтік-шығармашылығы дәрежесін бағалауын 16,4% жоғары деңгей, 41,8% орта деңгей және 41,8% төмен деңгейде бар екендігін байқадық. Болашақ педагогтің инновациялық әрекетті жүзеге асыруға деген өзінің кәсіби қабілеттерін бағалауын 22,4% жоғары деңгей, 59,7% орта деңгей және 17,9% төмен деңгейде бар екендігін көруге болады. Болашақ педагогтің өзінің жеке тұлғалық қасиеттерін бағалау сипатын 19,4% жоғары деңгей, 49,3% орта деңгей және 31,3% төмен деңгейде бар екендігі байқалды.Бастауыш сынып педагогтерінің инновациялық әрекетінің деңгейін анықтауы мақсатында респонденттерге келесі «*Бастауыш сынып мұғалімінің инновациялық әрекетінің деңгейін анықтауы»* сауалнамасына жауап беруге нұсқау берілді. Бастауыш сынып мұғалімдерінің жауабын талдау барысында келесі (кесте 9) нәтижелер анықталды.

Кесте 9 – Болашақ бастауыш сынып педагогтерінің инновациялық әрекетінің деңгейін анықтауы сауалнамасының нәтижесі

|  |  |  |  |  |  |
| --- | --- | --- | --- | --- | --- |
|  | Ізденімпаздық | Қызығушылық | Немқұрайлылық | Сенімділік | Сенімсіз |
| Жоғары | 27,7 | 13,2 | 17,9 | 14,8 | 29,4 |
| Орташа | 38,8 | 42,7 | 52,7 | 39,3 | 31,2 |
| Төмен | 33,3 | 44,1 | 29,4 | 45,9 | 39,4 |

Сурет 25 – Бастауыш сынып педагогтерінің инновациялық әрекет деңгейінің көрсеткішері

Диаграммадан көрініп тұрғандай, үшінші топқа 18 респондент жауап беріп отыр. Олар инновациялық әрекетте алда да емес, артта да емес, «қалың ортада» болғысы келеді. Бұл анкета бойынша қызықты дерек – инновацияға аса қызығушылық танытушылар мен оған қарама-қарсы яғни жаңаға сенбейтін, дәстүрлі педагогикалық әрекетті сенімді деп санайтындар бірдей деңгейде екендігі.Анықтау эксперименттің келесі қадамында инновациялық әрекетке қаншалықты мән беретінін, жаңартылған қазақ тілі бағдарламасының инновациялық сипатын қаншалықты түсінетінін анықтау мақсатында және инновация, инновациялық әрекетті түсінуін тексеру мақсатында кесінді тапсырмалар орындатылды.1-кесінді тапсырма. **«**Инновациялық әрекет» деген ұғымға берілген анықтамалардың ішінен дұрысын белгілеңіз (кесте 10).

Кесте 10

|  |  |
| --- | --- |
| Инновациялық әрекет дегеніміз - | кәсіби әрекет түрі, оның мазмұны оқытудан, тәрбиеден, білім беруден, түрлі оқу орындарындағы білім алушыларды дамытудан тұрады. |
| алда келе жатқан ұрпақтың өзінің соңынан ізін басып келе жатқан ұрпаққа мәдени-тарихи тәжірибесін беруге бағытталған әрекет. |
| білім беру үдерісін ұдайы жаңартып, жаңа леп алып келетін, тоқырау мен тоқтап қалудан сақтайтын маңызды әрекет. |

2-кесінді тапсырма. 2-сыныпқа арналған жаңартылған «Қазақ тілі» бағдарламасынана алынған материалмен зейін қойып танысыңыздар. Осындағы 2.1.6.1 оқу мақсатына жетудің инновациялық әдістерін өз шешіміңіз бойынша анықтаңыздар (кесте 11).

Кесте 11

|  |  |  |  |
| --- | --- | --- | --- |
| 6. Салт-дәстүр және ауыз әдебиеті | Тыңдалым және айтылым | 1.6 Тыңдарманның назарын аудару | 2.1.6.1 интонацияны, вербалды емес тілдік құралдарды (қимыл, ым-ишара) қолданып, тақырыпқа (Сіз қалай ойлайсыз? Сіз не ұсынар едіңіз?) назарын аударту |

3-кесінді тапсырма. Берілген суретке қарап, бос шеңберлерге адам әрекетінің жазылмаған түрлерін тауып жазыңыз.

Сурет 26

Келесі кесте мен диаграммада осыған байланысты берілген кесінді тапсырмалардың орындалу деңгейлерін көруге болады.

Студенттерге анықтаушы кезеңде орындатылған осы 1,2,3- кесінді тапсырмалардың нәтижелері келесі кесте медиаграммада берілді (кесте 12).

Кесте 12 – Студенттердің кесінді тапсырмаларды орындау нәтижесі

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| Топтар | саны | 1-кесінді | | | | 2-кесінді | | | | 3-кесінді | | | |
| дұрыс | | дұрыс емес | | дұрыс | | дұрыс емес | | дұрыс | | дұрыс емес | |
| Эксперимент. топ | 67 | 24 | 35,8 % | 43 | 64,2 % | 22 | 32,8% | 45 | 67,2 % | 15 | 22,4 % | 52 | 77,6 % |
| Бақылау  тобы | 66 | 19 | 28 % | 48 | 72 % | 21 | 31,8% | 45 | 68,2 % | 13 | 18,6 % | 53 | 80,3% |

Сурет 27 – Эксперименттік және бақылау топтарының кесінділер орындау нәтижесі

Осы алынған мәліметтер бойынша диаграмма түрінде эксперименттік топтың нәтижесі мен бақылау тобының нәтижесін бөлек қарайтын болсақ, олардың өзара онша алшақ кетпегенін көру қиын емес.Болашақ бастауыш сынып педагогтерінің инновациялық әрекетке даярлығының когнитивтік өлшемдері – студенттің инновациялық табысты педагогикалық әрекет етуі үшін қажетті білімнің жиынтығы. Когнитивтік өлшемдер студенттердің танымдық әрекетімен тығыз байланысты болып келеді.Келесі әрекеттік өлшем болашақ педагогтің өз қызметінде инновациялық әрекетті жүзеге асыруы барысында шешілуі тиіс практикалық міндеттердің шешу барысында қажетті білім мен дағдылардың жиынтығын білдіретіні белгілі. Аталған өлшем бойынша эксперименттік топ жоғары деңгейге шығып, бақылау тобының төмен деңгейде қалғаны айқын танылды.Қорыта келе, тәжірибелік-эксперименттік жұмыстың анықтаушы кезеңінде болашақ бастауыш сынып педагогтерімен, мектеп мұғалімдерімен өткізілген сауалнама, кесінді тапсырмалар – университетте дайындалып жатқан және болашақ бастауыш сынып педагогтерінің инновациялық әрекетке арнайы даярлануы аса қажет екендігін айқын көрсетті деп айта аламыз. Жаңартылған қазақ тілі оқу бағдарламасының сәттілікпен жүзеге асырылуы оның мазмұнының инновациялық болуында ғана емес, есесіне, сол жаңартылған білім мазмұнын оқытатын мұғалімдердің арнайы инновациялық әрекетке бейім болуы, дайын болуын талап етеді. Анықтау кезеңде алынған нәтижелер негізінде келесі қалыптастырушы кезеңге арналған әдістемелік кешеннің мазмұндық-құрылымдық сапасы мен оңтайлылығына тағы да талдау жасалынып, арнайы тексеру әзірліктің деңгейін жоғарылата алды.

**3.2 Жаңартылған білім мазмұны жағдайында болашақ бастауыш сынып педагогтерін инновациялық әрекетке даярлау кезеңдерінің мазмұны**


Зерттеу жұмысымыздың келесі міндеті жаңартылған білім мазмұны жағдайында бастауыш сынып педагогтерін инновациялық әрекетке даярлау әдістемесінің тиімділігін тәжірибелік-эксперименттік сынау кезеңдерінің мазмұнын анықтаумен, сипаттаумен, баяндаумен байланысты. Бұл міндетті шешуде зерттеу жұмысы болжамының шынайылығын тексеруде ғылыми-педагогикалық, тәжірибелік-эксперименттік зерттеудің әдістерін кешенді түрде қолданамыз.Тәжірибелік-эксперимент жұмысын ұйымдастыруда болашақ бастауыш сынып педагогтерін инновациялық әрекетке даярлаудың әдістемесін жүзеге асырудың жолдары анықталды. Тәжірибелік-эксперименттік жұмыс ұйымдастыру төмендегідей жоспарланды:

* болашақ бастауыш сынып педагогтерін инновациялық әрекетке даярлаудың әдістемесінің тиімділігін тексеру;
* болашақ бастауыш сынып педагогтерін инновациялық әрекетке даярлаудың әдістемесі бойынша элективті курс бағдарламасын әзірлеу және оны эксперимент барысында тексеру;
* элективті курстың құрамындағы *инновациялық дәрістер* мен оларды ұйымдастыруға арналған әдістемелік нұсқаулар әзірлеу;
* элективті курстың құрамындағы *практикалық сабақтарды* ұйымдастыруға арналған әдістемелік нұсқаулар әзірлеу;
* элективті курстың құрамындағы СӨЖ, СОӨЖ, *өзіндік жұмыстар* мен оларды ұйымдастыруға арналған әдістемелік нұсқаулар әзірлеу;

– болашақ бастауыш сынып педагогтерін инновациялық әрекетке даярлығын *бақылайтын тапсырмалар* мен оларды ұйымдастыруға арналған әдістемелік нұсқаулар әзірлеу;

* болашақ бастауыш сынып педагогтерін инновациялық әрекетке даярлығын *тексеретін тест жүйесі* мен оларды ұйымдастыруға арналған әдістемелік нұсқаулар әзірлеу.

Осы көрсетілген әрекеттер түрлеріне тоқталып өтуді жөн санаймыз. *Біріншіден*, болашақ бастауыш сынып педагогтерін инновациялық әрекетке даярлаудың әдістемесінің тиімділігін жетілдіруде жаңартылған бағдарлама негізгі тірек ретінде алынатынын атап өткен жөн. Жаңартылған оқу бағдарламасының мазмұны мен құрылымы – инновациялық әрекетке даярлаудың құралы болғандықтан, ол арнайы зерттеу пәні болады. Болашақ бастауыш сынып мұғалімін жаңартылған бағдарлама негізінде инновациялық әрекетке даярлаудың әдістемесі жүйелілік, кәсіби педагогикалық және инновациялық құзыреттілік тәсілдемеге негізделетіні белгілі. Оның өзіндік мазмұндық-құрылымдық мазмұны келесідей ішкі өзара байланыстағы құраушылары бар, олар: әдістеменің мақсаты, міндеттері, оқытуды ұйымдастыру формалары, оқытудың әдістері мен тұтас технологиялық болмысы. Болашақ бастауыш сынып педагогтерін жаңартылған бағдарлама негізінде инновациялық әрекетке даярлаудың әдістемесінде беріліп отыр (сурет 28).



Сурет 28 – Болашақ бастауыш сынып педагогтерін инновациялық әрекетке даярлаудың әдістемесі

*Екіншіден*, тәжірибелік-эксперимент жұмысын ұйымдастырудың тағы бір жолы – болашақ бастауыш сынып педагогтерін инновациялық әрекетке даярлауда элективті курсқа арналған бағдарламасын әзірлеу және оны эксперимент барысында тексеру. «Бастауыш білім беруде инновациялық әрекетке даярлау негіздері» элективті курсы болашақ педагогтерді инновациялық әрекетке даярлаудың негізгі қырлары мен басты мәселелерін қамтиды. «Болашақ бастауыш сынып педагогтерін инновациялық әрекетке даярлау әдістемесі»атты оқу-әдістемелік құралы 3 кредитке, яғни 135 сағатқа жоспарланған. Оның 15 сағаты – дәріс, 30 сағаты – практикалық сабақ, 45-і – СОӨЖ, 45-і – СӨЖ.

*Курстың мақсаты:* Болашақ бастауыш сынып педагогтерінің теориялық білімдері мен практикалық дағдыларын арттырып, сабақты инновациялық тұрғыдан құрылымдаудың әдістемесімен қаруландыру негізінде инновациялық әрекетке даярлау.

*Курстың міндеттері:*

* Болашақ бастауыш сынып педагогтерін инновациялық әрекетке даярлау мәселелері бойынша білімдерін жинақтау және тереңдету;
* «Инновация», «инновациялық әрекет» ұғымдары жайында теориялық білімінің болуы және ұғымдық-категориялық аппаратын талдауы, моделдеуі және жүйелеуі;
* Болашақ бастауыш сынып педагогтерін инновациялық әрекетке даярлауда оқытудың белсенді әдістері мен құралдарын таңдаудың негізгі тәсілдерін анықтау;
* Болашақ бастауыш сынып педагогтерін инновациялық әрекетке даярлауға мүмкіндік беретін құралдар кешенінің теориялық және практикалық негіздемесін кеңейту.

*Күтілетін нәтиже:*

* Болашақ бастауыш сынып педагогтерін инновациялық әрекетке даярлауға бағытталған оқу стратегиялары, әдістері мен тәсілдері жүйесін біледі;
* Болашақ бастауыш сынып педагогтерінінің «инновация», «инновациялық әрекет» туралы теориялық білімдері қалыптасады;
* Болашақ бастауыш сынып педагогтерін инновациялық әрекетке даярлау жайында білім, білік және дағдыларын меңгереді;
* Болашақ бастауыш сынып педагогтерін инновациялық әрекетке даярлауда әртүрлі әдістерді, құралдарды және оқыту технологияларын қолдана отырып, оларды пайдаланудың орындылығын анықтай отырып, оқу-танымдық қызметті басқаруды жүзеге асырады.

Болашақ бастауыш сынып педагогтерін инновациялық әрекетке даярлаудың әдістемесі негізінде әзірленген элективті курстың бағдарламасының мазмұны келесідей белгіленді (кесте 13).

Кесте 13 – Болашақ бастауыш сынып педагогтерін инновациялық әрекетке даярлау элективті курсының бағдарламасы

|  |  |  |  |  |  |
| --- | --- | --- | --- | --- | --- |
| Тақырыптар аталымы | Дәріс | Практик. сабақ/ семинар | Лаборато-  риялық  сабақ | Өзіндік жұмыс | СӨЖ |
| 1 | 2 | 3 | 4 | 5 | 6 |
| Инновация, инновациялық процесс туралы түсінік | Интерак  тив дәріс | Эвристикалық семинар | Презентация | Шағын-зерттеу жүргізу | Педагогика  дағы инновациялық үдерістері тақырыбына реферат әзірлеу |

13 – кестенің жалғасы

|  |  |  |  |  |  |
| --- | --- | --- | --- | --- | --- |
| 1 | 2 | 3 | 4 | 5 | 6 |
| Әрекет теориясы Педагогикалық әрекет теориясы. Инновациялық әрекет теориясы | Проблемалық дәріс | Дөңгелек үстел | Инновациялық шеберхана | Эссе |  |
| Инновациялық әрекет: құрылымы мен жүйесі | Ізденімдік-дәріс | «Ми шабуылы» | Иннова-  циялық шеберхана | Озық өзіндік жұмыс | Компьютермен жұмыс «Иннова циялық әрекет құрылымы мен жүйесінің 3D моделін жасау» |
| Инновациялық әрекеттің аксиологиялық, акмеологиялық, мотивациялық, креативтік, операционалдық, рефлексивтік мәні | Зерттеу-дәріс | Эвристикалық семинар | Ғылыми эксперименттік талдау сабағы | Баяндама әзірлеу |
| Инновациялық әрекеттің функциялары | Проблемалық дәріс | «Ми шабуылы» | Инновациялық шеберхана | Реферат әзірлеу |
| Инновациялық әрекетке даяр болуының өлшемдері мен көрсеткіштері | Пресс-конференция-дәріс | «Кейс-стади» | Инновациялық шеберхана | Шағын-зерттеу жүргізу | Компьютермен жұмыс «Ин  новациялық әре  кетке даяр болу көрсеткіштері мен өлшемдері  нің 3D моделін жасау» |
| 2-4 сыныптарға арналған жаңартылған «Қазақ тілі» пәні бағдарламасының мазмұны және оның инновациялық потенциалы: SWOT-талдау | Интерактивтік дәріс | «Менің мұғалімдік портфолиом»  талқылау семинар | Ғылыми эксперименттік талдау сабағы | Күрделі аннотация жасау | SWOT-талдауды  Инфо- графика түрінде әзірлеу |
| Инновациялық әдістеме және инновациялық технологиялық жүйе: мазмұндық-құрылымдық талдау | Шолу дәріс | Дөңгелек үстел | Презентация | Озық өзіндік жұмыс | Инновациялық әдістеменің моделін жасау |
| Инновациялық әрекет  ке даярлану процесін  дегі стратегиялық, тактикалық, оператив  тік іс-әрекеттер | Эвристикалық дәріс | Эвристикалық семинар | Инновациялық шеберхана | Баяндама әзірлеу | Ы.Алтынсариннің мектеп-интернат жобасына талдау жасау |

13 – кестенің жалғасы

|  |  |  |  |  |  |
| --- | --- | --- | --- | --- | --- |
| 1 | 2 | 3 | 4 | 5 | 6 |
| Инновациялық әрекетті оқу процесіне енгізу кезеңдері және ерекшеліктері | Интерактив дәріс | Пікірталас-семинар | Инновациялық шеберхана | Реферат әзірлеу | Жаңартылған «Қазақ тілі бағдарламасының» әзірлену, мектепке енгізілу процесі туралы ізденіс жобасы |
| Инновациялық әрекеттің мотивациялық компоненті: белгілері, жүзеге асырылу жолдары. | Ізденімдік-зерттеу дәрісі | Конференция  -семинар | Бақылау жұмысы | Педагогикалық эксперименттік жаттығу | Инновациялық әрекеттің құраушы компоненттеріі: белгілері, жүзеге асырылу жолдары тақырыбына топтық веб-презентация әзірлеу |
| Инновациялық әрекеттің когнитивтік компоненті: белгілері, жүзеге асырылу жолдары. | Визуалдық дәріс | Белсенді тренинг | Бақылау жұмысы | Педагогикалық эксперименттік жаттығу |
| Инновациялық әрекеттің креативтік компоненті: белгілері, жүзеге асырылу жолдары. | Зерттеу дәрісі | Белсенді тренинг | Бақылау жұмысы | Педагогикалық эксперименттік жаттығу |
| Инновациялық әрекеттің операционалдық компоненті: белгілері, жүзеге асырылу жолдары. | Ізденімдік-зерттеу дәрісі | Белсенді тренинг | Бақылау жұмысы | Педагогикалық эксперименттік жаттығу |
| Инновациялық әрекеттің рефлексивтік компоненті: белгілері, жүзеге асырылу жолдары. | Ізденімдік-зерттеу дәрісі | Белсенді тренинг  Белсенді тренинг | Бақылау жұмысы | Педагогикалық эксперименттік жаттығу |
| Инновациялық әрекеттің ақпараттық компоненті: белгілері, жүзеге асырылу жолдары. | Ізденімдік-зерттеу дәрісі | Белсенді тренинг | Бақылау жұмысы | Педагогикалық эксперименттік жаттығу |
| Жаңа педагогикалық технологиялар және оларға талдау- сараптама жасау | Эвристикалық дәріс | Дөңгелек үстел | Презентация | ТРИЗ  Шығармашылық тапсырма | Жаңа педагогикалық технологиялар тақырыбына графтық талдау сызбасын жасау |

13 – кестенің жалғасы

|  |  |  |  |  |  |
| --- | --- | --- | --- | --- | --- |
| 1 | 2 | 3 | 4 | 5 | 6 |
| Авторлық инновациялық жүйені жобалау әдістері | Проблемалық дәріс | Оқу ойыны «Мен әзірлеген авторлық инновациялық жүйе» жобасын қорғау | Инновациялық шеберхана | Озық өзіндік жұмыс | Инноватор-мұғалімнің 3D моделін жасау |
| Инновациялық әрекетке даярлаудың түлек моделі | Интерактивтік дәріс | Эвристикалық семинар | Инновациялық шеберхана | Баяндама әзірлеу |
| Қазақстан Республикасының білім беруді инновацияландыру бағыты және инновациялық үдерісті басқару тетіктері және олардың ерекшеліктері | Эвристикалық дәріс | Проблемалық семинар | Бақылау жұмысы | Реферат әзірлеу | «Қазақ- стандық иннова-циялық педагоги-калық техноло-гиялар» мультимедиалық шолу жасау |


«Бастауыш білім беруде инновациялық әрекетке даярлау негіздері» элективті курс бағдарламасы болашақ педагогтерді инновациялық әрекетке даярлаудың негізгі қырлары мен басты мәселелерін қамтиды.

*Үшіншіден*, элективті курсты оқыту үдерісі келесідей оқыту формалары, оның ішінде инновациялық дәрістер, семинар, практикалық сабақ, лабораториялық сабақ, өзіндік жұмыс, жоба әдісі арқылы жүзеге асырылады. Болашақ бастауыш сынып педагогтерін жаңартылған қазақ тілі бағдарламасы негізінде инновациялық әрекетке даярлаудың арнаулы курсында қамтылған инновациялық дәрістердің дәстүрлі дәрістерден ерекшелігі жоғарыдағы кестедегі атауларынан көрінеді. Дәстүрлі бірқалыпты дәрістерден инновациялық дәрістер заманауи ойлау және қарым-қатынас жасау әдістері мен құралдарының қолданылуымен ерекшеленеді. Инновациялық дәріс үдерісінде оқытушы мен студенттің ынтымақтастығы қарқынды қалыпта болады және алға қойылған мәселенің шешімін біріге іздеп табу міндеті шешіледі. Инновациялық дәрістер, ғалымдардың атап көрсетуінше, проблемалылығымен және көрнекілігімен, шығармашылығымен, студенттердің оқытушымен бір жүйелі ғылыми ой логикасына түсуімен ерекше болады (сурет 29) [163, 164].

Сурет 29 – Элективті курста пайдаланылған инновациялық дәріс түрлері

Инновациялық дәрістердің мазмұны, ерекшеліктері, олардың әрқайсысының «Бастауыш білім беруде инновациялық әрекетке даярлау негіздері» арнаулы курсында пайдаланылу орындары туралы арнайы «Инновациялық дәрістер: мазмұны, ерекшеліктері және әдістемелік нұсқаулықтар» әзірленіп, эксперимент өткізуші оқытушыларға, студенттерге таратылды.

Тәжірибелік-эксперименттік жұмысты ұйымдастырудың келесі қадамында «Бастауыш білім беруде инновациялық әрекетке даярлау негіздері» элективті курстың құрамындағы инновациялық бағыттағы *семинарлар және практикалық, лабораториялық сабақтар* мен оларды өткізуге арналған әдістемелік нұсқаулар әзірлеу міндеті шешілді. Инновациялық семинарларда және практикалық сабақтарда студенттердің болашақ педагогтік қызметіндегі инновациялық әрекеттің мазмұны мен құрылымы, өздерінің болашақ инноватор-педагог ретіндегі келбеті, инновациялық жүйелерге сараптама жасау әдістері, инновациялық педагогикалық жүйе құрудың жолдары туралы пікірлері, ойлары, білімдері ашық айтылуы, ойларын ортаға еркін сала білуі үйретіледі. Инновациялық семинарлар мен практикалық сабақтардың мақсаты – студенттердің инновациялық әрекет қалыптастыру әдістемесі мен оның әдіснамалық-теориялық тұғырларын ғылыми ойлау негізінде танып-білуін мүмкін ету. Сол арқылы инновациялық құзыреттілігін қалыптастыру, жаңартылған «Қазақ тілі» оқу бағдарламаға терең талдау жасай отырып, оның инновациялық мазмұнын түсіну, соған сәйкес инновациялық әрекеттер орындауға даяр болу керектігін түсіндіру, «Бастауыш білім беруде инновациялық әрекетке даярлау негіздері» элективті курсының мазмұнын зер сала меңгерту. «Бастауыш білім беруде инновациялық әрекетке даярлау негіздері» элективті курсында төменде көрсетілген инновациялық семинар және практикалық, лабораториялық сабақ түрлері қамтылды (сурет 30).



Сурет 30 – Инновациялық семинар және практикалық сабақ түрлері

Сурет 31 – Инновациялық лабораториялық сабақ түрлері

Тәжірибелік-эксперименттік жұмысты ұйымдастырудың келесі қадамында «Бастауыш білім беруде инновациялық әрекетке даярлау негіздері» элективті курсының құрамындағы инновациялық бағыттағы өзіндік жұмыстар мен жоба жұмыстарын орындау туралы қарастырылады. Болашақ бастауыш сынып педагогтерін жаңартылған бағдарлама негізінде инновациялық әрекетке даярлауға арналған «Бастауыш білім беруде инновациялық әрекетке даярлау негіздері» элективті курстың құрамындағы студенттердің өзіндік жұмыстары мен жоба жұмыстарының түрлері мен пайдаланылатын орындары және олардың әдістемелік ерекшеліктері нақтыланды, студенттер орындайтын *өзіндік жұмыстар* мен *Жоба* жұмыстарының тақырыптары ірктелінді, оларды өткізуге арналған әдістемелік нұсқаулар әзірленді (сурет 32).

Сурет 32 – Өзіндік жұмыс түрлері

Өзіндік жұмыстың түрлілігі оны ұйымдастыруға түрлі қырдан келу мүмкіндігін танытатыны белгілі [165]. Студенттер инновациялық әрекет туралы біліміне сүйене отырып, дәріс пен семинар, лабораториялық сабақтарда меңгерген теориялық және практикалық тәжірибесіне сүйене отырып, белсенді іс-әрекеттер орындау арқылы инновациялық әрекетке даяр болудың ішкі санасындағы қуатты көзін ашуға дағдыланады. Түрлі өзіндік жұмыстарды орындай отырып, студент инновациялық әрекетке дайындалудың күрделі жолдарын танып-біледі, алдағы міндеттерді шеше алатын болады.Бұл айтылғандардың барлығы, негізінен, тәжірибелік-эксперименттік жұмыстың екінші, яғни оқыту-қалыптастыру кезеңіне ұйымдастыру үшін жасақталынған оқу-әдістемелік құралдар болғаны белгілі.Ал тәжірибелік-эксперименттік жұмысты ұйымдастырудың тағы бір маңызды қадамы – оқыту-қалыптастыру кезеңінен соң өткізілетін бақылау кезеңін қажетті оқу-әдістемелік құралдармен қамтамасыз ету. Осымен байланысты, болашақ бастауыш сынып педагогтерін инновациялық әрекетке даярлығын *бақылайтын тапсырмалардың кесінділері* мен оларды өткізуге арналған әдістемелік нұсқаулар әзірленді. Сонымен қатар, болашақ бастауыш сынып педагогтерін инновациялық әрекетке даярлығын *тексеретін тест жүйесі* мен оларды өткізуге арналған әдістемелік нұсқаулар әзірленді.Тәжірибелік-эксперименттік жұмыстың екінші кезеңінде, 2019-2020 жылдары жүргізілген *қалыптастыру кезеңінде*, ғылыми-педагогикалық, психологиялық әдістемелік-технологиялық әдебиеттер мен зерттеулерді талдау арқылы жүйеленген теориялық-әдіснамалық тұғырлар негізінде болашақ бастауыш сынып педагогтерінің инновациялық әрекетке даярлығын қамтамасыз етуге арналған «Бастауыш білім беруде инновациялық әрекетке даярлау негіздері» элективті курс пен «Болашақ бастауыш сынып педагогтерін инновациялық әрекетке даярлау әдістемесі» оқу-әдістемелік құралының тиімділігі тексерілді.Сонымен бірге арнайы әзірленген «Бастауыш білім беруде инновациялық әрекетке даярлау негіздері» элективті курс пен қосымша оқу-әдістемелік құралдардың кешенін пайдалана отырып, болашақ бастауыш сынып педагогтерін инновациялық әрекетке арнайы даярлау үдерісін ұйымдастыру, өз кезегінде, студенттерді кәсіби педагогті дайындаудың тұтас педагогикалық үдерісіне үлкен ықпал етіп, зор әсерін тигізуі үшін тәжірибелік-эксперименттік жұмыстың қалыптастыру кезеңіне кафедра ұжымымен келісе отырып, зор көңіл бөлінді.

Элективті курстың бағдарламасында белгіленген тәртіппен өткізілетін дәрістердің, семинарлық, практикалық және лабораториялық сабақтардың контенттері әзірленді. Элективті курстың әрбір тақырыбы мен дәрістің таңдалған түріне қарай көрнекіліктер мен оқу және қосымша оқу құралдары жинақталды. Дәрістер мен семинар, практикалық сабақтардың, лабораториялық жұмыс пен өзіндік жұмыс түрлерінің мазмұндары туралы қысқаша тоқталып өтіледі. Дәрістер түріне интерактив дәріс, проблемалық дәріс, эвристикалық дәріс, ізденімдік дәріс, зерттеу, пресс-конференция дәрісі, шолу дәрісі таңдалып алынды.Дәрістер жүйесінің алғашқы тақырыбы «Инновация, инновациялық үдеріс туралы түсінік» деп аталады, дәрістің түрі – *интерактивтік дәріс* деп таңдалынды. Интерактивтік дәрістің ерекшелігі онда білімдік ақпараттың оқытушыдан тікелей емес, мультимедиалық құралдар арқылы және студенттердің оқытушымен және өзара қарым-қатынас жасауы арқылы берілуінде. Дәрістің интерактивтік түрінде оқытушы дәстүрлі ақпарат берушіден, білімді бірге іздеуде кеңесші «рөліне» ауысуы басты орын алады.

Интерактивтік дәрісте оқытушы да, студенттер де белсенді қатысушы болып, алынып жатқан ақпаратты үздіксіз өңдеуші болып әрекет етеді. Бұл жерде дәстүрлі дәріс пен тренингтік әдістердің, ойын әдістерінің өзара кіріге өрілуін көреміз.

Интерактивтік дәрістің ерекшеліктерін зерттеген ғалымдар мен әдіскерлердің берген анықтамаларына орай, оның өзіне тән ерекшеліктері келесідей етіп топтауға болады деп ойлаймыз:

* интерактивтік дәрісте студенттер оқытушымен және өзара үздіксіз тақырып туралы пікір алмасып отыруы міндетті;
* оқытушы міндетті түрде презентация жасауы тиіс;
* оқытушы да, студенттер де дәріске белсене қатысып, алынып жатқан ақпаратты үздіксіз өңдеп отырады;
* оқытушы әрдайым кері байланыс алып отырады, бұл өте маңызды.
* оқытушы студенттердің пікір алмасуын тақырыптың берілуі тәртібіне қарай реттеп отыра алады;
* интерактивтік дәріс – студенттердің енжар/пассив тыңдаушыдан актив /белсенді білім алушыға айналуын мүмкін ететін тиімділігі зор дәріс түрі.

Интерактивтік тақта қолданылып, интернетпен жұмыс белгіленді, студенттердің оқытушымен жәнне өзара интерактивтік байланыста болуы техникалық және әдістемелік жағынан қамтамасыз етілді. Интерактивтік тақтаның инновациялық және дәстүрлі әдістерді бір нүктеге тоғыстыру мүмкіндігі зор екендігі белгілі. Сондықтан дәріс тақырыбы мен оның тезистері интерактивтік тақтада көрсетіліп, SMART Board бағдарламалық қамтамасыз ету арқылы оқытушының мәтіндік, аудио және бейне материалдармен, интернет-ресурспен, скайппен тікелей жұмыс жасау мүмкіндіктері анықталды және пайдаланылды. Дәрістің өткізілу бойында студенттермен бірге ақпаратты іздеу және оны көшіру, сақтау, түрлі шығармашылық жұмыстар орындау жүргізіліп отырды. Интерактивтік тақтамен жұмыс жасау барысында компьютерлік симуляция, яғни компьютердің көмегімен инновациялық үдерістің динамикасын, ерекшеліктерін көрсету мүмкіндігі қолданылды.

Келесі жолдарда «Инновация, инновациялық үдеріс туралы түсінік» тақырыбының *интерактивтік дәріс* арқылы оқыту үдерісінің технологиялық картасы беріледі (кесте 14).

Кесте 14 – «Инновация, инновациялық үдеріс туралы түсінік» тақырыбы бойынша интерактивтік дәрістің технологиялық картасы

|  |  |  |  |  |
| --- | --- | --- | --- | --- |
| Интерактив дәрістің ішкі кезеңдік құрылымы | Кезеңде қарастырылатын мәселе | Оқытушы әрекеті | Студенттің әрекеті | Көзделген нәтижеге қол жеткізу |
| 1 | 2 | 3 | 4 | 5 |
| Ойталқы | Инновация деген не?  Инновациялық үдеріс деген не? | Мәселені қояды.  Ортақ пікірге келу алгоритмдері таныстырылады. | 4 топқа бөлінеді, Көшбасшы сайлайды.  Топ болып талқылайды.  Оқытушымен ақылдасып, өз жауаптарын береді. | Инновация, инновациялық үдеріс туралы студенттердің өзіндік түсінігі анықталады, қарапайым анықтама алынады. |
| Шығармашылық тапсырма орындау | Әлеуметтік-экономикалық, мәдени-тұрмыстық салалардағы инновация қалай танылады? | Әлеуметтік, экономика, мәдени-тұрмыстық салалардағы инновация туралы аз көлемде ақпарат береді | Өмірдегі салалар бойынша нақты инновация мысалдарын келтіру. | Студенттердің инновация, инновациялық процестің өмірінде орын алып отырғанына зер салуы. |
| Презентация | «Инновация», «инновациялық үдеріс» туралы анықтама, ұғым, ереже, мазмұны мен құрылымы туралы тиімді | Интерактив тақтаны, мульти-медиалық амал-тәсілдерді қолдана отырып, студенттің сезім мүшелеріне (көру, есту, сезіну) біртұтас әсер | Презентация мазмұнымен танысып, өздерінің алдыңғы кезеңде жасаған түсініктер мен анықтамаларға түзетулер | «Инновация», «инновациялық үдеріс» туралы білім мазмұны беріледі. |

14 – кестенің жалғасы

|  |  |  |  |  |
| --- | --- | --- | --- | --- |
| 1 | 2 | 3 | 4 | 5 |
|  | және көрнекі түрде ақпарат беру | етуге ұмтылады. | жасайды, қысқаша конспект жасайды. |  |
| Пікірталас | «Педагогикадағы инновация: мазмұны мен ерекшеліктері» | Пікірталас сұрақтары мен алгоритмдерін таныстырады, қосымша интернет-ресурс материалдарымен таныстырады. | «Студент-оқытушы» және  «студент-студент» бойынша қысқа пікірталастар жүргізіледі. | Педагогика саласындағы инновациялар, түрлері, оларды мазмұны мен ерекшеліктеріқандай болуы тиіс, мақсат пен міндеттер қандай болуы тиіс деген мәселені студенттер оқытушымен бірге және өзара талқылай отырып, түсінуі көзделеді. |
| Іскери-педагогикалық ойын | Педагогикадағы инновациялық технологиялар туралы студенттермен біріге отырып ақпарат ізделінеді, алынады. | Интернет-ресурс пен презентацияны қолдана отырып, педагогикалық инновациялар туралы қысқаша ақпарат беріледі. | Бірнеше топқа бөлініп, интернет-ресурстан белгілі бір педагогикалық технология туралы ақпа  рат іздейді, олардың ерек  шеліктетрін жүйелейді. Топқа таныс  тырудың оң  тайлы жолын таңдайды. | Бірнеше топтан бір-бірден «лектор» дайындалып, кезекпен «Педагогикадағы инновациялық технологиялар және олардың ерекшеліктері» тақырыбында баяндама мен мүмкін болса презентация жасайды. Нәтижесінде студенттер педагогикадағы инновациялық үдерістің, жаңа технологиялардың инновациялық өнім екенін түсінеді. |
| Нақты жағдаяттық талдау | 2-4 сыныптағы жаңартылған «Қазақ тілі» пәні бойынша педагогикалық жағдаяттар ұсынылады. Оны инновациялық жолмен қалай шешуге болатынын анықтау. | Студенттердің аналитикалық ойлауын дамыту үшін теориялық мәліметтерді нақ  ты практикалық жағдаятпен бай  ланыстыра білуге дағдыландыру әдістерін қолда  нады.Қысқаша инновациялық оқу бағдарламасы ту  ралы ақпарат береді. | 2-4 сынып Қазақ тілі пәні бойынша бір тақырыпты алып, оны қандай технологиямен оқыту тиімді болатынын ұсынады. | Инновация, инновациялық үдеріс туралы теориялық білім мен болашақ педагогтік қызметіндегі мәселені ұштастыруға дағдыландыру. |

14 – кестенің жалғасы

|  |  |  |  |  |
| --- | --- | --- | --- | --- |
| 1 | 2 | 3 | 4 | 5 |
| Қорытынды | Инновация, инновациялық үдеріс, педагогикадағы инновациялар туралы білім мазмұнын түйіндеу. | Интерактив тақтаны қолда  нып, «Инновация, инновациялық процесс, педа  гогикадағы инно  вациялар» атты қысқа ғана пре  зентация көрсе  теді. | Барлық студенттер пропонент ретінде бү  гінгі дәрісте қарастырылған мәселе туралы өз ойын айтады. | Инновация деген не?  Инновациялық үдеріс деген не?  Деген сұрақтарға студенттердің оқытушы  ның жетекшілігімен жауап іздеп табуы.  «Инновация, инновация  лық үдеріс» атты сызба жасау. |

Интерактивтік дәрісте, көрініп отырғанындай, аз ғана уақытта студенттер өте белсенді жұмыстар орындап, бірнеше кезеңнен өтеді және түрлі әдістерді пайдалана отырып, өзінің мүмкіндіктерін жүзеге асыра алады. Интерактивтік дәрістің әр кезеңінің өзінің мақсаты бар, ал соңғы кезеңдегі соңғы күтілетін нәтиже – алдыңғы кезеңде қойылған мақсат ретінде қолжетімді болуы көзделеді. Интерактивтік дәрістің нақты тақырыптарға байланысты бейімделуі үлкен нәтижелерге қол жеткізеді және барлық тақырыпты бірдей интерактивтік дәріс формасы негізінде меңгерту тиімді болмайды деп ойлаймыз. Дәрістің түрлері мол, сондықтан тақырыптар бойынша дәрістерді де түрлендіріп отыру қажет. Нақ осындай ретпен элективті курстың бағдарламасында көрсетілген барлық дәрістердің технологиялық картасы әзірленді.

Дәрістерді әзірлеуден басқа, жаңартылған білім мазмұны жағдайында болашақ бастауыш сынып педагогтерін инновациялық әрекетке даярлаудың оқыту-қалыптастыру кезеңіне қатысты практикалық сабақтар, семинар, лабораториялық сабақтар, өзіндік жұмыс, жоба жұмыстарының барлығына «Технологиялық карта» мен олардың әдістемелік нұсқаулар әзірленді.

Инновациялық семинар – күрделі тақырыпты меңгеру бойынша, сол тақырыптағы мәселелерді шешу жолындағы оқытушы мен студенттің бірлескен әрекетінің ерекше формасы. Инновациялық семинардың мазмұнындағы басты мәселе – студенттердің инновациялық ойлауын дамыту, инновациялық әрекетін қалыптастыру. Инновациялық семинарда оқытушының рөлі – педагог, зерттеуші, сарапшы, әдіскер, жетекші. Студенттің рөлі – білім іздеуші, зерттеуші, (қосалқы) сарапшы, оқытушы жетекшілігімен ғылыми зерттеу жұмысын жүргізуші. Төменде «Ми шабуылы» семинарының өткізілуінің технологиялық картасы түрінде сондай бір практикалық сабақтың үлгісі көрсетіледі.

Тақырыбы: **«Инновациялық әрекет: құрылымы мен жүйесі»**

Семинардың форматы: **«Ми шабуылы»**

«Ми шабуылы» әдісі – шығармашылықтың психологиялық белсенділігін мүмкін ететін әдіс. Оның өткізілу барысында ішкі келесі сәттер қамтылады:

* шешілуі тиіс мәселенің қойылымы;
* мәселені талдау және қажетті кіріспе ақпаратты баяндау;
* мәселені шешу мүмкіндіктерін анықтау;
* мәселені басқаша етіп бірнеше нұсқада қайта құру;
* қайта құрылған мәселе нұсқаларының біреуін біріге отырып таңдау;
* мәселенің басқа салалардағы ұқсас үлгілерін табу;
* мәселенің түрлі шешімін ойлап табу/ ұсыну;
* ең оңтайлы шешімді не/немесе шешімдерді таңдап алу (кесте 15).

Кесте 15 – «Инновациялық әрекет: құрылымы мен жүйесі» тақырыбындағы «Ми шабуылы» форматындағы семинардың технологиялық картасы

|  |  |  |  |  |
| --- | --- | --- | --- | --- |
| Ми шабуылыкезеңдері | Кезең мақсаттары | Оқытушы әрекеті | Студенттер әрекеті | Қолжетімді нәтиже |
| 1 | 2 | 3 | 4 | 5 |
| Бірінші кезең | Инновация-лық әрекет» ұғымының құрылымын жүйелеуге байланысты жаңа идеяларды анықтайтын  «Ми шабуылын» жасауға дайындық. | «Ми шабуылына» қатысатын әрқайсысы  10-15 студенттен құралған 2 топ жасақтау. | Әр топ өз ішінен таңдап 1 студентті аналитик/талдаушы етіп тағайындайды. | Топ өзінің алдына қойылған мәселені шеу үшін «Ми шабуылын» жасауға дайын. |
| Екінші кезең | Шешілуі тиіс мәселемен танысады. | Студенттік 2 топқа келесі екі міндетті шешуді тапсырады:   1. «Инновациялық әрекет» ұғымының құрылымын анықтау 2. «Болашақ бастауыш сынып мұғалімінің инновациялық әрекеті қандай болуы керек?» деген сұраққа жауап іздеу. | «Инновациялық әрекет» ұғымының құрылымын анықтауға дайындалады.  «Болашақ бастауыш сынып мұғалімінің инновациялық әрекеті қандай болуы керек?» деген сұраққа жауап іздеуге дайындалады. | Топтың өз алдына шешілуі тиіс күрделі мәселені проблемалық жағдаят ретінде анықтап қоя біледі. |
| Үшінші кезең | Жаңа идеяларды ойлап табу (генерациялау) | Студенттерге 20 минуттан 50 минутқа дейін уақыт береді. Студенттердің жаңа идеыларды тудыру процесін, пікірталасы мен ойталқыларын | 1. «Инновациялық әрекет» ұғымының құры   лымына байланысты және «Болашақ бастауыш сынып мұғалімінің иннова  циялық әрекеті» ұғымына | «Иннова-циялық әрекет» ұғымының және «Болашақ бастауыш сынып мұғалімінің |

15 – кестенің жалғасы

|  |  |  |  |  |
| --- | --- | --- | --- | --- |
| 1 | 2 | 3 | 4 | 5 |
|  |  | бейнеролик етіп жазып алады. | 1. байланысты жаңа идеяларын ұсынады. | инновациялық әрекеті» ұғымының құрылымдық-мазмұндық жүйесін анықтайды, мәселеге байланысты білімін жинақтайды. |
| Төртінші кезең | Ойлап табылған жаңа идеяларды жүйеге түсіру | Студенттерге генерацияланға жаңа идеяларды жүйелеудің реті-тәртібін үйретеді.  Әрбір топтың идеяларын бөлек жианқтайды. | Студенттер:   1. айтылған барлық идеялардың тізімін құрайды; 2. идеялардың барлығын белгілі бір терминмен «таңбалайды»; 3. бірін-бірі қайталайтын идеяларды сұрыптайды; 4. қайталанған немесе толықтыру үшін айтылған идеяларды мәселенің басқа қырларын таңбалау мүмкіндіктерін анықтайды; 5. Барлық идеяларды біріктіретін ортақ мағынасын анықтайды. | «Болашақ бастауыш сынып мұғалімінің инновациялық әрекеті» ұғымына қатысты жаңа идеялар жүйеленеді. |
| Бесінші кезең | Жүйеленген идеялардың жүзеге асырылуы барысында кездесетін сын-қатерлерді анықтау | Жүйеленіп іріктелінген идеяларды «Ми шабуылына» қатысушылардың барлығы кезектесе отырып, сыни тұрғыдан бағалауы керек.  Бұл идеяларды жүзеге асыру барысында кездесуі мүмкін кедергілерді анықтау жолын хабарлайды. | Студенттер жүйеленген жаңа идеяларға қарсы контридеялар ойлап табады. | Жаңа табылған идеяларды жан-жақтан талдайды, жүзеге асырылу барысында кездесуі мүмкін сын-қатерлерді анықталады. | |

15 – кестенің жалғасы

|  |  |  |  |  |
| --- | --- | --- | --- | --- |
| 1 | 2 | 3 | 4 | 5 |
| Алтыншы кезең | Сыни идеяларды ескере отырып, тәжірибеде пайдаланы-латын идеяларды тізімдеу. | Сыни бағалаудан соң тәжірибе үшін ең оңтайлы жаңа идеялардың ерекшелігі туралы қысқаша айтып береді. | Сыни бағалаудан соң тәжірибе үшін ең оңтайлы жаңа идеялардың ерекшелігі туралы қысқаша айтып береді. | Шынайы тәжірибеде пайдаланы-латын жаңа идеяларды анықтау арқылы «Инновация-лық әрекет» ұғымының құрылымын жүйелейді. |

Кестеде көрсетілгеніндей, «Ми шабуылы» форматында өткізілген семинарда студенттер алты кезеңде бөлек-бөлек қойылған оқу мақсаттарының алгоритміне сәйкес, қорытынды нәтижесінде шынайы тәжірибеде пайдаланылатын жаңа идеяларды анықтау арқылы «Инновациялық әрекет» ұғымының құрылымын жүйелейді. Осы «Ми шабуылы» форматындағы семинарлардың тиімділігі студенттерге әзірге терең таныс емес мәселені шешуде әрқайсысының өзіндік ойын айтып, бірін-бірі түзетіп, оқытушының жетекшілік етіп қатысуымен, идеяларын түзете/коррекциялай алады. Нәтижесінде жаңа идеялардың барлығы ізденіп отырған ұғымның мазмұнын кеңейтуге көмек болады. Тәжірибелік-эксперименттік жұмысқа дайындық жасау үдерісінде инновациялық лабораториялық сабақтардың да әрқайсысы бойынша технологиялық картасы әзірленіп, әрбір лабораториялық сабақтың мазмұны мен құрылымының нақты сценарийлері негізінде сабақтың технологиялық картасы құралды. Элективті курста көрсетілген бірнеше лабораториялық сабақтардың («Инновациялық шеберхана», «Ғылыми-эксперименттік талдау», «Бақылау жұмысы», Презентациялық сабақ) біреуіне кеңірек тоқталып өтеміз.Ал басқалары болашақ бастауыш сынып педагогтеріне таныс форматтарға ұқсас болып келеді, мысалы «Инновациялық шеберхана» тренингке немесе шеберлік сыныбына ұқсас болып келеді, «Ғылыми-эксперименттік талдау» лабораториялық сабағы белгілі бір педагогикалық технологиялық әдістемені талдауға арналады. Сондықтан осы тұста *«Антиципация әдісі*» деп аталатын лабораториялық сабақтың технологиялық картасын сипаттауға тоқталамыз.

Антиципация әдісітің мәнісі студенттерге тек теориялық білім мазмұнын беріп қойылмай немесе сабақ жоспарын жасауды үйретіп қоймай, қандай да бір педагогикалық жағдаят кезіккенде одан жол тауып шыға білу, оқу не тәрбиелік мазмұндағы туындаған мәселені педагогикалық-психологиялық тұрғыдан дұрыс шеше білу дағдыларын қалыптастыруды танытады.

Ғалымдардың айтуынша, *антиципация әдісі* дегеніміз – болашақты түсіну және бағалау қабілеті, пайда болған педагогикалық жағдаятты терең түсіну, соған байланысты дұрыс шешімдер қабылдай білу және қажетті іс-әрекет жасау [166].

Лабораториялық сабақта болашақ бастауыш сынып педагогтеріне 2-4 сыныптарға арналған жаңартылған «Қазақ тілі» пәнінің оқу бағдарламасындағы дәстүрлі білім мазмұнынан өзгеше жаңа оқу мақсаттарына қол жеткізуге қажетті дағдылар үйретілу көзделді. Жаңартылған оқу бағдарламасы негізінде педагогикалық жағдаяттар тек мұғалімде ғана емес, оқушыларда да, ата-аналарда да, қоғамда да туындағаны белгілі. Педагог сол мәселелердің барлығына білімді, аргументтелген, шынайы шешімін таба алуы үшін арнайы қалыптасқан дағдылары болуы керек. Антиципация әдісі болашақ бастауыш сынып педагогтерінің инновациялық әрекетінің құрылымдық бірлігінің бірі болғандықтан, педагогтің кәсіби саналы әрекетінің мақсаты мен шарты болып табылады. Педагогикалық есеп оқу-тәрбие және кәсіби-инновациялық ерекшеліктердің тұтасқан бірлігі болып табылады. Студенттерге арналған антиципация әдісінің мазмұнында педагогикалық технология мен шеберлік ұштаса көрініс табады, сондықтан бұл әдістер оқу-танымдық әдіс ретінде танылады. Болашақ бастауыш сынып педагогтерін инновациялық әрекет даярлаудағы орындалатын антиципациялық сабақтың кезеңдері мен технологиялық картасы құрастырылды. Оның мазмұнын төмендегі кестеден көруге болады (кесте 16).

Кесте 16 – «Инновациялық әрекеттің рефлексивтік компоненті: белгілері, жүзеге асырылу жолдары» тақырыбындағы антиципациялық сабақтың құрылымы және технологиялық картасы

|  |  |  |  |
| --- | --- | --- | --- |
| «Антиципация әдісі» кезеңдері | Кезең мақсаты  мен мазмұны | Студенттердің оқу-танымдық әрекеті | Нәтиже |
| Бірінші кезең | Берілген пед.жағдаятты талдау | Берілген пед.жағдаятқа диагноз қояды, нәтижені жобалайды, педагогикалық мүмкіндіктерге болжам жасайды | Берілген пед.жағдаятты шешу жолдарын анықтайды. |
| Екінші кезең | Инновациялық әрекетті жоспарлау | 2-4 сыныптағы «Қазақ тілі» пәні бойынша бір сабақты таңдап алып, соны ұйымдастырып өткізудің әдістемелік сценарий құрып, ұйымдастыру жүйесін нақтылайды | Жаңартылған оқу бағдарламасы бойынша 1 сабақтың инновациялық сценарийін құрастырады. |
| Үшінші кезең | Студенттердің инновациялық әрекетке даярлығын реттеу және түзетулер жасау | 2-4 сыныптағы «Қазақ тілі» пәні бойынша таңдап алынған сабақты инновациялық тұрғыдан ұйымдастырады | Жаңартылған оқу бағдарламасы бойынша өткізетін сабақтың инновациялық сценарийіне түзетулер енгізеді |
| Төртінші кезең | Қорытынды есеп жолы. | Жаңартылған бағдарлама бойынша өткізілетін сабақтың инновациялық қырларын жаңаша толықтырады | Педагогикалық есепте берілген педагогикалық жағдаятты шешеді. |

Эксперименттік топта өткізілген дәрістердің өз инновациялық форматта таңдалынғаны алдыңғы тармақтарда айтылды. Оқу-қалыптастырушы кезеңде өткізілген сондай инновациялық дәрістің бір түрі Пресс-конференция дәрісінің үлгісін қысқаша көрсетіп өтеміз. Бұл дәрістің ерекшелігі – оқытушы мен студенттердің сұрақ-жауап диалогы түрінде өтілетіні.

*Дәрістің тақырыбы:* **«Инновациялық әрекетке даяр болуының өлшемдері мен көрсеткіштері»**

*Дәрістің түрі***: Пресс-конференция-дәріс**

*Дәрістің мақсаты:*

1. студенттерге инновациялық әрекетке даяр тұлғаның моделіндегі өлшемдер мен көрсеткіштер туралы білім мазмұнын меңгерту;
2. сұрақ қоя білетін студенттерді ынталандыра отырып, адрестік ақпарат беру мен оны қабылдау ерекшеліктерін студенттерге таныстыру;
3. пресс-конференция дәрісі арқылы тыңдап отырған студенттер аудиториясын – олардың бейімділігін, білім алу бағыты мен мақсаттылығын, не күтетінін, олардың мүмкіндіктерін модельдеу.

*Реквизиттер:* микрофон, ақ қағаздар, қарындаштар, интерактив тақта, слайдтар мен көрнекіліктер, тақырып бойынша әдебиеттер.

**Дәрістің өту барысы**:

**Оқытушы: -** Құрметті студенттер, сәлеметсіздер ме! Өткен дәрісте сіздерге үйде танысуға берілген мәтін бойынша бүгінгі дәрісіміз «Пресс-конференция» форматында ұйымдастырылып отыр.

Сіздер маған интерактив тақтада көрсетілген **«Инновациялық әрекетке даяр болуының өлшемдері мен көрсеткіштері»** дәріс тақырыбы бойынша қандай да сұрақтар жазып бересіздер. Мен ол сұрақтарды іріктеп алып, ішіндегі тақырыптың мән-маңызын ашуға тірек болатын сұрақтарды интерактив тақтаға жазып қоямын.

Сол бойынша сұрақтарыңызға жауап бере отырып, тақырып бойынша жаңа ақпарат аламыз. Қажет жағдайда сұрақтар мен оған берілген жауаптың конспектісін жазып отырсаңыз дұрыс болады деп ескерткім келеді. Сұрақ жазып беруге 2-3 минуттай уақыт беріледі.


Оқытушы: Құрметті студенттер, сіздер жазып берген сұрақтардың ішінен іріктелгендердің мазмұндары келесідей болды:

1. *Даярлықтың өлшемі мен көрсеткіші болуы міндетті ме?*
2. *Инновациялық әрекетті қандай белгілері арқылы өлшеуге болады?*
3. *Инновациялық әрекеттің көрсеткіштері қандай болады?*
4. *Болашақ мұғалімнің инновациялық әрекетінің өлшемі мен қазіргі мектепте жұмыс жасап жүрген мұғалімнің инновациялық әрекетінің өлшемі бірдей болуы мүмкін бе?*
5. *Инновациялық өлшем мен көрсеткіш дегеннің арасында қандай айырмашылық бар?*

Интерактивтік тақтаға жазылған осы іріктеп алынған сұрақтардың авторлары өз сұрақтарын қайтадан дауыстап оқып берді, ал оқытушы сол сұрақтарға берілген жауап ретінде дәріс мазмұнын оқиды.


Бұл тақырыптың мазмұны диссертациялық жұмысымыздың 2.1 тармақшасында берілгендіктен, бұл жерде орын алмау көзделді.

Студенттерге дәріс барысында презентация көрсетіліп, ғалымдардың көрсетуіне сілтеме жасай отырып [167], болашақ мұғалімнің жалпы инновациялық әрекетке даярлығының мазмұны мен құрылымы көрсетіліп, студенттермен бірге талдау жүргізілді (сурет 33).



Сурет 33 – Болашақ педагогтің инновациялық әрекетке даярлығы

Әзірленген презентация бойынша дәріс тақырыбына байланысты кестелер мен сызбалар, суреттер көрсету арқылы студенттердің сұрақтарына жауап берілді (сурет 34).




Сурет 34 – Инновациялық әрекеттің өлшемі мен көрсеткіштері

Студенттерге берілген дәріс мазмұны сұрақтан тыс ақпараттармен де толықтырылғанын атап кету керек. Дәріс соңында тақырып бойынша қорытынды жасалып, болашақ бастауыш сыныппедагогтерінің инновациялық әрекетке даяр болуының өлшемдері мен көрсеткіштері туралы берілген білімдік ақпарат жинақталды.

«Инновациялық әрекетке даяр болуының өлшемдері мен көрсеткіштері» тақырыбы бойынша студенттермен бірқатар жұмыс жемісті өткізілгенін көрсетіп кетеміз.

* Пресс-конференция дәрістен соң, «Кейс-стади» практикалық сабағы өткізіліп, арнайы жаттығулар мен педагогикалық тапсырмалар, педагогикалық жағдаяттары мен кейстер орындатылды.
* Одан соң осы тақырыпқа байланысты «Инновациялық шеберхана» тақырыбында лабораториялық сабақ ұйымдастырылды.
* Студенттердің өз бетімен жүргізген жұмысы «Педагогикада мұғалімнің инновациялық әрекетке даяр болуының өлшемдері мен көрсеткіштері зерттелуі» тақырыбына реферат жазу тапсырылды.
* Жоба жұмысы ретінде компьютермен жұмыс жасау дағдыларын ұштау мақсатында Презентацияда берілген модельді алып, «Инновациялық әрекетке даяр болу көрсеткіштері мен өлшемдерінің 3D моделін жасау» деген тапсырма берілген болатын.

Төменде эксперименттік топтың А. – студенттің әзірлеген анимациялық моделі көрсетілді (сурет 35).



Сурет 35 – Студенттің әзірлеген анимациялық моделі

Эксперименттік топтың ішінен бірқатар анимациялық мүмкіншіліктері бар *Paint 3D бағдарламасымен* таныс студенттер бұл жұмысты ықыласпен, қызығушылықпен орындап келгенін атап өткіміз келеді.

Тәжірибелік-эксперименттік жұмыстың оқыту-қалыптастыру кезеңінде семинар сабақтар түрлі инновациялық форматтарда өткізілді. Солардың бірі – *эвристикалық семинар*. Эвристикалық семинардың дидактикалық мүмкіндіктері мол, онда оқытушы мен студенттердің эвристикалық әңгімелесуі мен студенттердің танымдық мәселелер қатар жүреді. Эвристикалық семинарда бакалаврлердің білімді өз бетімен ізденіп меңгеруі басты орынға қойылады. Қойылған сұрақ пен танымдық мәселелерге байланысты студенттердің инновациялық ойлау дағдылары мен танымдық қабілеттері, инновациялық әрекет ету мотивациясы, проблемалық сұрақтарға жауап іздеуі, педагогикалық инновация бойынша алған білімін ортаға салу қабілеттері дамытылады.

Эвристикалық семинардың логикалық тұтастығы келесі мәселелерге:

* болашақ бастауыш сынып педагогінің инновациялық әрекет туралы біліміне сүйене отырып рефлексиялау қабілетін дамытуға;
* қажетті тұста пәнаралық байланыс ұстанымды қолдануға;
* өзінің инновациялық әрекетке даярлығы деңгейін түсінуге;
* семинарда студенттердің рефлексиялауымен бірге креативтік-шығармашылық қабілеттерінің ерекше көрініс табуына;
* эвристика элементтерінің барлық басқа оқу формаларында орын алуына бағытталған болып келеді.

Тәжірибелік эксперименттің қалыптастыру кезеңінде оқытылған «Бастауыш білім беруде инновциялық әрекетке даярлау негіздері» элективті курсында өткізілген эвристикалық семинардың бір үлгісін ұсынамыз.

**«Инновациялық әрекетке даярланған бастауыш сынып педагогтерінің моделі» тақырыбындағы эвристикалық семинар**

Семинардың міндеттері:

1. Болашақ бастауыш сынып педагогтеріне эвристикалық әдісті қолданып, мәселенің шешімін іздеп табу әдістемесі меңгертіледі.
2. Бакалаврлердің санасында мұғалімнің инновациялық әрекетке даярлығын көрсететін модельдің ішкі компоненттерін қалыптастыру.
3. Студенттерге инновациялық әрекетке даярлық барысында мотивациялық, когнитивтік, креативтік, операционалдық, рефлексивтік, ақпараттық компоненттердің мазмұнын, нақты белгілерін, жүзеге асырылу ерекшеліктерін практикалық түрде меңгерту (кесте 17).

Кесте 17 – Эвристикалық семинардың құралымы

|  |  |
| --- | --- |
| Эвристикалық семинарды дайындау жоспары | Эвристикалық семинарды өткізу жоспары |
| Эвристикалық семинардың тұжырымдамасын дайындап алу. | Оқытушы семинардың тақырыбы мен мақсат-міндеттерін таныстырады. Жүргізуші-модератор тағайындайды. Эвристикалық семинардың қалыптан тыс ерекшеліктері туралы қысқаша баяндайды. |
| «Ақылмандар» мен «Ізденімпаздар» топтарын құру. | «Ақылмандар» мен «Ізденімпаздар» топтарының ««Инновациялық әрекетке даярланған бастауыш сынып мұғалімінің моделі қандай болуы дұрыс?» деген мәселе бойынша талдау, талқылау, пікірлесу жүргізуі. |
| Эвристикалық семинардың тақырыбы бойынша оқытушы кеңес берді. | * Инновациялық әрекеттің мотивациялық, * когнитивтік, * креативтік, * операционалдық, * рефлексивтік, * ақпараттық компоненттері мен осы компоненттердің мазмұнын, нақты белгілерін, жүзеге асырылу ерекшеліктерін эвристикалық әдіс арқылы балқылау тапсырылды. |
| Қажетті оқу және әдістемелік материалдармен қамтамасыз ету. | Интерактив тақтаны пайдаланып, өздерінің ойларын презентация ретінде бірден құрап көрсетуі тапсырылды. |
| Көрнекіліктер әзірлеу. | Келесі сызба бойынша жұптық жұмыс жасау:   * «Ақылман» - «Ақылман». * «Ізденімпаз» - «Ізденімпаз». * «Ақылман» - Ізденімпаз |
| Ақпараттық-коммуникациялық қолдау, интернет-ресурстарды анықтау | Оқытушының қорытындысы.  Жүргізушінің қатсушылар бойынша талдау жасауы. |

Эксперименттік топтарда өткізілген инновациялық семинардың тағы бір түрі оқу-жағдаяттық форматта ұйымдастырылды. Келесі кестеде сол семинар сабақтың үлгісі көрсетіліп отыр.

**Оқу-жағдаяттық ойын: «Мен әзірлеген авторлық инновациялық жүйе»**

**Оқу-жағдаяттық ойынның міндеттері:**

* болашақ бастауыш сынып мұғалімдерінің инновациялық әрекетке даярлығын оқу-жағдаяттық ойын негізінде дамыту;
* бакалаврлердің шығармашылық-инновациялық ойлау қабілетін дамыту;
* бакалаврлердің кәсіби және сыни ойлау қабілетін дамыту;
* инновациялық жүйеге сарапшы ретінде қабілетін дамыту (кесте 18).

Кесте 18 – Оқу-жағдаяттық семинардың құрылымы

|  |  |  |
| --- | --- | --- |
| Оқу-жағдаяттық ойынды әзірлеу жоспары | Оқу-жағдаяттық ойынды өткізу жоспары | Назарға алынатын мәселе |
| 1 | 2 | 3 |
| Топтағы барлық студенттерге алдын ала инновациялық педагогикалық технологиялар туралы ғылыми-зерттеу жұмыстары, кітаптар, еңбектердің тізімі берілген. | 1. Ойын жүргізушісі бүгінгі іс-шараның өзектілігі мен маңыздылығы туралы хабарлайды. «Республикалық бәйге ««Мен әзірлеген авторлық инновациялық жүйе» деп аталады. 2. Оқу-жағдаяттық ойынның өткізілу процесін түсіндіру 3. Рөлдерге бөліну:   - «инноватор -мұғалімдер»;  - «мектеп мұғалімдері»;  - «мектеп әкімшілігі»;  - «сарапшылар»;  - «ғалымдар»;  - «журналистер».   1. Оқу-жағдаяттық ойынның кезеңдері:  * бірінші кезең – «инноватор-мұғалімдердің» авторлық инновацияларымен таныстыруы; * екінші кезең – қатысушылардың талқылауы; * үшінші кезең – сарапшылардың | Көркем безендірілген аудитория, Ойын тақырыбы интерактив тақтада жазулы.  Фотоаппарат. |
| Топтағы барлық студент бірден қатыса алмауы мүмкін. Сондықтан дайындығы жоғары 6-7 студенттің тізімі бекітілді. | Ереже алдын ала 2-3 күн бұрын әзірленіп, таратылады. |
| Әр қатысушыға Бәйгенің ережелері таратылды | Оқытушы «инноватор-студенттердің» дайындығын алдын ала бақылап, жетекшілік етеді. |
| Әр қатысушыға өзінің инновациялық жүйесін таныстыруға қажетті реквизиттерді алдын ала әзірленді | «Инноваторлардың» авторлық тұжырымдамасын жасауын бақылау |
| «Ең үздік авторлық инновация» тұжырымдамасы мен бағалау өлшемдері әзірленді. | Сарапшылар үшін бағалау өлшемдерін ғылыми негіздерге сүйене отырып әзірлеуін бақылау |

18 – кестенің жалғасы

|  |  |  |
| --- | --- | --- |
| 1 | 2 | 3 |
|  | * қорытындысы; * төртінші кезең – журналистердің таңдаған инноватор мұғаліммен интервью жүргізуі.  1. Ойынды жүргізушінің ойынды аяқтауы. |  |
| «Инноватор-мұғалімдердің» презентацияларын жобалау. |  | Презентациялардың дидактикалық, психологиялық талаптарға сәйкес болуын бақылау |

Бұл оқу-жағдаяттық ойынды өткізу барысында бакалаврлердің инновациялық үдеріске, инновациялық әрекетке қарай бетбұрыс жасауы ерекше болды деуге болады. Өйткені, студенттер өздері еңбектеніп ізденіп, терең еңбек пен танымдық ізденістің ерекше қуатын таныды әрі танытты. Бірінің-бірі білімін толықтырып, педагогикалық, білім алу таланттарын іске асырды. Сонымен бірге, студенттердің оқу-жағдаяттық ойын процесінде ғылыми-әдіснамалық біліміне сүйене отырып «авторлық инновациялық жүйе» құрастыру, ғылыми негізге сүйене отырып «сарапшы» болу, теориялық білімін тірек етіп «мектеп басышысы» немесе теория мен тәжірибеге негізделген «әріптес мұғалім» ретінде пікірлерін айту, тіпті «журналист» болудың өзінде интервью алмақшы болып тұрған мәселе туралы жан-жақты хабардар болуы керектігін саналылықпен түсініп орындауы – барлығы ойын-сабақты шынайы өмірдегі ізденіске айналдырды.

Біздің ойымызша, педагогтердің өздерінің инновациялық әрекетін теориялық тұрғыдан түсінуі немесе түсінбеуі – жүйелілікпен инновациялық әрекетке етуге не себін тигізетін, не кедергі келтіретін мәселе. Болашақ бастауыш сынып педагогтерінің өзіндік инновациялық жүйенің авторы болуға талпынысында теориялық білімі мен соған сүйеніп әзірлеген немесе пайдаланған практикалық әдістерінің үйлесімді тұтастық байқалды. Бұл сабақ та біз әзірлеген әдістемелік жүйенің бакалаврлердің инновациялық әрекетке даярлығында теориялық және практикалық білімнің ұштасу сәттерін арнайы сабақта меңгерту қажет деген бағытын дәлелдей алды.

Оқу-қалыптастырушы кезеңде эксперименттік топта жүргізілген студенттердің Жоба жұмыстарынан да бір үлгі келтіріп өтеміз. Студенттерге ұсынылған Жобалардың бірі *«Ыбырай Алтынсариннің мектеп-интернат жобаларына талдау жасау»*деп аталды.Осы тақырып бойынша Қазақ мемлекеттік қыздар педагогикалық университетіндегі эксперименттік топта «*Ыбырай Алтынсариннің қыздарға арналған мектеп-интернаты – заманының инновациялық технологиясы»* атты Жобаны атап өту керек. Бұл Жоба«Бастауыш білім беруде инновациялық әрекетке даярлау негіздері*»* элективті курстың *«Инновациялық әрекетке даярлану үдерісіндегі стратегиялық, тактикалық, оперативтік іс-әрекеттер»*тақырыбы бойынша ұсынылған болатын.

Студенттер Ыбырай Алтынсариннің қыздарға арналған мектеп-интернат ашу және ондағы оқу-тәрбие үдерісін ұйымдастырудағы ағартушы-ұстаздың инноватор ретіндегі стратегиясы мен тактикасы, оперативтік іс-әрекеттері туралы өз ойларын ғылыми дәлелдеуге тырысып, табысты Жоба орындап шықты (сурет 36).



Сурет 36 – Ы.Алтынсариннің инноваторлық қызметі туралы (Жобадан)

Бұл Жобаны орындау барысында студенттер өздерінің инновациялық сарапшылық әрекетке даярлану дағдыларын көрсете алды. Студенттер *Ыбырай Алтынсариннің инноваторлық қызметіндегі Ұстаздың стратегиясы, тактикасы, операциялық іс-әрекеті* туралы талдау жасап, көптеген ақпараттарға жаңаша көзқараспен қарай алғанын айтты.

Ұстаздың инновациялық стратегиясы – қазақ даласына мектептер салу, тактикасы – жақсы мұғалімдер даярлайтын училищелер ашу, ал операциялық іс-әрекеті – оқушыларға арналған оқу бағдарламалары мен оқулықтар, оқу құрал, кітаптар жазуы деп көрсете алған студенттердің алдағы мұғалімдік қызметінде инновациялық «дәндері бар» педагогикалық үдерісті тани алатын, талдай алатын, жасай алатын қазақстандық жақсы педагог-тұлғаға айналу мүмкіндіктері бар екені анықталды. Жаңартылған білім мазмұны жағдайында болашақ бастауыш сынып педагогтерін инновациялық әрекетке даярлау кезеңдерінің мазмұнында берілген өзіндік жұмыс пен жоба әдістерінің де әдістемелік ерекшеліктері түзіліп, тәжірибелік-эксперименттік жұмысты өткізуге дайындалған оқу-әдістемелік кешеннің құрамына енгізілді.

Болашақ бастауыш сынып педагогтерін инновациялық әрекетке даярлау үшін жасақталған «Бастауыш білім беруде инновациялық әрекетке даярлау негіздері» элективті курс бағдарламасы мен «Болашақ бастауыш сынып педагогтерін инновациялық әрекетке даярлау әдістемесі» оқу-әдістемелік құрал алға қойылған мақсатқа қол жеткізуде сенімді оқу-дидактикалық тірек болды. Алға қойылған мақсатқа қол жеткізуге жетелейтін барлық іс-әрекет нәтиженің бір бөлшегі болып табылады. Әр дәріс пен әрбір практикалық, лабораториялық, өзіндік сабақта алға басқан қадам мен оның нәтижесі түпкі көзделген нәтижеге жеткізетін сүрлеу жол болып қаланды деп айта аламыз. Келесі меже –қалыптастырушы кезеңді ұйымдастырып өткізу, онан соң бақылау кезеңінде студенттердің инновациялық әрекетке теориялық-практикалық даярлығын кесінді тапсырмалар арқылы тағы бір тексеру жүргізіледі. Келесі тармақшада олардың жүргізілу логикасы сипатталады және қол жеткізілген нәтижелері талданады.

## 3.3 Тәжірибелік-эксперимент жұмысының нәтижелері

Болашақ бастауыш сынып педагогтерін инновациялық әрекетке даярлау барысындағы тәжірибелік-эксперименттік жұмысын ұйымдастыру кезеңінің логикасына сәйкес, қалыптастырушы кезең мен бақылау кезеңінің нәтижелері қарастыру мақсат етіледі. Тәжірибелік-эксперименттік жұмыстың алғашқы кезеңінде эксперименттік және бақылау топтарында өткізілген жұмыстар болашақ бастауыш сынып педагогтерінің инновациялық әрекетке даярлану қажеттілігін қабылдауына, мотивация орын алуына, қызығушылығы туындауына және ұстаздық қызметінің болмысы инновациялықпен тығыз байланысты екеніне саналы түрде назар аудару дағдысын қалыптастырды. Ал тәжірибелік-эксперименттік жұмыстың тек эксперименттік топтарында өткізілген қалыптастырушы кезеңі бакалаврлерді өзіне болашақ бастауыш сынып педагогі қызметіндегі кәсіби шебер көзқарасымен, педагог мамандығына аксиологиялық-құндылық тұрғыдан, өзінің тұлғалық болмысын терең рефлексиялық тұрғыдан түсіне қарауға үйретеді. Тәжірибелік-эксперименттік жұмыстың оқу-қалыптастырушы кезеңінде эксперименттік топта қол жеткізілген нәтиже біршама уақыттан соң өткізілген үшінші кезең – бақылау кезеңінде эксперименттік және бақылау топтарына арнайы кесінді тапсырмалар орындату арқылы тексерілді.

Эксперименттік топта «Бастауыш білім беруде инновациялық әрекетке даярлау негіздері» элективті курсын меңгерген болашақ бастауыш сынып педагогінің инновациялық әрекетке даярлығының қалыптасу деңгейі қалыптастыру кезеңнен кейін келесідей өскендігі байқалды. Ал бақылау тобында инновациялық тапсырмалар орындау деңгейінің төмен болу себебі арнайы даярлау болмағандығынан деген ойымыз нығая түсті. Қалыптастыру кезеңнен соң алынған кесінділердің ішінде болашақ бастауыш сынып педагогтерін инновациялық әрекетке даярлаудың жеке тұлғалық өлшеміне де байланысты педагогикалық тапсырмалар беріліп, бакалаврлердің өзінің ерік-жігерін билей алуы, өзіне сенімділігі, ішкі және сыртқы кедергілерді жеңуге деген ерік сенімі сыналды.

Төмендегі кестелерде және диаграммаларда бақылау кезеңіндегі эксперименттік топтың және бақылау тобының инновациялық әрекетке даярлығының мотивациялық, когнитивтік, инновациялық-әрекеттік және жеке тұлғалық компоненттері бойынша жүргізілген жұмыстардың нәтижелері берілді (кесте 19).

Кесте 19 – Эксперименттік және бақылау тобының инновациялық әрекетке даярлығының когнитивтік өлшемдерінің нәтижелері

|  |  |  |  |  |  |  |  |
| --- | --- | --- | --- | --- | --- | --- | --- |
| Топтар | Жалпы саны | Когнитивтік өлшем | | | | | |
| деңгейлер | | | | | |
| жоғары | | орта | | төмен | |
| Эксперименттік | 67 | саны | % | саны | % | саны | % |
| 34 | 50,7% | 29 | 43,3% | 4 | 6% |
| Бақылау | 67 | 8 | 12,2 % | 14 | 21,2% |  | 66,6 % |

Келесі кесте мен диаграммадан болашақ бастауыш сынып педагогінің инновациялық әрекетке даярлығының когнитивтік өлшемінің өсуін көруге болады (сурет 37).

Сурет 37 – Эксперименттік және бақылау тобының инновациялық әрекетке даярлығының когнитивтік өлшемдер диаграммасы

Кесте 20 – Эксперименттік және бақылау тобының инновациялық әрекетке даярлығының мотивациялық өлшемі

|  |  |  |  |  |  |  |  |
| --- | --- | --- | --- | --- | --- | --- | --- |
| Топтар | Жалпы саны | Мотивациялық өлшем | | | | | |
| деңгейлер | | | | | |
| жоғарғы | | орта | | төмен | |
| Эксперименттік | 67 | саны | % | саны | % | саны | % |
| 33 | 49,2% | 28 | 42,9 % | 5 | 7,9% |
| Бақылау | 66 | 8 | 12,1 % | 14 | 23,2% | 44 | 64,7 % |

Сурет 38 – Эксперименттік және бақылау тобының инновациялық әрекетке даярлығының мотивациялық өлшемдер диаграммасы

Кесте 21 – Эксперименттік және бақылау тобының инновациялық әрекетке даярлығының инновациялық-әрекеттік өлшемдері нәтижелері

|  |  |  |  |  |  |  |  |
| --- | --- | --- | --- | --- | --- | --- | --- |
| Топтар | Жалпы саны | Инновациялық-әрекеттік өлшем | | | | | |
| деңгейлер | | | | | |
| жоғарғы | | орташа | | төмен | |
| Эксперименттік | 67 | саны | % | саны | % | саны | % |
| 34 | 50,7% | 27 | 41,8% | 5 | 7,5% |
| Бақылау | 66 | 7 | 10,6% | 18 | 27,3% | 41 | 62,1 % |

Сурет 39 – Эксперименттік және бақылау тобының инновациялық әрекетке даярлығының инновациялық-әрекеттік өлшемдер диаграммасы

Кесте 22 – Эксперименттік және бақылау тобының инновациялық әрекетке даярлығының жеке тұлғалық өлшемдері нәтижелері

|  |  |  |  |  |  |  |  |
| --- | --- | --- | --- | --- | --- | --- | --- |
| Топтар | Жалпы саны | Жеке тұлғалық өлшем | | | | | |
| деңгейлер | | | | | |
| жоғарғы | | орташа | | төмен | |
| Эксперименттік | 67 | саны | % | саны | % | саны | % |
| 47 | 71,1% | 13 | 19,4 % | 6 | 9,5% |
| Бақылау | 66 | 8 | 12,2% | 16 | 24,2% | 42 | 63,6 % |

Сурет 40 – Эксперименттік және бақылау тобының инновациялық әрекетке

даярлығының жеке тұлғалық өлшемдер диаграммасы

Элективті курстың мазмұнын толыққанды меңгерген бакалавр әр уақытта педагогикалық үдерістің жанды қарым-қатынас үдеріс екенін саналылықпен түсіне отырып, инновациялық әрекеттің педагогтік әрекетінің әр сәтінде бар болып отыруы тиіс екенін теориялық та, практикалық та тұрғыдан түсінген болуы керек.

Тәжірибелік-эксперименттік жұмыстың нәтижесі болып эксперименттік топтағы болашақ бастауыш сынып мұғалімдерінің инновациялық әрекетке деген саналы түсінігі жоғарылауы, студенттердің педагогикалық инновацияға деген көзқарасы мен қатынасы өзгеруі жатады. Соның негізінде болашақ бастауыш сынып мұғалімін дайындаудың сапалы деңгейге өскені танылды.

Мектепте қызмет етіп жүрген мұғалімдердің инновациялық әрекетке тікелей кірісуіне теориялық базаның жеткілісіздігі себеп болатындығына көп жағдайда назар аударылмай келеді. Практикалық тұрғыдан үйреніп алған инновациялық әдістер мен амал-тәсілдердің көптеген мұғалімдердің жүйелі және үздіксіз қолданатын инновациялық жүйесіне айналмау себебі, мұғалімдердің инновациялық әрекеттің түп негізін танытатын теориялық-әдіснамалық білім базасының қалыптаспауында екендігіне терең назар аудару керек деп ойлаймыз. Инновациялық үдерістің жекелеген қырларын ғана жаттап алып, оны инновациялық әрекет ретінде пайдаланудың мерзім жағынан қысқа болатыны анық.Осымен байланысты біздің тарапымыздан ұсынылып отырған «Бастауыш білім беруде инновациялық әрекетке даярлау негіздері» элективті курсының мазмұнында теориялық дәріс пен практикалық сабақтардың, семинардың, лабораториялық сабақтардың сағаттары мол болуы көзделді.

Өйткені инновациялық әрекет – инновациялық үдерісті жүзеге асырушы әрекет болғандықтан, оның теориялық түп тамыры мен практикалық орындалу көріністері біртұтастықпен танылып, түсініліп, пайдалану барысында әрбір инновациялық әдістің себебі мен салдарын саналылықпен жүзеге асырылуы керек. Осындай әрекеті арқылы инновациялық әрекет өз кезегінде біртұтас педагогикалық әрекеттің құраушы элементі ретінде қызмет ететін болады.

Болашақ бастауыш сынып педагогтерін инновациялық әрекетке даярлаудың жүйесі заманауи педагогтік білім беру жүйесінің біртұтас моделіне сүйене отырып жүзеге асырылады. Сол біртұтас модельде маңызды орын ала отырып, инновациялық әрекетке даярлау жүйесі заманауи педагогикалық міндеттерді шешуде негізгі орынға ие болуы тиіс болашақ мұғалімнің инноватор-мұғалім ретіндегі тұлғасын қалыптастыру орталық орынға қойылады.Тәжірибелік-эксперименттік жұмыстың қалыптастыру кезеңінде осы мәселе басты назарда ұсталынып, инновациялық әрекетке даярлаудың теориялық дәрістері, практикалық, лабораториялық сабақтарының мазмұндық-құрылымдық жүйелері жоғары деңгейде болуы негізгі міндет ретінде анықталды.Әрбір дәріс пен семинар, практикалық, лабораториялық сабақтарының, өзіндік жұмыстар мен жобалардың орындалу әдістері мен формалары ғана емес, сол арқылы шешілетін міндеттер де алдын ала анықталды.

Студенттердің 2-4 сыныптарға арналған жаңартылған білім мазмұнды «Қазақ тілі» бағдарламасы мен оқулық, оқу құралдарымен танысып, олардағы инновациялық технологиялық жүйелерді талдауы бойынша өткізілген «SWOT-талдау үлгілері және осы талдауды инфографика түріне түсіру» жобасын орындауы, «Менің мұғалімдік портфолиом» деген папка жасауы, «Жаңартылған 2-4 сыныпқа арналған Қазақ тілі бағдарламасына күрделі аннотация жасау» жұмыстары да – студенттер тарапынан үлкен қызығушылықпен орындап шыққан сәтті жұмыстары. Студенттерге бір жағынан ғылыми-әдістемелік еңбекке аннотация жазу дағдылары үйретіліп, академиялық жазудың дағдылары меңгертілді. Ал, екінші жағынан «Жаңартылған 2-4 сыныптың Қазақ тілі бағдарламасына» студенттер тереңірек үңіліп, оның мазмұнындағы инновациялық технологияны таныды.


Тәжірибелік-эксперименттік жұмыстың осы қалыптастырушы кезеңінде «Бастауыш білім беруде инновациялық әрекетке даярлау негіздері» элективті курсында жоспарланған барлық тақырып меңгертіліп болған соң, арнайы тапсырмалар орындату арқылы қорытындыланды. Қалыптастыру кезең біздің тарапымыздан арнайы әзірленген элективті курстың теориялық тұғыры сенімді, берік, жан-жақты екенін және әдістемелік тұрғыдан нәтижелі, жемісті жүйе екенін анықтады. Студенттердің қызығушылығының жоғары болу себебі, біздің ойымызша, оларды инновациялық әрекетке даярлау үдерісінде пайдаланылған оқу формалары, яғни дәріс, семинар, практикалық сабақ, лабораториялық сабақ сияқты инновациялық оқу формаларын қолданудың нәтижесі. Егер студентті инновациялық әрекетке даярлауды дәстүрлі әдіспен жүргізетін болсақ, оның өзі үлкен нәтижеге қол жеткізбес еді деп ойлаймыз. Нақты айтқанда «Бастауыш білім беруде инновациялық әрекетке даярлау негіздері» элективті курсының оқу формасы да, берілген теориялық білім және қалыптастырылған практикалық дағдыларының мазмұны да «форма мен мазмұнның үйлескен» біртұтастығы болуына ұмтылған бағытымыз ақталды деп ойлаймыз.

Тәжірибелік-эксперименттік жұмыстыңбарлық нәтижелерін талдай келе, өз тарапымыздан ғылыми-инновациялық әрекетті іс жүзінде жүзеге асыратын студенттерге арналған ғылыми-инновациялық портал жобасын ұсынамыз. Портал аясында студенттермен ғылыми-инновациялық жұмыстарды жүргізуде өз септігін тигізеді.

Студенттерге арналған ғылыми-инновациялық портал мақсаты – ғылыми-инновациялық әрекетті іс жүзінде жүзеге асырудың жолдарын және негізгі ұстанымдарын әзірлеп, студенттерге әдістемелік қолдау көрсету (сурет 41).


Портал бес бағытта жұмыс істейді. Олар

1. Ғылыми
2. Әдістемелік
3. Іс-тәжірибелік
4. Жаңалықтар
5. Форум




Сурет 41 – Студенттерге арналған ғылыми-инновациялық портал жобасы

*Әдістемелік бағыт* бойынша білім алушыларға әдістемелік көмек көрсету мақсатында жүзеге асырылды. Онда дәріс және практикалық сабақтарының оқу материалдары, пәнге қатысты видеодәрістер, вебинарлар және т.б. ақпараттар беріледі (сурет 42).




Сурет 42 – Студенттерге арналған ғылыми-инновациялық портал жобасының әдістемелік бағыты

*Ғылыми бағытта* студенттердің ғылыми-зерттеушілік құзыреттіліктерін арттыру мақсатында сала бойынша қорғалған диссертациялар қоры мен ғылыми еңбектер, ғылыми-зерттеу жұмыстарын жүргізуге және мақалалар жазуға арналған нұсқаулықтар орналасады (сурет 43).




Сурет 43 – Студенттерге арналған ғылыми-инновациялық портал жобасының ғылыми бағыты

*Іс-тәжірибелік бағытта* студенттердің кәсіби дамуына негізделген түрлі конкурстар мен байқаулар ұйымдастырылады (үздік эссе, үздік мақала жазу үлгілері және т.б.), педагогикалық практиканы өтуге қажетті ақпараттар (ҚМЖ жазуға қажетті әдістемелер, т.с.с), мамандықты аяқтау соңында тапсырытын тестілеу тапсырмалар (пробный тест сияқты) жүйесі жинақталады (сурет 44).




Сурет 44 – Студенттерге арналған ғылыми-инновациялық портал жобасының іс-тәжірибелік бағыты

*Жаңалықтар бағытында* студенттер үшін ұйымдастырылған байқаулар мен конкурстар, сабаққа үдерісіне қатысты хабарландырулар орналасады (сурет 45).



Сурет 45 – Студенттерге арналған ғылыми-инновациялық портал жобасының жаңалықтар бағыты

*Форум бағытында* студенттер пікір алмасып, сұрақ-жауап жасап, бірлескен іс-әрекеттер орындайды (сурет 46).



Сурет 46 – Студенттерге арналған ғылыми-инновациялық портал жобасының форум бағыты

Студенттерге арналған ғылыми-инновациялық портал жобасының тиімділігін тексеру мақсатында 6В01300 – Пәнсіз мамандандыру мұғалімдерді дайындау бағыты бойынша ХІІІ Республикалық пәндік олимпиадасын ұйымдастыруды жоспарладық.

*Олимпиаданың мақсаты:* болашақ бастауыш сынып мұғалімдеріне Ахмет Байтұрсынұлының педагогикалық идеяларын насихаттау, білім алушылардың кәсіби құзыретттіліктері мен даярлық сапаларын анықтау, ғылыми инновациялық әрекет әлеуетін ашуға жағдай жасау.

*Міндеттері:*

* + білім алушылардың оқу-танымдық, зерттеушілік әрекетін ынталандыру;
  + білім алушылардың кәсіби және жеке әлеуетін ашу, шығармашылық қабілеттерін дамыту, олардың өзін-өзі айқындауы мен өзін-өзі жүзеге асыруы үшін жағдай жасау;
  + талантты және дарынды білім алушыларды іріктеу және қолдау;
  + білім беру жүйесін жетілдіруге белсенді кәсіби қатынасты қалыптастыру.

Олимпиадаға ЖОО ішіндегі іріктеу турларында бірінші орынды иеленген командалар қатысады. Олимпиадаға қатысуға 6В013 – Пәнсіз мамандандыру мұғалімдерді дайындау бағыты бойынша білім алатын 2-3 курс (4 жылдық оқу мерзімі) студенттеріне рұқсат етілді. Олимпиада үш кезеңде өтеді. Олимпиада барысында болашақ бастауыш сынып педагогтерінің инновациялық әрекетінің құрылымы барлығын көрініс табуы күтіледі. Атап айтқанда, болашақ бастауыш сынып педагогтерінің жаңашылдық, аксиологиялық, құндылық және криативтілік құрылымдары «Команданың визиттік карточкасы» атты бірінші кезеңінде көрініс тапқанын байқады. Командалардың басым бөлігі өз командаларын таныстыруда бір-бірінен барынша ерекшеленеді. «Аргменттік эссе» кезеңінде студенттерден тапсырма орындау барысында студенттер тақырыпқа сәйкестігі (эссе мазмұнын бағалауға бағытталған), дәйектеу, яғни әдебиеттерді пайдалану (ұсынылған тақырып бойынша пікірін тұжырымдап, өз позициясын дәйектеу үшін әдебиет материалдарын пайдалану білігін бағалауға бағытталған); композиция (ұсынылған тақырып бойынша пікірін тұжырымдау логикасын бағалауға бағытталған) және сауаттылығы (студенттің сауаттылығын бағалауға мүмкіндік береді) атты бірнеше критерий бойынша бағаланады. Осы тұста, студенттерден операционалдық, рефлексивтік және акмеологиялық, кәсіби шеберлік құрылымдарды байқауға болады. Байқаудың үшінші кезеңі «Ұлт ұстазы – Ахмет Байтұрсынұлы» тақырыбындағы топтық таныстырылымда қатысушылардың көзқарасын, таным-түсінігі мен ойларынан инновациялық әрекеттің барлық қырын қамити алды. Бұл өз кезегінде, болашақ бастауыш сынып педагогтерінің инновациялық әрекетін жүзеге асыруда оң нәтиже береді деген ойдамыз.

Болашақ бастауыш сынып педагогтерінің инновациялық әрекетке даяр болуы тек қана арнайы және жүйелі түзілген әдістемелік технологияны пайдалана отырып студенттерді оқыту арқылы мүмкін болады. Инновациялық әрекетке арнайы даярланған педагог маман ғана өзінің болашақ мұғалімдік қызметінде жаңа мен жаңашылдықтың, инновациялық әрекеттің жүйелігі мен эпизодтығын саралай тани алатын болады. Педагогикалық технологиялардың қайсысының қандай мазмұнда және қай пәнге лайықтығын, өзінің қандай инновациялық жүйе құрауға дайындығы бар екенін арнайы білім алып, арнайы дағдыларды меңгерген мұғалім ғана саналы түрде түсінетіні белгілі.

Нәтижесінде педагогикалық жүйеге өзгеріс алып келетін педагогтің инновациялық әрекеті әрекеттің ерекше жүйесі екенін парасатпен пайымдай алады, өйткені оның арнайы теориялық және практикалық білімі мен дағдысы қалыптасқан және ондай маман әрдайым жаңалықты ізденіп, талдап, сарапқа сала алатын педагогтің тұлғасы ретінде танылады.

Жоғарыда келтірілген деректер диссертациялық зерттеу барысында жүргізілген қалыптастырушы эксперименттің нәтижелі болғандығын көрсетеді. Сонымен тәжірибиелік зерттеу жұмысымызды қорытындылай келе, болжамымыз дәлелденді. Енді осы болжамымыздың дұрыстығын математикалық-статистикалық әдіс арқылы тексеруді жөн санаймыз. Төмендегі кестеде болашақ бастауыш сынып педагогтерін инновациялық әрекетке даярлаудың қалыптастыру кезеңінен кейінгі экспериментке дейінгі және эксперименттен кейінгі көрсеткіштері ұсынылып отыр (кесте 23).

Кесте 23 – Болашақ бастауыш сынып педагогтерін инновациялық әрекетке даярлаудың қалыптастыру кезеңінен кейінгі экспериментке дейінгі және эксперименттен кейінгі көрсеткіштері

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Педагогтің инновациялық әрекетке деген даярлық сипаттар | Деңгейі | Экспериментке дейінгі | | | | Эксперименттен кейінгі | | | |
| Бақылау  Тобы (66) | | Эксперименттік тобы (67) | | Бақылау  Тобы (66) | | Эксперименттік тобы (67) | |
| саны | % | саны | % | саны | % | саны | % |
| Болашақ педагогтің инновациялық әрекетке деген мотивациялық-шығармашылық бағдары | Жоғарғы | 6 | 9,1 | 6 | 9,1 | 8 | 12,2 | 34 | 50,7 |
| Орташа | 37 | 56,1 | 37 | 56,1 | 14 | 21,2 | 29 | 43,3 |
| Төменгі | 23 | 34,8 | 23 | 34,8 | 44 | 66,6 | 4 | 6 |
| Болашақ педагогтің креативтік-шығармашылығы дәрежесін бағалауы | Жоғарғы | 9 | 13,6 | 9 | 13,6 | 8 | 12,1 | 33 | 49,2 |
| Орташа | 32 | 48,6 | 32 | 48,6 | 14 | 42,9 | 28 | 23,2 |
| Төменгі | 25 | 37,8 | 25 | 37,8 | 44 | 7,9 | 5 | 64,7 |
| Болашақ педагогтің инновациялық әрекетті жүзеге асыруға деген өзінің кәсіби қабілеттерін бағалауы | Жоғарғы | 7 | 10,6 | 7 | 10,6 | 7 | 10,6 | 34 | 50,7 |
| Орташа | 37 | 56,1 | 37 | 56,1 | 18 | 27,3 | 27 | 41,8 |
| Төменгі | 22 | 33,3 | 22 | 33,3 | 41 | 62,1 | 5 | 7,5 |
| Болашақ педагогтің өзінің жеке тұлғалық қасиеттерін бағалауы | Жоғарғы | 11 | 16,6 | 11 | 16,6 | 8 | 12,2 | 47 | 71,1 |
| Орташа | 34 | 51,5 | 34 | 51,5 | 16 | 24,2 | 13 | 19,4 |
| Төменгі | 21 | 31,8 | 21 | 31,8 | 42 | 63,6 | 6 | 9,5 |

Сурет 47 – Болашақ бастауыш сынып педагогтерін инновациялық әрекетке даярлаудың қалыптастыру кезеңінен кейінгі экспериментке дейінгі және эксперименттен кейінгі нәтижелері

Тәжірибелік топ студенттерінің ұсынылған әдістемелік жүйені қолданғаннан кейінгі пайыздық көрсеткішінің жоғарылауы және әдістемелік тиімділігі жөніндегі тұжырымымыздың дұрыстығын тексеру үшін және алынған нәтижелердің статистикалық тұрғыдан мәнділігін анықтау үшін Пирсонның χ2 (хи - квадрат) критериін пайдаланамыз. Ол үшін болашақ бастауыш сынып педагогтерінің инновациялық әрекеті толыққанды болады, өйткені инновациялық әрекеттің сұранысын қоғам қанағаттандырады деген болжамды тексереміз. Бастапқы болжам H0 – болашақ бастауыш сынып педагогтерінің инновациялық әрекетінің нәтижелері қалыптаспайды. Ал балама болжам H1 – бастауыш білім беруде инновациялық әрекетке даярлау негіздері әдістемесі арқылы болашақ бастауыш сынып педагогтерінің инновациялық әрекетінің нәтижелері қалыптасады (кесте 24).

Кесте 24 – Бастауыш білім беруде инновациялық әрекетке даярлау негіздері әдістемесі арқылы болашақ бастауыш сынып педагогтерінің инновациялық әрекетінің нәтижелері

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Педагогтің инновациялық әрекетке деген даярлық сипаттар | Деңге  йі | Экспериментке дейінгі | | | |  |  |  |  |
| Бақылау | | Эксперименттік тобы (67) | |
| Тобы (66) | |
| саны | % | саны | % |
| 1 | 2 | 3 | 4 | 5 | 6 | 7 | 8 | 9 | 10 |
| Болашақ педагогтің инновациялық әрекетке деген мотивациялық-шығармашылық бағдары | Жоғар  ғы | 6 | 9,1 | 7 | 10,4 | 1,69 | 13 | 0,13 | 0,003834 |
|
| Орта  ша | 37 | 56,1 | 37 | 55,2 | 1108,89 | 74 | 14,985 |
| Төмен  гі | 23 | 34,8 | 23 | 34,4 | 84,64 | 46 | 1,84 |
| Барлығы: | | 66 | 100 | 67 | 100 |  |  | 16,955 |
| Болашақ педагогтің креативтік-шығармашылығы дәрежесін бағалауы | Жоғар  ғы | 9 | 13,6 | 11 | 16,4 | 4 | 20 | 0,2 | 0,00284 |
| Орта  ша | 32 | 48,6 | 28 | 41,8 | 538,24 | 60 | 8,97066667 |
| Төмен  гі | 25 | 37,8 | 28 | 41,8 | 179,56 | 53 | 3,38792453 |
| Барлығы: | | 66 | 100 | 67 | 100 |  |  | 12,5585912 |
| Болашақ педагогтің инновациялық әрекетті жүзеге асыруға деген өзінің кәсіби қабілеттерін бағалауы | Жоғар  ғы | 7 | 10,6 | 15 | 22,4 | 4,84 | 22 | 0,22 | 0,003892 |
| Орта  ша | 37 | 56,1 | 40 | 59,7 | 1232,01 | 77 | 16,0001299 |
| Төмен  гі | 22 | 33,3 | 12 | 17,9 | 33,64 | 34 | 0,98941176 |

24 – кестенің жалғасы

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 1 | | 2 | 3 | 4 | 5 | 6 | 7 | 8 | 9 |  |
| Барлығы: | | 66 | 100 | 67 | 100 |  |  | 17,2095416 |  |
| Болашақ педа  гогтің өзінің жеке тұлғалық қасиеттерін бағалауы | Жоғар  ғы | 11 | 16,6 | 13 | 19,4 | 5,76 | 24 | 0,24 | 0,003036 |
| Орта  ша | 34 | 51,6 | 33 | 49,3 | 707,56 | 67 | 10,560597 |
| Төмен  гі | 21 | 31,8 | 21 | 31,3 | 110,25 | 42 | 2,625 |
| Барлығы: | | 66 | 100 | 67 | 100 |  |  | 13,425597 |

Топтардың статистикалық және білім деңгейі тұрғысынан айырмашылығын тексеру үшін χ2 критериі пайдаланылды.

, мұндағы  мен  эксперимент және бақылау топтарындағы стеденттер саны. , - бақылау және эксперимент топтарының 1 – белгісінің жиілігі, i – белгілер саны (кесте 25).

q = 0,05 мәнділік деңгейі мен еркіндік дәреже саны *v* = 3-1= 2 үшін  тең болды. .

Кесте 25

|  |  |  |
| --- | --- | --- |
|  |  |  |
| 0,003834 | < | 5,99 |
| 0,00284 |
| 0,003892 |
| 0,003036 |

Көрсетілген мәнділік деңгейінде топтардың айтарлықтай статистикалық айырмашылығы жоқ, яғни топтар зерттеу жұмыстарын жүргізу үшін жарамды деп есептеледі (кесте 26).

Кесте 26 – Болашақ бастауыш сынып педагогтерінің инновациялық әрекетінің нәтижелері

|  |  |  |  |  |  |  |  |
| --- | --- | --- | --- | --- | --- | --- | --- |
| Педагогтің инновациялық әрекетке деген даярлық сипаттар | Деңгейі | Эксперимент  ке дейін | Эксперимент  тен кейін |  |  |  |  |
|
|
|
| 1 | 2 | 3 | 4 | 5 | 6 | 7 | 8 |  |
| Болашақ педагог  тің инновация  лық әрекетке де  ген мотивация  лық-шығармашы  лық бағдары | Жоғарғы | 10,4 | 50,7 | 1624,09 | 61,1 | 26,58085106 | 47,98287247 |
| Орта  ша | 55,2 | 43,3 | 141,61 | 98,5 | 1,437664975 |
| Төмен  гі | 34,4 | 6 | 806,56 | 40,4 | 19,96435644 |

26 - кестенің жалғасы

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 1 | | 2 | 3 | 4 | 5 | 6 | 7 |  |
| Барлығы: | | 100 | 100 |  |  |  |  |
| Болашақ педагогтің креативтік-шығармашылығы дәрежесін бағалауы | Жоғарғы | 16,4 | 50 | 1128,96 | 66,4 | 17,00240964 | 40,68360825 |
| Орта  ша | 41,8 | 42,4 | 0,36 | 84,2 | 0,004275534 |
| Төмен  гі | 41,8 | 7,6 | 1169,64 | 49,4 | 23,67692308 |
| Барлығы: | | 100 | 100 |  |  |  |
| Болашақ педагогтің инновациялық әрекетті жүзеге асыруға деген өзінің кәсіби қабілеттерін бағалауы | Жоғарғы | 22,4 | 50,7 | 800,89 | 73,1 | 10,95608755 | 18,37110404 |
| Орта  ша | 59,7 | 41,8 | 320,41 | 101,5 | 3,156748768 |
| Төменгі | 17,9 | 7,5 | 108,16 | 25,4 | 4,258267717 |
| Барлығы: | | 100 | 100 |  |  |  |
| Болашақ педагогтің өзінің жеке тұлғалық қасиеттерін бағалауы | Жоғарғы | 19,4 | 71,1 | 2672,89 | 90,5 | 29,53469613 | 54,19598135 |
| Орта  ша | 49,3 | 19,4 | 894,01 | 68,7 | 13,013246 |
| Төменгі | 31,3 | 9,5 | 475,24 | 40,8 | 11,64803922 |
| Барлығы: | | 100 | 100 |  |  |  |

Эксперименттік топ болашақ бастауыш сынып педагогтерінің ұсынылған әдістемесін қолданғаннан кейінгі пайыздық көрсеткішінің жоғарылауы және әдістемелік тиімділігі жөніндегі тұжырымымыздың дұрыстығын тексеру үшін және алынған нәтижелердің статистикалық тұрғыдан мәнділігін анықтау үшін Пирсонның χ2 (хи - квадрат) критериін пайдаландық.

Ол үшін болашақ бастауыш сынып педагогтерін инновациялық әрекетке даярланады деген болжамды тексереміз.

Бастапқы болжам  – болашақ бастауыш сынып педагогтерін инновациялық әрекетке даярлауға бағытталған білім мен іскерлікті, дағдыны меңгермейді. Ал балама болжам  – болашақ бастауыш сынып педагогтерін инновациялық әрекетке даярлауға бағытталған білім мен іскерлікті, дағдыны меңгереді.

- критериімен  формуласы бойынша есептейміз.

Мұндағы  және – салыстырылып отырған таңдамалардың жиіліктері (кесте 9).

Болашақ педагогтің инновациялық әрекетке деген мотивациялық-шығармашылық бағдары 

Болашақ педагогтің креативтік-шығармашылығы дәрежесін бағалауы 

Болашақ педагогтің инновациялық әрекетті жүзеге асыруға деген өзінің кәсіби қабілеттерін бағалауы 

Болашақ педагогтің өзінің жеке тұлғалық қасиеттерін бағалауы 

Берілген q = 0,05 мәнділік деңгейі мен еркіндік дәреже саны

v=k-1=3-1=2 арқылы арнайы кестеден  критикалық мәнін анықтаймыз.

 болғандықтан тең болды (кесте 27).

Кесте 27

|  |  |  |
| --- | --- | --- |
|  |  |  |
| 47,98287247 | > | 5,99 |
| 40,68360825 |
| 18,37110404 |
| 54,19598135 |

болжамы қабылданбайды. Яғни, болашақ бастауыш сынып педагогтерін инновациялық әрекетке даярлауға бағытталған білім мен іскерлікті, дағдыны меңгереді, олардың танымдық қызығушылығы дамиды.

Жүрізілген зерттеу жұмысы диссертациямыздың басында алға қойған болжамымызды дәлелдеп, қорғауға алып шығатын қағидаларымыздың дұрыстығын айқындады. Тәжірибелік-эксперименттік жұмыс зерттеу тақырыбымыздың әдіснамалық тұрғыларын жүйелеген бөлімнің логикалық жалғасы ретінде болашақ бастауыш сынып педагогтерін инновациялық әрекетке арнайы әзірленген, теориялық-әдіснамалық тұғыры айқындалған арнайы әдістемелік-технологиялық жүйенің жасалуы дұрыс және бүгінгі күнгі мектеп үшін аса қажетті екенін көрсетті. Біздің авторлықпен әзірленген әдістемелік жүйе моделінің аясында болашақ бастауыш сынып педагогтерін инновациялық әрекетке тиімді даярлау мүмкіндігі мол екендігі дәлелденді.

**ҚОРЫТЫНДЫ**

«Жаңартылған білім мазмұны жағдайында болашақ бастауыш сынып педагогтерін инновациялық әрекетке даярлау» тақырыбындағы диссертациялық зерттеу жұмысының ғылыми болжамы дәлелденіп, бірнеше теориялық және қолданбалы нәтижелер алынды.

Жүргізілген теориялық-әдіснамалық және тәжірибелік зерттеу жұмысының нәтижелері төмендегідей қорытындылар жасауға мүмкіндік берді:

1. Қазіргі білім беру жүйесінің жұмысын реттеуге арналған мемлекеттің стратегиялық даму бағдарламалары мен нормативті құжаттарға жасалған талдаулар негізінде жаңартылған білім мазмұны жағдайында болашақ бастауыш сынып педагогтерін инновациялық әрекетке даярлау мәселесінің өзектілігі дәлелденді.

2. Мәселеге қатысты теориялық еңбектерге жасалған талдаулар «инновациялық әрекет» ұғымы мен «болашақ бастауыш сынып педагогтерін инновациялық әрекетке даярлау» түсінігінің мәнін түзуге мүмкіндік берді. Инновациялық әрекет – педагогикалық әрекеттің шығармашылық дамуының тәсілі; Болашақ бастауыш сынып педагогтерін инновациялық әрекетке даярлау – оның жалпы кәсіби дайындығының құрамдас бөлігі ретінде жоғары деңгейдегі ғылыми-педагогикалық әрекетіне негіз болатын «инновациялық әрекет» жайындағы білімі мен оқу мен оқыту үдерісінде жаңартпалы әрекет түрлерін білуі, инновациялық әрекетке даярлау әдістерінің мәнін, қызметін түсінуі, бастауыш білім беруде жаңашылдыққа бейімделуі, жаңа идеяларды жүзеге асыруда тәуекелге баруы сияқты бір-бірімен тығыз байланысқан компоненттерден тұратын тұлғаның кешенді сапасы деген тұжырым жасалды.

3. Зерттеу барысында айқындалған болашақ бастауыш сынып мұғалімдерін инновациялық әрекетке даярлау инновация, инновациялық әрекет туралы арнайы білім мазмұнын игеру; педагогикалық инновациялық технологиялар туралы білім мен дағдыларды және ақпараттық-коммуникациялық технологияларды пайдалану дағдыларын меңгеру; педагогикалық инновацияларға сараптама жасай білу; инновациялық идеяны тауып, дамытып, оны жүзеге асыру қабілеттерін қалыптастырып, дамыту; инновациялық оқу-тәрбие жүйесін құра білу дағдыларын меңгеру мүмкіндіктерін құрайды.

4. Біз ұсынған болашақ бастауыш сынып мұғалімдерін инновациялық әрекетке даярлаудың құрылымдық-мазмұндық моделі педагогикалық жоғары оқу орындарында мотивациялық, когнитивтік, инновациялық-әрекеттік, жеке тұлғалық құрамдас бөліктерінің бірлігін, соған сәйкес жоғарыда көрсетілген барлық элементтердің өзара байланысы мен бірлестігін қамтиды.

5. Жаңартылған білім мазмұны жағдайында болашақ бастауыш сынып педагогтерін инновациялық әрекетке даярлау арнайы әдістемені: «Бастауыш білім беруде инновациялық әрекетке даярлау негіздері» атты элективті курсын ЖОО педагогикалық үдерісіне енгізгенде және ғылыми инновациялық портал жобасын, ұтымды әдістерді, жаңа инновациялық оқыту құралдарын қолданғанда нәтижелі болады.

6. Қалыптастырушы эксперимент барысында алынған нәтижелер инновациялық әрекетке даярлауға бағытталған білім мен іскерлікті, дағдыны болашақ бастауыш сынып педагогтерінің меңгергенін, олардың мотивациялық-шығармашылық бағдарының, креативті-шығармашылық дәрежесінің, инновациялық әрекетті жүзеге асыруға деген кәсіби қабілетінің, жеке тұлғалық қасиетінің артқандығын көрсетті. Аталған нәтижелер елімізде ЖОО маман даярлаудың дәстүрлі құрылымын өзгертуге, инновацияға негізделген жаңа үлгілері мен нұсқаларын жасауға мүмкіндік береді.

Жүргізілген зерттеу нәтижелері бойынша төмендегідей ұсыныстар жасалады:

* жаңартылған білім мазмұны жағдайында болашақ бастауыш сынып педагогтерін инновациялық әрекетке даярлауды әдістемелік жұмыстың басты бағыты ретінде қарастырып, жоғары педагогикалық оқу орындары оқытушыларымен арнайы дайындықтар ұйымдастыру;
* болашақ бастауыш сынып педагогтерін инновациялық әрекетке даярлығын қалыптастыруда арнайы оқу бағдарламаларын пайдалану, жоғары оқу орны оқытушыларының осы бағыттағы жұмыстарды жоспарлы жүргізулерін қамтамасыз ету;
* жүрізілген ғылыми-зерттеуіміздің негізінде дайындалған «Бастауыш білім беруде инновациялық әрекетке даярлау негіздері» атты элективті курсын, дайындалып, «Болашақ бастауыш сынып педагогтерін инновациялық әрекетке даярлау әдістемесі» атты оқу-әдістемелік құралын, ЖОО білім алушыларына арналған «Ғылыми-инновациялық портал» жобасын «Бастауышта оқыту педагогикасы мен әдістемесі» мамандығы білім алушыларына дәріс оқуда, семинар сабақтарын өтуде пайдалану мүмкіндіктерін қарастыру.

Аталған зерттеу нәтижелері болашақта жоғары педагогикалық оқу орнындарында мамандар даярлау мәселесіне арналған жұмыстарды жетілдіруге және осы бағыттағы жаңа зерттеулер жүргізуге негіз бола алады деп есептейміз.

Зерттеу мәселесі кең ауқымды болғандықтан, оның барлық салаларын жеткілікті дәрежеде қамту мүмкін емес. Сондықтан болашақта бастауыш сынып педагогтерін бұл бағытта дайындау мәселесін педагогикалық, кәсіби практикалармен тығыз байланыста қарастыру, бастауыш білім көптілділікпен білім алушыларын шағын жинақты мектепке даярлау тұрғысында зерттеу керек деп санаймыз.

**ПАЙДАЛАНЫЛҒАН ӘДЕБИЕТТЕР ТІЗІМІ**

1. «Егемен Қазақстан» газеті. – 2021, маусым //<https://egemen.kz/article/278654-toqaev-iyu-nynh-ghylym-dgane-tekhnologiya-dgonindegi-sammitine-qatysty> 18.01.2020.
2. Білім туралы Қазақстан Республикасының 2007 жылғы 27 шілдедегі, № 319 Заңы // <https://adilet.zan.kz/kaz/docs/Z070000319_> 23.02.2020.
3. ҚР МЖМБС Білім берудің барлық деңгейінің мемлекеттік жалпыға міндетті білім беру стандарттарын бекіту туралы Қазақстан Республикасы Білім және ғылым министрінің 2018 жылғы 31 қазандағы, №604 бұйрығы //<https://adilet.zan.kz/kaz/docs/V1800017669> 29.06.2020.
4. «Атамекен» Қазақстан Республикасы Ұлттық кәсіпкерлер палатасының Басқарма төрағасының 2017 жылғы 8 маусымдағы, №133 бұйрығына қосымша «Педагогтің кәсіби стандарты //<https://atameken.kz/uploads/content/files/%D0%9F%D0%A1%20%D0%9F%D0%B5%D0%B4%D0%B0%D0%B3%D0%BE%D0%B3_%D0%BA%D0%B0%D0%B7.pdf> 06.02.2020.
5. Руководство Осло / пер. на русский язык, издание второе исправленно. – М.: ОЭСР, 2006 – 191 с. //<http://www.cisstat.org/innovation/Oslo%20Manual%20Russian.pdf> 05.01.2020.
6. Шумпертер Й. Теория экономического развития. – США, 1911. – 239 с.
7. Пригожин А.И. Новведения: стимулы и препятствия. Социальные проблемы инноватики. – М., 1989 – 211 с.
8. Кларин М.В. Инновации в мировой педагогике. – Рига: НПЦ «Эксперимент», 1995. – 176 с.
9. Сластенин В.А., Подымова Л.С. Педагогика: Инновационная деятельность. – М.: Магистр, 1997. – 25 с.
10. Қазақстан Республикасының Президенті – Елбасы Н.Ә.Назарбаевтың «Қазақстан-2050» Стратегиясы қалыптасқан мемлекеттің жаңа саяси бағыты» атты Қазақстан халқына Жолдауы //[https://www.akorda.kz/kz/events/astana\_kazakhstan/participation\_in\_events/kazakstan-respublikasynyn-prezidenti-elbasy-nenazarbaevtyn-kazakstan-2050-strategiyasy-kalyptaskan-memlekettin-zhana-sayasi-bagyty 14.12](https://www.akorda.kz/kz/events/astana_kazakhstan/participation_in_events/kazakstan-respublikasynyn-prezidenti-elbasy-nenazarbaevtyn-kazakstan-2050-strategiyasy-kalyptaskan-memlekettin-zhana-sayasi-bagyty%2014.12).2020.
11. Президент «Жаңа жағдайдағы Қазақстан: іс-қимыл кезеңі» атты Жолдауы https://egemen.kz/article/260885-stem-%E2%80%93-bilim-berudegi-tynh-baghyt-dganha-trend 12.01.2021.
12. Алтынсарин Ы. Таңдамалы. Шығармалары – Алматы, 1955. - 273 б.
13. Коменский Я.А. Великая дидактика – М.: Педагогика, 1989. – 326 с.
14. Байтұрсынұлы А. Қазақша оқу жайынан. Қазақ тіл білімінің мәселелері. – Алматы: АбзалАй, 2013. – 605 б.
15. Стaмбeкoвa Ж.К. Жаңартылған білім мазмұны жағдайында болашақ бастауыш сынып педагогтерін инновациялық әрекетке даярлығының мәні // Заманауи мектепке дейінгі білім беру: трансформация, даму векторлары. Халықаралық онлайн-конференцияның материалдары. – Алматы: Қазақ ұлттық қыздар университеті, 2021. – 356-360 б.
16. Шацкий С.Т. Педагогические соч. // В 4 т. / сост. А.П. Кубарева, Д.С. Бершадская; под ред. И. А. Каирова и др. – М.: Просвещение; Акад. пед. Наук РСФСР, 1964. - Т. 2. - 476 с.
17. Макаренко А.С. Педагогические сочинение // В 6 т. – М.: Педагогика, 1984. - Т. 4. – С. 268-281.
18. Нургалиева Г.К. Психолого-педагогические основы системы ценностного ориентирования личности: дис. ... док. пед. наук. - Алматы, 1993. - 375 с.
19. Сабыров Д. Оқушылардың оқу белсенділігін арттыру жолдары. –Алматы: Мектеп, 1978. – 110 б.
20. Шерьязданова X.Т. Психологические основы профессиональной подготовки педагогов и психологов дошкольного образования: автореф. ... док. психол.наук. - М., 1999. – 47 с.
21. Кенжебеков Б.Т. Формирование профессиональной компетентности будущих специалистов в системе высшей школы: дис. ... док. пед. наук: 13.00.01. - 2005. - 405 с.
22. Сейтешев А.П., Абдикаримов Б.А. Научные основы профессионально-технической педагогики / под ред С.Я. Батышева. – Алма-Ата: Казахпрофтехконтакт, 1993. – 431 с.
23. Егоров В.В. Информационные технологии в подготовке инженера-педагога. – Алматы: Гылым, 1994. – 134 с.
24. Жарықбаев Қ.Б. Ұстаздық еткен жалықпас. Психология очерктері. - Алматы: Мектеп, 1987. – 88 б.
25. Илларионов С.В. Педагогические условия подготовки школьников к творческой деятельности // Подготовка учащихся к труду и выбору профессии: темат.сб.науч.тр. / отв.ред. Г.А. Уманов. – Алма-Ата: КазПИ им. Абая, 1989. – 187 с.
26. Исаева З.А. Формирование профессионально-исследовательской культуры педагога в системе университетского образования: автореф. ... док. пед. наук. – Алматы, 1997. – 47 с.
27. Мұқанов М.М. Жас және педагогикалық психология. – Алматы: Абай атындағы ҚазПИ, 1982. – 182 б.
28. Менлибекова Г.Ж. К вопросу о формировнии социальной компетентности будущих учителей // Вестник АГУ им. Абая – 2001. – №5. – С. 19-33.
29. Сейтешев А.П. Пути формирования профессионального мастерства. – Алма-Ата: Мектеп, 1989 – 262 с.
30. Стамбекова Ж.К., Жұмабаева А.Е., Умирбекова А.Н. Бастауыш сынып педагогтерінің кәсіби даярлығын қалыптастыруда инновациялық әрекеттің тиімділігі // ҚазҰҚПУ Хабаршысы. – 2020. - №4(84). – 171-177 б.
31. Нұрахметов Н.Н., Ахтазина Б.К. Шоғарландырып-қарқынды оқыту технологиясына сай зертханалық жұмысты ұйымдастыру // ҚазҰУ Хабаршысы. Химия сериясы. - 2014. - №1(73). – Б. 100-104.
32. Таубаева Ш.Т., Лактионова С.Н. Педагогическая инноватика как теория и практика нововведений в системе образования. – Алматы: НИЦ «Ғалым», 2001. – 295 с.
33. Қабдықайырұлы Қ., Монахов В.А. Оқытудың педагогикалық технологиясы. – Алматы: РБК, 1999. - 156 б.
34. Караев Ж.А. Активизация познавательной деятельности учащихся в условиях применения компьютерной технологии обучения: автореф. ... док. пед. наук. - Алматы, 1994. - 52 с.
35. Қоянбаев Р.М. Педагогика. - Алматы, 2002. – 384 б.
36. Рахметова С.Р. Бастауыш класс оқушыларының тілін дамытудың ғылыми-әдістемелік негіздері (ауызша және жазбаша әдістемесі): пед. ғыл. док. ... автореф. - Алматы, 1994. – 43 б.
37. Кобдикова Ж.У. Трехмерная методическая система обучения – основа формирования функциональной грамотности учащихся // Международный журнал экспериментального образования. - 2013. - №11. - С. 19–25.
38. Бұзаубақова К.Ж. Инновациялық педагогика негіздері: оқу құралы. - Алматы: Білім, 2019. – 424 б.
39. Сарбасова Қ.А. Инновациялық технологиялар. - Алматы, 2015. – 196 б.
40. Жұмабаева А.Е. Бастауыш мектепте қазақ тілі синтаксисін дамыта оқыту.– Алматы, 2008. – 236 б.
41. Тұрғынбаева Б.А. Дамыта оқыту технологиялары. – Алматы, 2000. – 208 б.
42. Амирова А.С. Дидактика: оқу құралы. – Алматы: Абай атындағы ҚазҰПУ ; «Ұлағат» баспасы, 2017. – 268 б.
43. Астамбаева Ж.Қ., Уәйісова Г. Шағын жинақты бастауыш мектептегі педагогикалық үдеріс теориясы мен технологиясы. – Алматы, 2010. – 85 б.
44. Барсай Б.Т. Болашақ бастауыш сынып мұғалімінің кәсіби - дидактикалық құзыреттілігін қалыптастырудың ғылыми – педагогикалық негіздері: пед. ғыл. док. ... дис. - Шымкент, 2010. - 349 б.
45. Нағымжанова Қ.М. Университет студенттерінің педагогикалық креативтілігін инновациялық білім беру ортасында қалыптастырудың ғылыми негіздері: пед. ғыл. док. ... дис.: 13.00.01. – Алматы, 2010. – 345 б.
46. Көшімбетова С. Инновациялық технологияны білім сапасын көтеруде пайдалану мүмкіндіктері. – Алматы: Білім, 2008. – 232 б.
47. Сартаева Н.Т. Ақпараттық технологиялар негізінде бастауыш сынып оқушылардың зерттеушілік іс-әрекет мотивациясын қалыптастыру: филос. док. (PhD) ... дис. – Алматы, 2019. – 165 б.
48. Фейзулдаева С.А. Жоғары оқу орнында пәнаралық сабақтастықты жүзеге асыру арқылы бастауыш мектеп мұғалімін кәсіби даярлау: филос. док. (PhD) ... дис.: 6D010200. – Талдықорған, 2000. – 148 б.
49. Баймуханбетов Б.М. Болашақ бастауыш сынып мұғалімдерінің лидерлік сапасын қалыптастыру: филос. док. (PhD) ... дис.: 6D010300. – Алматы, 2014. – 136 б.
50. Тұралбаева А.Т. Отбасы мен мектептің ынтымақтастығы жағдайында дарынды балаларды тәрбиелеу: филос. док. (PhD) ... дис. – Алматы, 2014. – 136 б.
51. Сыздықбаева А.Д. Формрование исследовательской компетентности будущего учителя начальных классов: дис. ... док. филос. (PhD). – Алматы, 2016. – 137 c.
52. Мулдабекова К.Т. Ақпараттық технологиялар арқылы болашақ мамандардың коммуникативтік құзыреттілігін қалыптастыру: филос. док. (PhD) ... дис. - Алматы, 2014. – 166 б.
53. Оспанбекова М.Н. Болашақ бастауыш сынып мұғалімдерін инновациялық технологиялар негізінде оқушылардың рефлексиясын дамытуға даярлау: филос. док. (PhD) ... дис. - Алматы, 2018. – 181 б.
54. Уайдуллақызы Э. Бастауыш сынып мұғалімдерінің ақпараттық-кәсіби құзыреттілігін қалыптастыру: филос. док. (PhD) ... дис. – Алматы, 2014. – 160 б.
55. Умирбекова А.Н. Болашақ бастауыш сынып мұғалімдерінің әлеуметтік зияттылығын дамыту: филос. док. (PhD) ... дис. – Алматы, 2018. – 180 б.
56. Кларина Л. Инновационная деятельность: становление, развитие, критерии эффективности // Директор школы. - 2001. - №10. - С. 72-79.
57. Беспалько В.П. Слагаемые педагогической технологии. - М.: Педагогика, 1989. – 192 с.
58. Иванов Д.А. Инновационная деятельность и ее имитация в школьном образовании // Педагогика. - 1997. - №12. – С. 36-44.
59. Ляудис В.Я. Инновационное обучение и наука. - М.: ЮНИТИ-ДАНА, 1992.- 152 с.
60. Морозов Е.П., Пидкасистый П.И. Подготовка учителя к инновационной деятельности // Советская педагогика. - 1991. - №10. – С. 88-93.
61. Güven S., Kılıç Z. Hayat Bilgisi Dersinde Kullanılan Öğretim Yöntemlerinin Etkililiği Konusunda Yapılan Lisansüstü Tezlerin İçerik Analizi // 16 th International Primary Teacher Education Symposium (USOS). Özet Bildiri Kitabı. - European University of Lefke; TRNC, 2017. - 296 s.
62. Hicyilmaz Yasin, Şahin Semiha. Öğretmen Algılarına Göre Okul Müdürlerinin Yenilik Yönetimi Düzeyleri (Innovation Management Levels of School Principals According to the Perceptions of Teachers). Buca Eğitim Fakültesi Dergisi, Araştırma Makalesi // The Journal of Buca Faculty of Education. – 2020. - Issue 50. - S. 243-257.
63. Stambekova Zhazira. The role of innovation in the updated content of education // 8th International Symposium on Social Studies Education. – Ankara, 2019. - Р. 321-327.
64. Педагог мәртебесі туралы. Қазақстан Республикасының Заңы. 2019 жылғы 27 желтоқсадағы, №293-ҮІ ҚРЗ //<https://adilet.zan.kz/kaz/docs/Z1900000293> 27.12.2019.
65. Выготский Л.С. Игра и ее роль в психическом развитии ребенка // Вопросы псиихологии. - 1966. - №6. – С. 56-64.
66. Леонтьев А.Н. Деятельность. Сознание. Личность. – М.: Академия, 2004. – 352 с.
67. Рубинштейн С.Л. Основы онтологии, логики, психологии // Избранные философско-психологические труды. - М.: Наука, 1997. - 463 с.
68. Эльконин Д.Б. Детская психология. - Изд. 4-е. – М.: Академия, 2007. – 384 с.
69. Божович Л.И. Личность и ее формирование в детском возрасте. Проблема развития мотивационной сферы ребенка - М.: Гиорд, 1972. – 279 с.
70. Давыдов В.В. Теория развивающего обучения. – М.: ИНТОР, 1996. – 544 с.
71. Гальперин П.Я. Лекции по психологии. - М.: Высшая школа, 2002. – 326 с.
72. Зинченко П. Психологические основы педагогики. – М.: Гардарики, 2002. – 362 с.
73. Гуревич К. Диагностика умственного развития. – М.:УРАО, 1997. - 304 с.
74. Роботова А.С., Леонтьева Т.В., Шапошникова И.Г. и др. Введение в педагогическую деятельность. – М.: Академия, 2002. - 208 с.
75. Межериков В.А., Ермоленко М.Н. Введение в педагогическую деятельность. – М.: Педагогическое общество России, 2002. – 268 с.
76. Стaмбeкoвa Ж.К. «Технология» және «Инновациялық әрекет» ұғымдарының мәні. Современные технологии: актуальные вопросы, достижения и тенденции развития: сб. материалов // V Междунар. заоч. науч.-практ. конф. / отв. ред. С.Ю.Широкова. – Стерлитамак: Стерлитамакский филиал БашГУ; Актобе: Актюбинский региональный государственный университет им. К. Жубанова, 2019. – С. 110-108.
77. Шумпертер Й. Теория экономического развития. – М.: Прогресс, 1982. – 239 с.
78. Пригожин А.И. Новведения: стимулы и препятствия. Социальные проблемы инноватики. – М.: Профессия, 1989. – 149 с.
79. Амонашвили Ш.А. Основы гуманной педагогики. Педагогическая симфония. – М.: Флинта, 2016. – 320 с.
80. Лысенкова С. Методом опережающего обучения. – М.: Эксмо, 1988. –274 с.
81. Шаталов В. Точка опоры. – М.: Златоуст, 1987. – 312 с.
82. Ильин Е. Психология творчества, креативности, одаренности. – СПб.: Питер, 2012. –189 с.
83. Эльконин Д.Б. Психическое развитие в детских возрастах. – М.: МОДЭК, 1997.- 416 с.
84. Давыдов В.В. Лекции по общей психологии. – М.: Академия, 2008. – 157 с.
85. Беспалько В.П. Слагаемые педагогической технологии. – М.: Педагогика, 1989. – 192 с.
86. Кларин М.В. Инновации в мировой педагогике. – Рига: НПЦ Эксперимент, 1995. – 176 с.
87. Краевский В.В. Методология педагогики. – Чебоксары: Чуваш. университет, 2001. – 244 с.
88. Селевко Г.К. Современные образовательные технологии. – М.: Народное образование, 1998. – 256 с.
89. Сыдықов Ә.С. Ы.Алтынсариннің педагогикалық идеялары мен ағартушылың еңбектері. – Алматы: Мектеп, 1969. -156 б.
90. Көбеев С. Үлгілі бала. – Алматы; Қазан: ҚР Ұлттық кітапханасы, 1912. - 76 б.
91. Сухомлинский В.А. Письма к сыну. – М.: Просвещение, 1979. - 148 с.
92. Роджерс К. Свобода учиться / пер. на русский. - М.: Смысл, 2002. - 528 с.
93. Москвичев С.Г. Мотивация, деятельность и управление. – Киев, 2003. – 490 с.
94. Поташник М.М. Управление развитием школы. – М.: Новая школа, 1995. - 464 с.
95. Богоявленская Д.Б. Психология творческих способностей. – М.: Академия, 2002. - 320 с.
96. Бордовский В.А. Методы педагогических исследований инновационных процессов в школе и вузе: учебно-методическое пособие. – СПб.: Издательство РГПУ имени А.И. Герцена, 2001. – 169 с.
97. Лебедев С.А., Ковылин Ю.А. Философия научно-инновационной деятельности. - М.: Академический проект; Парадигма, 2012. **– 209 с.**
98. Комаров В.М. Основные положения теории инноваций. – М.: Издательский дом Дело РАНХиГС, 2012. – 190 с.
99. Дудченко В.С. Методология исследования и преобразования социальных систем. Инновационный подход: автореф. … док. социол. наук. - М., 1994. – 26 с.
100. Просецкий В.А. Психология подражания. – М.: ВЛАДОС, 1974. – 179 с.
101. Инновационная методология в.дудченко // <https://conflictmanagement.ru/innovacionnaya-metodologiya-v-dudchenko/> 16.06.2020.
102. Вульфов Б.З., Харькин В.И. Педагогика рефлексии. - М.: Наука, 1997. – 236 с.
103. Акимов Р.А. Философские подходы к изучению феномена инновации. //<https://elar.urfu.ru/bitstream/10995/38760/1/dn_2015_01_18.pdf 03.11.2015>.
104. Дыдров А.А. Человек будущего в контексте инновационных стратегий: дис. ... док. филос. наук: 09.00.13. – Челябинск: Челябинский госудрственный институт культуры, 2020. – 354 с. //<https://chgik.ru/sites/default/files/news/files/dissovet01_dydrov_diss.pdf> 24.06.2020.
105. Тұрғынбаева Б.А. Андрагогика: оқу құралы. – Алматы: Алатау, 2011. – 262 б.
106. Ильин В.С. Формирование личности школьника (целостный процесс). – М.: Педагогика, 1984. – 144 с.
107. Пискунова Е.В. Подготовка учителя к обеспечению современного качества образования для всех: опыт России: Рекомендации по результатам научных исследований / под ред. акад. Г.А. Бордовского. – СПб.: Изд-во РГПУ им. А.И. Герцена, 2007. – 79 с.
108. Васильева Л.Н., Муравьева Е.А. Методы управления инновационной деятельностью: учеб. пособие. – М.: КНОРУС, 2005. – 87 с.
109. Абетова З.Т. Инновации в образовании: социальные ожидания, установки студенческой молодежи. // Сборник материалов оn-line научной конференции «Проблемы внедрения стандартов кейс-менеджмента в практику социальной работы». – Астана: ЕНУ им. Л.Н. Гумилева, 2019. – С. 42-50.
110. Божович Л.И. Личность и ее формирование в детском возрасте. (Психологическое исследование.) М., «Просвещение», 1968. – С. 464.
111. Ананьев Б.Г. Личность, субъект деятельности, индивидуальность. - М.: Директ-Медиа, 2008. - 164 с.
112. Абульханова-Славская К.А. Деятельность и психология личности. - М.: Изд-во Наука, 1980. - 336 с.
113. Кларин М.В. Инновационное образование: концептуальные и практические вызовы // Семинар «Актуальные исследования и разработки в области образования. - М., 2016. – С. 94-102.
114. Кларин М.В. Инновации в обучении: Метафоры и модели. – М.: Наука, 1997. - 223 с.
115. Орлов А.А. Формирование методологической культуры будущегопедагога // Педагогическая наука и её методология в контексте современности: Матер. конф. - М.: РАО; Ин-т теории образования и педагогики, 2001. – 344 с.
116. Гуреев П.М., Мокий М.С. Использование трансдисциплинарного системного подхода в инновационном менеджменте. – М.: Издательский дом ГУУ, 2015. – 186 с.
117. Князева Е.Н. Инновационная сложность: общая методология и способы организации когнитивных, коммуникативных и социальных систем // Инновационная сложность / отв. ред. Е.Н. Князева. - СПб.: Алетейя, 2016. – С. 38-100.
118. Абетова З.Т. Инновации в образовании: социальные ожидания, установки студенческой молодежи // Сборник материалов оn-line научной конференции «Проблемы внедрения стандартов кейс-менеджмента в практику социальной работы». – Астана: ЕНУ им. Л.Н. Гумилева, 2019. – С. 42-50.
119. Васильева Л.Н., Муравьева Е.А. Методы управления инновационной деятельностью: учеб. пособие. – М.: КНОРУС, 2005. – 117 с.
120. Гатанов Ю.Б. Развитие личности, способной к самореализации // Журнал «Психологическая наука и образование. – 1998. - №1. – С. 47-55.
121. Смирнов С.Д. Педагогика и психология высшего образования: от деятельности к личности. - М.: Академия, 2001. - 304 с.
122. Пригожин И., Стенгерс И. Порядок из хаоса. – М.: Прогресс, 1986. – 432 с.
123. Божович Л.И. Речь и практическая интеллектуальная деятельность ребенка (экспериментально-теоретическое исследование) // Культурно-историческая психология. - 2006. – Т. 2, №2, ч. 2, 3. – С. 121–135.
124. Ананьев Б.Г. Личность, субъект деятельности, индивидуальность. - М.: Директ-Медиа, 2008. - 164 с.
125. Сластенин В.А., Каширин В.П. Психология и педагогика. – М.: Академия, 2010. – 480 с.
126. Лазарев В.С., Разуваева Т.Н. Психологичекая готовность педагических коллективов к инновационной деятельности. - Сургут: РИО СурГПУ, 2009. – 195 с.
127. Сабыров Т. Болашақ мұғалімдердің дидактикалық дайындығын жетілдіру. – Алматы: Жалын, 1999. – 185 б.
128. Хмель Н.Д. Біртұтас педагогикалық процесті жүзеге асырудың теориясы мен технологиясы. - Алматы: Print, 2005. – 343 б.
129. Уманов Г.А. Парфенов В.А. Мы и наши дети. - Алма-Ата: Жалын, 1978. – 86 с.
130. Сарыбеков М.Н. Теория и практика экологической подготовки будущего учителя начальных классов. – Алматы: Ғылым, 1997. – 152 с.
131. Ұзақбаева С.А. Балаларға эстетикалық тәрбие берудегі халық дәстүрі. – Алматы: Білім, 1990. - 112 б.
132. Нұрғалиева Г.К., Есжанов А.Е. Білім беруді ақпараттандыру саласындағы терминдер мен оның анықтамаларының қазақ тіліндегі педагогикалық сөздігі. – Алматы: НЦИ, 2010. – 264 с.
133. Гершунский Б.С. Философия образования. – М.: Московский психолого-социальный институт, 1998. – 432 с.
134. Вербицкий А.А. Активное обучение в высшей школе: контекстный подход. - М.: Высшая школа, 1991. - 207 с.
135. Архангельский С.И. Учебный процесс в высшей школе. – М.: Высшая школа, 1980. – 368 с.
136. Юсуфбекова Н.Р. Общие основы педагогической инноватики: Опыт разработки теории инновационных процессов в образовании. - М., 1991 – 225 с.
137. Қазақстан мен Экономикалық ынтымақтастық және даму ұйымы арасындағы ынтымақтастық жөніндегі елдік бағдарлама жобасын іске асыру туралы Қазақстан Республикасының Үкіметі мен Экономикалық ынтымақтастық және даму ұйымы арасындағы өзара түсіністік туралы меморандумға қол қою туралы Қазақстан Республикасы Үкіметінің 2015 жылғы 20 қаңтардағы, №10 қаулысы // <https://adilet.zan.kz/kaz/docs/P1500000010> 20.01.2020.
138. Қазақстан Республикасында білім беруді және ғылымды дамытудың 2016 - 2019 жылдарға арналған мемлекеттік бағдарламасы //<https://adilet.zan.kz/kaz/docs/U1600000205> 01.03.2020.
139. Қазақстан Республикасының 2020 жылға дейінгі Стратегиялық даму жоспары туралы // <https://adilet.zan.kz/kaz/docs/P1300000424> 30.04.2020.
140. Қазақстан Республикасының Конституциясы //<https://adilet.zan.kz/kaz/docs/U1400000955>[https://sud.gov.kz/kaz/content/kazakstan-respublikasynyn-prezidenti-nnazarbaevtyn-kazakstan-halkyna-zholdauy-2015-zhylgy 30](https://sud.gov.kz/kaz/content/kazakstan-respublikasynyn-prezidenti-nnazarbaevtyn-kazakstan-halkyna-zholdauy-2015-zhylgy%20%2030).08.2020.
141. 100 нақты қадам // [https://adilet.zan.kz/kaz/docs/K1500000100](https://adilet.zan.kz/kaz/docs/K1500000100https:/adilet.zan.kz/kaz/docs/K1500000100) 20.05.2020.
142. Қазақстан Республикасы Білім және ғылым министрінің кейбір бұйрықтарына өзгерістер мен толықтырулар енгізу туралы //<https://adilet.zan.kz/kaz/docs/V2000021688/history> 30.11.2020.
143. «Мектепке дейінгі тәрбие мен оқытуды, бастауыш, негізгі орта және жалпы орта білімнің жалпы білім беретін оқу бағдарламаларын, техникалық және кәсіптік, орта білімнен кейінгі, қосымша білімнің білім беру бағдарламаларын және арнайы оқу бағдарламаларын іске асыратын білім беру ұйымдарында жұмыс істейтін педагогтерді және білім және ғылым саласындағы басқа да азаматтық қызметшілерді аттестаттаудан өткізу қағидалары мен шарттарын бекіту туралы» ҚР Білім және ғылым министрінің 2016 жылғы 27 қаңтардағы, №83 бұйрығына өзгерістер енгізу туралы ҚР Білім және ғылым министрінің 2021 жылғы 12 қарашадағы, №561 бұйрығы.
144. Стамбекова Ж.К. Жaңapтылғaн бiлiм мaзмұны жaғдaйындa иннoвaциялық тeхнoлoгияны пaйдaлaну // ҚазҰҚПУ Хабаршысы. – 2019. - №3(79). – Б. 228.
145. Давыдов В.В. Проблемы развивающего обучения. – М.: Педагогика, 1976.– 260 с.
146. Лысенкова С. Методом опережающего обучения. – М.: Просвещение, 1988. – 240 с.
147. Томина Е.Ф. Дж.Дьюи – выдающийся педагог ХХ столетия. – Оренбург: ИПК ГОУ ОГУ, 2009. – 118 с.
148. Актуальные здоровьесберегающие технологии для использования в условиях высокотехнологичной среде образовательного учреждения. – Спб.: ГБСК ОУ, 2017. – Вып. 1. – 118 с.
149. Дендев Бадарч. Информационные и коммуникационные технологии в образовании. – М.: ИИТО ЮНЕСКО, 2013. – 320 с.
150. Касаткина Н.Э., Градусова Т.К. и др. Современные образовательные технологии в учебном процессе вуза: методическое пособие. – Кемерово: ГОУ «КРИРПО», 2011. – 237 с.
151. Қазақстан Республикасы Білім және ғылым министрінің 2018 жылғы «10» мамырдағы, №199 бұйрығына 12-қосымша. Қазақстан Республикасы Білім және ғылым министрінің 2013 жылғы 3 сәуірдегі, №115 бұйрығына 187-қосымша. «Бастауыш білім беру деңгейінің 2-4-сыныптарына арналған «Қазақ тілі» пәнінен үлгілік оқу бағдарламасы.
152. Уайсова Г.И., Арынова Г.Ғ. Бастауыш сынып оқушысының дамуының әлеуметтік-педагогикалық жағдайы // Абай атындағы ҚазҰПУ-дың Хабаршысы Педагогика ғылымдары сериясы. - 2020. - №4(68). – Б. 212-218.
153. Cтамбекова Ж.К. Болашақ бастауыш сынып педагогтарын инновациялық әрекетке даярлау жолдары // Білім және ғылымдағы инновациялар атты Халықаралық ғылыми-практикалық конференциясы. – Алматы: Өрлеу БАҰО АҚ филиалы Алматы облысы бойынша педагог қызметкерлердің біліктілігін арттыру институты, 2018. – Б. 131-133.
154. Яхшиева З.Ш. Разработка стратегии проведения урока на основе SWOT-анализа // Молодой ученый. - 2017. - №17(151). – С. 311-314 //<https://moluch.ru/archive/151/42530/> 01.05.2020.
155. Сухомлинский В.А. Сердце отдаю детям. – М.: Концептуал, 2016. – 347 с.
156. Эльконин Д.Б. Психология игры. – М.: ВЛАДОС, 1999. – 226 с.
157. Давыдов В.В. Проблемы развивающего обучения. – М.: Педагогика,1956.– 260 с.
158. Лысенкова С. Методом опережающего обучения. – М.: Просвещение, 1988. – 240 с.
159. Амонашвили Ш. Истина школы. – М.: Свет, 2017.- 108 с.
160. Таубаева Ш.Т. Подгтовка педагогического коллектива к инновационной деятельности. Презентация к докладу //<https://www.slideshare.net/iteaconf/taubaeva> 12.07.2020.
161. Stambekova Zh. Features of interactive forms of learning in the context of an updated education program // Абай атындағы ҚазҰПУ-нің хабаршысы. Психология сериясы. - 2019. - №4(61). – Б. 151-156.
162. Training of future primary teachers for innovation in the context of the updated content of education // World Journal on Educational Technology: Current. -2021. – Vol. 13, issue 4. – P. 758-774.
163. Рыскулова М.Н. Университетская лекция: традиции и инновации. - Высшше образование в России. – 2011. - №12. – C. 143- 147.
164. Зайцев В.С. Организация самостоятельной работы студентов в условиях университетского образования. – Челябинск: Татаьляна Лурье, 2010. – 200 с.
165. Омельяненко В.Л., Вовк Л.Ц., Омельяненко С.В. и др. Задания и педагогические ситуации: пособие для студентов пед. ин-тов и учителей. – М.: Просвещение, 1993. – 272 с.
166. Новикова Г.П., Афанасьева Т.П., Елисеева И.А. Готовность учителя к инновационной деятельности: понятия и средства оценки // Вестник КазНПУ им. Абая. – Алматы, 2016. – 161-165 с.

**ҚОСЫМША А**

**А.Пакулина мен С.М.Кетьконың «Педагогикалық жоғары оқу орны студенттерінің оқуға мотивтерін анықтау» сауалнамасы**

Болашақ бастауыш сынып педагогтерінің инновациялық әрекетке даярлаудағы маңызды шарттарының бірі мотивтер болып табылады. Мотивация инновациялық Сауалнаманың мәліметтері көрсетіліп, соның негізінде студенттердің инновациялық әрекетке мотивациясы, студенттердің инновациялық әрекетке құндылықты қатынасы және инновациялық дағдыларды игерудің деңгейі анықталады.

*Құрметті студент! Сіз үшін педагогикалық ЖОО оқудың маңызды мотивтерін бағалаңыз: 5 балл – өте маңызды, 3-4 балл маңызды, 0-2 – маңызы жоқ. Көп ойланбай, тез жауап беруіңізді сұраймыз*

|  |  |
| --- | --- |
| Мотивтер | Балл |
| І. Осы мамандықты таңдауыңызға не себеп? | |
| 1 Тегін оқу, оқу бағасының арзандығы |  |
| 2 Бейінді мектепте, бейінді сыныптағы сабақтар |  |
| 3 Жоғары білім алу ниеті |  |
| 4 Достардың, таныстардың кеңесі |  |
| 5 Отбсылық дәстүрлер, ата-ананың қалауы |  |
| 6 ЖОО мен факультеттің беделі |  |
| 7 Мамандыққа қызығушылық |  |
| 8 Осы саладағы қабілеттерім |  |
| 9 Уайымсыз өмір сүруге ұмтылу |  |
| 10 Балалармен қарым-қатынас құру ұнайды |  |
| 11 Кездейсоқтық |  |
| 12 Әскерге бармау (ұлдар үшін) |  |
| 13 Өз балаларымды тәрбиелеу үшін педагогикалық білімді қолдану (қыздар үшін) |  |
| ІІ. Оқуда сіз үшін не маңызды? | |
| 14 Келесі курстарда оқуды сәтті жалғастыру |  |
| 15 Жақсы оқу, емтихандарды «үздік» және «жақсы» тапсыру |  |
| 16 Терең және берік білім алу |  |
| 17 Келесі сбақтарға үнемі дайын болу |  |
| 18 Оқу пәндерін оқуды тоқтатпау |  |
| 19 Курстардан қалмау |  |
| 20 Педагогикалық талаптарды орындау |  |
| 21 Оқытушылардың құрметіне бөлену |  |
| 22 Курстастарға үлгі болу |  |
| 23 Айналадағылардың қолдауына қол жеткізу |  |
| 24 Нашар оқу үлгерімі үшін жаза мен сөгістен құтылу |  |
| 25 Зияткерлік қанағаттану |  |
| ІІІ. Диплом алу Сізге қандай мүмкіндік береді? | |
| 26 Әлеуметтік мойындау мен құрметке жету |  |
| 27 Өзін-өзі іске асыру |  |
| 28 Тұрақтылық кепіліне ие болу |  |
| 29 Қызықты жұмысқа орналасу |  |
| 30 Еңбекақысы жоғары жұмысқа орналасу |  |
| 31 Мемлекеттік мекемелерде жұмыс істеу |  |
| 32 Жеке меншік мекемелерде жұмыс істеу |  |
| 33 Мектепте жұмыс істеу |  |
| 34 Өз ісімді бастау |  |
| 35 Жоғары оқу орындарынан кейінгі оқуға түсу (магистратура, докторантура) |  |
| 36 Өзін-өзі жетілдіру |  |
| 37 Диплом бүгінгі таңда ештеңе бермейді |  |

**ҚОСЫМША Б**

**Болашақ бастауыш сынып мұғалімінің инновацияға, инновациялық әрекетке деген бейімділігінің, ынта-ниетінің деңгейін анықтау сауалнамасы**

*Құрметті студент! Сіз өзіңізді болашақ бастауыш сынып мұғалімі ретінде жаңартылған білім мазмұнындағы «Қазақ тілі» пәнін оқыту үдерісіндегі инновацияға, инновациялық әрекетке деген бейімділігіңіз бен ынта-ниетіңізді қандай шкала бойынша бағалай аласыз:*

***3*** *– бейімділігім мен ынта-ниетім өте жоғары;*

***2*** *- бейімділігім мен ынта-ниетім орташа;*

***1 -*** *бейімділігім мен ынта-ниетім төмен;*

* 1. Сіз үнемі педагогикадағы инновациялық тәжірибені іздеп, танысып, оны «Қазақ тілі» сабағында қолдануға бейімдеп, болашақта жүзеге асыруға дайындалып жүресіз.
  2. «Қазақ тілі» пәнінің жаңартылған білім мазмұнының инновациялық сипатта болуына байланысты, оны оқытуға аса қажетті деп инновациялық әрекетке дайындалып жүресіз.
  3. Сіз өзіңізді үнемі жаңашылдық пен инновациялыққа тәрбиелейсіз бе?
  4. Сіз белгілі бір педагогикалық идеяларды ұстанасыз, оларды болашақ бастауыш сынып мұғалімі ретінде дайындалу үдерісінде дамытасыз ба?
  5. Пәндерді, курстық жұмыстарды орындауда инновациялық әрекетке дағдылану міндеттілігі жөнінде оқытушылармен, ғылыми кеңесшіңізбен әрдайым көзқарасыңыз бірдей ме?
  6. Сіз өзіңіздің бастауыш сынып мұғалімі ретіндегі қызметіңіздің болашағын көресіз бе, оны болжап отырсыз ба?
  7. Сіз жаңалыққа, инновациялық өзгерістерге, инновациялық үдерістерді әрдайым қабылдауға дайынсыз ба?

Сауалнаманың өңделу тәртібі туралы тоқталатын болсақ, бұл жерде жауаптардың қарапайым қосындысы алынады. Студенттің немесе студенттік топтың инновацияға, инновациялық әрекетке деген бейімділігінің, ынта-ниетінің деңгейі (**К**) келесі формула бойынша анықталады:

**К** нақты

**К** макс.

мұндағы **К** нақты дегеніміз – студенттер алған баллдың нақты саны, ал **К**макс дегеніміз – алуы мүмкін максималды 18 балл. Студенттердің инновацияға, инновациялық әрекетке деген бейімділігінің, ынта-ниетінің деңгейін анықтауда келесі көрсеткіштер қолданылады:

**К ˂ 0,45 –** төмен деңгей;

**0,45 ˂ К ˂ 0,65 –** орта деңгей;

**0,65 ˂ К ˂ 0,85 –** жоғары деңгей;

Бірінші сауалнама бойынша алынған жауаптарды саралауда келесі нәтиже алынды.

**ҚОСЫМША В**

**Болашақ бастауыш сынып мұғалімінің инновациялық әрекетке қабілеті мен қасиетін өзіндік бағалау сауалнамасы**

*Құрметті студенттер! Өзіңіздің педагогтік инновациялық әрекетке деген даярлығыңызды танытатын сипаттардың көрініс дәрежесін бағалауыңызды сұраймыз. Таңдаған шкала санын шеңберлеп белгілеңіз.*

|  |  |
| --- | --- |
| Педагогтің инновациялық әрекетке деген даярлығыңызды танытатын сипаттар | Көрініс дәрежесі |
| Болашақ педагогтің инновациялық әрекетке деген  мотивациялық-шығармашылық бағдары | |
| Танымдық ізденіс, шығармашылық қызығушылық | 1 2 3 4 5 |
| Шығармашылық жетістіктерге ұмтылыс | 1 2 3 4 5 |
| Көшбасшылыққа ұмтылыс | 1 2 3 4 5 |
| Әкімшілік тарапынан шығармашылық әрекетіне жоғары баға алуға ұмтылыс | 1 2 3 4 5 |
| Шығармашылық әрекеттің жеке басы үшін маңыздылығы | 1 2 3 4 5 |
| Өзін-өзі жетілдіруге деген ұмтылыс | 1 2 3 4 5 |
| Болашақ педагогтің креативтік-шығармашылығы дәрежесін бағалауы | |
| Қабылданатын шешімнің саны көп болуы: инновациялық әрекеттің вариативтілігі | 1 2 3 4 5 |
| Пайымдауының тәуелсіз болуы, өз ойын еркін айта алуы | 1 2 3 4 5 |
| Қиялдау, идеяларды ойлап табуда, айтуда зияткерлік еркіндік болуы | 1 2 3 4 5 |
| Ойлардың инерциялылығынан арылу, педагогикалық әрекетінде жаттанды стереотиптерден арылу | 1 2 3 4 5 |
| Тәуекелшілдікке бара алу | 1 2 3 4 5 |
| Педагогикалық әрекетінде кездесетін мәселелерге сезімталдықпен назар аудара білу | 1 2 3 4 5 |
| Сыни ойлай білу, бағалаушы пайымдауларға қабілетті болу | 1 2 3 4 5 |
| Өзіндік талдауға, рефлексияға қабілетті болу | 1 2 3 4 5 |
| Болашақ педагогтің инновациялық әрекетті жүзеге асыруға деген  өзінің кәсіби қабілеттерін бағалауы | |
| Инновациялық әрекеттің әдіснамалық негіздерін меңгеруге қабілеттілігі | 1 2 3 4 5 |
| Педагогикалық инновациялық зерттеу әдістерін меңгеруі | 1 2 3 4 5 |
| Авторлық инновациялық жүйенің тұжырымдасын жасауға қабілеттілігі | 1 2 3 4 5 |
| Педагогикалық эксперименттік жұмысты жоспарлауға қабілеттілігі | 1 2 3 4 5 |
| Педагогикалық эксперименттік жұмысты ұйымдастырып өткізуге қабілеттілігі | 1 2 3 4 5 |
| Өзінің педагогикалық әрекетін инновациялық тұрғыдан қайта құруға, түзетулер енгізуге қабілеттілігі | 1 2 3 4 5 |
| Басқа әріптестердің инновациялық, шығармашылық тәжірибелерін жинақтап, оларды өзінің тәжірибесінде қолдану қабілеті | 1 2 3 4 5 |
| Педагогикалық инновациялық, шығармашылық әркетке қатысты басқа әріптестермен ынтымақтастып өзара көмек көрсетуге, бірлесе атқаруға қабілеттілігі | 1 2 3 4 5 |
| Педагогикалық әрекет барысында туындаған кикілжіңдерді шығармашылық тұрғыдан шеше алу қабілеті | 1 2 3 4 5 |
| Болашақ педагогтің өзінің жеке тұлғалық қасиеттерін бағалауы | |
| Инновациялық, шығармашылық деңгейінің қарқыны | 1 2 3 4 5 |
| Шығармашылық үдерісте жұмыс істеу қабілеті | 1 2 3 4 5 |
| Табандылығы, өзіне сенімділігі | 1 2 3 4 5 |
| Жауапкершілігі | 1 2 3 4 5 |
| Болашақ мұғалімнің инновациялық әрекетінің әлеуметтік маңызды екендігіне сенімділігі | 1 2 3 4 5 |
| Шыншылдығы, адалдығы | 1 2 3 4 5 |
| Өзін-өзі ұйымдастыру қабілеті | 1 2 3 4 5 |

Студенттерімен осы сауалнама өткізілген соң, нәтижесі келесідей талданып, алынған мәліметтер бойынша студенттермен қорытынды әңгімелесу жүргізілді.

**«**Болашақ бастауыш сынып мұғалімінің инновациялық әрекетке қабілеті мен қасиетін өзіндік бағалау» жауаптарының нәтижелері педагогтің инновациялық әрекетке деген даярлығын танытатын сипаттар бойынша топталды.

* *Болашақ педагогтің инновациялық әрекетке деген мотивациялық-шығармашылық бағдары:*

0 – 10 төменгі деңгей

11 – 20 орта деңгей

21 – 30 жоғарғы деңгей

* *Болашақ педагогтің креативтік-шығармашылығы дәрежесін бағалауы:*

0 – 13 төменгі деңгей

13 – 27 орта деңгей

28 – 40 жоғарғы деңгей

* *Болашақ педагогтің инновациялық әрекетті жүзеге асыруға деген өзінің кәсіби қабілеттерін бағалауы:*
* 0 – 15 төменгі деңгей
* 16 – 30 орта деңгей
* 31 – 45 жоғарғы деңгей
* *Болашақ педагогтің өзінің жеке тұлғалық қасиеттерін бағалауы:*

0 – 12 төменгі деңгей

13 – 23 орта деңгей

24 – 35 жоғарғы деңгей

**ҚОСЫМША Г**

**Бастауыш сынып мұғалімінің инновациялық әрекетінің деңгейін анықтауы сауалнамасы**

*«Құрметті студент! Өзіңізді төменде ұсынылған топтардың қайсысына жатқызасыз? Таңдаған топтың жанына «⁕» жұлдызша қойыңыз»*

*Бірінші топ.* Сіз барлық уақытта ізденіп жүресіз, оқытудың инновациялық технологияларына өте қызығасыз. Ұнатқан инновациялық технологияны батыл түрде сабақтарыңызда қолданасыз, тәуекелге бара аласыз.

*Екінші топ.* Сіз жаңашылдықпен қызыға танысасыз, бірақ жаңа идеяларды бірден сабақта қолдануға асықпайсыз, оның мақсаттылығын түрлі қырынан анықтап аласыз. Сіздің пікіріңізше, сізге жақын келетін жағдайыңызда сынап алғаннан соң ғана инновациялық әрекеттерді сіз қолдана аласыз.

*Үшінші топ.* Сіз инновацияны, жаңашылдықтарды жайлап қана қабылдайсыз. Сіз алдыңғы қатарда болуға ұмтылмайсыз, бірақ артта да қалғыңыз келмейді. Сіз педагогикалық ұжымның жартысынан көбі қабылдаған инновацияны ғана қабылдайсыз.

*Төртінші топ.* Сізде инновацияға деген сенімділіктен гөрі күмәндану басымдау. Дәстүрлі, үйренген әдістемені қолдану өте дұрыс деп санайсыз. Инновациялық әдістерді көптеген мектептер мен мұғалімдердің басым бөлігі қолдана бастағанда ғана қолдануды бастайсыз.

*Бесінші топ.* Инновацияны сіз ең соңынан қабылдайсыз. Өйткені новаторлар мен жаңашылдардан қателіктер күтуге болатынына сенімдісіз.

*Жауабыңызға рахмет!*

Бастауыш сынып мұғалімдерінің жауабын талдау барысында келесі нәтижелер анықталды.

**ҚОСЫМША Д**

**Кесінді тапсырмалар**

**1-кесінді тапсырма. «**Инновациялық әрекет» деген ұғымға берілген анықтамалардың ішінен дұрысын белгілеңіз.

Кесте Д 1

|  |  |
| --- | --- |
| Инновациялық әрекет дегеніміз - | кәсіби әрекет түрі, оның мазмұны оқытудан, тәрбиеден, білім беруден, түрлі оқу орындарындағы білім алушыларды дамытудан тұрады. |
| алда келе жатқан ұрпақтың өзінің соңынан ізін басып келе жатқан ұрпаққа мәдени-тарихи тәжірибесін беруге бағытталған әрекет. |
| білім беру үдерісін ұдайы жаңартып, жаңа леп алып келетін, тоқырау мен тоқтап қалудан сақтайтын маңызды әрекет. |

**2-кесінді тапсырма.** 2-сыныпқа арналған жаңартылған «Қазақ тілі» бағдарламасынана алынған материалмен зейін қойып танысыңыздар. Осындағы 2.1.6.1 оқу мақсатына жетудің инновациялық әдістерін өз шешіміңіз бойынша анықтаңыздар

Кесте Д 2

|  |  |  |  |
| --- | --- | --- | --- |
| 6. Салт-дәстүр және ауыз әдебиеті | Тыңдалым және айтылым | 1.6 Тыңдарманның назарын аудару | 2.1.6.1 интонацияны, вербалды емес тілдік құралдарды (қимыл, ым-ишара) қолданып, тақырыпқа (Сіз қалай ойлайсыз? Сіз не ұсынар едіңіз?) назарын аударту |

**3-кесінді тапсырма.** Берілген суретке қарап, бос шеңберлерге адам әрекетінің жазылмаған түрлерін тауып жазыңыз.

Сурет Д 1